Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Καλή χρονιά σε όλους. Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 13 Ιανουαρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 351/7-1-2020 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Ναυτιλίας και Νησιωτικής Πολιτικής, με θέμα: «Να πραγματοποιηθεί η πλήρης εφαρμογή του προγράμματος του Μεταφορικού Ισοδύναμου για την Κρήτη». 2. Η με αριθμό 341/7-1-2020 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Παιδείας και Θρησκευμάτων, με θέμα: «Λύσεις για τη λειτουργία του Τμήματος Διαχείρισης Πολιτισμικού Περιβάλλοντος και Νέων Τεχνολογιών του Πανεπιστημίου Πατρών με έδρα το Αγρίνιο». 3. Η με αριθμό 343/7-1-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Προβλήματα που αντιμετωπίζει ο κλασικός αθλητισμός στη Θεσσαλονίκη και ειδικά το Εθνικό Καυτανζόγλειο Στάδιο». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 352/7-1-2020 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Εξωτερικών , με θέμα: «Ανάγκη άμεσων ενεργειών για τον επαναπατρισμό των Ελλήνων ναυτικών που βρίσκονται εγκλωβισμένοι στο Τζιμπουτί». 2. Η με αριθμό 344/7-1-2020 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Πολιτισμού και Αθλητισμού, με θέμα: «Προβλήματα στις εγκαταστάσεις του Εθνικού Αθλητικού Κέντρου (ΕΑΚ) Λάρισας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 786/19-9-2019 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Να εφαρμοστεί το προεδρικό διάταγμα 45 για τα επαγγελματικά δικαιώματα των τμημάτων επιστήμης και τεχνολογίας των υλικών του Πανεπιστημίου Κρήτης και Πατρών». 2. Η με αριθμό 1457/23-10-2019 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Άνιση μεταχείριση εκπαιδευτικών, επιτυχόντων του γραπτού διαγωνισμού του ΑΣΕΠ του 2008». Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σας ενημερώνουμε σχετικά με τη συζήτηση επικαίρων ερωτήσεων στο πλαίσιο του κοινοβουλευτικού ελέγχου, ότι οι επίκαιρες ερωτήσεις που θα συζητηθούν είναι όσες αναγράφονται». Επομένως θα συζητηθούν όλες. Επαναλαμβάνω ότι έχετε πάρει όλοι το σχετικό έγγραφο που έχει τη σειρά. Κατόπιν αυτού, κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 350/7-1-2020 επίκαιρη ερώτηση πρώτου κύκλου του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπρα προς τον Υπουργό Υποδομών και Μεταφορών, με θέμα: «Οικονομική Ενίσχυση Πλημμυροπαθών στην Κινέτα με μέριμνα και για τις δευτερεύουσες κατοικίες». Στην ερώτηση αυτή θα απαντήσει ο Υπουργός Υποδομών και Μεταφορών, ο κ. Κωνσταντίνος Αχιλλέα Καραμανλής. Κύριε συνάδελφε, κύριε Τσίπρα, έχετε τον λόγο για την πρωτολογία σας, για δύο λεπτά.
Ευχαριστώ, κύριε Πρόεδρε. Καλή σας χρονιά, καλή χρονιά σε όλους. Η επίκαιρη ερώτηση, αξιότιμε κύριε Υπουργέ, αφορά το θέμα της οικονομικής ενίσχυσης των πλημμυροπαθών στην Κινέτα με μέριμνα και για τις δευτερεύουσες κατοικίες. Επισημαίνω δύο πράγματα. Είχε προηγηθεί άλλη επίκαιρη ερώτηση προς το Υπουργείο Εσωτερικών στην οποία απάντησε εδώ στην Αίθουσα ο κ. Λιβάνιος, ο οποίος περιορίστηκε στο θέμα της κάλυψης των πάγιων αναγκών από φυσικές καταστροφές. Αυτή ήταν η αρμοδιότητα του Υπουργείου Εσωτερικών. Δεν δεσμεύτηκε για οτιδήποτε αφορά έκτακτη ενίσχυση ή κάλυψη δευτερεύουσας κατοικίας, γιατί κυρίως αυτό είναι το θέμα, και την παρέπεμψε στο Υπουργείο Υποδομών, σε εσάς. Θέλω να επισημάνω ότι υπάρχουν δύο σχετικές κοινές υπουργικές αποφάσεις: Η μία του 2019, η 33862, με βάση την οποία καλύπτονται πάγιες ανάγκες σχετικά μικρότερων ποσών για φυσικές καταστροφές. Και υπάρχει μία κοινή υπουργική απόφαση στις 28-11-2017, η 4155, η οποία αφορά την έκτακτη ενίσχυση, είναι πολύ μεγαλύτερα τα ποσά, είναι 5.000 για ιδιώτες και 8.000 για επιχειρήσεις και κυρίως - γιατί αυτό είναι το φλέγον θέμα για την Κινέτα - καλύπτουν το ζήτημα της δευτερεύουσας κατοικίας. Με την καταιγίδα «Γηρυόνης» στις 25 Νοεμβρίου και την επακόλουθη πλημμύρα στην Κινέτα γνωρίζω ότι έχουν πληγεί μερικές εκατοντάδες πολιτών στην Κινέτα. Η ιδιαιτερότητα της Κινέτας είναι ότι είναι κατά 80% δευτερεύουσες κατοικίες, δηλαδή από τους πληγέντες περίπου το 80% αφορά δευτερεύουσες κατοικίες, με την επιπλέον ιδιαιτερότητα ότι ένα μεγάλο μέρος των κατοικιών αυτών - υπάρχουν και σχετικές επιστολές των πλημμυροπαθών - χρησιμοποιούνται άτυπα και ως μόνιμες κατοικίες από πολλά μέλη της οικογένειας, κατοικούν δηλαδή εκεί πέρα όλο τον χρόνο. Πέραν αυτού, με βάση την υπουργική απόφαση του 2017 που σας διάβασα, η οποία κάλυπτε περίπου οκτώ περιπτώσεις πλημμυρών ανά την Ελλάδα, είναι μερικές δεκάδες δήμων, καλυπτόταν και το ζήτημα της δευτερεύουσας κατοικίας. Ο κ. Λιβάνιος δεσμεύτηκε μόνο σε ό,τι αφορά το μέρος της πάγιας κάλυψης αναγκών και παρέπεμψε στο να ολοκληρωθούν οι διαδικασίες στον δήμο για να αποσταλούν οι αιτήσεις προς το Υπουργείο Εσωτερικών και παρέπεμψε σε σας τα άλλα δύο κρίσιμα ζητήματα. Να επισημάνω ότι για όλες τις καταστροφές μέχρι σήμερα, μικρότερου μεγέθους - όπως οι πλημμύρες του καλοκαιριού στη Χαλκιδική και ο σεισμός που έγινε στην Πάρνηθα και είχαν πληγεί τότε κυρίως τα Άνω Λιόσια - δεν έχει υπάρξει ακόμα αποζημίωση, όπως και στην περίπτωση της Κινέτας, ούτε η πάγια αποζημίωση. Σας παρακαλώ να απαντήσουμε για το ζήτημα της έκτακτης ενίσχυσης, αν υπάρχει τέτοια πρόθεση ή απόφαση του Υπουργείου, και κυρίως της δευτερεύουσας κατοικίας. Σας ευχαριστώ.
Κύριε Υπουργέ, έχετε τον λόγο να αναπτύξετε την πρωτολογία σας.
Ευχαριστώ, κύριε Πρόεδρε. Κύριε συνάδελφε, σας ευχαριστώ για την ερώτησή σας, γιατί μου δίνεται η ευκαιρία να ξεκαθαρίσουμε τα πράγματα, μέσα σε αυτό το γραφειοκρατικό λαβύρινθο, που η αλήθεια είναι ότι ταλαιπωρεί πάρα πολύ τους πολίτες των περιοχών που έχουν πληγεί. Ας πάρουμε, λοιπόν, τα πράγματα από την αρχή, για να δούμε ποιες είναι οι ενέργειες, οι συντονισμένες ενέργειες συνολικά της Κυβέρνησης, αλλά και του Υπουργείου Υποδομών, μετά τις καταστροφικές ζημιές που υπέστη η περιοχή της Κινέτας. Έχουμε, λοιπόν, την πλημμύρα στις 25 Νοεμβρίου στις περιοχές της δυτικής Αττικής. Δίνεται αμέσως εντολή από το Υπουργείο να διενεργηθούν αυτοψίες στους πληγέντες δήμους. Η εντολή αυτή δίνεται και μέσα σε δύο ημέρες μετά το συμβάν τα συνεργεία του Υπουργείου, μαζί με τους εν λόγω δήμους, οι οποίοι δεν είχαν επαρκές προσωπικό, βρίσκονται στην περιοχή και διενεργούν αυτοψίες σε πεντακόσια τριάντα ένα κτήρια, όπου διαπιστώθηκε ότι τετρακόσια εξήντα οκτώ από αυτά έχουν υποστεί βλάβες. Στη συνέχεια, όπως και εσείς επισημαίνετε, έχουμε την κοινή υπουργική απόφαση για την οριοθέτηση των πληγεισών περιοχών και τη χορήγηση της στεγαστικής συνδρομής. Και αυτό αφορά σε όλα τα κτήρια που έχουν πληγεί από την πλημμύρα του Νοεμβρίου και κατά συνέπεια σε όλες τις κατοικίες, ανεξαρτήτως αν είναι πρώτη ή δευτερεύουσα. Εμείς στο Υπουργείο ποτέ δεν κάναμε αυτόν τον διαχωρισμό. Εμάς μας ενδιαφέρει να αποκατασταθούν οι ζημιές σε όλα τα πληγέντα κτήρια. Θα μου επιτρέψετε να διευκρινίσω κάποια ζητήματα, γιατί από το κείμενο της ερώτησής σας διαπιστώνω ότι δεν έχει γίνει κάτι σαφές. Το Υπουργείο Υποδομών δεν είναι αρμόδιο να χορηγεί τις αποζημιώσεις για την αντικατάσταση οικοσκευής ή για μικρές κατασκευαστικές εργασίες. Αυτή η αρμοδιότητα βρίσκεται βασικά στο Υπουργείο Εσωτερικών. Εγώ έχω έρθει ήδη σε επαφή, μετά την ερώτησή σας, με τον κ. Λιβάνιο. Γνωρίζω ότι είχατε κάνει μια ερώτηση και έχω δει την απάντηση που έχετε πάρει από το Υπουργείο Εσωτερικών. Ξεκαθαρίζω ότι τα δύο Υπουργεία θα βρεθούν και θα συντονιστούν άμεσα για να ξεκαθαρίσουμε αυτό το ζήτημα, έτσι ώστε πολύ γρήγορα να δοθούν οι αποζημιώσεις που πρέπει να δοθούν. Το πόσο σύντομα θα δοθούν όμως αυτές οι αποζημιώσεις, εξαρτάται και από έναν άλλο παράγοντα, τον οποίο συνήθως δεν λέμε και καλό είναι να τον πούμε, από την πληρότητα των φακέλων που καταθέτουμε στο Υπουργείο. Για τα υπόλοιπα θέματα, όπως αυτά των επιδομάτων, αρμόδιοι δυστυχώς - γι' αυτό είπα στην αρχή ότι υπάρχει ένας γραφειοκρατικός λαβύρινθος - είναι οι δήμοι, οι οποίοι θα τα χορηγήσουν, αφού λάβουν έκτακτη χρηματοδότηση από το Υπουργείο Εσωτερικών. Οπότε το Υπουργείο Εσωτερικών, βάσει της διαδικασίας, δίνει τα χρήματα στους δήμους και οι δήμοι δίνουν τα χρήματα στους δικαιούχους. Προτού κλείσω την πρωτολογία μου, θα μου επιτρέψετε ένα μικρό σχόλιο, μια που βλέπω ότι η ερώτησή σας περιλαμβάνει ερώτηση για τη Μάνδρα και για την περιοχή και τις ευρύτερες καταστροφές. Καταθέσατε την ερώτησή σας, κύριε Τσίπρα, στις 7 Ιανουαρίου. Σήμερα, τρεις μέρες μετά, τη συζητάμε στη Βουλή. Όταν ήμασταν στην Αντιπολίτευση, εγώ μαζί με τους Βουλευτές της Νέας Δημοκρατίας της πρώην περιφέρειας Αττικής, όταν ήμουν τομεάρχης υποδομών και μεταφορών, είχαμε καταθέσει στην κυβέρνησή σας δύο επίκαιρες ερωτήσεις για το θέμα της Μάνδρας. Την πρώτη λίγο μετά την καταστροφική περίπτωση της 6ης Δεκεμβρίου του 2017 και τη δεύτερη στις 27 Ιουνίου του 2018. Ξέρετε πότε απαντήθηκαν αυτές οι ερωτήσεις, κύριε συνάδελφε; Ποτέ! Ουδέποτε δέχθηκε η τότε κυβέρνηση να έρθει στο Κοινοβούλιο, όπως κάνουμε εμείς σήμερα, και να απαντήσει στα σοβαρά ερωτήματα που έθετε τότε η αντιπολίτευση. Αυτά τα λέω, ώστε να έχουμε μια εικόνα, κύριε Πρόεδρε, ποιοι σέβονται τις κοινοβουλευτικές διαδικασίες και ποιοι όχι. Ευχαριστώ πολύ.
Τον λόγο έχει ο κ. Τσίπρας για τη δευτερολογία του για τρία λεπτά.
Ευχαριστώ, κύριε Πρόεδρε. Κατ' αρχάς, κύριε Υπουργέ, δεν σας εγκάλεσα για το ζήτημα του αν απαντήσατε αργά ή νωρίς. Και εγώ έχω καταθέσει ερώτηση προς το Υπουργείο Οικονομικών από τον περασμένο Σεπτέμβριο και ακόμα δεν έχει απαντηθεί και δεν ξέρω εάν θα απαντηθεί, αλλά νομίζω ότι δεν είναι αυτό το θέμα μας. Από την απάντησή σας επί της ουσίας του ζητήματος υπάρχουν ανοιχτά δύο ζητήματα. Εγώ αντιλαμβάνομαι ότι είναι το Υπουργείο Εσωτερικών που θα εγκρίνει τις πιστώσεις, αλλά είναι επισπεύδων ο Υπουργός Υποδομών, όπως και στην υπουργική απόφαση του ΄17, για τη χορήγηση έκτακτης ενίσχυσης και τη συμπερίληψη της δεύτερης κατοικίας στις αποζημιώσεις. Σε αυτό δεν έχετε απαντήσει, δηλαδή αν θα υπάρξει έκτακτη ενίσχυση πέραν της πάγιας, όπως η υπουργική απόφαση του ΄19 πρώτον και δεύτερον, αν θα καλυφθεί η δευτερεύουσα κατοικία. Γνωρίζω ότι τα συνεργεία σας εξετάζουν όλες τις ζημιές, είτε είναι πρωτεύουσες είτε είναι δευτερεύουσες. Στο κάτω - κάτω μερικές φορές δεν γνωρίζουν τι ακριβώς είναι η κατοικία, δεν μπορούν να το γνωρίζουν, αλλά το ερώτημα είναι αν υπάρχει πολιτική βούληση να υπάρξει τέτοια κοινή υπουργική απόφαση και πότε θα λάβουν τις αποζημιώσεις οι κάτοικοι, συμπεριλαμβανομένης και της δεύτερης κατοικίας. Σε αυτό δεν έχετε απαντήσει. Θα ήθελα, κύριε Πρόεδρε, να επισημάνω ότι στις δύο μεγάλες τραγωδίες και στη Μάνδρα και στο Μάτι κυριολεκτικά ημέρες μεσολάβησαν από τις τραγωδίες μέχρι τις υπουργικές αποφάσεις και τις πρώτες αποζημιώσεις. Ήταν πολύ μεγαλύτερες τραγωδίες, είχαμε νεκρούς. Εδώ πέρα ευτυχώς δεν είχαμε νεκρούς, αλλά υπάρχει ένα ζήτημα ότι δεν μπορούν να περάσουν μήνες και χρόνια για να αποζημιωθούν οι κάτοικοι.
Κύριε Υπουργέ, έχετε τον λόγο για τη δευτερολογία σας για τρία λεπτά.
Θα μου επιτρέψετε να σας πω, κύριε συνάδελφε, ότι τα πράγματα δεν είναι καθόλου έτσι και με προκαλείτε και δυστυχώς με αναγκάζετε να κάνω ένα βήμα πίσω και να εξετάσουμε τι κάνατε εσείς όταν ήσασταν κυβέρνηση. Λοιπόν, να βάλουμε τα πράγματα σε μία σειρά. Μετά τις καταστροφικές φωτιές τον Αύγουστο του 2018, κυβέρνηση ΣΥΡΙΖΑ και περιφέρεια η κ. Δούρου, δεν κάνατε καμμία, μα καμμία εργασία για την αντιπλημμυρική θωράκιση της περιοχής.
Στη Μάνδρα;
Στην Κινέτα, μιλάμε για την Κινέτα. Πήγαμε εκεί και ο Προεδρεύων, ο κ. Μπούρας, που είναι συνάδελφός σας Βουλευτής από την περιοχή εκεί, και τι είδαμε; Είδαμε ότι δεν είχατε κάνει καμμία διαδικασία για τα κορμοδέματα, ότι δεν υλοποιήσατε κανέναν αντιδιαβρωτικό έργο. Και τι είδαμε; Είδαμε ότι το βόρειο κομμάτι της Αθηνών - Τριπόλεως, η περιοχή δηλαδή στο κατάντη, ήρθε μετά την καταστροφική φωτιά και την πλημμύρα και έκλεισε η Εθνική Οδός. Αυτό έγινε, διότι δεν κάνατε τις εργασίες που έπρεπε να είχατε κάνει ως περιφέρεια και ως κυβέρνηση αμέσως μετά τη φωτιά. Επομένως, καλό είναι να μας κουνάτε το δάχτυλο, γιατί εσείς ευθύνεστε με την ανεπάρκεια βασικά της περιφέρειας και των τότε αρμόδιων Υπουργείων που δεν προβήκατε στις απαραίτητες ενέργειες. Για να είμαστε ξεκάθαροι, εμείς τι κάναμε; Εμείς πήγαμε αμέσως εκεί, αφήσαμε ελεύθερη τη διέλευση των διοδίων, εξαναγκάζοντας έτσι τον παραχωρησιούχο να βάλει όλα τα μηχανήματα έτσι ώστε ο δρόμος να ανοίξει οκτώ ώρες μετά, ενώ οι πρώτες προβλέψεις ήταν ο δρόμος Αθηνών - Τριπόλεως να ανοίξει μέσα στις επόμενες δύο μέρες. Έτσι, για να καταλάβουμε ποιοι μπορούν και δρουν αποτελεσματικά και ποιοι για άλλη μια φορά κοροϊδεύουν τον κόσμο. Τώρα, όσον αφορά την ερώτησή σας, σας εξήγησα και στην πρωτολογία μου πως η διαδικασία είναι η εξής: Γίνεται μια καταστροφή. Έρχεται ο δήμος και ζητάει από τα αρμόδια Υπουργεία, το Υπουργείο Υποδομών, εάν δεν έχει την επάρκεια, να βγάλει μηχανικούς για να γίνουν όλοι οι έλεγχοι στις κατοικίες. Το κάναμε αυτό άμεσα και τώρα υπάρχει διαδικασία που πρέπει να γίνουν όλα τα απαραίτητα δικαιολογητικά στους δήμους, οι δήμοι να πάνε στο Υπουργείο Εσωτερικών και να δοθεί η πίστωση για να δοθούν οι αποζημιώσεις. Υπάρχει πολιτική βούληση γι' αυτό. Οι διαδικασίες είναι συγκεκριμένες, κινούνται με βάση όλα τα χρονοδιαγράμματα. Εγώ είμαι σε επαφή με το Υπουργείο Εσωτερικών και σας διαβεβαιώ ότι αυτοί που δικαιούνται αποζημίωση θα πάρουν αποζημίωση. Δεν πρέπει όμως να συγκρίνουμε τι κάνατε εσείς με τις αποζημιώσεις και τις καταστροφές τις τεράστιες που έγιναν πριν από δύο χρόνια. Μην πάμε πίσω, αλλά τουλάχιστον καλό είναι να γνωρίζουμε ποια είναι η διαδικασία και να μην προσπαθούμε να κάνουμε, άμα θέλετε, λαϊκισμό ή να προσπαθούμε να δημιουργήσουμε λανθασμένες εντυπώσεις, όταν γίνεται μια καταστροφή. Γιατί αυτό δεν το κάναμε εμείς ως αντιπολίτευση και είμαι σίγουρος ότι ούτε κι εσείς, ως νέος πολιτικός, θέλετε να μπούμε σε μια διαδικασία αντιπαράθεσης για ένα ζήτημα που νομίζω ότι είναι σχετικά ξεκάθαρο. Επομένως, για να σας απαντήσω άλλη μια φορά ξεκάθαρα, πολιτική βούληση υπάρχει να αποζημιωθούν αυτοί που δικαιούνται να αποζημιωθούν και θα αποζημιωθούν. Σας ευχαριστώ πολύ.
Κύριε Πρόεδρε, μπορώ να έχω το λόγο για δέκα δευτερόλεπτα;
Όχι, όχι. Είναι μια διαδικασία που δεν έχει τριτολογία. Πείτε το κατ' ιδίαν στον Υπουργό. Προχωρούμε στη δεύτερη με αριθμό 346/7-1-2020 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Πρόβλεψη κόμβου σύνδεσης της οδού πρόσβασης στο νέο αεροδρόμιο με τον επαρχιακό δρόμο Αρκαλοχώρι - Καστέλι». Ορίστε, κύριε Κεγκέρογλου, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Έχω δύο ερωτήσεις σήμερα που θα συζητηθούν και οι δύο αφορούν τη συγκεκριμένη περιοχή, για την οποία έχει ήδη κυρωθεί από τη Βουλή η σύμβαση για την δημιουργία του νέου διεθνούς αεροδρομίου. Έχουμε, επομένως, ένα έργο που έχει μπει στις ράγες και δύο σημαντικά θέματα είναι η οδική πρόσβαση, αλλά και το ευρύτερο ειδικό χωροταξικό με τις χρήσεις γης, swap όπως ονομάζεται, σε σχέση με την βιώσιμη και ορθολογική ανάπτυξη της περιοχής. Για την αρμοδιότητα σας, κύριε Υπουργέ, έχω το ερώτημα που αφορά τη σύνδεση της υφιστάμενης επαρχιακής οδού με τον δρόμο που θα συνδέει το αεροδρόμιο με τον Νότιο Οδικό Άξονα και τη δυνατότητα, την πρόβλεψη και την κατασκευή κόμβου σύνδεσης, προκειμένου να εξυπηρετούνται όλοι οι κινούμενοι στην επαρχιακή οδό σε σχέση με την είσοδό τους ή την έξοδό τους από το αεροδρόμιο και να υπάρχει έτσι καλύτερη πρόσβαση στην περιοχή. Το ερώτημα είναι, λοιπόν, εάν προτίθεστε και με ποιον τρόπο να φροντίσετε για την οδική αυτή σύνδεση.
Ευχαριστούμε τον κ. Κεγκέρογλου. Κύριε Υπουργέ, έχετε το λόγο για τρία λεπτά για την πρωτολογία σας.
Κύριε Κεγκέρογλου, σας ευχαριστώ πάρα πολύ για την ερώτησή σας, αν και θα μου επιτρέψετε να πω και θα καταλάβετε από την απάντησή μου ότι δεν έχει πολύ τον χαρακτήρα της επίκαιρης, γιατί αυτό το έργο έχει περάσει, όπως πολύ σωστά είπατε, από πολύ μεγάλη ταλαιπωρία. Να τα πάρουμε, λοιπόν, από την αρχή. Με τον ν.3710/2008 το τότε ΥΠΕΧΩΔΕ του 2008 ανέλαβε την ολοκλήρωση της μελέτης για τον διαγωνισμό στο Καστέλι. Ακολούθησαν διαδικασίες επί διαδικασιών, εγκρίσεις μελετών, καθυστερήσεις, μέχρι και πάλι η κυβέρνηση Σαμαρά το 2014 να εγκρίνει τη διενέργεια δημόσιου διαγωνισμού τον Μάιο του 2014. Λόγω των εκλογών του 2015 πάγωσε η διαδικασία, όπως όλα τα μεγάλα έργα, και ο διαγωνισμός για το Καστέλι πήρε αναβολή. Ακούστε τώρα τι γίνεται, για να έχουμε μια πλήρη εικόνα. Ο προσωρινός ανάδοχος ορίστηκε στις 30 Μαΐου του 2017 σε μια διαδικασία, κύριε Κεγκέρογλου, που είχε αναβληθεί, όπως πολύ καλά ξέρετε, οκτώ φορές. Μέχρι τον Ιούλιο του 2017, μέσα σε δύο μήνες, θα έπρεπε να είχε γίνει οριστικοποίηση των συμβατικών εγγράφων. Παρ' όλα αυτά, η διαδικασία δέχθηκε συνεχείς παρατάσεις και φτάσαμε τελικά να ολοκληρώσουμε τις διαδικασίες ένα χρόνο μετά. Τι έκανε η Κυβέρνηση της Νέας Δημοκρατίας τους πρώτους τρεις μήνες; Κατ' αρχάς κάναμε το προφανές. Πήραμε το clearance, δηλαδή την τελική έγκριση από την «DIGICOM», από την κ. Βερστάγκεν, για να ξεκινήσουν επιτέλους οι διαδικασίες των εργασιών για το αεροδρόμιο του Καστελίου, δηλαδή οι λεγόμενες πρόδρομες εργασίες. Στις 22 Ιανουαρίου, σε λίγες μέρες δηλαδή, θα υπογραφεί με την EIB το δάνειο που θα λάβει το ελληνικό δημόσιο για τη συμμετοχή του, αυτή των 180 εκατομμυρίων και μέσα στον Φεβρουάριο ή τον Μάρτιο θα ξεκινήσουν οι διαδικασίες. Πάμε τώρα σε αυτά τα συγκεκριμένα που ρωτήσατε. Σύμφωνα, λοιπόν, με την προμελέτη οδικής σύνδεσης, κύριε Κεγκέρογλου, το νότιο τμήμα οδοποιίας του έργου, το τμήμα δηλαδή, που θα συνδέει το Καστέλι με την οδό Ηράκλειο - Βιάννος, προβλέπεται να συνδέεται με την επαρχιακή οδό Αρκαλοχώρι - Γαζέπι Μύλος. Αυτή η σύνδεση θα γίνει μέσω ισόπεδου κόμβου. Παράλληλα η επαρχιακή οδός Αρκαλοχώρι - Γαζέπι Μύλος θα συνδέεται σε δύο σημεία και αυτά μέσω ισόπεδων κόμβων με τη νότια περιμετρική οδό, που θα καταλήγει στο νέο αεροδρόμιο. Σε κάθε περίπτωση οι οριστικές μελέτες θα υποβληθούν μετά την ημερομηνία έναρξης παραχώρησης που είναι, κύριε Κεγκέρογλου, τον Μάιο του 2024. Είναι υποχρεωμένος ο παραχωρησιούχος μέσα σε εξήντα μήνες να έχει ολοκληρώσει αυτή τη διαδικασία, όπως άλλωστε κυρώθηκε με τον ν.4612/2019. [[Στο σημείο αυτό κτυπάει του κουδούνι λήξεως του χρόνου ομιλίας του κυρίου Υπουργού]] Την ανοχή σας, κύριε Πρόεδρε, για μισό λεπτό. Αυτό, λοιπόν, που θα πρέπει να γίνει αντιληπτό είναι πως τόσο για τον ανισόπεδο κόμβο που θα συνδέει το νότιο τμήμα με το Ηράκλειο - Βιάννος όσο και για τις τρεις θέσεις της οδού Αρκαλοχώρι - Γαζέπι Μύλος, έχουμε τις προμελέτες και αναμένουμε την υποβολή οριστικών μετά την ημερομηνία έναρξης της παραχώρησης. Έρχομαι, όμως, τώρα και στο κομμάτι των απαλλοτριώσεων που είναι εξίσου σημαντικό για να μην πω πιο σημαντικό. Οι απαλλοτριώσεις, σύμφωνα με απόφαση της Κυβέρνησης, έχουν προχωρήσει με την διαδικασία του άρθρου 7α του ν.2782/2001. Όπως γνωρίζετε, αυτή η διαδικασία είναι διαδικασία που γίνεται για έργα μεγάλης εθνικής σημασίας και έτσι δεν έχουμε τις καθυστερήσεις που έχουμε συνήθως στα ζητήματα των προσφυγών. Στη συνέχεια αυτών θα ήθελα να σας ενημερώσω ότι από την πλευρά του Υπουργείου έχουν ολοκληρωθεί ήδη όλες οι απαραίτητες διαδικασίες. Και μάλιστα στις 27 Δεκεμβρίου του 2019 το Υπουργείο υπέγραψε εντολή πληρωμής ύψους περίπου 892.000 ευρώ, σχεδόν ενός εκατομμυρίου, που αφορά το κομμάτι των αποζημιώσεων και των απαλλοτριώσεων. Και έδωσα εγώ στις υπηρεσίες του Υπουργείου την άμεση εντολή για καταβολή στους δικαιούχους αυτού του ποσού. Μάλιστα σας καταθέτω στα Πρακτικά αυτήν την απόφαση, όπως αναρτήθηκε και στη «ΔΙΑΥΓΕΙΑ». [[Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επομένως, σε ό,τι αφορά τον χρονικό ορίζοντα - που αφορά και την ερώτησή σας - η υλοποίηση των έργων θα πρέπει να έχει ολοκληρωθεί εντός εξήντα μηνών από την ημερομηνία έναρξης της παραχώρησης, δηλαδή, το αργότερο μέχρι τον Μάιο του 2024. Σας ευχαριστώ πολύ.
Τον λόγο έχει ο κ. Κεγκέρογλου για τρία λεπτά για τη δευτερολογία του.
Κύριε Υπουργέ, το έργο αυτό έχει την τύχη - αλλά έχει ταυτόχρονα και ατυχίες - να είναι ένα έργο στο οποίο έχουν συμφωνήσει όλες οι μεγάλες πολιτικές δυνάμεις και κυρίως να έχουν συμφωνήσει οι περισσότεροι κοινωνικοί και αναπτυξιακοί φορείς της Κρήτης. Υπάρχουν και κάποιες μειοψηφούσες απόψεις, αλλά νομίζω ότι η μεγάλη πλειοψηφία έχει συμφωνήσει. Όμως έχει και την ατυχία, πρώτα απ' όλα να έχει πέσει μέσα στην κρίση και αυτό προσέθεσε τα δικά του προβλήματα. Και το πρόβλημα που έχουμε για όλα τα μεγάλα έργα - πιστεύω - στη χώρα μας διαχρονικά είναι να μην προηγείται ο ευρύτερος χωροταξικός σχεδιασμός, που πρέπει να υπάρχει για να μπορεί να στηθεί ένα μεγάλο έργο το οποίο θα δημιουργήσει και προϋποθέσεις ανάπτυξης. Αλλά ταυτόχρονα εάν δεν υπάρχει ο σχεδιασμός, μπορεί να δημιουργήσει στρεβλή, άναρχη ανάπτυξη. Στην περιοχή αυτή, λοιπόν, δεν έχει γίνει χωροταξικό σχέδιο και αυτή είναι η επόμενη ερώτηση για το Υπουργείο Περιβάλλοντος, αλλά έχετε και εσείς σχέση λόγω του ότι είστε ο κύριος του έργου ως προς την προώθησή του τουλάχιστον. Το θέμα των απαλλοτριώσεων είναι πάρα πολύ σημαντικό. Ξέρετε ότι υπάρχουν διαμαρτυρίες. Εγώ έχω κάνει μία συγκεκριμένη πρόταση για όλους όσους είναι ιδιοκτήτες αγροτικής γης - επειδή ανατρέπεται ο αγροτικός παραγωγικός χαρακτήρας της περιοχής - ανάλογα με το ποσοστό της γης που αποξενώνεται ο σημερινός παραγωγός. Εάν, δηλαδή, σε κάποιο αγρότη παίρνουν το 100% της περιουσίας του οι απαλλοτριώσεις, αυτός δεν έχει την ευχέρεια ούτε να πάει να σπουδάσει ούτε να αλλάξει επάγγελμα ούτε να μάθει τώρα να κάνει κάτι άλλο. Σε αυτές τις περιπτώσεις, λοιπόν, ανάλογα με το ποσοστό θα πρέπει να έχουν μία πρόσθετη από το κράτος μέριμνα. Έχω κάνει μια συγκεκριμένη πρόταση, ανάλογα με το ποσοστό προσαύξηση ό,τι αποφασίσει το δικαστήριο. Αυτό είναι, όμως, κάτι που πρέπει να το μελετήσετε, να το δείτε. Δεν έχει ημερομηνία λήξης, δηλαδή έχετε χρόνο να το δείτε, για να υπάρξουν δίκαιες απαλλοτριώσεις. Στο οδικό σύστημα τώρα κακώς, κατά την άποψή μου, από το αεροδρόμιο μέχρι τον νότιο άξονα δεν προβλέπονται δύο λωρίδες ανά κατεύθυνσή και διάζωμα διαχωριστικό. Δυστυχώς δεν προβλέπεται. Ίσως είναι κάτι το οποίο πρέπει να το ξαναδούμε. Ταυτόχρονα θα πρέπει να πω ότι υπάρχει πρόβλεψη για τον κόμβο σύνδεσης με τον Νότιο Οδικό Άξονα Κρήτης, όπως λέγεται. Ουσιαστικά είναι ο Ηράκλειο - Βιάννος στην περιοχή εκεί. Υπάρχει αυτή η πρόβλεψη. Επειδή ο παραχωρησιούχος, ο ανάδοχος έχει βάλει προτεραιότητα αυτό το τμήμα να ξεκινήσει να κατασκευάζεται τώρα, διότι διευκολύνει την περίοδο της κατασκευής η λειτουργία αυτού του οδικού τμήματος, γι' αυτό θέτω από τώρα το θέμα της δημιουργίας κόμβου στη διασταύρωση, στο σημείο τομής του οδικού άξονα Αεροδρόμιο προς Νότιο Οδικό Άξονα με την επαρχιακή οδό Αρκαλοχώρι - Γαζέπι Μύλος - Καστέλι. Το ότι υπάρχουν προμελέτες είναι θετικό. Άρα, λοιπόν, είναι ένα πρώτο σημείο που μπορούμε να δούμε πώς από εκεί και πέρα όλο αυτό γίνεται πράξη. Διευκρινίστε μου, όμως, γιατί δεν το έχω υπ' όψιν μου, εάν η δημιουργία του κόμβου στο συγκεκριμένο σημείο είναι ευθύνη και αυτό του παραχωρησιούχου ή αν είναι ευθύνη της πολιτείας. Και δεν μιλώ για τον κόμβο που προβλέπεται από τη σύμβαση - σας ξαναλέω - του δρόμου του αεροδρομίου με τον κεντρικό άξονα Ηράκλειο - Βιάννος, αλλά στη θέση που έχουμε σύνδεση με τον επαρχιακό δρόμο. Αυτό είναι το ερώτημά μου. Και να σας ζητήσω και τη συμβολή ανάλογα με την εξέλιξη της άλλης ερώτησης με το Υπουργείο Περιβάλλοντος, προκειμένου να λειτουργήσουμε ως σοβαρό κράτος, να γίνει το ΣΧΟΟΑΠ, να γίνει το ειδικό χωροταξικό για τις χρήσεις γης που προβλέπεται ούτως ώστε να μην έχουμε κακές εξελίξεις την επόμενη περίοδο σε σχέση με την ανάπτυξη της περιοχής. Ευχαριστώ.
Κύριε Υπουργέ, έχετε τον λόγο για τη δευτερολογία σας.
Σας ευχαριστώ πολύ, κύριε Πρόεδρε. Να απαντήσω στα ενδιαφέροντα ερωτήματα που μου θέσατε, κύριε Κεγκέρογλου. Κατ' αρχάς να επανέλθω και να πω, χωρίς να θέλω να ευλογήσω τα γένια της Κυβέρνησης, ότι το έργο αυτό επί της ουσίας ξεκινάει τώρα. Και για πρώτη φορά είχαμε το εξής παράδοξο, κύριε Πρόεδρε και κύριε Κεγκέρογλου, δηλαδή να έχει συμβασιοποιηθεί το έργο από το 2017, να έχει εγκριθεί το δάνειο από την Ευρωπαϊκή Τράπεζα Επενδύσεων, δηλαδή το δάνειο που χρηματοδοτεί τη συμμετοχή του ελληνικού δημοσίου σε αυτό το έργο, που είναι ένα κλασικό έργο σύμβασης παραχώρησης, και η ΚΕΜΚΕ επί ενάμιση χρόνο να μην έχει έρθει σε συνεννόηση με τη «DIGICOM» για να πάρει το πράσινο φως ώστε να αρχίσουν οι πρόδρομες εργασίες. Εμείς αυτό καταφέραμε να το επιλύσουμε μέσα στο πρώτο τρίμηνο. Καταφέραμε να καλέσουμε τον Αντιπρόεδρο της Ευρωπαϊκής Τράπεζας Επενδύσεων ο οποίος θα έρθει, όπως σας είπα, το πιθανότερο στις 22 Ιανουαρίου να υπογράψουμε τη δανειακή σύμβαση την οποία αν δεν υπογράψουμε το έργο δεν ξεκινάει, για να λέμε τα πράγματα με το όνομά τους, και να προχωρήσουμε στο έργο. Τώρα στα συγκεκριμένα ζητήματα, επειδή έχει τύχει ως Αντιπολίτευση τότε, κύριε Κεγκέρογλου, να επισκεφθώ θυμάμαι μαζί με τον κ. Αυγενάκη την περιοχή εκείνη και να κάτσω με τους κατοίκους της περιοχής και να ακούσω τους προβληματισμούς τους για το θέμα των απαλλοτριώσεων, θα κάνω ένα γενικότερο σχόλιο το οποίο, όμως, δεν έχει καμμία σχέση με την ευρύτερη περιοχή. Δυστυχώς, ένας από τους λόγους των μεγάλων καθυστερήσεων των μεγάλων έργων, των μεγάλων project της υποδομής έχει να κάνει με το γεγονός ότι μπαίνουμε σε έναν κυκεώνα γραφειοκρατικό ειδικά για το θέμα των απαλλοτριώσεων. Εδώ θα μου επιτρέψετε να πω ότι έχουν ευθύνη και οι τοπικοί παράγοντες και οι τοπικοί πολιτικοί και οι ίδιοι οι πολίτες. Διότι όταν γίνεται ένα μεγάλο έργο έρχονται και πολλές φορές αξιώνουν υπερβολικές αποζημιώσεις, με αποτέλεσμα τα έργα αυτά να καθυστερούν και να κολλάνε και με λίγα λόγια να μην μπορούμε να κάνουμε τα μεγάλα έργα τα αναπτυξιακά που έχει ανάγκη ο τόπος. Στη συγκεκριμένη περιοχή, όμως, θα μου επιτρέψετε να συμφωνήσω απολύτως μαζί σας και να σας πω ότι σε πολλές περιοχές, εκεί που στην ουσία σε μια περιοχή που η βασική οικονομική δραστηριότητα είναι ο αγροδιατροφικός και ο αγροτικός τομέας, εκεί πρέπει σίγουρα να εξετάσουμε σημαντικά, σε μερικές περιπτώσεις, αν πρέπει κάποιες αποζημιώσεις να δοθούν γρήγορα και να δοθούν παραπάνω. Όπως σας είπα όμως, εμείς έχουμε ήδη υπογράψει το πρώτο κομμάτι των αποζημιώσεων, πάμε με τη διαδικασία 7Α, ώστε να μην έχουμε καθυστερήσεις, και είμαστε στη διάθεση όλων των φορέων να συζητήσουμε για το ζήτημα αυτό. Τώρα, στο θέμα του διαζώματος του δρόμου που είπατε, εδώ θα μου επιτρέψετε να σας πω ότι υπάρχει ένα ζήτημα. Το ζήτημα αυτό είναι ότι δεν μπορεί να κατασκευάζουμε πάντα τετράιχνους δρόμους και εδώ πέρα πρέπει να ερχόμαστε σε συμφωνία με την Ευρωπαϊκή Επιτροπή και με τους JASPERS, οι οποίοι τελικά εγκρίνουν τους δρόμους, και να είμαστε σίγουροι ότι αυτές οι διαδικασίες είναι σωστές και ότι μπορεί να χρηματοδοτηθεί ένας δρόμος με δύο και δύο λωρίδες και διάζωμα. Θα το εξετάσουμε, αλλά δυστυχώς ή ευτυχώς αυτό έλεγε ο νόμος και η σύμβαση παραχώρησης όταν κατατέθηκε στη Βουλή και αυτό όπως καταλαβαίνετε σημαίνει αναπροσαρμογή της σύμβασης παραχώρησης, που σημαίνει ότι σε αυτή τη φάση το κράτος είναι με τα χέρια δεμένα πίσω από την πλάτη, διότι δεν μπορούμε να την αλλάξουμε τόσο εύκολα. Όσον αφορά τον κόμβο στον οποίο αναφερθήκατε, θα μου επιτρέψετε να επανέλθω. Έχω την εντύπωση ότι είναι στην ευθύνη του Υπουργείου, διότι δεν αναφέρεται, όπως πολύ σωστά είπατε, μέσα στη σύμβαση παραχώρησης, αλλά επειδή δεν θέλω να σας απαντήσω σε κάτι για το οποίο δεν είμαι 100% σίγουρος θα επανέλθω πολύ σύντομα, κύριε Κεγκέρολγου, να σας απαντήσω στο συγκεκριμένο σας ερώτημα, άμα θέλετε και γραπτώς, έτσι ώστε να είναι όλα στοιχειοθετημένα και όπως πρέπει. Σας ευχαριστώ πολύ.
Θα σας υποβάλω τότε άλλο.
Προχωρούμε στην τρίτη με αριθμό 342/7-1-2020 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Η κατάσταση στο Γενικό Νοσοκομείο Νοσημάτων Θώρακος «Η Σωτηρία»». Κύριε Αντιπρόεδρε, έχετε τον λόγο για την πρωτολογία σας.
Ευχαριστώ, κύριε Πρόεδρε. Γίνεται λόγος στην ερώτηση για τα προβλήματα που αντιμετωπίζει το Γενικό Νοσοκομείο Νοσημάτων Θώρακος «Η Σωτηρία». Ως γνωστόν είναι το μοναδικό νοσοκομείο στην Αττική που χειρίζεται κυρίως αναπνευστικά νοσήματα και το μόνο για τις αντίστοιχες ειδικές παθήσεις σε όλη τη χώρα και η κατάσταση η οποία επικρατεί στο νοσοκομείο αυτό, με ευθύνη των πολιτικών που εφαρμόστηκαν διαδοχικά από τις κυβερνήσεις τα τελευταία χρόνια, είναι τραγική και έχει φτάσει «στο μη παρέκει». Ενδεικτικά αναφέρουμε ότι την τελευταία δεκαετία κλείσανε πέντε πνευμονολογικές κλινικές και πρόσφατα συγχωνεύτηκε άλλη μία. Από το ανεπαρκέστατο οργανόγραμμα του νοσοκομείου, από τις εβδομήντα τρεις θέσεις ειδικών γιατρών που προβλέπονται υπηρετούν σαράντα ένας, ενώ πρόσληψη έχει να γίνει από το 2010. Αντίστοιχα τεράστιες είναι οι ελλείψεις σε ειδικευόμενους γιατρούς, όπου η πλειοψηφία των θέσεων παραμένουν κενές, ενώ την ίδια ώρα μπροστά σε όλη αυτή την υποστελέχωση του νοσοκομείου και τα τεράστια προβλήματα που αντιμετωπίζει αυξάνεται η ροή των περιστατικών τα τελευταία χρόνια. Σας αναφέρω ενδεικτικά ότι το 2018 επισκέφθηκαν το νοσοκομείο είκοσι επτά χιλιάδες ασθενείς σε επείγουσα βάση και δεκαοκτώ χιλιάδες στα εξωτερικά ιατρεία. Φανταστείτε έναν τεράστιο όγκο διαχείρισης, αν θέλετε, αντιμετώπισης περιστατικών ασθενών. Πέρα από αυτά, κυρίως η υποστελέχωση, αλλά και οι ελλείψεις σε τεχνολογικό εξοπλισμό, ιατροτεχνολογικό κ.λπ., που υπάρχουν, είτε είναι πεπαλαιωμένος είτε υπάρχουν ελλείψεις, δημιουργούν προβλήματα και κατά τη διάρκεια της αντιμετώπισης των έκτακτων περιστατικών στις εφημερίες αλλά και στην εν γένει λειτουργία του. Στο αντιφυματικό τμήμα, κέντρο αναφοράς για την Ελλάδα, για τη χώρα μας, υπάρχουν δύο ειδικοί γιατροί, ένα τμήμα που έχει να αντιμετωπίσει όχι μόνο τα νέα περιστατικά, αλλά και την παρακολούθηση των θεραπευόμενων περιστατικών που βρίσκονται σε αγωγή, φυματιώσεις δηλαδή, αλλά και κυρίως εκείνα τα περιστατικά φυματίωσης τα οποία είναι επιπλεγμένα. Σχετικά με τον κρατικό προϋπολογισμό, υπάρχει υποχρηματοδότηση. Έχει μειωθεί δραματικά τα τελευταία χρόνια και από 63 εκατομμύρια ευρώ το 2010 μειώθηκε στα 24 εκατομμύρια ευρώ και βαίνει συνεχώς μειούμενος ή οι υποδομές αντίστοιχα, βρίσκονται σε οριακή κατάσταση με κίνδυνο και για την ασφαλή τους λειτουργία. Επίσης, υπάρχει το ζήτημα - επανέρχομαι για λίγο στο αντιφυματικό τμήμα - για τη μη σωστή λειτουργία και οργάνωση, αν θέλετε, αλλά και της αναβάθμισης των εγκαταστάσεων των θαλάμων για τις ανθεκτικές περιπτώσεις της φυματίωσης. Γίνεται δηλαδή λόγος για θαλάμους με αρνητική πίεση, οι οποίοι έχουν συγκεκριμένες τεχνολογικές προδιαγραφές στη βάση των επιστημονικών δεδομένων. Στη βάση όλων αυτών, και άλλων που θα μπορούμε να πούμε και για το νοσοκομείο αυτό, τα ερωτήματα, κύριε Πρόεδρε, δεν είναι αν θα επαναλειτουργήσουν οι κλινικές, οι οποίες έχουν κλείσει ως τώρα, διότι φυσικά προϋπόθεση γι' αυτό είναι η στελέχωσή τους, και αντίστοιχα το νοσοκομείο να εξοπλιστεί με όλον εκείνο τον απαραίτητο ιατροτεχνολογικό εξοπλισμό, να γίνει η συντήρηση, αν θέλετε, και η δημιουργία υποδομών απαραίτητων και αναγκαίων για την ομαλή λειτουργία του νοσοκομείου και την προσφορά υπηρεσιών υψηλής ποιότητας στους ασθενείς, με βάση τις τεχνολογικές και επιστημονικές δυνατότητες της εποχής μας και φυσικά η προκήρυξη και οι προσλήψεις προσωπικού μόνιμου με σταθερή και πλήρη εργασία όλων των ειδικοτήτων, όλων των κλάδων στο νοσοκομείο. Ευχαριστώ.
Ο Υφυπουργός Υγείας κ. Βασίλειος Κοντοζαμάνης έχει τον λόγο για να απαντήσει στην επίκαιρη ερώτηση του κυρίου Αντιπροέδρου.
Ευχαριστώ πολύ, κύριε Πρόεδρε. Κύριε Λαμπρούλη, νοσοκομεία του μεγέθους του «ΣΩΤΗΡΙΑ», τα οποία εξυπηρετούν σε καθημερινή βάση μεγάλο πλήθος πολιτών, βρίσκονται στην πρώτη γραμμή του σχεδιασμού μας και των δράσεών μας. Πολύ σωστά είπατε ότι το νοσοκομείο «ΣΩΤΗΡΙΑ» είναι το μοναδικό για αναπνευστικά νοσήματα στην Αττική. Πράγματι, είναι ένα κέντρο αναφοράς σε ό,τι αφορά τη διαχείριση των πνευμονολογικών περιστατικών και αυτό θέλουμε να το ενισχύσουμε και να το αναβαθμίσουμε ως κέντρο αναφοράς. Βέβαια, προτεραιότητα δεν πρέπει να είναι, όπως αναφέρεται, η αύξηση μόνο των πνευμονολογικών κλινικών, αλλά και η ανάπτυξη νέων τμημάτων στο νοσοκομείο «ΣΩΤΗΡIΑ» γενικότερα και, επίσης, πώς θα μπορέσουμε να αναπτύξουμε πνευμονολογικές κλινικές στην ευρύτερη περιοχή της Αττικής που γνωρίζουμε όλοι ότι πάσχει. Γνωρίζουμε όλοι ότι ο νότιος τομέας, η νότια Αττική δεν έχει καμμία πνευμονολογική κλινική. Το νοσοκομείο της Βούλας δεν μπορεί να εξυπηρετήσει πνευμονολογικά περιστατικά στον νότιο τομέα. Άρα, τι θέλω να πω; Σχεδιάζουμε την αναβάθμιση των δομών των παρεχόμενων υπηρεσιών του νοσοκομείου «ΣΩΤΗΡΙΑ» κυρίως με την ανάπτυξη νέων κλινικών, αλλά και με ένα ευρύτερο σχέδιο ανάπτυξης πνευμονολογικών κλινικών σε νοσοκομεία της Αττικής, έτσι ώστε να καλύψουμε πλήρως τις ανάγκες της Αττικής σε πνευμονολογικά περιστατικά και βεβαίως, να ενισχύσουμε και να αναδείξουμε τον ρόλο του νοσοκομείου «ΣΩΤΗΡΙΑ», σε ό,τι αφορά τα πνευμονολογικά περιστατικά σε κέντρο αναφοράς. Επίσης, θέλω να πω το εξής σε όσα αναφέρατε στην ερώτησή σας: Ο προϋπολογισμός φέτος στα νοσοκομεία του Εθνικού Συστήματος Υγείας θα είναι αυξημένος, δηλαδή τα όρια των δαπανών, και βεβαίως εκεί θα πρέπει να συνυπολογίσουμε τα μέτρα, τα οποία λαμβάνουμε για τη συγκράτηση των δαπανών και τον εξορθολογισμό των δαπανών, κυρίως μέσω του νέου συστήματος προμηθειών, το οποίο θα θέσουμε σε εφαρμογή, που θα δώσει δημοσιονομική ανάσα στα νοσοκομεία, προκειμένου να διαχειριστούν περισσότερο αποτελεσματικά και αποδοτικά τους διαθέσιμους πόρους. Πράγματι, στο νοσοκομείο «ΣΩΤΗΡΙΑ» συλλειτουργεί η 10η πνευμονολογική κλινική και το ΚΑΑ και έχει σκοπό την αντιμετώπιση των ελλείψεων, αλλά βέβαια, δεν πρέπει μόνο να κοιτάμε τον αριθμό των κλινικών που λειτουργούν στο νοσοκομείο, αλλά θα πρέπει να δούμε και τις πληρότητες με στόχο να εξυπηρετούνται πλήρως οι πολίτες τόσο κατά την προσέλευσή τους στα τμήματα επειγόντων περιστατικών όσο και κατά τη νοσηλεία τους στις κλινικές του νοσοκομείου. Επομένως, χρειάζεται μία συνολική στρατηγική την οποία και εκπονούμε. Και επειδή αναφέρθηκα - και εσείς - στα τμήματα επειγόντων περιστατικών, πρέπει να σας πω ότι δεν ακυρώθηκε ποτέ καμμιά προκήρυξη για τα τμήματα αυτά. Οι διορισμοί των γιατρών στα τμήματα επειγόντων περιστατικών έχουν ολοκληρωθεί. Οι δέκα νέοι διορισμοί στα ΤΕΠ του νοσοκομείου «ΣΩΤΗΡΙΑ» είναι σε εξέλιξη και θα ενισχύσουν το ΤΕΠ αυτό. Και πρέπει να τονίσω για μία ακόμη φορά ότι οι γιατροί αυτοί θα παραμείνουν στα τμήματα επειγόντων περιστατικών και δεν θα πάνε στις κλινικές των νοσοκομείων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, θα χρειαστεί να πάρω λίγο χρόνο από τη δευτερολογία μου. Σε σχέση με τις εφημερίες, πιστεύουμε ότι με την προσλήψεις επικουρικού προσωπικού και τη διάθεση πνευμονολόγων από άλλες δομές της Αττικής και της Πρωτοβάθμιας Φροντίδας Υγείας υπάρχει ασφαλής εφημέρευση του νοσοκομείου. Πρέπει να σας πω, όμως, ότι αυτή τη στιγμή βρίσκεται σε εξέλιξη μία μελέτη από ομάδα εργασίας, προκειμένου να μελετήσουμε συνολικά το σύστημα εφημεριών στην Αττική, όχι μόνο στα πνευμονολογικά περιστατικά, αλλά και στα υπόλοιπα περιστατικά. Βεβαίως, έχει μία ιδιαιτερότητα το σύστημα της εφημέρευσης στα πνευμονολογικά, γιατί πράγματι το νοσοκομείο «ΣΩΤΗΡΙΑ» αντιμετωπίζει τον μεγαλύτερο όγκο σε αυτού του είδους τα περιστατικά. Θα αναβαθμίσουμε τις κτηριακές υποδομές του νοσοκομείου, διότι πράγματι πάρα πολλά κτήρια είναι σε κακή κατάσταση. Υπάρχει ολοκληρωμένο και συγκεκριμένο σχέδιο. Ήδη, έχουμε ανακοινώσει τη λειτουργία ενός ακτινοθεραπευτικού κέντρου στον χώρο του νοσοκομείου «ΣΩΤΗΡΙΑ». Βεβαίως, υπάρχει συγκεκριμένη μελέτη, έτσι ώστε να δούμε την αντικατάσταση του βιοϊατρικού εξοπλισμού στο νοσοκομείο αυτό, ο οποίος εξοπλισμός έχει γεράσει, όπως για παράδειγμα, ο εξοπλισμός στα τμήματα που κάνουν τις μελέτες ύπνου ή στα τμήματα που κάνουν τις βρογχοσκοπήσεις. Τέλος, πρέπει να πω ότι θα αναπτύξουμε συνέργειες με διπλανά νοσοκομεία και με νοσοκομεία, τα οποία είναι στην ευρύτερη περιοχή της υγειονομικής περιφέρειας. Θα αναφέρω ένα πολύ χαρακτηριστικό παράδειγμα. Γνωρίζουμε όλοι ότι το νοσοκομείο «ΣΩΤΗΡΙΑ» γειτνιάζει με το Γενικό Κρατικό Νοσοκομείο «ΓΕΩΡΓΙΟΣ ΓΕΝΝΗΜΑΤΑΣ». Επομένως, θα μπορέσουν να αναπτυχθούν συγκεκριμένες συνέργειες. Βεβαίως, θα μπορέσουμε να απαλλαγούμε από παράδοξα και στρεβλώσεις που ταλανίζουν τη λειτουργία του νοσοκομείου «ΣΩΤΗΡΙΑ». Ευχαριστώ πάρα πολύ.
Κι εμείς σας ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατέσσερις μαθήτριες και μαθητές και μία συνοδός εκπαιδευτικός από το 10ο Δημοτικό Σχολείο Αιγάλεω. Η Βουλή σάς καλωσορίζει [[Χειροκροτήματα απ' όλες τις πτέρυγες]] Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα τέσσερις μαθήτριες και μαθητές και δύο συνοδοί εκπαιδευτικοί από το 7ο Γυμνάσιο Καλλιθέας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ο Βουλευτής κ. Θεόδωρος Ρουσόπουλος ζητεί μονοήμερη άδεια απουσίας στο εξωτερικό για τη Δευτέρα 13 Ιανουαρίου 2020. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Αντιπρόεδρε, έχετε τον λόγο για τη δευτερολογία σας.
Ευχαριστώ, κύριε Πρόεδρε. Άκουσα με προσοχή τον Υπουργό. Μας μίλησε για σχεδιασμούς. Χρόνια ακούμε για σχεδιασμούς, όχι μόνο με αφορμή την ερώτηση ή τη συζήτηση σήμερα για το νοσοκομείο «ΣΩΤΗΡΙΑ», αλλά και για τα υπόλοιπα νοσοκομεία. Το ζήτημα είναι ότι το προσωπικό, οι εργαζόμενοι - αν θέλετε - στο σύνολό τους στα δημόσια νοσοκομεία παλεύουν, αγωνίζονται, διεκδικούν μόνιμη και σταθερή δουλειά πλήρους και αποκλειστικής απασχόλησης για όλους και όχι ελαστικές μορφές, όπως επικουρικές κ.λπ.. Αυτή, όμως, η τακτική που εφαρμόζεται εδώ και πάρα πολλά χρόνια από όλες τις κυβερνήσεις είναι βολική, φυσικά, για την εκάστοτε κυβέρνηση, για το σύστημα - αν θέλετε - , προκειμένου να μη βάζει δεκάρα τσακιστή για προσωπικό και να αναγκάζει βέβαια - γιατί αυτό προβλέπεται - τα νοσοκομεία, είτε μέσω προγραμμάτων είτε από ιδίους πόρους, να πληρώνουν αυτό το επικουρικό, εν προκειμένω, προσωπικό. Άρα, το κράτος αποσύρεται από τη χρηματοδότηση στο σύνολο και οδηγεί τα νοσοκομεία, με βάση βεβαίως και τη στρατηγική σύμπλευση που υπάρχει απ' όλα τα κόμματα σε αυτή την κατεύθυνση και στο κομμάτι της υγείας να ανευρίσκει πόρους από την πώληση υπηρεσιών, είτε απευθείας από τους ασθενείς που τους εξαναγκάζει να πληρώνουν από την τσέπη τους είτε από τα ασφαλιστικά ταμεία. Και στη βάση αυτή, η πολιτική αυτή εφαρμόζεται διαδοχικά εδώ και χρόνια από όλες τις κυβερνήσεις, όπως είπαμε. Συνεχίζεται η υποχρηματοδότηση. Η υποστελέχωση έχει χτυπήσει «κόκκινο» και αν θέλετε, και στο σύνολο όχι μόνο στο «ΣΩΤΗΡΙΑ». Το είχαμε πει και στο προηγούμενο διάστημα στην Ολομέλεια και σε αντίστοιχες παρεμβάσεις. Εδώ δύο χιλιάδες άτομα προσωπικό φεύγει από τα νοσοκομεία τέλη 2019 με αρχές 2020 και δεν προβλέπεται φυσικά η αντικατάστασή του, γιατί συνταξιοδοτείται φυσικά. Την ίδια ώρα οι ελλείψεις σε γιατρούς μόνο ξεπερνούν τις επτά χιλιάδες, ενώ στο υπόλοιπο προσωπικό τις τριάντα χιλιάδες. Και αυτά ακόμη στη βάση των σημερινών ανεπαρκών οργανογραμμάτων των νοσοκομείων. Και αν θέλετε και άλλα στοιχεία, πάνω από το 20% των εργαζομένων στα δημόσια νοσοκομεία δουλεύει με το απαράδεκτο καθεστώς των ελαστικών σχέσεων εργασίας. Στην Αττική, για παράδειγμα, όχι μόνο σε ό,τι αφορά το «ΣΩΤΗΡΙΑ», το 30% των χειρουργικών τραπεζιών δεν χρησιμοποιείται λόγω ελλείψεως προσωπικού. Αντίστοιχα τα προβλήματα στα κρεβάτια των μονάδων εντατικής θεραπείας, μονάδων νεογνών και μονάδων αυξημένης φροντίδας. Και όλα αυτά σκιαγραφούν ακόμα χαμηλότερης ποιότητας παροχής ιατροφαρμακευτικής περίθαλψης στον λαό, πολύ πίσω από τις δυνατότητες - το τονίζουμε - που προσφέρει η επιστήμη, η τεχνολογία, το εξειδικευμένο προσωπικό που υπάρχει σήμερα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Και φυσικά, όλα αυτά δεν είναι τυχαία. Αποτελούν διαιώνιση όλων αυτών των προβλημάτων σε προσωπικό και σε υποδομές. Η μείωση της κρατικής χρηματοδότησης, οι πετσοκομμένοι μισθοί και πάει λέγοντας, όλα αυτά εντάσσονται σε έναν σχεδιασμό για τη λειτουργία των δημόσιων μονάδων υγείας με ιδιωτικοοικονομικά κριτήρια ως αυτοτελείς, όπως είπα και πριν, επιχειρηματικές μονάδες, αφ' ενός μεν με λιγότερο και φθηνότερο προσωπικό και βεβαίως, όλο και μεγαλύτερο μέρος των αναγκών και του κόστους λειτουργίας θα καλύπτεται από την πώληση υπηρεσιών. Έτσι, λοιπόν, σε αυτήν την κατεύθυνση κινείται και η Κυβέρνηση της Νέας Δημοκρατίας, στον δρόμο δηλαδή που άνοιξε και η προηγούμενη κυβέρνηση του ΣΥΡΙΖΑ, διαδεχόμενη τις προηγούμενες κυβερνήσεις, σχεδιάζοντας την επέκταση βεβαίως των συμπράξεων με τον ιδιωτικό τομέα των κατ' όνομα δημόσιων νοσοκομείων, αφού στρατηγικά υπάρχει σύμπλευση και στο ζήτημα της υγείας. Κι εδώ τώρα δείτε το εξής. Προβάλλετε κι εσείς ως Κυβέρνηση, όπως και η προηγούμενη κυβέρνηση, την αιτία των προβλημάτων στα δημόσια νοσοκομεία, που είναι όντως η επιχειρηματική λειτουργία εν γένει στον χώρο της υγείας, ως φάρμακο για την επίλυση των προβλημάτων στον χώρο της δημόσιας υγείας. Εμείς λέμε ξεκάθαρα ότι αυτό όντως είναι αποτέλεσμα και αυτό απαιτεί η καπιταλιστική ανάπτυξη που κι εσείς με ζήλο υπηρετείτε, όπως και οι προηγούμενες κυβερνήσεις και όλα τα αστικά κόμματα, που προϋποθέτει όμως τη διαιώνιση του τσακίσματος των δικαιωμάτων του λαού μας και στο ζήτημα της υγείας, όσων δηλαδή δικαιωμάτων έχουν απομείνει. Γι' αυτό λοιπόν εμείς λέμε ότι δεν χρειάζεται καμμία αναμονή, κανένας εφησυχασμός από τους εργαζόμενους, όχι μόνο στην υγεία, αλλά στο σύνολο, να οργανώσουν την πάλη τους, τις διεκδικήσεις τους, διεκδικώντας αυτό που τους ανήκει και στο ζήτημα της υγείας και φυσικά, την εναντίωσή τους στην εφαρμοζόμενη πολιτική η οποία ούτε φτιασιδώνεται ούτε διορθώνεται, παρά ανατρέπεται.
Κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Λαμπρούλη, επειδή μιλήσατε για σχέδια επί χάρτου και για ασκήσεις και προτάσεις, πρέπει να σας τονίσω ότι σε πολύ σύντομο χρονικό διάστημα η Κυβέρνηση, παρά την πολύ κακή κατάσταση την οποία παρέλαβε στο σύστημα υγείας, επέδειξε συγκεκριμένα αποτελέσματα στον τομέα της υγείας, με κυριότερο στον χώρο των νοσοκομείων, τη διασφάλιση της ομαλής λειτουργίας των νοσοκομείων μέχρι το τέλος του έτους 2019. Ήταν πραγματικά μια μάχη που δόθηκε από την πρώτη μέρα στην οποία αναλάβαμε τη διακυβέρνηση της χώρας, δεδομένου του προϋπολογισμού του τρέχοντος έτους 2019 και των αποφάσεων που υλοποιούνταν. Επειδή αναφερθήκατε, επίσης, στα θέματα των προσλήψεων, πρέπει να σας πω ότι έχουν ήδη δρομολογηθεί οι προσλήψεις τόσο ιατρικού όσο και λοιπού προσωπικού, νοσηλευτικού και λοιπού προσωπικού και, βεβαίως, προσλήψεις και επικουρικού προσωπικού. Έχουμε τονίσει πάρα πολλές φορές ότι θέλουμε μόνιμες θέσεις εργασίας στο Εθνικό Σύστημα Υγείας και το σύστημα των επικουρικών γιατρών δίνει μόνο προσωρινές λύσεις, τις οποίες δεν θέλουμε. Και γι' αυτό σχεδιάζουμε προς αυτή την κατεύθυνση τη μετατροπή θέσεων επικουρικών γιατρών σε μόνιμες θέσεις επιμελητών Β΄, διότι το σύστημα χρειάζεται μια ένεση από νέους γιατρούς, έτσι ώστε και να δώσουμε μια ανάσα στα νοσοκομεία, τα οποία πραγματικά αντιμετωπίζουν ένα μεγάλο κύμα φυγής από γιατρούς που συνταξιοδοτούνται, αλλά να δώσουμε και τη δυνατότητα σε νέους γιατρούς να μείνουν στη χώρα και να ενταχθούν στο Εθνικό Σύστημα Υγείας. Τώρα σε ό,τι αφορά τις συμπράξεις δημόσιου και ιδιωτικού τομέα, στις οποίες αναφερθήκατε, πρέπει να τονίσω για μια ακόμη φορά ότι διασφαλίζουμε τον δημόσιο χαρακτήρα του συστήματος υγείας. Θέλουμε ο πολίτης να έχει πρόσβαση χωρίς επιβάρυνση στις υπηρεσίες υγείας, κάτι που δυστυχώς δεν γίνεται, διότι όλοι γνωρίζουμε ότι η Ελλάδα είναι η τρίτη χώρα μεταξύ των χωρών του ΟΟΣΑ σε ιδιωτικές δαπάνες υγείας. Επομένως, δεν γίνεται να μιλάμε για δημόσιο σύστημα υγείας και σε καμμία περίπτωση δεν πρέπει να μπερδεύουμε το ιδιωτικό με το κρατικό. Οι συμπράξεις δημόσιου - ιδιωτικού τομέα είναι ένα χρηματοδοτικό εργαλείο, το οποίο μας δίνει τη δυνατότητα να χρηματοδοτήσουμε υπηρεσίες χωρίς κόστος για τον πολίτη ο οποίος προσέρχεται στο σύστημα υγείας. Αυτό είναι ξεκάθαρο και πρέπει να το τονίσω για μια ακόμη φορά. Ευχαριστώ.
Ολοκληρώνουμε τον κύκλο των επικαίρων ερωτήσεων, για σήμερα, με την πρώτη με αριθμό 347/7-1-2020 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να ξεκινήσουν επιτέλους οι διαδικασίες υλοποίησης του Σχεδίου Χωρικής και Οικιστικής Οργάνωσης Ανοικτής Πόλης (ΣΧΟΟΑΠ) Δήμου Μινώα Πεδιάδας». Ορίστε, κύριε Κεγκέρογλου, έχετε τον λόγο για δύο λεπτά για την πρωτολογία σας.
Ευχαριστώ, κύριε Πρόεδρε. Όπως είχα την ευκαιρία να αναπτύξω κατά τη συζήτηση της προηγούμενης ερώτησης μου προς τον κύριο Υπουργό Υποδομών, το μεγάλο έργο του νέου διεθνούς αεροδρομίου στο Καστέλι έχει ήδη μπει στις ράγες της υλοποίησης. Πολύ σημαντική είναι η σημερινή ανακοίνωση ότι στις 22 Ιανουαρίου θα υπογραφεί εδώ στην Ελλάδα η δανειακή σύμβαση από την Ευρωπαϊκή Τράπεζα Επενδύσεων και όλες οι άλλες ανακοινώσεις που μας έκανε ο Υπουργός. Όμως υπάρχει ένα τεράστιο κενό, ένα έλλειμμα το οποίο έχουν ευθύνη να καλύψουν και το Υπουργείο Υποδομών και το Υπουργείο Περιβάλλοντος, που δεν είναι άλλο από τον ευρύτερο χωροταξικό σχεδιασμό που απαιτείται σε κάθε περίπτωση όταν εγκαθίστανται, όταν δημιουργούνται, όταν κατασκευάζονται τέτοιας μεγάλης εμβέλειας έργα. Δεν είναι δυνατόν να κατασκευαστεί το αεροδρόμιο, να λειτουργήσει το αεροδρόμιο και να μην υπάρχει ΣΧΟΟΑΠ στην ευρύτερη περιοχή. Αυτό το ζητάμε εδώ και πέντε - έξι χρόνια, ιδιαίτερα μετά το 2014 που έγινε η επίσημη τελευταία διακήρυξη για την υλοποίηση του έργου και έχει μπει επιτακτικά από την τοπική κοινωνία. Και δεν είναι ένα κλασικό ΣΧΟΟΑΠ ενός δήμου που είναι ευθύνη του δήμου να το κάνει. Εδώ έρχεται το κράτος, η πολιτεία και λέει ότι σε αυτήν την περιοχή θα εγκαταστήσω ένα έργο εθνικής εμβέλειας, το νέο διεθνές αεροδρόμιο. Αυτό το τεράστιο έργο, λοιπόν, δεν μπορεί να είναι ευθύνη του δήμου - ή μόνο του δήμου, αν θέλετε - να το υποδεχτεί με το χωροταξικό σχέδιο που θα προκηρύξει ο δήμος. Θέλω, λοιπόν, κύριε Υπουργέ, να μας εκφράσετε τη βούληση του Υπουργείου σας προκειμένου να καταλήξουμε σε ένα σχέδιο χωροταξικό που θα μελετηθεί κατ' αρχάς και θα δημιουργηθεί, θα υλοποιηθεί στην περιοχή, ούτως ώστε να διασφαλίσουμε ότι η ανάπτυξη θα είναι ωφέλιμη για τους κατοίκους και σε σχέση με το περιβάλλον, αλλά και σε σχέση με τις ευρύτερες κοινωνικοοικονομικές δραστηριότητες στην περιοχή και στην Κρήτη. Αυτό προϋποθέτει τη χρηματοδότηση από το Υπουργείο Περιβάλλοντος και, βέβαια, από τον προϋπολογισμό ή από το Πράσινο Ταμείο ή με οποιονδήποτε τρόπο κρίνετε εσείς και το Υπουργείο Υποδομών. Γι' αυτό το θέμα θέλουμε να μας απαντήσετε σήμερα.
Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.
Ευχαριστώ, κύριε Πρόεδρε. Θα ήθελα να ξεκινήσω με μία διευκρίνιση. Τα ΣΧΟΟΑΠ έχουν καταργηθεί από το 2014. Στη θέση των ΣΧΟΟΑΠ παρεμφερή σχέδια είναι το τοπικό χωρικό σχέδιο και το ειδικό χωρικό σχέδιο. Η διαφορά μεταξύ των δύο είναι διαδικαστική, αλλά ως προς το τελικό αποτέλεσμα είναι ακριβώς ταυτόσημα, δηλαδή μπορεί να κάνει κανείς είτε το ένα είτε το άλλο. Και στις δύο περιπτώσεις καταλήγει σε έναν σχεδιασμό ο οποίος προσδιορίζει χρήσεις γης, όρους δόμησης, περιορισμούς δόμησης, πολεοδομικές παρεμβάσεις και κυκλοφοριακές και άλλες, που είναι αναγκαίες για την πλήρη οργάνωση μιας περιοχής. Τώρα, η εκπόνηση είτε τοπικού χωρικού σχεδίου, είτε ειδικού χωρικού σχεδίου, για την περίπτωση αυτή του Δήμου Μινώα Πεδιάδας έχει ένα προεκτιμώμενο κόστος - αλλά κάπου εκεί θα καταλήξει τελικά - της τάξης των 500.000 ευρώ. Αυτό το γνωρίζουμε γιατί το έχουμε διερευνήσει. Ο επισπεύδων γι' αυτά τα σχέδια - τοπικό χωρικό ή ειδικό χωρικό - μπορεί να είναι εναλλακτικά είτε ο δήμος, είτε η περιφέρεια, είτε το Υπουργείο Περιβάλλοντος, είτε στην περίπτωση μεγάλων επενδύσεων όπως είναι η συγκεκριμένη και ο φορέας επένδυσης. Οποιοσδήποτε μπορεί να το ξεκινήσει, να είναι ο επισπεύδων και να το χρηματοδοτήσει. Αυτός που τελικά εγκρίνει, όμως, είναι πάντα το Υπουργείο Περιβάλλοντος, γιατί τα σχέδια αυτά εγκρίνονται με προεδρικό διάταγμα με πρωτοβουλία του Υπουργείου Περιβάλλοντος. Πού βρισκόμαστε; Τι έχει γίνει στο παρελθόν; Τον Ιούλιο του 2018, το Υπουργείο Υποδομών είχε στείλει ένα έγγραφο στο Υπουργείο Περιβάλλοντος, το οποίο ανέφερε ότι βρίσκεται σε εξέλιξη το μεγάλο έργο του αεροδρομίου στο Καστέλι και για να μην έχουμε τα πιθανά προβλήματα που ανέφερε και ο κ. Κεγκέρογλου - με τα οποία συμφωνώ απολύτως φυσικά, καθώς υπάρχει κίνδυνος να ξεφύγουν οι χρήσεις γης και οι χωροθετήσεις - πρέπει να γίνει ένας πολεοδομικός σχεδιασμός για την περιοχή. Το έγγραφο του Υπουργείου Υποδομών έλεγε ότι ζητάμε από το Υπουργείο Περιβάλλοντος να πάρει την πρωτοβουλία, αλλά αν δεν πάρει την πρωτοβουλία το Υπουργείο Περιβάλλοντος, είμαστε διατεθειμένοι εμείς να το χρηματοδοτήσουμε. Σε συνέχεια αυτού του εγγράφου του Υπουργείου Υποδομών, ο δήμος απέστειλε στο Υπουργείο Υποδομών ένα αίτημα να χρηματοδοτήσει το Υπουργείο Υποδομών αυτή τη μελέτη, όπως είχε αναλάβει τη σχετική δέσμευση. Αναφέρεται η μελέτη ως ΣΧΟΟΑΠ, αλλά δεν έχει σημασία, γιατί επί της ουσίας είναι αυτό που λέμε. Δεν έγινε τίποτα απ' αυτά. Δηλαδή, ούτε το Υπουργείο Περιβάλλοντος αντέδρασε με κάποιον τρόπο, αφού ασφαλώς επί της ουσίας είναι ένα τεράστιο κρατικό έργο και, επομένως, το κράτος έχει την ευθύνη να αναλάβει την οργάνωση της περιοχής ούτε το Υπουργείο Υποδομών. Δεν υπήρξε κάποια εξέλιξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Εμείς, ως νέα Κυβέρνηση, από τον Σεπτέμβριο ήρθαμε σε άμεση επαφή με τον δήμο και έχουμε κάνει και δύο συναντήσεις στην Αθήνα. Έχουμε κάνει τουλάχιστον μία, αλλά αν θυμάμαι καλά, είναι δύο οι συναντήσεις γι' αυτό το θέμα. Είμαστε σε πλήρη σύμπνοια με τον δήμο, όσον αφορά τα βήματα τα οποία θα σας αναφέρω τώρα και τα οποία πρέπει να προωθηθούν. Να τα αφήσω για τη δευτερολογία τα υπόλοιπα σχετικά με το τι θα κάνουμε; Θα χρειαστούν δύο, τρία λεπτά πάλι, όσος είναι δηλαδή ο χρόνος της δευτερολογίας.
Συνεχίστε, κύριε Υπουργέ.
Ωραία, κύριε Πρόεδρε. Η πρώτη απόφαση, λοιπόν, που έχουμε πάρει είναι να προχωρήσουμε με ειδικό χωρικό σχέδιο και όχι με τοπικό χωρικό σχέδιο. Γεωγραφικά θα καλύψει το σύνολο του δήμου, αλλά το ειδικό χωρικό σχέδιο είναι πιο γρήγορη διαδικασία. Γι' αυτό τον λόγο το διαλέγουμε. Το κόστος είναι περίπου ίδιο. Ίσως να είναι κάπως λιγότερο στο ειδικό χωρικό σχέδιο, γιατί γίνεται πιο γρήγορα. Τι κάνουμε τώρα; Το ειδικό χωρικό σχέδιο γίνεται σε δύο στάδια, σε ένα στάδιο προέγκρισης και σε ένα στάδιο τελικής έγκρισης. Στο δεύτερο στάδιο εγκρίνεται η τελική μελέτη που έχει τέσσερις υπομελέτες, την πολεοδομική, τη γεωλογική, τη στρατηγική μελέτη περιβαλλοντικών επιπτώσεων και τη μελέτη οριοθέτησης υδατολυμάτων, αν υπάρχουν στη συγκεκριμένη περιοχή. Κανονικά αυτά τα στάδια προχωρούν σειριακά. Βγαίνει πρώτα η προέγκριση και μετά γίνεται η τελική μελέτη και η οριστική έγκριση. Εμείς έχουμε αποφασίσει τα εξής. Για να επιταχύνουμε τη διαδικασία - θα είμαστε σε συνεννόηση με την περιφέρεια - θα γίνει άμεσα ανάθεση μιας μελέτης προέγκρισης - αυτή είναι χαμηλού κόστους και μπορεί να γίνει γρήγορα - η οποία εκτιμούμε ότι μέχρι τον Ιούνιο, ίσως και Ιούλιο, θα έχει ολοκληρωθεί και θα έχει προεγκριθεί και η προέγκριση θα περιλαμβάνει τους βασικούς άξονες για τις χρήσεις γης και τους όρους δόμησης. Αυτά περιλαμβάνει η προέγκριση. Άρα, θα έχουμε από το καλοκαίρι τον γενικό σκελετό της οργάνωσης της περιοχής. Συνεπώς θα μπορεί κάποιος να λαμβάνει υπ' όψιν του - και το ίδιο το αεροδρόμιο, αλλά και άλλοι ενδιαφερόμενοι - ότι αυτός είναι ο γενικός σκελετός των χρήσεων γης στην περιοχή. Ταυτόχρονα, από αρχές Φεβρουαρίου θα προκηρυχθεί και η μελέτη της τελικής έγκρισης που, όπως σας είπα, έχει μεγάλο ύψος και άρα πρέπει να ακολουθήσει την κανονική διαδικασία. Ο χρόνος ολοκλήρωσης της διαγωνιστικής διαδικασίας είναι της τάξεως των έξι με οκτώ μηνών, ανάλογα τις ενστάσεις. Από την ημέρα που θα έχουμε ανάδοχο, θα χρειαστεί περίπου ένας χρόνος, για να καταλήξουμε στο σχέδιο προεδρικού διατάγματος, με το οποίο θα έχει θεσμοθετηθεί ο πλήρης σχεδιασμός της περιοχής. Το κόστος της τελικής μελέτης, που όπως σας είπα πριν είναι της τάξης των 500.000 , θα το αναλάβει το Υπουργείο Περιβάλλοντος. Έχουμε ήδη, δηλαδή, εξασφαλίσει τη χρηματοδότηση. Αυτά, λοιπόν, ήθελα να πω. Αν υπάρχει κάτι άλλο, ευχαρίστως στη δευτερολογία μου να απαντήσω. Ευχαριστώ πολύ.
Ευχαριστούμε πολύ. Ο κ. Κεγκέρογλου έχει τον λόγο για τρία λεπτά.
Ευχαριστώ, κύριε Πρόεδρε. Κατ' αρχάς να πω ότι έχουμε θετικά νέα, όπως και εσείς αντιληφθήκατε. Υπάρχει η βούληση από την πλευρά του Υπουργείου να προχωρήσει το σχέδιο οικιστικής και χωροταξικής μελέτης, δηλαδή η μελέτη, η προέγκριση και η έγκριση. Βεβαίως είναι πολύ σωστή η άποψή σας να γίνει ειδικό χωροταξικό και λόγω του χρόνου και λόγω του ότι έχει ιδιαίτερα χαρακτηριστικά. Δεν είναι μία απλή περίπτωση, ακριβώς λόγω του έργου και της μεγάλης εμβέλειας που έχει το αεροδρόμιο και άρα χρειάζεται ειδική μελέτη. Να πω αυτό το οποίο έχει αλλάξει ουσιαστικά ως προς τη διαδικασία, όπως είπατε και εσείς, από το 2014, αλλά είναι το ίδιο πράγμα. Πέντε χρόνια τώρα ζητούσαμε να γίνει αυτό το πράγμα. Γιατί το ζητούσαμε; Γιατί ήδη έχουν αρχίσει, κύριε Υπουργέ, τα προβληματάκια. Και τα προβληματάκια μπορούν να γίνουν μεγάλα προβλήματα. Άρα, λοιπόν, θέλουμε πάρα πολύ γρήγορα - και είναι γρήγορο αυτό το οποίο είπατε για το τώρα - να ανατεθεί η προκαταρκτική μελέτη - η πρώτη φάση - προκειμένου να δεσμευθούν οι χρήσεις γης και να υπάρξει μία πρώτη αποτύπωση του τι μπορούμε να κάνουμε και πού πρέπει να το κάνουμε. Αυτό είναι πολύ σημαντικό. Δεν θέλω να μπω σε περισσότερες λεπτομέρειες, αλλά αποκωδικοποιώντας αυτά που είπατε, νομίζω ότι μπορούμε να έχουμε αποτέλεσμα, αρκεί η πρώτη φάση να γίνει πράγματι στον χρόνο που είπατε, για να μην ξεφύγουν τα πράγματα. Διότι ξέρετε ότι εκ των υστέρων σχέδια πόλης που θέλουν πράξη εφαρμογής, γκρεμίσματα και ιστορίες ή οτιδήποτε άλλο που έχει να κάνει με τη διαχείριση μιας κατάστασης η οποία έχει προκληθεί ως αποτέλεσμα άναρχης ανάπτυξης, δεν είναι εύκολα διαχειρίσιμη. Άρα, λοιπόν, αυτό που ζητούσαμε και ζητούμε, αλλά και ο δήμος με τον έναν ή τον άλλον τρόπο το έχει εκφράσει εδώ και πολύ καιρό, είναι ότι πρέπει να μπει άμεσα σε εφαρμογή και εδώ είμαστε, για να ξανασυζητήσουμε και να δούμε τι ακριβώς θα υπάρχει. Κύριε Υπουργέ, θέλω σαφέστατη τη δέσμευσή σας και για το χρονοδιάγραμμα, αλλά κυρίως για τη χρηματοδότηση. Είπατε ότι θα διασφαλιστεί ή υπάρχει μέσα στον προϋπολογισμό και απλώς θα ονοματιστεί στο πλαίσιο της κατανομής του προϋπολογισμού του Υπουργείου Περιβάλλοντος; Υπουργείο Περιβάλλοντος ή Πράσινο Ταμείο; Να μας τα διευκρινίσετε. Ευχαριστώ, κύριε Πρόεδρε.
Ευχαριστώ, κύριε Κεγκέρογλου. Ορίστε, κύριε Υπουργέ, έχετε τον λόγο, για να συμπληρώσετε ό,τι θέλετε.
Ευχαριστώ πολύ. Πρώτα - πρώτα, ευχαριστώ τον κύριο Βουλευτή, γιατί είναι πολύ εποικοδομητικές οι παρατηρήσεις του. Όντως, αυτό είναι ένα θέμα το οποίο δεν έχει στενά πολιτική διάσταση, αφορά όλους τους Κρητικούς και όχι μόνο και καλό είναι όλοι να είμαστε στο ίδιο μήκος κύματος. Για να απαντήσω στα συγκεκριμένα ερωτήματα που θέσατε για τη χρηματοδότηση, θέλω να σας πω ότι όντως είναι διασφαλισμένη από το Πράσινο Ταμείο. Και είναι από το Πράσινο Ταμείο, γιατί είναι πιο εύκολο διαδικαστικά, για να μην καθυστερούμε. Άρα, υπάρχει η χρηματοδότηση. Ο λόγος που περιμένουμε μέχρι τις αρχές του Φεβρουαρίου είναι, διότι σ' αυτό το διάστημα, μέσα στον Ιανουάριο, προχωρούμε σε κάποιες απλουστεύσεις των προδιαγραφών. Οι απλουστεύσεις των προδιαγραφών δεν κάνουν αβαρία επί της ουσίας, αλλά κάνουν δυνατή την πιο γρήγορη προώθηση και των τοπικών χωρικών σχεδίων και των ειδικών χωρικών σχεδίων. Αυτά γίνονται τώρα, είναι έτοιμα και στις αρχές Ιανουαρίου θα είμαστε έτοιμοι, για να ξεκινήσουμε και τις δύο διαδικασίες, την προέγκριση και τον διαγωνισμό για την τελική μελέτη. Ευχαριστώ πολύ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 5/4/10-12-2019 επίκαιρη επερώτηση των Βουλευτών της Κοινοβουλευτικής Ομάδας του ΣΥΡΙΖΑ, κ.κ. Σταύρου Αραχωβίτη, Βασιλείου Κόκκαλη, Ολυμπίας Τελιγιορίδου, Θεοδώρας Τζάκρη, Δημητρίου (Τάκη) Χαρίτου, Ελισσάβετ (Μπέτυς) Σκούφα, Ελευθέριου Αβραμάκη, Ειρήνης - Ελένης Αγαθοπούλου, Τρύφωνος Αλεξιάδη, Αθανασίας (Σίας) Αναγνωστοπούλου, Ευάγγελου Αποστόλου, Αλέξανδρου - Χρήστου Αυλωνίτη, Άννας Βαγενά - Κηλαηδόνη, Σωκράτη Βαρδάκη, Βασιλείου (Βασίλη) Βασιλικού, Καλλιόπης Βέττα, Δημητρίου Βίτσα, Όλγας Γεροβασίλη, Αναστασίας (Νατάσας) Γκαρά, Ιωάννη Γκιόλα, Χουσεϊν Ζεϊμπεκ, Νικολάου Ηγουμενίδη, Εμμανουήλ Θραψανιώτη, Διονυσίου - Χαράλαμπου Καλαματιανού, Ευφροσύνης (Φρόσως) Καρασαρλίδου, Μάριου Κάτση, Χαρούλας (Χαράς) Καφαντάρη, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Κωνσταντίνου Μάρκου, Αλέξανδρου Μεϊκόπουλου, Ιωάννη Μουζάλα, Κωνσταντίνου Μπάρκα, Αθανασίου (Θάνου) Μωραΐτη, Θεόφιλου Ξανθόπουλου, Γεωργίου Παπαηλιού, Αικατερίνης Παπανάτσιου, Νικολάου Παππά, Θεοπίστης (Πέτης) Πέρκα, Παναγιού (Γιώτας) Πούλου, Ιωάννη Σαρακιώτη, Παναγιώτη (Πάνου) Σκουρολιάκου, Νικολάου Συρμαλένιου, Μερόπης Τζούφη, Αλεξάνδρου (Αλέκου) Τριανταφυλλίδη, Σωκράτη Φάμελλου, Θεανώς Φωτίου, Αλέξανδρου (Αλέξη) Χαρίτση, Μιλτιάδη Χατζηγιαννάκη και Ραλλίας Χρηστίδου προς τον Υπουργό Αγροτικής Ανάπτυξης και Τροφίμων, με θέμα: «Η ανυπαρξία κυβερνητικής πολιτικής προκαλεί τον αγροτικό κόσμο και αυξάνει τη δυσαρέσκειά του». Τον λόγο θα πάρει ο πρώτος επερωτών, ο Βουλευτής Λακωνίας του ΣΥΡΙΖΑ κ. Σταύρος Αραχωβίτης, για δέκα λεπτά με δευτερολογία πέντε λεπτών. Όταν θα καλώ οποιονδήποτε ομιλητή στο Βήμα, ο οποίος μπορεί να θέλει στην πρωτολογία του να ενσωματώσει και τη δευτερολογία και κυρίως οι τελευταίοι ομιλητές, που έχουν λιγότερο χρόνο, παρακαλώ να μου το λένε εκ των προτέρων. Ορίστε, κύριε Αραχωβίτη, έχετε τον λόγο για δέκα λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, εύχομαι από καρδιάς να έχουμε καλή χρονιά, με υγεία, με παραγωγικότητα, προς όφελος της κοινωνίας και του λαού μας. Ξεκινώντας την ομιλία μου και ασκώντας μια σύντομη κριτική στο συνολικό έργο της Κυβέρνησης της Νέας Δημοκρατίας αυτούς τους μήνες διακυβέρνησης, αυτή μπορεί να συμπυκνωθεί στα εξής: Πρώτον, στέρηση του κοινωνικού μερίσματος απ' αυτούς που το έχουν, πραγματικά, ανάγκη και ταυτόχρονα κατάργηση της δέκατης τρίτης σύνταξης, την οποία και εσείς ψηφίσατε και δεσμευτήκατε μάλιστα ότι δεν θα καταργηθεί. Δεύτερον, «γονατισμένη» χριστουγεννιάτικη αγορά. Τρίτον, τάξη και ασφάλεια στις τηλεοράσεις, αλλά χάος στις γειτονιές και στα χωριά. Τέταρτον, ρουσφέτια, εξυπηρετήσεις στους κομματικούς φίλους, κομματικό κράτος αρίστων με πλαστά πτυχία, ανικανότητα διαχείρισης του προσφυγικού προβλήματος, αφωνία στην εξωτερική πολιτική με αποκορύφωμα το φιάσκο της συνάντησης του Πρωθυπουργού με τον Πρόεδρο των Ηνωμένων Πολιτειών. Όσον αφορά τον απολογισμό των πεπραγμένων της Κυβέρνησης στον αγροτικό τομέα κατά τους επτά μήνες που έχετε την ευθύνη της άσκησης της πολιτικής, αυτός χαρακτηρίζεται από αδιαφορία για τα καυτά ζητήματα που αντιμετωπίζουν οι αγρότες, οι κτηνοτρόφοι, οι αλιείς και όλοι όσοι παράγουν σ' αυτόν τον τόπο, άγνοια για τα βαθιά αίτια που καθορίζουν την πορεία των αγροτικών ζητημάτων και ταυτόχρονα εξυπηρέτηση συμφερόντων κομματικών φίλων και εδώ. Ευνοείτε συγκεκριμένες ομάδες οικονομικών συμφερόντων, αδιαφορώντας για τους ανθρώπους που παλεύουν να επιβιώσουν και να παράξουν κάτω από αντίξοες συνθήκες και επισφαλείς καιρικές και οικονομικές συνθήκες. Φανήκατε τελείως απροετοίμαστοι να αντιμετωπίσετε ζητήματα και δείξατε μια απίστευτη προχειρότητα και ερασιτεχνισμό σε πολλά από αυτά. Αυτή σας η τακτική, λοιπόν, οδηγεί σε διαρκή συσσώρευση προβλημάτων, αυξανόμενη δυσαρέσκεια στον αγροτικό κόσμο που τελικά φτάνει, οδηγεί σε μία επικίνδυνη ασφυξία. Και αυτό το διαπιστώσαμε όλοι όσοι βρεθήκαμε αυτές τις μέρες στον κόσμο, μέσα στην κοινωνία, στα καφενεία και στα χωριά, όπου αυτά τα προβλήματα είναι τα βασικά θέματα συζήτησης. Δώσατε χθες στο Υπουργείο μια συνέντευξη Τύπου, εν όψει προφανώς της σημερινής μας συζήτησης. Μάλιστα! Γεμίσατε τον κόσμο με αόριστες υποσχέσεις και με «θα» και νομίζετε ότι με αυτά τα επικοινωνιακά τερτίπια, κύριε Υπουργέ, θα στρέψετε την προσοχή από τα πραγματικά προβλήματα των αγροτών. Ε, λοιπόν, νομίζω ότι είστε βαθιά νυχτωμένοι. Τα προβλήματα θέλουν δράσεις και θέλουν λύσεις. Δεν κουκουλώνονται κάτω από ωραία αλλά κούφια λόγια, αόριστες υποσχέσεις και ιδεοληψίες που στο τέλος χώνουν το χέρι των πραγματικών παραγωγών βαθιά στην τσέπη. Χαρακτηριστικό, λοιπόν, της αδιαφορίας σας είναι η απραξία που επιδεικνύετε όλο αυτό το χρονικό διάστημα στο ζήτημα της κατρακύλας της τιμής του ελαιολάδου και της βρώσιμης ελιάς. Παρά το γεγονός ότι έγκαιρα σας είχαμε καταθέσει επίκαιρη ερώτηση που συζητήσαμε και κρούσαμε τον κώδωνα του κινδύνου, παρά το γεγονός ότι ήδη από την άνοιξη του 2019 είχαμε στείλει επιστολή προς την Ευρωπαϊκή Επιτροπή με υποστηρικτική στοιχειοθέτηση και παρά το γεγονός ότι είχαμε θέσει το θέμα στο συμβούλιο και ξανά στον αρμόδιο Επίτροπο, τον κ. Χόγκαν τότε, ζητώντας κατ' εξαίρεση στήριξη του τομέα, κυριαρχεί και εδώ η ίδια λογική της απραξίας που χαρακτηρίζει τη σημερινή Κυβέρνηση. Και βιαστήκατε να πανηγυρίσετε για τους δασμούς, χωρίς να γνωρίζετε τις συνέπειες και ότι έρχεται δεύτερος κύκλος. Άραγε, τι είπε ο Πρωθυπουργός στην Αμερική για αυτό το θέμα με τους αξιωματούχους που συναντήθηκε; Θα καταθέσω στο τέλος για τα Πρακτικά όλα αυτά τα οποία τεκμηριώνουν το τι έχει γίνει μέχρι τώρα. Και μην μας πείτε, βέβαια, ότι την τιμή δεν την καθορίζει, δεν την ανεβάζει ή την κατεβάζει ένας Υπουργός. Προφανώς, αλλά το θέμα είναι εσείς τι κάνετε όταν πάτε στα συμβούλια Υπουργών και βλέπετε τις άλλες χώρες, όπως η Ισπανία, να διεκδικούν και να πετυχαίνουν και η χώρα μας να είναι απλά παρατηρητής. Αλήθεια, κύριε Υπουργέ, τι κάνετε όταν πάτε στα συμβούλια Υπουργών για την ΚΑΠ; Πού είναι οι συμμαχίες που εμείς με κόπο είχαμε στήσει για τον προϋπολογισμό; Βλέπουμε μία - μία να διαλύεται. Πού είναι η υπερασπιστική γραμμή για τις πολύ μικρές και μικρές εκμεταλλεύσεις; Και αυτή την ξεχάσατε. Πού είναι οι συμμαχίες για την εξωτερική σύγκλιση; Ανύπαρκτες! Εκεί, όμως, που δεν χωράει καμμία δικαιολογία πια είναι στην πορεία επί των ημερών σας του Προγράμματος Αγροτικής Ανάπτυξης. Από τον Ιούλιο που αναλάβατε πληρώσατε μόνο την εξισωτική με τη νέα οριοθέτηση των περιοχών, χωρίς προβλήματα και ό,τι είχε συμβασιοποιηθεί επί των ημερών μας, έτοιμες κρίσιμες μελέτες για τη νέα προγραμματική περίοδο δεν συμβασιοποιήθηκαν ακόμη, μετά από έξι μήνες. Τριάντα δύο αρδευτικά έργα, ενταγμένα από τον Μάιο, αναμένουν έξι μήνες τη δημοπράτηση. Παρά τον καταιγισμό παραπλανητικών δηλώσεών σας για τα σχέδια βελτίωσης και εδώ το αποτέλεσμα είναι το απόλυτο κενό. Και βέβαια, ουδεμία νέα προκήρυξη από το Υπουργείο Αγροτικής Ανάπτυξης! Είχατε παρακαταθήκη από την κυβέρνησή μας τα 253 εκατομμύρια ευρώ αποθεματικό επίδοσης, ακριβώς επειδή ξεπεράσαμε τους στόχους στο πλαίσιο επίδοσης, αλλά εσείς οδηγείτε με τις καθυστερήσεις την αγροτική πολιτική στο τέλμα. Ακόμη και το Ταμείο για την παροχή ρευστότητας - που τόσο διψάει ο αγροτικός κόσμος για ρευστότητα μετά το ξεπούλημα της Αγροτικής Τράπεζας - που το βρήκατε έτοιμο και αυτό προχωράει με ρυθμούς χελώνας. Στην κτηνοτροφία ελπίζω βέβαια να μην ενστερνίζεστε την άποψη της κ. Μπακογιάννη ότι οι ελληνοποιήσεις γίνονται από τους μικρούς κτηνοτρόφους στο γάλα. Όμως οι κτηνοτρόφοι δεν πρέπει να ανησυχούν μόνο από τέτοιες δηλώσεις. Τώρα αποκαλύπτεται το οργανωμένο σχέδιο για τις διεπαγγελματικές, ώστε τελικά να ανοίξετε τον δρόμο με την πραξικοπηματική επανακατάθεση της παλιάς διχαστικής πρότασης για δημιουργία διεπαγγελματικής στη φέτα. Η απαράδεκτη αυτή μεθόδευσή σας εξυπηρετεί «φωτογραφικά» συγκεκριμένους μεγάλους γαλακτοβιομήχανους, ενώ βάζει στην μπάντα τους κτηνοτρόφους, τα μικρότερα τυροκομεία και τους συνεταιρισμούς. Ελπίζουμε ότι δεν θα τολμήσετε να ολοκληρώσετε αυτό το έγκλημα και μάλιστα θα περιμέναμε μια απάντηση: Ποια ήταν τα συμφέροντα που δυσαρεστήθηκαν με την συναίνεση που είχε επιτευχθεί τον Απρίλιο, την άνοιξη του 2019 και βρήκαν τους πρόθυμους σε εσάς τώρα να κάνουν το άθλιο παιχνίδι τους στις πλάτες των παραγωγών; Και αυτό θα το καταθέσω στα Πρακτικά. Απαξιώνετε, κύριε Υπουργέ, διαρκώς με τις δηλώσεις σας το εργαλείο de minimis, χαρακτηρίζοντάς το μάλιστα και υπεροπτικά ως εξαμβλωματικό. Έφτασε μέσα Δεκέμβρη για να ανακαλύψετε ότι μπορεί να αποτελέσει ένα εργαλείο που να αμβλύνει τα προβλήματα των αγροτών, που πραγματικά έχουν ανάγκη. Λίγο αργά το ανακαλύψατε. Αργά γιατί στον χρόνο που είχατε μέχρι τέλος του χρόνου απορροφήσατε μόνο 20 εκατομμύρια, ενώ είχατε την ευκαιρία να αξιοποιήσετε πολύ περισσότερα προς όφελος των ανθρώπων που πραγματικά υπέστησαν ζημιές μη καλυπτόμενες από τον ΕΛΓΑ, όπως οι τευτλοπαραγωγοί άλλωστε. Δεν στηρίξατε τη βιομηχανία. Η Βιομηχανία Ζάχαρης είναι ένα χαρακτηριστικό παράδειγμα που τόσους μήνες έχετε την ευθύνη και δεν προχωρήσατε σε μια λύση, όπως, επίσης, και η ΒΦΛ που έχει το έντονο πρόβλημα αυτές τις ημέρες. Ταυτόχρονα, όμως, επιβάλατε κεφαλικό φόρο - χαράτσι στην αλιεία, το οποίο είναι χαράτσι γιατί ο υπολογισμός του δεν γίνεται με βάση τον τζίρο ή τα αλιεύματα των ψαράδων, αλλά γίνεται με βάση το μήκος του σκάφους. Γι' αυτό είναι χαράτσι και μάλιστα ένα χαράτσι το οποίο έρχεται την ώρα που οι ψαράδες αντιμετωπίζουν πολύ μεγάλες πιέσεις τόσο από την κλιματική αλλαγή όσο και από γειτονικούς αλιευτικούς στόλους, και όλοι ξέρουμε τι εννοώ. Και επιπλέον βρήκατε τρόπο να παρατείνετε την αλιεία με το δυναμικό εργαλείο της βιντζότρατας, ενώ το διαχειριστικό τελείωνε κανονικά στις 31 Δεκεμβρίου. Η Ευρωπαϊκή Επιτροπή είναι άραγε ενημερωμένη γι' αυτό; Και πάμε στο ασφαλιστικό. Οι αρχικές δηλώσεις του Υπουργού Εργασίας περί διπλασιασμού των ασφαλίστρων στους μη μισθωτούς, άρα και στους αγρότες ξεσήκωσαν τόσο τους αγρότες, όσο και την αντιπολίτευση, τον Τύπο, αλλά και δικούς σας Βουλευτές, οι οποίοι προχώρησαν σε ερωτήσεις. Τελικά, λοιπόν, παραδεχτήκατε ότι ο νόμος Κατρούγκαλου, που τόσο λοιδορούσατε, οδηγεί σε χαμηλότερο και λογικότερο ασφάλιστρο για την πλειοψηφία των αγροτών και γι' αυτό συμβιβαστήκατε να διατηρηθεί, κάνοντας μια θεαματική κυβίστηση ακόμα. Ερωτηματικό όμως παραμένει ο ακριβής σχεδιασμός, αν υπάρχει τέτοιος, οι κρυφές μελλοντικές αυξήσεις και ο υπολογισμός της σύνταξης του αγρότη με το νέο ασφαλιστικό το οποίο φημολογείται ότι θα φέρετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ δύο λεπτά μόνο ακόμα. Και στο φορολογικό, όμως, άνθρακες ήταν ο θησαυρός για τους αγρότες. Ξέρατε και ξεχάσατε ότι η κυβέρνηση του ΣΥΡΙΖΑ είναι αυτή που θέσπισε τα τρία αφορολόγητα για τους αγρότες. Έτσι οι φορολογικές ελαφρύνσεις που φέρατε δεν αγγίζουν καθόλου την πλειοψηφία των κατά κύριο επάγγελμα αγροτών. Να υπενθυμίσω, όμως, ότι εκτός από τα ήδη θεσπισμένα τρία αφορολόγητα, την προστασία των επιδοτήσεων, την κατάργηση του τέλους επιτηδεύματος για τους συνεταιρισμένους αγρότες, ο Αλέξης Τσίπρας και η κυβέρνηση του ΣΥΡΙΖΑ είχε εξαγγείλει επιπλέον έκπτωση φόρου για τους συνεταιρισμένους αγρότες, που είναι ένα ισχυρό κίνητρο, αλλά και επιστροφή του ειδικού φόρου κατανάλωσης στο αγροτικό πετρέλαιο. Τα ξεχάσατε και αυτά μαζί με τη δέκατη τρίτη σύνταξη. Πάνε περίπατο. Αλλά η αδιαφορία σας για το ουσιαστικό πρόβλημα του κόστους παραγωγής δεν περιορίζεται μόνο στο αγροτικό πετρέλαιο. Αμέσως μετά την έλευσή σας στην κυβέρνηση αυξήσατε το τιμολόγιο του ηλεκτρικού ρεύματος εξανεμίζοντας την όποια μείωση υπήρχε από τη μείωση του ΦΠΑ στο ηλεκτρικό ρεύμα. Η προετοιμασία της πρωτογενούς παραγωγής, κύριε Υπουργέ, για την αντιμετώπιση και την προσαρμογή στην κλιματική κρίση χρειάζεται έναν αποτελεσματικό, δημόσιο, αλληλέγγυο, αλλά και ταυτόχρονα κοινωνικό, δίκαιο ΕΛΓΑ. Πρέπει να δοθούν σαφείς απαντήσεις στους παραγωγούς πώς η ξεπερασμένη λογική τού «τα δίνω όλα στους ιδιώτες» δεν θα φέρει αύξηση των ασφαλίστρων για τους αγρότες, αλλά και δεν θα επιφέρει απώλεια της ασφαλιστικής κάλυψης για αυτούς. Άφησα για το τέλος, κύριε Πρόεδρε, κύριε Υπουργέ και κύριοι συνάδελφοι, την πρόταση της Κυβέρνησης για τους συνεταιρισμούς, εκεί που πια οι ιδεοληψίες γίνονται ξεδιάντροπες - να μου επιτρέψετε την έκφραση - με την πρόταση που βάλατε σε δημόσια διαβούλευση και όχι μόνο γιατί εισάγετε με δικαίωμα ψήφου τα ιδιωτικά συμφέροντα στους συνεταιρισμούς, αλλά - προσέξτε - και σε τιμές ευκαιρίας. Διότι λέτε μέσα, σε αυτό τουλάχιστον που παρουσιάσατε, ότι η μερίδα των επενδυτών μπορεί να έχει διαφορετική αξία από τη μερίδα των μελών. Πού ακούστηκε αυτό το πράγμα; Μάλιστα, το κάνετε ακόμα καλύτερο. Έχει και καλύτερο από αυτό: Τα μέλη έχουν την υποχρέωση συναλλαγής επί ποινή διαγραφής - έτσι δεν είναι; - ενώ οι επενδυτές δεν έχουν καμμία υποχρέωση. Καλύτερο νομίζω ότι δεν γίνεται. Δεν πάει άλλο! Αν αυτό είναι το όραμά σας και των συμφερόντων που προφανώς στηρίζουν τέτοιες απόψεις, νομίζω ότι δεν είναι αυτό που περίμενε ο κόσμος των αγροτών. Κύριοι της Κυβέρνησης, είστε δραματικά στον λάθος δρόμο. Τα προβλήματα των αγροτών συσσωρεύονται και εσείς ασχολείστε με άσχετα ζητήματα. Σήμερα ζητάμε σαφείς απαντήσεις, γι' αυτό προκαλέσαμε αυτή την επερώτηση και όχι μόνο εμείς, που είναι το λιγότερο, αλλά ο κόσμος ο οποίος μας ακούει. Καταθέτω στα Πρακτικά τα προαναφερθέντα έγγραφα. [[Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας ευχαριστώ πάρα πολύ.
Καλείται στο Βήμα ο κ. Βασίλειος Κόκκαλης, ο οποίος έχει τον λόγο για πέντε λεπτά.
Κύριε Πρόεδρε, κύριε Υπουργέ, κυρίες και κύριοι συνάδελφοι, κατ' αρχάς, καλή χρονιά σε όλους και σε όλες! Κατά τη συζήτηση για την παροχή ψήφου εμπιστοσύνης, κύριε Υπουργέ, αφιερώσατε περίπου στα πέντε λεπτά για να ξεδιπλώσετε το σχέδιο της Κυβέρνησης για τον πρωτογενή τομέα. Ο δε Πρωθυπουργός αφιέρωσε μόνο ένα λεπτό. Η χθεσινή, όμως, συνέντευξη Τύπου δημιούργησε μια ευχάριστη προσμονή για τους αγρότες. Μη γελάτε καθόλου! Μου τηλεφώνησαν πάρα πολλοί - δεν ξέρω αν τηλεφώνησαν εσάς - αγρότες και μου είπαν «σε εμάς αναφέρεται ο κ. Βορίδης;». Ας δούμε τώρα αν ισχύουν πραγματικά ή δεν ισχύουν αυτά. Όντως πρέπει να δώσετε απαντήσεις. Είπα: «Παιδιά, περιμένετε. Κάποια μέρα τουλάχιστον θα πάρουμε απαντήσεις». Είπατε χθες ότι έχετε υλοποιήσει το 70%, νομίζω, των δεσμεύσεων. Μείωση του φόρου στις αγροτικές επιχειρήσεις στο 20%. Ποιες είναι οι αγροτικές επιχειρήσεις; Ασχολούνται κατ' επάγγελμα αγρότες φυσικά πρόσωπα; Μήπως εννοείτε τις επιχειρήσεις στον δευτερογενή τομέα, τη μεταποίηση; Πρέπει να δώσετε εξηγήσεις. Ειλικρινά πρέπει να γνωρίζει ο κόσμος, γιατί είχε μια απρόσμενη εξέλιξη η συνέντευξη. Λένε οι αγρότες: Σε μας αναφέρεται; Δηλαδή, θα πληρώνουμε 20%; Μείωση του φόρου στο 20% στις αγροτικές επιχειρήσεις. Μείωση του φόρου του εισαγωγικού συντελεστή στο 9%. Οι κατ' επάγγελμα αγρότες με νόμο του 2016 έχουν ήδη αφορολόγητο μέχρι 9.500 ευρώ. Συνεπώς αυτοί οι οποίοι μας βλέπουν τώρα, ρωτούν δι' εμού εσάς το εξής: «Ωφελούμαστε, κύριε Υπουργέ, οι επαγγελματίες αγρότες με το 9%;». Επίσης, είπατε για μια δέσμευση της Κυβέρνησής σας, του κόμματός σας για τα χρηματοδοτικά εργαλεία. Νομίζω τώρα ότι πρέπει να επιδείξετε θάρρος - και το έχετε αυτό το θάρρος - , όπως κάνατε πριν λίγους μήνες και να πείτε ότι αυτό ήταν έργο αποκλειστικά της προηγούμενης κυβέρνησης και της προηγούμενης ηγεσίας του Υπουργείου Αγροτικής Ανάπτυξης, το οποίο εσείς συνεχίζετε. Παρουσιάσατε, όμως, ως μία δέσμευση, ως ένα έργο, μία εξαγγελία αποκλειστικά δική σας τη χρηματοδότηση, τα νέα χρηματοδοτικά εργαλεία στον πρωτογενή τομέα. Νομίζω ότι έχετε το θάρρος να πείτε: «Ναι, το εξήγγειλα, αλλά εσείς επί δύο χρόνια το είχατε δρομολογήσει». Αυτά είναι τα βασικά, τα οποία εξαγγείλατε εχθές. Αποδεικνύεται, δυστυχώς, ότι δεν υπάρχει σχέδιο. Και για να υπάρχει σχέδιο, πρέπει να ασχολείστε. Και για να ασχολείστε - μπορεί να την έχετε την πρόθεση - πρέπει να γνωρίζετε. Το νούμερο ένα πρόβλημα αυτή τη στιγμή είναι οι τιμές των προϊόντων, το κόστος παραγωγής. Γνωρίζω, όλοι γνωρίζουμε, ότι δυνατότητες παρέμβασης στις τιμές του προϊόντος δεν μπορεί να κάνει ευθέως η πολιτεία. Τι μπορεί να κάνει όμως; Έχουμε να κάνουμε με μία σύμβαση, με έναν ο οποίος πουλάει και με έναν ο οποίος αγοράζει. Κακά τα ψέματα, ο αγοραστής σήμερα είναι πολύ πιο ισχυρός από τον πωλητή, από τον αγρότη. Άρα τι κάνεις; Αυξάνεις τη διαπραγματευτική δύναμη του πωλητή, του πρώτου μέρους. Εμείς, κύριε Υπουργέ, είπαμε στη συζήτηση για την ψήφο εμπιστοσύνης ότι δεν θα καταγγέλλουμε μόνο λάθη και παραλείψεις, αλλά θα προτείνουμε και λύσεις. Εμείς τι σας προτείναμε και τι σας προτείνουμε; Να αυξήσετε τη διαπραγματευτική δύναμη του πωλητή, του αγρότη. Πώς την αυξάνετε με τον νέο νόμο για τους συνεταιρισμούς, πείτε μου, όταν ουσιαστικά διαλύετε; Ποια είναι τα κίνητρα τα οποία δίνετε στους υγιείς συνεταιρισμούς να αυξήσουν τη διαπραγματευτική δύναμή τους, ώστε να διαπραγματευτούν καλύτερα την τιμή για το σιτάρι, για το βαμβάκι, για το καλαμπόκι; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η πρόταση η δικιά μας - και έπρεπε ήδη να την έχετε κάνει - είναι η εξής, εκτός αν δεν το γνωρίζετε: Να αξιοποιηθούν τα περιουσιακά στοιχεία των πτωχευθέντων συνεταιρισμών από τους υγιείς συνεταιρισμούς. Ξέρετε ότι η έλλειψη αποθηκευτικών χώρων έχει άμεση σχέση με την τιμή; Αυτά είναι τα ερωτήματα, κύριε Υπουργέ, στα οποία περιμένουν οι αγρότες σήμερα απάντηση. Γνωρίζετε ότι η έλλειψη αποθηκευτικών χώρων, που σήμερα εκμεταλλεύονται ιδιώτες και έπρεπε και μπορούν να τα εκμεταλλευτούν οι υγιείς συνεταιρισμοί - συντελούν στην αύξηση της διαπραγματευτικής δύναμης των αγροτών; Εν συνεχεία, αποδεικνύεται ότι δεν έχετε συγκεκριμένο σχέδιο για προϊόντα. Να σας θυμίσω ότι για πρώτη φορά είχε γίνει η εθνική στρατηγική για το βαμβάκι, το εθνικό σχέδιο για τα αρωματικά φαρμακευτικά φυτά, το εθνικό σχέδιο για το αμπέλι. Η ομάδα εργασίας για το βαμβάκι έχει εγκαταλειφθεί. Κακώς, πρέπει να συνεχιστεί. Έχει βγει μια απόφαση η οποία θα εφαρμοστεί από του χρόνου, 4 Ιουλίου, που καθιστά υποχρεωτική τη σύμβαση επιτόπου μεταξύ εκκοκκιστή και παραγωγού. Δίνει τέρμα στο φαινόμενο των ανοιχτών τιμών.
Ολοκληρώστε παρακαλώ. Εκτός αν θέλετε και τη δευτερολογία σας, κύριε Κόκκαλη.
Τελειώνω, κύριε Πρόεδρε. Θα πω τα υπόλοιπα στη δευτερολογία. Επίσης, με χαρά είδαμε ότι στη στοχοθεσία έχετε πολλά από τα έργα τα οποία είχαμε ξεκινήσει εμείς, από την κλωνική επιλογή έως και τον εκσυγχρονισμό της νομοθεσίας για τη φαρμακευτική και βιομηχανική κάνναβη. Ναι, προχωρήστε τα. Αγροτικά χρέη. Δεν σας ακούσαμε να λέτε για αυτό, το γνωρίζετε το θέμα. Χρέη συνεταιρισμών. Δάνεια με την εγγύηση του ελληνικού δημοσίου. Ποιος είναι ο σχεδιασμός για όλα αυτά; Τα περισσότερα θα τα πω στη δευτερολογία μου. Ευχαριστώ.
Μόνο που σχεδόν εξαντλήσατε και τη δευτερολογία. Πήρατε δυόμισι λεπτά παραπάνω.
Μισή δευτερολογία θα κάνω.
Η κ. Ολυμπία Τελιγιορίδου έχει τον λόγο για πέντε λεπτά. Να πω ότι θα υπάρχει μια ανοχή ενός λεπτού, αλλά όχι δυόμισι και τριών λεπτών. Σε αυτήν την περίπτωση θα χρεώνονται στη δευτερολογία. Ορίστε, κυρία Τελιγιορίδου.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, πραγματικά θεωρώ ότι είναι μια ευκαιρία να συζητήσουμε για την αγροτική ανάπτυξη και την αγροτική πολιτική, λέγοντας αλήθειες και κοιτώντας στα μάτια το μέλλον. Παρακολουθώντας τη δράση σας από τις 7 Ιουλίου στο Υπουργείο Αγροτικής Ανάπτυξης, αλλά και τις συνεντεύξεις σας, δύο πράγματα νομίζω ότι χαρακτηρίζουν την πολιτική της Κυβέρνησης της Νέας Δημοκρατίας στο Υπουργείο Αγροτικής Ανάπτυξης. Το πρώτο είναι ο σφετερισμός των έργων που έγιναν επί δικής μας κυβέρνησης. Και μάλιστα έργων που προεκλογικά υπονομεύατε και κατηγορούσατε ως ανάξια λόγου και σήμερα με διθυραμβικές δηλώσεις τα παρουσιάζετε ως δικά σας, και θα αναφερθώ στη συνέχεια σε συγκεκριμένα παραδείγματα. Το δεύτερο είναι η ασυνεννοησία που υπάρχει στο Υπουργείο. Ασυνεννοησία της ηγεσίας με τους γεωργούς, τους κτηνοτρόφους και τους αλιείς, αλλά και ασυνεννοησία μεταξύ σας. Θα περιμένουμε βέβαια, γιατί πράγματι είναι ακόμη νωρίς, να δούμε στη συνέχεια τα δικά σας έργα, τον δικό σας σχεδιασμό, το τι θα οραματιστείτε από δω και πέρα, γιατί φαίνεται ότι αυτήν τη στιγμή το μοναδικό σας όραμα είναι η ιδιωτικοποίηση του ΕΛΓΑ. Θα περιμένουμε να δούμε πράγματι τι θα μπορέσετε να προσφέρετε, ώστε να δώσετε προοπτική στον αγροτικό κόσμο της χώρας, σε μια ευνοϊκή για εσάς συγκυρία. Κύριε Υπουργέ, θέλω να μου πείτε: είναι ή δεν είναι υποκρισία η δήθεν επιτυχία της δικής σας Κυβέρνησης για τη δημιουργία του Ταμείου Εγγυήσεων Αγροτικής Ανάπτυξης; Είναι ή δεν είναι υποκρισία το να επαίρεστε γι' αυτό το ταμείο ότι είναι δικό σας έργο; Να σας θυμίσω, λοιπόν, ότι το Ταμείο Εγγυήσεων Αγροτικής Ανάπτυξης υπογράφηκε με κοινή υπουργική απόφαση του τότε Υπουργού Αγροτικής Ανάπτυξης κ. Αραχωβίτη και του Υφυπουργού Οικονομίας και Ανάπτυξης κ. Γιαννακίδη και δημοσιεύτηκε στο Φύλλο Εφημερίδας της Κυβέρνησης 2197 του 2019 και μάλιστα ακριβώς με τους όρους που το παρουσιάζετε σήμερα ως δικό σας, με τα 80 εκατομμύρια που θα προέρχονται από το ΠΑΑ και που το ταμείο αυτό θα φτάνει τη δυνατότητα να δίνει δάνεια για γεωργικές εκμεταλλεύσεις μέχρι 400 εκατομμύρια ευρώ. Είναι ή δεν είναι υποκρισία το να λέτε ότι μειώνετε τον ΕΝΦΙΑ, κάτι που το κάνετε γιατί είχε προϋπολογιστεί στον προϋπολογισμό του 2019 από τη δική μας κυβέρνηση, διαφορετικά δεν θα είχατε αυτήν τη δυνατότητα; Και τώρα μάλιστα με τον δικό σας προϋπολογισμό από εδώ και πέρα θα έχουμε αύξηση, λόγω της αύξησης των αντικειμενικών αξιών. Είναι ή δεν είναι υποκρισία το να παρουσιάζετε τα μέτρα 8.3 και 8.4 που αφορούν δημόσια έργα τα οποία είχαν προγραμματιστεί και σχεδιαστεί από τη δική μας κυβέρνηση; Δεν έχετε κάνει καμμία ενέργεια για την υλοποίηση των τριάντα δύο εγγειοβελτιωτικών έργων, τα οποία είναι ήδη έτοιμα και υπάρχει η δημόσια δαπάνη των 450 εκατομμυρίων ευρώ. Κύριε Υπουργέ, είναι ή δεν είναι σφετερισμός και υποκρισία το να λέτε σήμερα ότι εσείς, μέσα σε πολύ σύντομο χρονικό διάστημα καταφέρατε να εξάγετε αγροτικά προϊόντα, για παράδειγμα σε μια από τις μεγαλύτερες αγορές του κόσμου, την Κίνα; Μιλάτε για τα ακτινίδια και τον κρόκο, κάτι όμως το οποίο ήταν πλήρως έτοιμο, με το πρωτόκολλο ακόμη και μεταφρασμένο σε κινέζικα, αγγλικά και ελληνικά και το οποίο βεβαίως υπογράψατε και καλά κάνατε. Στην ίδια, όμως, περίπτωση αφήσατε και δεν ασχοληθήκατε με τα υπόλοιπα προϊόντα που έχουμε προωθήσει τους φακέλους στην Κίνα, όπως είναι το λαβράκι, το αυγοτάραχο, ο καπνιστός σολομός των οποίων ο έλεγχος από τις κινεζικές αρχές έγινε τον Οκτώβριο, αλλά δεν βλέπουμε να έχετε και γι' αυτά το ίδιο ενδιαφέρον. Τελικά ήσασταν πανέτοιμοι για να βάζετε τις υπογραφές σας στα έτοιμα. Όταν όμως πρέπει εσείς να κινηθείτε τι κάνετε; Υπογράψατε, λέει, προχθές, την εξυγίανση του ζωικού κεφαλαίου κατά 1,1 εκατομμύρια ευρώ και αντίστοιχα το κάνατε αυτό και το Σεπτέμβριο με πάνω από περίπου 4 εκατομμύρια. Πώς το κάνετε, όμως, αυτό; Δεν γίνεται η απόδοση των χρημάτων κατευθείαν στους δικαιούχους από τον κρατικό προϋπολογισμό, αλλά το περνάτε με έναν άλλο τρόπο μέσα από το Πρόγραμμα Δημοσίων Επενδύσεων των περιφερειών, το οποίο δημιουργεί πάρα πολύ μεγάλες καθυστερήσεις. Και από τα 5 εκατομμύρια που έχουν να πάρουν οι κτηνοτρόφοι μας από τον Σεπτέμβριο, τώρα δειλά ξεκίνησε η περιφέρεια της Θεσσαλίας και της Ηπείρου, γιατί αλλάξατε τη διαδικασία χωρίς κανέναν σχεδιασμό. Τελειώνω, λέγοντας ότι υπάρχουν έτοιμες οι προσλήψεις για εκατόν ογδόντα έξι ειδικότητες στο Υπουργείο Αγροτικής Ανάπτυξης που θα στελεχώσουν διάφορες υπηρεσίες και εποπτικούς μηχανισμούς από το Υπουργείο Διοικητικής Μεταρρύθμισης και θα πρέπει να το προχωρήσετε. Όπως επίσης θα πρέπει να προχωρήσετε και την πρόσληψη εκατόν εβδομήντα ένα μόνιμων κτηνιάτρων, που επίσης είχε εγκριθεί από την προηγούμενη κυβέρνηση και είχε επικοινωνηθεί και με την Ευρωπαϊκή Ένωση, γιατί διαφορετικά σας κρούουμε τον κώδωνα του κινδύνου. Στον έλεγχο που θα γίνει τον Μάιο από την Ευρωπαϊκή Ένωση για το αν η χώρα μπορεί να ανταποκριθεί στις δυνατότητες που έχει ο κρατικός μηχανισμός στον έλεγχο σε όλη τη φάση της διαδικασίας των τροφίμων θα έχουμε μεγάλες κυρώσεις και μεγάλα πρόστιμα που αγγίζουν τις 50.000 ευρώ την ημέρα. Τα υπόλοιπα θα τα πω στη δευτερολογία μου. Ευχαριστώ.
Τον λόγο έχει η κ. Θεοδώρα Τζάκρη για πέντε λεπτά, με δευτερολογία τρία λεπτά. Θα πάρετε την δευτερολογία σας τώρα;
Όχι, θα δευτερολογήσω μετά. Κυρίες και κύριοι συνάδελφοι, συνεχίζοντας δυστυχώς στο ίδιο πνεύμα, κύριε Υπουργέ, με τους συναδέλφους μου θα ήθελα να σας μεταφέρω - και επειδή αυτή η συζήτηση της επίκαιρης επερώτησης διεξάγεται ακριβώς σε χρόνο μετά τις διακοπές των Χριστουγέννων - ότι ο χειμώνας αυτός ήταν για τον κόσμο της ελληνικής περιφέρειας, για τον κόσμο της ελληνικής υπαίθρου ο χειρότερος της δεκαετίας όχι για ανεξήγητους λόγους, αλλά για πολύ συγκεκριμένους πρακτικούς λόγους. Το επίδομα θέρμανσης καταβλήθηκε κουτσουρεμένο. Το κοινωνικό μέρισμα δεν δόθηκε και έλειψε και από τα νοικοκυριά και από τις επιχειρήσεις. Και το εισόδημα των παραγωγών του αγροτικού κόσμου, κύριε Υπουργέ, βρίσκεται σε ιστορικά χαμηλά για συγκεκριμένους λόγους, αναδείχθηκε προηγουμένως και από τους συναδέλφους μας. Η τιμή του λαδιού έχει κατρακυλήσει στα 2,10 ευρώ το κιλό σε μια χρονιά που υποτίθεται ότι είναι καλή και από άποψη ποιότητας και από άποψη ποσότητας. Το εθνικό μας προϊόν, το βαμβάκι, δόθηκε για λόγους ανεξήγητους ή μάλλον θα σας εξηγήσω γιατί εν πάση περιπτώσει έγινε αυτό, γιατί ακριβώς ο κλάδος των εκκοκκιστών, όταν βρίσκεται μαζί σας δεν αισθάνεται καμμία πίεση να δώσει καλύτερες τιμές για να κρατήσει και το αγροτικό εισόδημα. Είναι 37 ευρώ το κιλό, όταν η χρηματιστηριακή αξία του προϊόντος, κύριε Υπουργέ, ξεπερνάει τα 67 σεντς το ροδάκινο, για λόγους αδικαιολόγητους επομένως. Και εν πάση περιπτώσει το ίδιο συμβαίνει και με το ροδάκινο, το οποίο καλλιεργείται σχεδόν κατά αποκλειστικότητα στις περιοχές της βορείου Ελλάδος και αποτελεί και έναν από τους δυναμικότερους κλάδους της αγροτικής μας οικονομίας που απασχολεί δώδεκα χιλιάδες οικογένειες κυρίως στη βόρεια Ελλάδα, ενεργοποιούνται γύρω από αυτό περί τις είκοσι έξι μεταποιητικές βιομηχανίες, οι οποίες απασχολούν χίλιους πεντακόσιους εργαζόμενους μόνιμους και δέκα χιλιάδες εποχικούς εργαζόμενους. Λοιπόν, το εισόδημα των ροδακινοπαραγωγών υπήρξε φέτος κατά 30% μειωμένο και αυτό γιατί; Αυτό έγινε για συγκεκριμένους λόγους. Και λόγω των αντίξοων καιρικών συνθηκών που επικράτησαν εξαιτίας της κλιματικής αλλαγής που είχε επιπτώσεις και στην ποιότητα και στην ποσότητα και εξαιτίας του ρωσικού εμπάργκο, μιας πολιτικής απόφασης της Ευρωπαϊκής Ένωσης εξαιτίας της αναβίωσης του ψυχρού πολέμου μεταξύ Ρωσίας και Αμερικής που το πληρώνουν οι Έλληνες παραγωγοί, και κυρίως εξαιτίας των αθέμιτων εμπορικών πρακτικών, κυρίως το επιτραπέζιο ροδάκινο, που ακολουθούν όλοι οι εμπλεκόμενοι στον κλάδο της εμπορίας και βεβαίως εξαιτίας της προσφιλούς συνήθειας της βιομηχανίας και δη των κονσερβοποιών, οι οποίοι επίσης δεν ένιωσαν καμμία πίεση από την πλευρά σας, όταν συναντήθηκαν μαζί σας το καλοκαίρι, να δίνουν για το προϊόν τελικές τιμές που δεν καλύπτουν όλο το κόστος παραγωγής. Βεβαίως, η πολιτική των ενισχύσεων de minimis, που δόθηκαν και τα δύο προηγούμενα χρόνια, ενίσχυσαν σημαντικά το εισόδημα των παραγωγών ως ένα έκτακτο και προσωρινό μέτρο. Όμως, κύριε Υπουργέ, σας τα είπα και στην πρόσφατη συζήτηση που είχατε μαζί μας, η εξαίρεση των παραγωγών συμπύρηνου ροδάκινου από την καταβολή των ενισχύσεων de minimis ήταν μια κατάφωρη αδικία για τους παραγωγούς αυτούς, πολλώ δε μάλλον που έχουν τα ίδια προβλήματα, των αντίξοων καιρικών συνθηκών, της συρρίκνωσης του εισοδήματός τους, με το πρόσθετο της επιβολής πρόσθετων δασμών στους ήδη υφιστάμενους. Γιατί το τελικό προϊόν, η κονσέρβα, μπαίνει στην αμερικανική αγορά, ως επί το πλείστον. Εν πάση περιπτώσει, γνωρίζετε πολύ καλά ότι το πρόβλημα αυτό θα το βρουν μπροστά τους οι παραγωγοί. Γιατί, μην έχετε καμμία πλάνη ως προς αυτό, το πρόσθετο κόστος θα το μετακυλήσουν οι κονσερβοποιοί στους ίδιους τους παραγωγούς. Δεν θα το υποστούν οι ίδιοι, περιορίζοντας τα κέρδη τους. Για όλους αυτούς τους λόγους θα έπρεπε να προβείτε στην καταβολή του. Βέβαια, να συμφωνήσω ότι αυτό είναι ένα έκτακτο μέτρο, κύριε Υπουργέ, σε κάθε περίπτωση. Η πραγματική πολιτική εδώ είναι να κάνουμε μέτρα διαθρωτικά, όπως είναι η αναδιάρθρωση του επιτραπέζιου ροδάκινου, το οποίο το ζητάει, το καταδεικνύει ως πολιτική μακροπρόθεσμη και ο ίδιος ο προηγούμενος Επίτροπος Χόγκαν, σε επιστολές που έχει ανταλλάξει ο κ. Αποστόλου μαζί του. Και βεβαίως, θα πρέπει να δούμε και την ενίσχυση των επαγγελματικών οργανώσεων των παραγωγών για να αποκτήσουν, επομένως, σοβαρή διαπραγματευτική θέση στην διαπραγμάτευση των τιμών των προϊόντων τους με τους παραγωγούς. Θα πρέπει να δούμε οπωσδήποτε και τη δημιουργία της επαγγελματικής οργάνωσης, που βρίσκεται στα πρώτα της βήματα και δεν έχει βρει ακόμα το βηματισμό της, ως μια πραγματική πλατφόρμα διαλόγου μεταξύ όλων των εμπλεκομένων μερών σε όλη την εφοδιαστική αλυσίδα διάθεσης του επιτραπέζιου ροδάκινου κι ένα πρόγραμμα δωρεάν διανομής και νωπών και κονσερβοποιημένων τροφίμων, ώστε να ενισχύσουμε την τιμή του προϊόντος, αν υπάρχουν προβλήματα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Θα πάρω τελικά και την δευτερολογία μου, κύριε Πρόεδρε. Όλα αυτά που σας λέω είναι εργαλεία γνωστά, δεν ανακαλύπτουμε την Αμερική. Τα προσφέρει η ήδη υφιστάμενη ΚΑΠ. Και εν πάση περιπτώσει, θα έπρεπε το Υπουργείο σας να έχει προβεί σε τέτοιες πολιτικές όλο αυτό το προηγούμενο διάστημα, γιατί είναι γνωστές και δίνουν πάντα τη δυνατότητα διεξόδου. Από κει και πέρα θα ήθελα να σταθώ, κύριε Υπουργέ, στο ότι η αξία της ΚΑΠ είναι αδιαμφισβήτητα μεγάλη για την ελληνική ύπαιθρο, διότι πρόκειται για ενισχύσεις της τάξεως των 2,5 δισεκατομμυρίων ευρώ ετησίως, τα οποία, αν δεν καταβληθούν έγκαιρα, το γνωρίζετε πολύ καλά, θα λείψουν από την ελληνική ύπαιθρο και από τον αγροτικό κόσμο. Μέσα στο 2020 υποτίθεται ότι έπρεπε να ολοκληρωθούν οι διαπραγματεύσεις για την ΚΑΠ της περιόδου 2021-2027. Είναι μια περισσότερο απαιτητική ΚΑΠ σε σύγκριση με το παρελθόν. Αφορά ένα νέο μοντέλο εφαρμογής, με στρατηγικό σχέδιο που πρέπει να υποβληθεί, με περιβαλλοντικούς στόχους που πρέπει να ελέγχονται και με μετρήσιμα αποτελέσματα. Επομένως απαιτείται από πλευράς μας και προσεκτικός σχεδιασμός, ώστε να δούμε τελικά ποιοι θα είναι οι πόροι και αν θα είναι τελικά μειωμένοι, οι οποίοι, όμως, πρέπει να κατευθυνθούν παραγωγικά και αναπτυξιακά στηρίζοντας έμπρακτα τον αγροτικό τομέα. Γιατί η επόμενη ΚΑΠ, με το στρατηγικό σχέδιο και την εμπεριστατωμένη αιτιολόγηση που χρειάζεται για τις όποιες επιλογές μας, ενέχει τον κίνδυνο απώλειας πολύτιμων πόρων, αν δεν γίνει έγκαιρα υποβολή του στρατηγικού σχεδίου που σας είπα προηγουμένως ή έχουμε πλημμελή εφαρμογή του. Την παρούσα χρονική στιγμή προκύπτουν αρκετά ερωτήματα, κύριε Υπουργέ, ως προς αυτό, που αφορούν την πορεία ολοκλήρωσης ακριβώς του στρατηγικού σχεδίου. Γιατί καθυστερεί, επομένως, η υπογραφή της σύμβασης για να ξεκινήσει η σύνταξή του; Γιατί δεν έχουν προκριθεί ακόμα οι μελέτες για την ex - ante αξιολόγηση και τη διαχείριση κινδύνων, που αποτελούν προαπαιτούμενο της ολοκλήρωσης του στρατηγικού σχεδίου; Σύμφωνα μάλιστα με τον σχεδιασμό σας, πότε προβλέπεται τελικά αυτό το στρατηγικό σχέδιο ότι θα ολοκληρωθεί; Καταλαβαίνουμε όλοι μας πόσο σημαντικό ζήτημα είναι αυτό για τη χώρα, γιατί σε καμμία των περιπτώσεων δεν πρέπει να διακινδυνεύσει η έγκαιρη και η σταθερή καταβολή των ενισχύσεων προς τους αγρότες μας, που είναι της τάξεως των 2,5 δισεκατομμυρίων τον χρόνο. Επιπλέον, λόγω της σοβαρότητας του θέματος, θα ήταν κρίσιμο, κύριε Υπουργέ, το επόμενο διάστημα να είχαμε μια ενημέρωση σε τακτική βάση, τόσο για τις εξελίξεις των συζητήσεων για την ΚΑΠ, όσο και για την πορεία ολοκλήρωσης του εθνικού στρατηγικού σχεδίου. Κλείνοντας θα ήθελα να επανέλθω σε ένα ζήτημα, το οποίο είχαμε την ευκαιρία να συζητήσουμε στην τελευταία επίκαιρη ερώτηση που σας είχα καταθέσει και αφορούσε τον ΕΛΓΑ και συγκεκριμένα τη θέση που διατυπώσατε εδώ επίσημα ότι δεν έχει γίνει καμμία, μα καμμία απολύτως, ενέργεια από την προηγούμενη διοίκηση σε ό,τι αφορά την εκπόνηση αναλογιστικών μελετών και την αναμόρφωση του κανονισμού. Κύριε Υπουργέ, γνωρίζετε ότι έχει ξεκινήσει η διαδικασία και ότι το Δ.Σ. του ΕΛΓΑ στις 16-12-2018 πήρε την απόφαση για να ξεκινήσει ακριβώς η αλλαγή του κανονισμού του ΕΛΓΑ και να συνταχθεί η αναλογιστική μελέτη. Προς τούτο, μάλιστα, έχει ξεκινήσει η διαδικασία για την επιλογή αναδόχου που θα αναλάβει ακριβώς τη συμβουλευτική υποστήριξη και την εκπόνηση αναλογιστικών μελετών για τη βιωσιμότητα του ΕΛΓΑ. Μήπως, τελικά, το πρόβλημά σας είναι ότι στη συγκεκριμένη προκήρυξη δεν συμπεριλαμβάνεται η συμμετοχή του ιδιωτικού τομέα, κάτι που δεν ταιριάζει με την πολιτική σας, όπως μας είπατε, για την ιδιωτικοποίηση του οργανισμού; Σας ευχαριστώ πολύ, κύριε Πρόεδρε.
Τον λόγο έχει ο κ. Δημήτριος Χαρίτου για πέντε λεπτά και η δευτερολογία του είναι τρία λεπτά.
Κύριε Πρόεδρε, κύριοι συνάδελφοι, καλή χρονιά σε όλους και καλή καλλιεργητική και παραγωγική χρονιά στους αγρότες, στους οποίους απευθυνόμαστε σήμερα. Κύριε Υπουργέ, καλλιεργήσατε μεγάλες προσδοκίες και σήμερα δεν έχετε να παρουσιάσετε δικό σας έργο. Κινείστε χωρίς σχέδιο, βάλατε τον αυτόματο πιλότο, ότι όλα τα ρυθμίζει η αγορά και εξαντλείτε τον ρόλο σας σε ρόλο μεσάζοντα για τα μεγάλα ιδιωτικά συμφέροντα. Και όποιοι αντέξουν, άντεξαν! Οι μικροί και οι μεσαίοι αγρότες, εάν δεν είναι βιώσιμοι, θα πεταχτούν στον Καιάδα. Όσο υπερτροφικό λόγο και αν χρησιμοποιείτε, δεν μπορείτε να συγκαλύψετε την αθέτηση όλων όσων είχατε υποσχεθεί στον αγροτικό κόσμο. Με τις φορολογικές ελαφρύνσεις παραβιάζετε ανοιχτές πόρτες, αφού δεν αφορούν τη μεγάλη πλειοψηφία των αγροτών. Σας ακούν οι αγρότες ότι με τέτοια μέτρα θα μειώσετε το κόστος παραγωγής, ότι θα κάνετε ανταγωνιστική τη γεωργία και ξέρετε τι κάνουν; Γελούν, κύριοι! Γιατί αυτοί γνωρίζουν τι σημαίνει κόστος παραγωγής και μείωσή του. Σας παραδώσαμε στο ΠΑΑ τραπέζι στρωμένο με γεμάτα πιάτα. Αναφέρομαι στα σχέδια βελτίωσης, στο πρόγραμμα μικροπιστώσεων, στην απόφαση για τα εγγειοβελτιωτικά έργα και άλλα. Και εσείς ως διά μαγείας τα εμφανίζετε ως δικός σας έργο. Συγχαρητήρια! Εκεί, όμως, που πραγματικά τα δίνετε όλα, δείχνοντας με ποιους είστε, είναι στο θέμα του ΕΛΓΑ. Για πάνω από τριάντα χρόνια τον μετατρέψατε σε εργαλείο άσκησης πελατειακής πολιτικής παροχών. Δεν τον εκσυγχρονίσατε, τον απαξιώσατε. Και έρχεστε σήμερα και μας ρωτάτε εάν μας αρέσει αυτός ο ΕΛΓΑ, που δεν πληρώνει στην ώρα του, που δεν καλύπτει όλες τις ζημιές. Εσείς ρωτάτε εμάς, εάν μας αρέσουν τα δικά σας έργα στον ΕΛΓΑ; Εμείς, κύριε επιχειρήσαμε να τον αλλάξουμε, να τον εξορθολογίσουμε, να τον εκσυγχρονίσουμε για να καλύπτει τα νέα προβλήματα που φέρνει η κλιματική αλλαγή, να γίνει βιώσιμος, να διατηρηθεί ο δημόσιος, ο κοινωνικός, ο αλληλέγγυος ανταποδοτικός χαρακτήρας του. Εσείς τι κάνετε, κύριοι; Δεν βρήκατε λέτε ούτε αποφάσεις για αναλογιστικές μελέτες, ούτε τίποτα. Ψέματα λέτε. Σας καταθέτω την απόφαση για τον ανάδοχο αναλογιστικών μελετών της διοίκησης του ΕΛΓΑ. Πότε θα την υπογράψετε, κύριε Υπουργέ; Περιμένουμε. Δεν έχει λεφτά - λέτε - ο ΕΛΓΑ. Άλλο ψέμα, κύριοι. Διαθέτει σχεδόν 150 εκατομμύρια ευρώ αυτήν τη στιγμή. Μάλλον δεν ξέρετε να διαβάζετε καλά τους προϋπολογισμούς του. Τα δικά μας χέρια είναι η αλήθεια ότι είναι δεμένα λόγω της δημοσιονομικής προσαρμογής για την προσαύξηση κατά 20% των εσόδων του από τον κρατικό προϋπολογισμό. Εσείς γιατί αυτοπεριορίζεστε από μόνοι σας και δεν το προβλέψατε στον φετινό προϋπολογισμό; Για να περισσέψουν χρήματα για να κάνετε τα δωράκια στους φίλους σας που σας στηρίζουν απλόχερα; [[Στο σημείο αυτό ο Βουλευτής κ. Δημήτριος Χαρίτου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριοι, άλλα έχετε στο μυαλό σας. Ποιες αναλογιστικές μελέτες; Ποιος ανάδοχος; Εσείς ιδιωτικές ασφαλιστικές εταιρείες ψάχνετε. Αυτούς έχετε στο μυαλό σας. Μόνο που το μείγμα ασφάλισης που αναζητείτε ανάμεσα στον ΕΛΓΑ και στις εταιρείες δεν είναι τίποτε άλλο παρά ο ακρωτηριασμός του ΕΛΓΑ και η μεταφορά πόρων στις ιδιωτικές ασφαλιστικές εταιρείες. Ετοιμάζετε, κύριοι, μια βραδυφλεγή βόμβα στα θεμέλια του ΕΛΓΑ, που δυστυχώς το «μάρμαρο» θα το πληρώσουν οι μικροί και οι μεσαίοι αγρότες. Κυρίες και κύριοι, μια πολύ ευνοϊκή χρονιά υψηλών αποδόσεων σε δυναμικές καλλιέργειες όπως το βαμβάκι, τον καπνό και άλλες, σημαδεύτηκε από την κατάρρευση των τιμών, που το κόστος μονομερώς επωμίστηκαν οι αγρότες και όχι βέβαια ο χώρος της μεταποίησης και εσείς δεν κάνατε απολύτως τίποτα. Δυστυχώς, οι παραγωγοί της Ροδόπης επλήγησαν διπλά. Τα εκατόν πενήντα πέντε χιλιάδες στρέμματα - τα μισά εκ των οποίων καταστράφηκαν ολοσχερώς από ακραία χαλαζόπτωση - είναι καταγεγραμμένα από τις 15 Αυγούστου στις υπηρεσίες του ΕΛΓΑ. Σκεφτήκατε, κύριοι, ότι υπάρχουν παραγωγοί που δεν παρέδωσαν ούτε ένα κιλό βαμβάκι, που δεν πήραν ούτε μισό ευρώ από την παραγωγή τους, ενώ πραγματοποίησαν το μεγαλύτερο μέρος των εξόδων τους; Παρ' ότι σας το υποδείξαμε έγκαιρα, αρνηθήκατε να δώσετε μια προκαταβολή σε αυτούς που είχαν ολική καταστροφή, έστω ένα 30%, προκειμένου να σταθούν με αξιοπρέπεια. Προσέξτε, κύριοι, μην τριτώσει το κακό και δεν πάρουν στην ώρα τους και τη συνδεδεμένη ενίσχυση. Εσείς θα έχετε ακέραια την ευθύνη. Μόνο λόγια είστε, κύριε Υπουργέ, για τους καπνοπαραγωγούς. Καταστράφηκε η παραγωγή τους το 2018, πήραν 100 ευρώ ανά στρέμμα πέρυσι. Τους ανοίξαμε τον δρόμο αποζημίωσης μέσω των πρώην ΠΣΕΑ που το δικαιούνται. Καταθέσαν φάκελο, πάνε και έρχονται, κύριε Υπουργέ. Τους βλέπετε, τους χτυπάτε στην πλάτη, αλλά φως δεν βλέπουν. Πείτε μας τι θα κάνετε. Συναντηθήκατε με τους εκπροσώπους των κτηνοτρόφων της περιφέρειας. Ανέμεναν πώς και πώς τα de minimis. Πέρυσι με 85 λεπτά πώληση του γάλακτος πήραν χρήματα από τα de minimis. Φέτος με μειωμένη τιμή στα 75 λεπτά δεν πήραν τίποτα. Μην μας λέτε ότι δεν κάνετε πολιτική με τα de minimis. Οι παράκτιοι αλιείς στο πιο δύσκολο σημείο, στο βορειοανατολικό Αιγαίο, αδυνατούν να επιβιώσουν. Βλέπουν τα αλιεύματά τους να τα καρπώνονται οι εξ ανατολών αλιείς. Αναφέρομαι στον τόνο και αυτοί παρακολουθούν. Αν δεν μπορείτε να τους στηρίξετε, τουλάχιστον μην τους φορτώνετε με νέο χαράτσι. Τέλος, και κλείνω, κύριε Πρόεδρε, περιμένω απαντήσεις, κύριε Υπουργέ. Καταλαβαίνω ότι είσαστε σε ένα δύσκολο Υπουργείο. Δεν σας κρύβω ότι μοιάζετε σαν να είστε Μαραντόνα που τον έβαλαν σε γήπεδο μπάσκετ να παίξει. Όμως, εν τούτοις οι παραγωγοί, οι αγρότες, ο αγροτικός κόσμος περιμένει απαντήσεις. Αν δεν το κάνετε, να είστε βέβαιος ότι θα τους βρείτε γρήγορα μπροστά σας και μάλιστα να ξέρετε ότι δεν ξεχνούν και μπορούν πράγματι να ανταποδώσουν αυτά που τους κάνετε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο εκπαιδευτικοί συνοδοί τους από το 10ο Δημοτικό Σχολείο Νέας Ιωνίας Αττικής. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κυρία Ελισσάβετ Σκούφα με πρωτολογία τρία λεπτά και δευτερολογία δύο λεπτά.
Κύριε Πρόεδρε, θα χρησιμοποιήσω και τη δευτερολογία μου.
Ωραία, τα συμπτύσσουμε σε μία συσκευασία.
Κυρίες και κύριοι, ό,τι απολαμβάνουν σήμερα οι αγρότες, και αναφέρομαι τελείως συγκεκριμένα στους μικρούς και μεσαίους αγρότες που αποτελούν τη συντριπτική πλειοψηφία του γεωργοκτηνοτροφικού τομέα, στον φορολογικό τομέα και στον ασφαλιστικό τομέα, επαναλαμβάνω ό,τι απολαμβάνουν, το οφείλουν στην κυβέρνηση ΣΥΡΙΖΑ. Το λέω μετά λόγου γνώσεως και εξηγούμαι: Η κυβέρνηση ΣΥΡΙΖΑ ήταν αυτή που επανέφερε το αφορολόγητο στο εισόδημα του αγρότη τη στιγμή που εσείς με τον ν.4172/2013 ήσασταν έτοιμοι να φορολογήσετε το αγροτικό εισόδημα μαζί με τις κοινοτικές ενισχύσεις, μαζί με τις αποζημιώσεις από το πρώτο ευρώ και μάλιστα με συντελεστή 13%. Εμείς το αποτρέψαμε, η κυβέρνηση ΣΥΡΙΖΑ. Και μάλιστα όχι μόνο αυτό, αλλά η κυβέρνηση ΣΥΡΙΖΑ συνετέλεσε ώστε σήμερα οι γεωργοί και οι κτηνοτρόφοι να απολαμβάνουν τριών ειδών αφορολόγητο. Συγκεκριμένα, αφορολόγητο μέχρι 9.550 ευρώ και μάλιστα με βάση την κλίμακα των μισθωτών. Αφορολόγητο στις αποζημιώσεις και στο σύνολο των ενισχύσεων από αγροτικά προγράμματα του Πυλώνα ΙΙ της ΚΑΠ. Αφορολόγητο μέχρι 12.000 ευρώ για την πράσινη ενίσχυση και τις συνδεδεμένες. Προστασία από τις κατασχέσεις των ενισχύσεων του Πυλώνα Ι έως του ποσού των 7.500 ευρώ. Κατάργηση του τέλους επιτηδεύματος για τους συνεταιρισμένους αγρότες και τους συνεταιρισμούς. Ρύθμιση έως εκατόν είκοσι δόσεις για χρέη προς την εφορία και τα ασφαλιστικά ταμεία και μάλιστα με κούρεμα χρέους 85%. Μείωση του ΦΠΑ στο ηλεκτρικό ρεύμα από το 13% στο 6%. Μείωση του ΕΝΦΙΑ κατά 12% μεσοσταθμικά και κατά 30% για τις χαμηλές και μεσαίες περιουσίες. Κατάργηση του ειδικού φόρου κατανάλωσης στο κρασί, κύριε Βορίδη. Με νόμο του 2018 έγινε αυτό. Δεν είναι δικό σας έργο. Τι κάνετε εσείς αντίθετα; Δίνετε τη μερίδα του λέοντος ακόμη μια φορά στους έχοντες και κατέχοντες, αδιαφορώντας παντελώς ή πετώντας ψίχουλα στους αγρότες με τα έξι και επτά και δέκα στρέμματα, που - επαναλαμβάνω - είναι η συντριπτική πλειοψηφία των αγροτών, ή στους κτηνοτρόφους που δεν κατορθώνουν να έχουν τα τεράστια κοπάδια των πεντακοσίων ζώων. Γιατί ψίχουλα είναι τα 173 ευρώ φοροελαφρύνσεις τον χρόνο από τη μείωση του εισαγωγικού φορολογικού συντελεστή, μια μείωση που θα δει μόνο το 6% των αγροτών, μιας και όλοι οι υπόλοιποι καλύπτονται από το αφορολόγητο που θέσπισε η κυβέρνηση ΣΥΡΙΖΑ. Μειώσατε την προκαταβολή φόρου, αλλά μόλις 5%, την στιγμή που ο ΣΥΡΙΖΑ και ο Αλέξης Τσίπρας είχε εξαγγείλει τη μείωση στο 50%. Μειώσατε τον φόρο για τα συνεταιριστικά σχήματα, όμως για τους ίδιους τους συνεταιρισμένους αγρότες δεν κάνετε τίποτα. Δεν εισάγετε την έκπτωση που είχε εξαγγείλει πάλι ο ίδιος ο Αλέξης Τσίπρας, μια έκπτωση την οποία ζητά μετ' επιτάσεως ο συνεταιριστικός κόσμος. Οι ψαράδες μας είδαν έναν φόρο - χαράτσι ο οποίος δεν συνδέεται με την παραγωγή τους, με την αλιεία τους ή με τον τζίρο τους, απλά και μόνο με το μήκος του σκάφους τους, βγάζει ή δεν βγάζει χρήματα. Το μεγάλο θέμα, όμως, είναι τι θα κάνετε και με το ασφαλιστικό. Εμείς κατεβάσαμε τις ασφαλιστικές εισφορές και τις απομπλέξαμε από την ηλικία. Τις κάναμε και πιο χαμηλές και πιο δίκαιες, πάλι για τη συντριπτική πλειοψηφία των αγροτών, αφού το 85% του αγροτικού κόσμου πληρώνει ήδη την κατώτατη εισφορά των 114 ευρώ τον μήνα με νόμο του ΣΥΡΙΖΑ. Εσείς πειραματιστήκατε με τα χειρότερα σενάρια. Μιλήσατε για διπλασιασμό αυτής της κατώτατης εισφοράς και μετά, κατόπιν αντιδράσεων του αγροτικού κόσμου, του ΣΥΡΙΖΑ και μερικών Βουλευτών της Νέας Δημοκρατίας, αρχίσατε και αλλάζετε το παιχνίδι. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Θέλουμε, όμως, να σας ρωτήσουμε τι θα κάνετε με τις αγροτικές συντάξεις. Θα τις μειώσετε; Θα τις αυξήσετε; Θα κρατήσετε τελικά τον νόμο Κατρούγκαλου; Τι θα κάνετε με τον αγρότη και την αγρότισσα που ένα και δύο χρόνια περιμένουν χωρίς σύνταξη και περιμένουν και να βγει η σύνταξή τους; Και τέλος, θέλουμε να σας ρωτήσουμε: Γιατί δεν μειώσατε στον προϋπολογισμό τον ειδικό φόρο κατανάλωσης για το αγροτικό πετρέλαιο; Γιατί προϋπολογίσατε 600 εκατομμύρια ευρώ από τη μείωση του φόρου στο πετρέλαιο, όμως, μόνο για τους εφοπλιστές, τους βιομήχανους, τις κλινικές και δεν περίσσεψε τίποτα για τη μείωση του κόστους παραγωγής των αγροτών; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε, κι ευχαριστώ. Θέλουμε να σας ρωτήσουμε για ποιον λόγο δεν ακολουθείτε την εξαγγελία του Αλέξη Τσίπρα για μειωμένο συντελεστή του ΦΠΑ από το 13% στο 11% για τα αγροεφόδια, τα φάρμακα, τα λιπάσματα και τις ζωοτροφές. Δεν μας λέτε τίποτα προς όλα αυτά, γιατί το μόνο που σας ενδιέφερε ήταν με ψέματα να έρθετε στην κυβέρνηση, ώστε να εξυπηρετείτε συνεχώς και αέναα τα συμφέροντα αυτών που κυρίως σας στηρίζουν, τους μόνιμα έχοντες και κατέχοντες. Ο αγροτικός κόσμος, όμως, πλέον γνωρίζει και θα το αποδείξει περίτρανα στις επόμενες εκλογές. Ευχαριστώ.
Ευχαριστώ, κυρία Σκούφα. Κυρίες και κύριοι Βουλευτές, χρόνια πολλά και από μένα. Καλή χρονιά να έχουμε. Τον λόγο έχει ο κ. Αβραμάκης, Βουλευτής Σερρών του ΣΥΡΙΖΑ, για τρία λεπτά και με τον κ. Αβραμάκη κλείνει ο κατάλογος των επερωτώντων Βουλευτών.
Κύριε Πρόεδρε, κυρία και κύριε Υπουργέ, κύριοι συνάδελφοι, χρόνια πολλά και καλή χρονιά σε όλους. Οι Έλληνες αγρότες και κτηνοτρόφοι έχουν αρχίσει να αντιλαμβάνονται ότι η σημερινή Κυβέρνηση κινείται σε εντελώς αντίθετη κατεύθυνση από αυτήν που επιτάσσουν τα συμφέροντα των δυνάμεων της πρωτογενούς παραγωγής και του ελληνικού δημοσίου συμφέροντος. Θα μπορούσε κανείς να πει και να υποστηρίξει με σθένος ότι δεν έχετε σχέδιο για να λύσετε τα προβλήματα των αγροτών, δεν έχετε προτάσεις για το πώς θα μπορούσε να πραγματοποιηθεί ένας καλύτερος αγροδιατροφικός κλάδος και γενικά μια καλύτερη πορεία του αγροτικού κόσμου. Η ηγεσία του Υπουργείου Αγροτικής Ανάπτυξης θα μπορούσαμε να πούμε ότι χαρακτηρίζεται από άγνοια, ανικανότητα, ανεπάρκεια, ταξική μεροληψία και εξυπηρέτηση συγκεκριμένων συμφερόντων στον χώρο του αγροτικού κόσμου. Τα δείγματα γραφής μέχρι σήμερα της Κυβέρνησης στα ζητήματα της αγροτικής πολιτικής είναι απογοητευτικά. Η Κυβέρνηση επιχειρεί τη μείωση του αριθμού όσων απασχολούνται με τη γεωργία και την κτηνοτροφία. Δυστυχώς, με τις νομοθετικές πρωτοβουλίες που έχουμε δει μέχρι σήμερα ο μικρός και μεσαίος αγρότης, ο μικρός και μεσαίος κτηνοτρόφος διαπιστώνει ήδη ότι το κόστος παραγωγής αυξάνεται. Η αύξηση στην τιμή του αγροτικού ρεύματος και του αγροτικού πετρελαίου είναι ένα πολύ χαρακτηριστικό παράδειγμα, που αυξάνει σημαντικά το κόστος παραγωγής. Το ίδιο συμβαίνει και με το κόστος μεταφοράς των προϊόντων, αφού για παράδειγμα στον φτωχό Νομό Σερρών, τον Νομό Σερρών που είναι αγροτικός κατά βάση, οι παραγωγοί για να μεταφέρουν πλέον τα προϊόντα τους αναγκάζονται να πληρώσουν και διόδια, ενώ το νέο σύστημα γεωργικών ασφαλίσεων, που έχετε ήδη εξαγγείλει, θα αυξήσει περαιτέρω το κόστος για τον αγροτικό κόσμο. Δεν ξεχνούμε την υπαναχώρησή σας όσον αφορά την αύξηση των ασφαλιστικών εισφορών των αγροτών, που προέκυψε μετά από πίεση της Αντιπολίτευσης και του αγροτικού κόσμου. Η αύξηση όμως αυτής της δραστηριότητας του αγρότη και του κτηνοτρόφου δεν συνοδεύεται με αύξηση των τιμών στις οποίες πωλούν τα προϊόντα τους. Σε αντίθεση, βλέπουμε ενώ οι παραγωγοί πωλούν φθηνά την παραγωγή τους, ως καταναλωτές να αγοράζουν ακριβά από το ράφι. Δυστυχώς, τα ελληνικά προϊόντα στο ράφι συνεχώς αυξάνουν τις τιμές τους, ενώ οι τιμές παραγωγής και πώλησης των προϊόντων συνεχώς φθίνουν και πέφτουν. Η φετινή παραγωγή στο λάδι είναι ένα μόνο παράδειγμα. Αντίστοιχη και ακόμη μεγαλύτερη είναι η πραγματικότητα στην πατάτα, στο ρύζι, στο βαμβάκι φυσικά, όπου ο Νομός Σερρών είναι από τους μεγάλους νομούς στην παραγωγή βαμβακοκαλλιέργειας μετά τη Θεσσαλία, καθώς και στα εσπεριδοειδή. Αυτή είναι η πραγματικότητα και σε αυτό οφείλουμε όλοι να ομονοήσουμε. Δυστυχώς οδηγείτε σιγά - σιγά τους μικρούς και μεσαίους αγρότες σταδιακά να εγκαταλείψουν τα χωράφια τους και επιδιώκετε να πάει όλο και περισσότερη γη σε όλο και λιγότερους, εφαρμόζοντας μια ταξική πολιτική και στον αγροτικό τομέα. Στην τευτλοκαλλιέργεια, που είναι ένα βασικό θέμα και απασχολεί τον Νομό Σερρών, εκεί μπορώ να πω ότι αποποιηθήκατε και τον ρόλο σας ως Υπουργείου Αγροτικής Ανάπτυξης και παραχωρήσατε εν λευκώ στο Υπουργείο Ανάπτυξης και στον ομογάλακτό σας Υπουργό κ. Γεωργιάδη τη δυνατότητα διαπραγμάτευσης όσον αφορά την Ελληνική Βιομηχανία Ζάχαρης, μέσα σε αυτό και το εργοστάσιο Σερρών. Το Υπουργείο Ανάπτυξης παραχώρησε και προχώρησε σε μια σύμβαση παραχώρησης των εργοστασίων και των υποδομών της Ελληνικής Βιομηχανίας Ζάχαρης, με σκοπό να επαναλειτουργήσει, χωρίς όμως σε αυτό να υπάρξει πρακτικά καμμία διασφάλιση των παραγωγών των τεύτλων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παρακαλώ για την ανοχή σας, κύριε Πρόεδρε. Όσον αφορά το κομμάτι της ζάχαρης, ήθελα να πω ότι σε όλες τις διαπραγματεύσεις που κάνετε με οποιονδήποτε επενδυτή, κύριε Υπουργέ, υπήρχε ως απαράβατος όρος το γεγονός της απορρόφησης της παραγωγής και της αποζημίωσης των παραγωγών. Μιλούσαν για ένα κονδύλιο των 2 εκατομμυρίων ευρώ, το οποίο δεν ξέρω στη διαπραγμάτευση και την τελική σύναψη συμφωνίας παραχώρησης των εργοστασίων γιατί δεν τηρήθηκε. Είναι ένα θέμα σοβαρό το οποίο πρέπει να το συζητήσουμε. Το θέτουν οι παραγωγοί και οι αγρότες επιτακτικά και χρήζει απάντησής σας. Τώρα, τα ζητήματα που προκύπτουν από τη λύση την οποία δόθηκε είναι ξεκάθαρα. Τα τεύτλα αυτήν τη στιγμή σαπίζουν στα χωράφια, αφού δεν τα παραλαμβάνει η Ελληνική Βιομηχανία Ζάχαρης. Η μη παραλαβή από την Ελληνική Βιομηχανία Ζάχαρης, κύριε Υπουργέ, συνεπάγεται μεγάλο κίνδυνο για την απώλεια των συνδεδεμένων ενισχύσεων, αφού ξέρετε πολύ καλά ότι βασικός όρος για να παραληφθούν οι συνδεδεμένες ενισχύσεις είναι να παραχωρηθεί η παραγωγή και να αποζημιωθεί στα εργοστάσια τεύτλων, στην Ελληνική Βιομηχανία Ζάχαρης. Άρα καταλαβαίνετε την αγωνία αυτών των ανθρώπων όχι μόνο για αυτή καθαυτή την απορρόφηση της παραγωγής, αλλά ακόμη και για το αν μπορούν να πάρουν τη συνδεδεμένη τους. Η μόνη διέξοδος που έχουν οι παραγωγοί είναι να περιορίσουν τις απώλειες ή να πουλήσουν βιοαέριες ζωοτροφές. Οι τιμές αυτές που δίνονται πρακτικά δεν καλύπτουν ούτε τα εργατικά ούτε τα τεύτλα ούτε το κόστος μεταφοράς τους. Άρα, καταλαβαίνετε ότι το θέμα είναι πολύ μεγάλο και πρέπει να το δείτε με τη δέουσα προσοχή και σοβαρότητα. Τέλος, για αυτό το θέμα δεν υπήρχε καμμία πρόταση από τον ενοικιαστή της Ελληνικής Βιομηχανίας για τη νέα χρονιά, ώστε να υπάρχουν συμβάσεις για νέα παραγωγή τεύτλων, ενώ ο επιχειρηματίας, από ό,τι γνωρίζουμε, δεν δεσμεύεται μέχρι σήμερα για τη σύναψη συμβολαίων με τους παραγωγούς. Θα επανέλθω στη δευτερολογία μου. Σας ευχαριστώ πολύ.
Η δευτερολογία σας θα είναι μόλις ένα λεπτό, γιατί εξαντλήσατε και τον χρόνο της δευτερολογίας σας κατά πολύ. Ο Υπουργός Αγροτικής Ανάπτυξης και Τροφίμων κ. Βορίδης έχει τον λόγο για είκοσι λεπτά.
Ευχαριστώ πολύ, κύριε Πρόεδρε. Κατ' αρχάς, να ευχηθώ σε όλους τους συναδέλφους καλή χρονιά, υγεία, επιτυχίες, δύναμη και υπομονή, ειδικά στο Κοινοβούλιο, γιατί έχετε πάρα πολύ έντονο έργο. Η νομοθετική πρωτοβουλία της Κυβέρνησης από ό,τι βλέπω είναι εξαιρετικά έντονη και πυκνή, πράγμα το οποίο θα απαιτήσει από την πλευρά του Κοινοβουλίου άοκνη εργασία. Είμαι βέβαιος ότι όπως πάντα θα ανταπεξέλθετε με τον καλύτερο δυνατό βαθμό. Να τελειώσουμε ή μάλλον να αρχίσουμε τελειώνοντας με τα θέματα τάξης για τα οποία εγώ είμαι εξαιρετικά ευαίσθητος. Πρώτον, όποιος λέει για δωράκια θα μου λέει πολύ γρήγορα και καθαρά ποια δωράκια και σε ποιον δωράκια! Δεύτερον, όποιος μου λέει ότι σφετερίζομαι έργα θα ρωτάει πρώτα τον Αραχωβίτη και να τον ρωτήσει αν τον πήρα τηλέφωνο να είναι παρών κατά την υπογραφή της συμβάσεως με το Ευρωπαϊκό Ταμείο Επενδύσεων. Επίσης, να ρωτήσει να μάθει πώς μου απάντησε με την επιστολή του ευγενώς, αλλά πολιτικά και να ρωτήσει να μάθει αν ήταν παρών ο Κασίμης ο πρώην Γενικός Γραμματέας του Υπουργείου κατά την υπογραφή. Ποιον σφετερισμό; Τι είναι αυτά που λέτε; Να αναρωτηθείτε αν αυτό το έχετε κάνει εσείς ποτέ. Άρα, από εκεί και πέρα, μήπως παραδώσατε τελειωμένη τη διαδικασία αυτή; Δεν είπα εγώ ότι δεν την ξεκινήσατε, προφανώς την ξεκινήσατε και εργαστήκατε για αυτό, όμως την τελειώσατε; Γιατί αυτή η διαδικασία έχει φάσεις, έχει βήματα, τα οποία ενεργοποιούμε, παρακολουθούμε και εκτελούμε για να φτάσει να παρέχεται η χρηματοδότηση τελικά στους παραγωγούς μας. Αυτό ελπίζουμε ότι θα γίνει τέλη Ιανουαρίου, μέσα στον Φεβρουάριο, εν πάση περιπτώσει, στο πρώτο τρίμηνο του 2020. Όμως, αυτό έχει τραπεζική διαδικασία, έχει συμβασιοποιήσεις, έχει μεταφορές κεφαλαίων. Το τελειώσατε αυτό για να σας το δώσουμε όλο; Τη συμμετοχή σας ποιος την αρνήθηκε και πότε; Κυρία Τελιγιορίδου, είπατε για την σύμβαση με την Κίνα για τα ακτινίδια. Βεβαίως, έχετε εργαστεί για αυτό. Όμως, θα σας κάνω μια ερώτηση: Την τελειώσατε; Πήγατε στην Κίνα για να υπογράψετε και δεν υπογράψατε. Κάνατε ένα ταξίδι και πήγατε και ήρθατε. Αυτή υπεγράφη επί ημερών μας με εργασία στην οποία συμβάλαμε και εμείς. Ή θέλετε και εννοείτε ότι επειδή έγινε κυβερνητική αλλαγή θα τα σβήνουμε όλα; Άρα, προφανώς, υπάρχουν έργα τα οποία βρίσκονται σε εξέλιξη. Προφανώς, υπάρχουν έργα για τα οποία δουλεύουμε. Προφανώς, υπάρχουν έργα τα οποία προχωράμε. Προφανώς, υπάρχουν έργα στα οποία έχετε συμβάλει. Προφανώς, υπάρχουν έργα τα οποία ολοκληρώνουμε και τα οποία παρουσιάζουμε. Πότε κάναμε σφετερισμό; Αυτά για να τελειώνουμε με τα θέματα τάξεως. Όμως, τα τελειώσαμε. Είναι τα πιο άχαρα αυτά και μην τα βάζετε, διότι δεν έχετε λόγο, ειδικά σε εμένα. Ειδικά σε εμένα αυτό να μην το κάνετε ποτέ. Πάμε τώρα παρακάτω. Για να ρωτήσω: Το Πρόγραμμα Αγροτικής Ανάπτυξης, προφανώς, ξεκίνησε επί ημερών σας, έτσι; Δεν είναι σαφές αυτό; Διατρέξατε χρόνια στο Πρόγραμμα Αγροτικής Ανάπτυξης. Και προφανώς, αυτό ήταν διαμορφωμένο με έναν ορισμένο τρόπο. Είτε διαφωνούσαμε είτε συμφωνούσαμε, αυτό είναι μία κουβέντα. Υπάρχει καμμία δυνατότητα να το σβήσω εγώ το Πρόγραμμα Αγροτικής Ανάπτυξης και να το πάρουμε μηδέν; Έχετε καμμιά τέτοια ιδέα; Άρα, λοιπόν, προφανώς το Πρόγραμμα Αγροτικής Ανάπτυξης εξελίσσεται. Ακούω, όμως, πράγματα προκλητικά. Απορώ γιατί τα λέτε. Μου μιλάτε τώρα εσείς για τα σχέδια βελτίωσης; Τι μου λέτε, κύριε Αραχωβίτη μου, για τα σχέδια βελτίωσης; Ότι μου παραδώσατε …
Επτά μήνες Κυβέρνηση, αυτό σας λέμε.
Καλά κάνετε και το λέτε! Εγώ δεν έχω αντίρρηση. Άμα θέλετε να μιλήσουμε για τα σχέδια βελτίωσης, να μιλήσουμε, αλλά είστε αυτοκαταστροφικός. Να πω γιατί είστε αυτοκαταστροφικός. Μου μιλάτε για τα σχέδια βελτίωσης. Κεντρικό και μεγάλο έργο του ΠΑΑ, συνολικής αξίας 600 εκατομμυρίων ευρώ. Κρίσιμο μέγεθος και για την εκμηχάνιση της γεωργίας, κρίσιμο μέγεθος και για την απορροφητικότητα του ΠΑΑ και την εξέλιξή του και δεν λέτε και στους συναδέλφους σας, που μπορεί να μην ξέρουν, ότι το είχατε κάνει έναν άλυτο νομικό κόμπο, προσπαθώντας να προσδιορίσετε το εύλογο κόστος; Και για να πάμε τώρα στο τι νομικά είχατε κάνει σε αυτή την ιστορία - όπου μου πήρε ατελείωτο χρόνο να κάθομαι να ξεμπλέξω αυτό το οποίο είχατε κάνει, μία νομική περικοκλάδα απίστευτη - υπάρχει μία απαίτηση, η οποία είναι απαίτηση επί του κανονισμού, σε όλα αυτά τα έργα και σε όλες αυτές τις προσφορές που υποβάλλετε, να υπάρχει ένας μηχανισμός εύλογου κόστους. Βγάζουμε, λοιπόν, μία προκήρυξη και λέμε οι τρεις χαμηλότερες. Να γίνουν, δηλαδή, τρεις προσφορές και να πάρω τη χαμηλότερη ως μηχανισμό εύλογου κόστους. Αφού αυτό περιέχεται στην προκήρυξη και οι ενδιαφερόμενοι προσκομίζουν αυτές τις τρεις προσφορές, βγάζουν μία εγκύκλιο, με την οποία εγκύκλιο λένε ότι πλέον θα κάνουμε καταλόγους συγκριτικούς άλλους των τιμών. Δηλαδή, αλλάζετε τους όρους της σύμβασης, αλλάζετε τους όρους της προκήρυξης, δημιουργείτε έδαφος πλήρους ακυρώσεως όλου του έργου, γιατί νομικά δεν ξέρετε τι σας γίνεται, κι αφού βλέπετε τη νομική εμπλοκή, γιατί όλοι οι φορείς σας λένε ότι αυτό δεν είναι διαδικασία προσδιορισμού και δεν μπορεί να το κάνετε, το παγώνετε για δεκαπέντε μήνες και κάθεστε και το κοιτάτε μπερδεμένοι από αυτά που έχετε κάνει και έρχομαι εγώ και το ξεμπλέκω στο δίμηνο! Και μου μιλάτε για τα σχέδια βελτίωσης; Και αφού το ξέμπλεξα στο δίμηνο - και δεν ήταν απλό, λέω νομικά, γιατί το είχατε κάνει τεράστια σαλάτα - , σήμερα η Περιφέρεια Αττικής έχει ολοκληρώσει τις αξιολογήσεις των σχεδίων βελτίωσης, η Περιφέρεια Θεσσαλίας έχει ολοκληρώσει την αξιολόγηση των σχεδίων βελτίωσης και είμαστε έτοιμοι να προχωρήσουμε αυτό το μέτρο, το οποίο θα τρέξει κανονικά, ελπίζω να έχουμε τα πρώτα συμβόλαια μέσα στην AGROTICA, προκειμένου να υπάρξουν συμβάσεις εκεί με τους ενδιαφερόμενους και αυτούς που συμμετέχουν στο μέτρο και έχουν εγκριθεί τα σχέδιά τους. Αλλά να μου μιλάτε για τα σχέδια βελτίωσης; Είναι εμβληματικό σημείο ανικανότητας. Είναι εμβληματικό αυτό το οποίο κάνατε με τα σχέδια βελτίωσης. Πάμε, όμως, παρακάτω. Ακούστε. Υπήρχε η εξής δυνατότητα, να κάνουμε μία οργανωμένη συζήτηση για τα ζητήματα της πρωτογενούς παραγωγής, να λήξουμε και κάτι. Σας ευχαριστώ πάρα πολύ για τον τίτλο του «Μαραντόνα», με τιμάτε αν και είναι υπερβολικός, αλλά να αποκρούσω το ότι η πρωτογενής παραγωγή είναι γήπεδο μπάσκετ. Η πρωτογενής παραγωγή είναι ένα πραγματικά μεγάλο γήπεδο, με τεράστιες προκλήσεις και με αυτόν τον τρόπο πρέπει να το αντιμετωπίζουμε. Άρα, Μαραντόνα μεν, σε μεγάλο γήπεδο δε. Άρα, λοιπόν, θα είχαμε σήμερα την ευκαιρία να κάνουμε μία ευρύτερη μεγάλη συζήτηση για το τι κάνει η Κυβέρνηση και θέλω να σας πω και κάτι ακόμα. Εγώ καταλαβαίνω ότι μια Αντιπολίτευση, η οποία έχει ηττηθεί, μόλις προ επτά μηνών, είναι προφανές - δεν ισχύει μόνο για σας, ισχύει για κάθε αντιπολίτευση - ότι βρίσκεται σε μία πολιτική δυσκολία, αντικειμενική πολιτική δυσκολία. Για όλα αυτά τα καταπληκτικά, τα οποία λέτε ότι έπρεπε να γίνουν, πάντα υπάρχει μια εύκολη ερώτηση: Γιατί δεν τα κάνατε; Είναι εύκολη ερώτηση. Γιατί δεν τα κάνατε επί τεσσεράμισι χρόνια; Μαγικό ήταν, υπέροχο ήταν, τεσσεράμισι χρόνια ήσασταν στην κυβέρνηση, έχετε όλες αυτές τις καταπληκτικές ιδέες, γιατί δεν τις εφαρμόσατε τεσσεράμισι χρόνια; Βρίσκεται, πράγματι, μια Αντιπολίτευση μετά από πρόσφατες εκλογές σε μια αντικειμενική δυσκολία. Εγώ το καταλαβαίνω αυτό. Δηλαδή, τώρα έρχεστε και μας φωνάζετε για το αγροτικό πετρέλαιο. Έτσι τώρα μου ήρθε τώρα μια ιδέα. Το αγροτικό πετρέλαιο ποιος το κατάργησε ακριβώς; Συγγνώμη για την ερώτηση, δεν θέλω να σας ταλαιπωρώ με αυτά, αλλά επειδή καταργήθηκε το 2016 με νόμο σας, μήπως τώρα, αντί να βάζετε το θέμα, να σταθείτε λίγο πιο αυτοκριτικά; Προσέξτε, εγώ έκανα χθες μια παρουσίαση. Κύριε Κόκκαλη, είδατε ότι πήγε καλά, το αναγνωρίσατε. Μου αρέσει που το αναγνωρίσατε. Δημιούργησε μια αίσθηση. Μίλαγα τρεισήμισι ώρες χθες στη συνέντευξη Τύπου. Τρεισήμισι ώρες ανέπτυσσα το τι κάναμε σ' αυτό το εξάμηνο, αλλά και το τι πρόκειται να κάνουμε τον επόμενο χρόνο. Για όποιον ενδιαφέρεται υπάρχει αυτήν τη στιγμή και ένας πλήρης απολογισμός - προσέξτε - με τον οποίο μετριόμαστε για το τι κάναμε. Παρουσιάσαμε ένα πρόγραμμα στις 18-6-2019, αναλυτικό πρόγραμμα λίγες μέρες προ των εκλογών. Με αυτό το πρόγραμμα αναμετριόμαστε. Δεν αναμετριόμαστε με αυτά που λέτε εσείς, εμείς αναμετριόμαστε με τις προεκλογικές μας δεσμεύσεις, με αυτά τα οποία είπαμε ότι θα κάνουμε και για τα οποία ψηφιστήκαμε ότι θα κάνουμε. Τα άλλα ήταν δικά σας. Τα είπατε στον ελληνικό λαό και τα απέρριψε ο ελληνικός λαός. Δεν θα έρθω τώρα να εφαρμόσω το δικό σας πρόγραμμα, που απερρίφθη από τον ελληνικό λαό. Θα εφαρμόσω το δικό μας πρόγραμμα, που ενεκρίθη από τον ελληνικό λαό. Προσέξτε κάτι. Το έχω ξαναπεί σ' αυτήν την Αίθουσα, γιατί είναι από τα βασικά στοιχεία της μεγάλης ιδεολογικής μεταβολής του ηγεμονικού προτύπου στο τι συμβαίνει σήμερα στην ελληνική κοινωνία. Έχουμε μιλήσει αναλυτικά γι' αυτά τα ζητήματα και για τα ζητήματα της πρωτογενούς παραγωγής.
Όμως και για τη δέκατη τρίτη σύνταξη είχατε μιλήσει και χθες είπατε ότι θα την καταργήσετε!
Παρακαλώ να μην διακόπτουμε τον Υπουργό. Κερδίζει χρόνο έτσι, βέβαια, ο Υπουργός, αλλά σας παρακαλώ να μην τον διακόπτουμε.
Όπως ξέρετε, εγώ αποδέχομαι τις διακοπές και τον διάλογο μέσα στην Αίθουσα και τους συναδέλφους, υπό την προϋπόθεση ότι δεν αφαιρούνται αυτά από τον χρόνο μου. Αυτό πηγαίνει προς τον κύριο Πρόεδρο. Κύριε Πρόεδρε, είναι στην κρίση σας.
Σας πρόλαβα, κύριε Υπουργέ. Παρακαλώ από τα έδρανα του ΣΥΡΙΖΑ να μην γίνονται διακοπές.
Τι είχαμε, λοιπόν, πει σε σχέση με το πρόγραμμα που παρουσιάσαμε στις 18-6-2019 ; Είχαμε πει ότι θα μειώσουμε τη φορολογία στο 10% για τα αγροτικά σχήματα. Το κάναμε; Το κάναμε. Τι άλλο είχαμε πει; Αυτά που σας λέω είναι στο πρόγραμμά μας. Είχαμε πει ότι θα ξαναδούμε τον συνεταιριστικό νόμο. Το κάναμε; Το κάναμε. Βρίσκεται αυτήν τη στιγμή ο συνεταιριστικός νόμος σε διαβούλευση. Θέλω να πω μισή κουβέντα για αυτά τα οποία άκουσα περί ιδιωτικοποιήσεως. Εγώ, όπως ξέρετε, δεν έχω κανένα πρόβλημα να κάνουμε καθαρές, έντιμες, ιδεολογικές συζητήσεις, προγραμματικές συζητήσεις και να εντοπίζουμε διαφωνίες. Κανένα πρόβλημα σ' αυτό. Μη μου αποκρύπτετε στοιχεία. Όχι πολιτική εξαπατήσεως διά της αποκρύψεως. Ερώτηση. Διαβάσατε, μελετήσατε το σχέδιο του συνεταιριστικού νόμου, το οποίο θα προτείνουμε. Λέτε, λοιπόν, ότι ανοίγουμε την πόρτα στους ιδιώτες και στην ιδιωτικοποίησή τους. Έτσι δεν λέτε; Δεν είναι αυτό;
Με δικαίωμα ψήφου, είπαμε.
Ναι, για το δικαίωμα ψήφου, βεβαίως. Αυτό δεν λέτε; Αυτό δεν είναι το επιχείρημα; Μάλιστα. Θέλετε να πείτε και κάτι άλλο; Πώς λαμβάνεται αυτή η απόφαση και από ποιον;
Με τους μετόχους.
Με αυξημένη πλειοψηφία.
Πείτε το, λίγο. Η απόφαση αυτή λαμβάνεται από τους συνεταιριστές στη γενική συνέλευση με πλειοψηφία των 2/3. Ερώτηση: Τώρα τι; Άρα, λοιπόν, εσείς τι μου λέτε; Ότι η αυξημένη πλειοψηφία…
Ανοίγετε την πόρτα και λέτε εάν θέλουν να μπαίνουν.
Δυο λεπτά, κύριε Αραχωβίτη. Το άκουσα. Εσείς λέτε τώρα κάτι άλλο: «Όχι, ποτέ, με καμμία απόφαση». Μάλιστα. Γιατί το λέει αυτό ο κ. Αραχωβίτης; Για να μην ξεπουληθούν οι συνεταιρισμοί και τα σχετικά. Μάλιστα, ωραία. Εδώ, θα μπορούσαμε να έχουμε μία ιδεολογική διαφωνία. Δεν έχουμε Δεν έχουμε ιδεολογική διαφωνία, γιατί στην πραγματικότητα η ρύθμιση που κάνω εγώ είναι ρύθμιση προστασίας των συνεταιρισμών. Έχετε αντιληφθεί τι συμβαίνει στο επίπεδο της παραγωγής και εμπορίας αγροτικών προϊόντων στον κόσμο; Έχετε καταλάβει ότι μιλάμε στην πραγματικότητα για την κατ' εξοχήν παγκοσμιοποιημένη αγορά; Έχετε καταλάβει ότι μπαίνουν αγροτικές επιχειρήσεις, δηλαδή, μεταποιητικές, που όμως παίζουν κεντρικό ρόλο στην οργάνωση της παραγωγής; Έχετε καταλάβει ότι μπαίνουν και στην πραγματικότητα διεκδικούν όλο και μεγαλύτερο μερίδιο από αυτή την αγορά; Ερώτηση: Οι συνεταιρισμοί απέναντι σε αυτές τις κεφαλαιουχικές επιχειρήσεις πώς θα αμυνθούν και πώς θα προστατευτούν, εάν δεν έχουν τη δυνατότητα να προσελκύσουν κεφάλαια, να κάνουν επενδύσεις, να μπορέσουν στην πραγματικότητα να σταθούν σε αυτόν τον διεθνή ανταγωνισμό; Εγώ ανοίγω αυτή τη δυνατότητα με απόφαση της γενικής συνέλευσης που λαμβάνεται με τα 2/3 κι εσείς μου λέτε «όχι», να τους αφήσω εγκαταλελειμμένους και χωρίς όπλα στον διεθνή αυτό ανταγωνισμό. Μου λέτε, δηλαδή, οι εταιρείες να συγκεντρώνουν όσα κεφάλαια θέλουν και να κάνουν όσες επενδύσεις θέλουν, ο συνεταιρισμός όμως να είναι στριμωγμένος στη γωνία, χωρίς να μπορεί να πάρει μία απόφαση προσέλκυσης κεφαλαίων και συγκέντρωσης επενδυτών. Είναι, δε, οικτρά υποκριτικό αυτό. Και ερωτώ: Στον δικό σας νόμο προβλέπετε την ύπαρξη ιδιώτη επενδυτή;
Βεβαίως.
Το προβλέπετε. Ερώτηση: Αν το προβλέπετε, γιατί διαπιστώνετε την ανάγκη, κάνατε την αξιολόγηση αν μπήκε με τη ρύθμισή σας ένας ιδιώτης επενδυτής από το 2016; Μηδέν! Γιατί δεν μπήκε, ενώ διαπιστώνετε την ανάγκη; Διότι προφανώς αν του λες «βάλε τα λεφτά, δεν πρόκειται να συμμετέχεις, δεν έχεις καμμία δυνατότητα να παρέμβεις στις αποφάσεις, δεν μπορείς να δεσμεύσεις με απόφαση, άρα δεν έχεις κανένα ρόλο» είναι σαν να του λες «βάλε τα λεφτά, άστα και φύγε». Έτσι δεν μπαίνουν λεφτά. Και διαμορφώνουμε, λοιπόν, ένα τέτοιο πλαίσιο για το οποίο μας εγκαλείτε. Συνεχίζω. Είχαμε πει ότι θα καθιερώσουμε ένα τακτικό και δομημένο διάλογο με τις διεπαγγελματικές οργανώσεις. Είχατε φέρει μία ρύθμιση - συζητήσαμε για αυτό - για τις διεπαγγελματικές οργανώσεις. Πότε τη φέρατε; Ήσασταν τεσσεράμισι χρόνια στην κυβέρνηση. Πότε φέρατε τη ρύθμιση για τις διεπαγγελματικές; Τη φέρατε δεκαπέντε ημέρες προ των εκλογών, ενώ ήσασταν τεσσεράμισι χρόνια στην κυβέρνηση. Νομοθέτησα στη Βουλή, εδώ νομοθετήθηκε - όχι με υπουργική απόφαση - το νέο πλαίσιο των διεπαγγελματικών οργανώσεων. Έγινε ανοιχτός διάλογος και συζήτηση. Δεχόμενος αυτό που μου ζήτησαν οι διεπαγγελματικές οργανώσεις στο σύνολό τους, εξέδωσα την υπουργική απόφαση. Και έρχεστε τώρα - στο πρόγραμμα της Νέας Δημοκρατίας είναι ότι θα κάνουμε τη διεπαγγελματική οργάνωση της φέτας - και μου λέτε το εξής: «Έχετε κάνει πραξικόπημα». Μου λέτε ότι εγώ έχω κάνει πραξικόπημα! Εγώ! Γιατί μου λέτε ότι έχω κάνει πραξικόπημα στην υπόθεση της φέτας;
Θα δούμε αν θα το κάνετε από επόμενη εβδομάδα. Αυτό ήταν προειδοποίηση.
Κύριε Αραχωβίτη, γιατί έχω κάνει πραξικόπημα;
Συγγνώμη, ο κύριος Υπουργός είπε ότι του αρέσει ο διάλογος. Καταλαβαίνετε ότι σας προκαλεί κιόλας και θα κερδίσει πολύ χρόνο. Παρακαλώ, κύριε Υπουργέ, συνεχίστε.
Ευχαριστώ, κύριε Πρόεδρε.
Τον Βορίδη τον κατηγορείτε ότι θα κάνει πραξικόπημα, αλλά δεν το ολοκληρώνει ποτέ!
Ακούστε, γιατί είναι πραξικόπημα. Πραξικόπημα θεωρούν οι κύριοι συνάδελφοι του ΣΥΡΙΖΑ το ότι κάποιοι μεταποιητές μαζί με κάποιους παραγωγούς κατέθεσαν φάκελο και ζητούν να αναγνωριστούν ως διεπαγγελματική οργάνωση της φέτας. Αυτό είναι πραξικόπημα που το έκανα εγώ, γιατί ασκούν αυτοί κατά νόμο ένα δικαίωμά τους. Τι υποχρέωση έχω εγώ μετά ταύτα; Εγώ έχω υποχρέωση να κάνω την εξέταση του φακέλου, να δω αν ο φάκελος πληροί τις νόμιμες προϋποθέσεις και εν συνεχεία να εκδώσω τη σχετική απόφαση. Μου λένε: «Ναι, αλλά, ξέρετε, αυτό δεν μπορέσαμε να το λύσουμε εμείς τρία χρόνια τώρα, γιατί τσακώνονται μεταξύ τους». Και απαντώ: «Εγώ χαρταετό δεν πετάω». Εγώ αποφασίζω να έρθουμε συνθετικά - το εύχομαι - , να ενωθούμε όλοι - το εύχομαι, το στηρίζω πολιτικά - και θα τους μαζέψω, προκειμένου να εξαντλήσω κάθε δυνατότητα πολιτικής διαμεσολάβησης σ' αυτό. Όμως, με συγχωρείτε, ο καθένας θα κάνει τη δουλειά του. Η διεπαγγελματική οργάνωση είναι θεσμός ιδιωτικού δικαίου. Έχει είτε σωματειακή μορφή ή χαρακτήρα αστικής εταιρείας. Επομένως, είναι ευθύνη των μερών να λειτουργήσουν έτσι, ώστε να προάγουν το κοινό τους συμφέρον σε σχέση με το προϊόν. Η δική μας ευθύνη είναι να κάνουμε ό,τι μπορούμε για να ενισχύσουμε τη μεγαλύτερη αντιπροσωπευτικότητα. Και θα το κάνουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Όμως, από εκεί και πέρα - προσέξτε! - εγώ δεν ξεκινώ να μην εκπληρώνω τις νομικές μου υποχρεώσεις ως Υπουργός, που πηγάζουν από τη νομοθεσία την οποία ψήφισα, για να λέω εν συνεχεία ότι «ξέρετε, επειδή δεν μου αρέσει ο Νίκος γιατί έχει κόκκινα μάτια και δεν μου αρέσει ο Γιώργος γιατί έχει γαλανά ή μου αρέσει η Μαρία που έχει πράσινα, εγώ είμαι με τη Μαρία». Όχι τέτοια σε μένα. Ό,τι προβλέπουν οι διατάξεις, ό,τι προβλέπει ο Κανονισμός και θα προχωρήσουμε να κάνουμε αυτά τα οποία επιβάλλει τελικώς το συμφέρον της οικονομίας να κάνουμε. Τι άλλο είπαμε; Άκουσα ότι δεν σας αρέσει η πολιτική μειώσεως των φόρων τους. Πάντως, μ' εσάς είχαμε πολιτική αυξήσεως των φόρων. Μεταξύ της πολιτικής αυξήσεως τον φόρων και της πολιτικής μειώσεως των φόρων, εγώ να τοποθετηθώ. Είμαι με τις μειώσεις των φόρων. Ακούω ότι θα θέλατε περισσότερες μειώσεις. Είμαι μαζί σας. Χαίρομαι που το ακούω αυτό από την Αριστερά, το ότι η Αριστερά υποστηρίζει μια πολιτική μειώσεως της φορολογίας. Το θέλω πολύ. Χαίρομαι που θα είμαστε όλοι μαζί και να ξέρετε ότι είμαστε ταγμένοι σ' αυτό. Είμαστε ταγμένοι υπό την έννοια ότι μόλις δημιουργείται δημοσιονομικός χώρος, αυτόν τον χώρο θα τον αξιοποιούμε. Είχαμε δεσμευθεί, όμως, για αυτές τις μειώσεις της φορολογίας και από το 28% στο 20% και για τον εισαγωγικό φορολογικό συντελεστή και για τη μείωση του ΕΝΦΙΑ. Άκουσα το εξής καταπληκτικό. Μου λένε: «Ξέρετε, τη μείωση του ΕΝΦΙΑ είχαμε πει ότι θα την κάνουμε εμείς».
Είχαμε προϋπολογίσει τα χρήματα, κύριε Υπουργέ.
Και ίσως να τα είχατε προϋπολογίσει. Όμως, ήσασταν πονόψυχοι. Μας λυπηθήκατε προεκλογικά και είπατε να μην το κάνετε, να το προϋπολογίσετε και να το αφήσετε για εμάς. Επειδή αυτά τώρα, όπως καταλαβαίνετε, δεν πατάνε, η πραγματικότητα είναι ότι είχαμε εξαγγείλει τη μείωση του ΕΝΦΙΑ και την κάναμε νωρίτερα απ' ό,τι την είχαμε εξαγγείλει. Είχαμε πει ότι θα την κάναμε στη διετία, δεν την κάνουμε μέσα στον πρώτο χρόνο της διακυβέρνησής μας. Μιλάμε τώρα για το αφορολόγητο στο κρασί, για την κατάργηση του ειδικού φόρου. Προσέξτε! Ερώτηση πρώτη: Ποιος τον επέβαλε;
Τα μνημόνια.
Τα μνημόνια τα οποία δεν τα εφαρμόσατε, υποθέτω. Έτσι; Εσείς δεν έχετε σχέση με τα μνημόνια. Είναι κάτι ξένο από εσάς. Εφαρμόσατε την πολιτική, επιβάλατε τον φόρο. Μειώθηκε ο φόρος, καταργήθηκε ο φόρος. Και τι είπαμε; Ότι ζητήματα επιστροφής του φόρου, τα οποία ανέκυπταν, τα ρυθμίσαμε με το νομοσχέδιο που φέραμε. Και πράγματι το κάναμε. Μου μιλάτε για το κόστος ενέργειας. Τι ρύθμιση φέραμε, κύριε Αραχωβίτη; Πηγαίνετε να συνεννοηθείτε λίγο με τον κ. Φάμελλο να τα βρείτε, γιατί φέραμε ρύθμιση με την οποία αυξάνουμε από το 25% στο 75% την ωφέλεια για τον παραγωγό από τα αγροτικά φωτοβολταϊκά. Και ήρθε ο κ. Φάμελλος εδώ και μας είπε ότι σμπαραλιάζουμε την αγορά ενέργειας. Μην πάθει κακό ο Μυτιληναίος και ωφεληθεί κανένας αγρότης σε κανένα χωριό. Έτσι; Αυτή είναι η κατάσταση. Αυτά μας είπατε για το θέμα της ενέργειας. [[Χειροκροτήματα από την πτέρυγα της Νέας Δημοκρατίας]] Μιλάμε για το ΠΑΑ. Τι ακριβώς μας λέτε; Μίλησα προφανώς για τα σχέδια βελτίωσης. Όμως, είναι μόνο τα σχέδια βελτίωσης; Με συγχωρείτε πολύ! Για να συνεννοηθούμε λίγο, το μέτρο των μικρών γεωργικών εκμεταλλεύσεων πότε έγινε; Τα μέτρα για τη συνεργασία και την προώθηση της καινοτομίας, η ολοκλήρωση της αξιολόγησης των μικρών εγγειοβελτιωτικών, αυτά τα μέτρα τα οποία ενεργοποιήθηκαν, τα δασικά μέτρα πότε έγιναν; Για θυμίστε μου τι είχατε κάνει για τα δασικά μέτρα τεσσεράμισι χρόνια. Για θυμίστε μου λίγο τι είχατε κάνει, γιατί δεν θυμάμαι να είχατε κάνει κάτι. Αυτά προχώρησαν τώρα. Άρα λοιπόν - ακούστε! - για να πούμε λίγο για τις καταρτίσεις των νέων γεωργών. Πόσες είχατε κάνει; Αριθμό! Πόσες είχατε κάνει; Είχατε το μέτρο για να τρέξει τεσσεράμισι χρόνια. Πόσους νέους γεωργούς καταρτίσατε; Zero! Ενεργοποιούμαι, θα έχουμε κάνει δεκαέξι χιλιάδες καταρτίσεις μέχρι τον Ιούνιο και έρχεστε και μου λέτε «τι είναι αυτό που κάναμε για το ΠΑΑ;» και άλλα για την αντιχαλαζική προστασία και όλα αυτά. Τι θέλω, λοιπόν, να πω σε αυτά; Αυτό είναι αυτό το οποίο κάναμε στο εξάμηνο. Στο εξάμηνο έχουν γίνει αυτά τα πράγματα. Και ρωτώ τώρα περαιτέρω: Ως προς τον προγραμματισμό μας, ως προς αυτά που θέλουμε να κάνουμε, τι ακριβώς μας λέτε; Μας λέτε με δυο λόγια ότι είναι χαμηλές οι τιμές στο λάδι; Εσάς περιμέναμε, δεν τον ξέραμε! Εσάς περιμέναμε! Θέλω απλώς να ρωτήσω το εξής: Για τις χαμηλές τιμές στο λάδι εσείς τι ακριβώς κάνατε; Πείτε μου τα εργαλεία. Άκουσα την εξής φράση: «Βλέπεις τους μεταποιητές και δεν τους πιέζεις». Εννοείτε να τους στραμπουλίξω το χέρι, να τους ρίξω ένα χαστούκι, όταν λέτε «να τους πιέσεις»; Για να μιλάμε σοβαρά και πολιτικά σε αυτή την Αίθουσα, μου λέτε τα θεσμικά σας εργαλεία; Ακούω τα θεσμικά εργαλεία. Κυρία Τελιγιορίδου, τι κάνατε εσείς για να τους πιέσετε; Πώς τους πιέζατε; Τους πατούσατε το πόδι κάτω από το τραπέζι; Τι κάνατε; Ποια είναι τα θεσμικά εργαλεία; Γιατί δεν λέτε στον κόσμο την αλήθεια, ότι το ζήτημα των τιμών σε ελεύθερη αγορά διαμορφώνεται με μηχανισμούς προσφοράς και ζήτησης; Αυτή είναι η αλήθεια! Γιατί δεν του τη λέτε;
Λογική Ποντίου Πιλάτου είναι αυτή!
Όχι! Σε εσάς, που δεν έχετε τη δική μου λογική που είναι του Ποντίου Πιλάτου και που είστε ο Ηρώδης ή άλλο βιβλικό πρόσωπο, κάνω την ερώτηση: Τι ακριβώς κάνατε;
Σας τα κατέθεσα στα Πρακτικά!
Το είπα γιατί ήταν η εποχή, γι' αυτό, συμπίπτει με την εποχή. Λέω, λοιπόν: Τι ακριβώς κάνατε; Τι εργαλεία είχατε;
Είναι κατατεθειμένα και στα Πρακτικά!
Ακούστε: Στην πραγματικότητα εδώ απλώς δεν θέλετε να αναγνωρίσετε ότι η παρέμβαση η οποία είναι απαραίτητη - όχι όμως στη μορφή που λέτε - έχει να κάνει με άλλα μεγέθη, με στρατηγικές στοχεύσεις, έχει να κάνει με την ενίσχυση της ανταγωνιστικότητας, με τη μείωση του κόστους της παραγωγής.
Κύριε Υπουργέ, πρέπει να ολοκληρώσετε.
Τελειώνω, κύριε Πρόεδρε. Έχει να κάνει με το «branding», με την αυξημένη τυποποίηση, με την προστιθέμενη αξία. Αυτά είναι που θα δώσουν αξία στα προϊόντα. Αυτά είναι μέρος της στρατηγικής μας. Η ερώτηση που έχω να σας κάνω είναι η εξής: Αυτά τα μεγάλα και κρίσιμα ζητήματα τεσσεράμισι χρόνια, τα προβλήματα των παραγωγών, ως προς το εισόδημά τους και τις τιμές, δεν φαντάζομαι να ανέκυψαν στο εξάμηνο. Να συμφωνήσουμε ότι είναι χρόνια και μεγάλα προβλήματα, με τα οποία ήρθατε σε αναμέτρηση, τα συναντήσατε. Έτσι δεν είναι;
Κάποτε φωνάζατε!
Ρωτώ, λοιπόν: Ως προς αυτό τον στρατηγικό στόχο, ως προς αυτά τα δομικά στοιχεία, τι κάνατε; Ασφαλιστικό των αγροτών: Το άκουσα. Κατ' αρχάς, επιτρέψτε μου, εσείς αποτρέψατε το ασφαλιστικό; Εσείς εξαγγείλατε από την «ΑΥΓΗ» ένα ασφαλιστικό, προκειμένου να κάνετε σπέκουλα και μετά βγήκε ο Υπουργός και σας είπε ότι αυτό βρίσκεται μόνο στο φαντασιακό της «ΑΥΓΗΣ» και του ΣΥΡΙΖΑ. Αυτή είναι η πραγματικότητα. Και βεβαίως, ήρθε ένα ασφαλιστικό το οποίο και βιώσιμο είναι και απολύτως επωφελές και καλοδεχούμενο για τους αγρότες είναι, όταν αυτό θα παρουσιαστεί. Μένω εδώ, για να επανέλθω στον προγραμματισμό μας. Αυτός είναι ο απολογισμός του εξαμήνου. Μην ξανακούσω ότι δεν υπάρχει σχεδιασμός! Μην ξανακούσω ότι δεν γίνονται πράγματα! Μην ξανακούσω ότι δεν δουλεύουμε μεθοδικά και με συγκεκριμένο σχέδιο και τρόπο, προκειμένου να αντιμετωπίσουμε τα μεγάλα πράγματι και οξυμένα προβλήματα της πρωτογενούς παραγωγής! Και για να λήξουμε με μια μυθολογία, θεωρώ προσωπική μου μεγάλη τιμή το ότι βρίσκομαι στο Υπουργείο Αγροτικής Ανάπτυξης, μεγάλη πρόκληση, μεγάλη ευθύνη και θα δεσμεύσω και δεσμεύω όλες μου τις προσωπικές δυνάμεις όχι μόνο εγώ, αλλά και η Υφυπουργός, ο Υφυπουργός, οι γενικοί γραμματείς έχουμε ενεργοποιήσει πλήρως τον μηχανισμό του Υπουργείου, έχουμε αξιοποιήσει παραγκωνισμένα στελέχη, έχουμε ενεργοποιήσει το Συμβούλιο Στρατηγικού Σχεδιασμού με όλους τους γενικούς διευθυντές. Γίνεται συνεδρίαση κάθε μήνα, χαράζεται συντονισμένη πολιτική. Έχει ενεργοποιηθεί ένας ολόκληρος μηχανισμός με ικανότατα στελέχη της δημόσιας διοίκησης, που τον είχατε απαξιωμένο και παραπεταμένο και βρίσκεται αυτή τη στιγμή στο κέντρο της χάραξης της πολιτικής μας. Για το πρόγραμμά μας θα επανέλθω στη δευτερολογία μου.
Ευχαριστώ, κύριε Υπουργέ. Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος. Τυπικά, κύριε Βελόπουλε, έχετε τον λόγο για οκτώ λεπτά - τυπικά, λέω - επειδή είναι γνωστό ότι έχετε καταθέσει και επανακαταθέσει επτά φορές ερώτηση προς τον κύριο Πρωθυπουργό για συζήτηση περί της αγροτικής οικονομίας. Βέβαια, η σημερινή σας ομιλία δεν αναιρεί την ερώτηση προς τον κύριο Πρωθυπουργό. Εννοείται ότι θα πάρετε περισσότερο χρόνο.
Ευχαριστώ πολύ, κύριε Πρόεδρε. Θέλω να πω - κύριε Υπουργέ, σας άκουσα με ιδιαίτερη προσοχή - χρόνια πολλά σε όλους, καλή χρονιά να έχουμε. Θέλω να πω και περαστικά στον Υπουργό, γιατί είναι κλινήρης - είναι κυριολεκτικό το περαστικά - και μεταφορικά, γιατί εκτίει ποινή στο Υπουργείο Γεωργίας και φαίνεται. Παρά τα περί του αντιθέτου που έλεγε προηγουμένως, εγώ πιστεύω ότι εκτίει ποινή και είναι προσωπική μου άποψη. Από την άλλη, θέλω να πω ότι έχω ένα παράπονο από την Κυβέρνηση Νέας Δημοκρατίας και στον Πρωθυπουργό θα το θέσω το απόγευμα. Έχουμε θέσει, ως Κοινοβουλευτική Ομάδα περίπου πέντε - έξι ερωτήσεις προς τον Πρωθυπουργό για τον πρωτογενή τομέα. Δεν ήρθε ποτέ να μιλήσει. Ήρθε σήμερα ο κ. Βορίδης. Θα έλεγα ότι το θέμα είναι να μας ακούσετε, κύριε Βορίδη και μη λέτε σε μας «μην ξανακούσω εδώ κάτι». Το αντιλαμβάνομαι. Το θέμα είναι να ακούτε εσείς τι σας λέμε, όμως και δυστυχώς, η Κυβέρνηση δεν ακούει και δεν αντιγράφει τουλάχιστον πετυχημένες συνταγές. Θα παραθέσω μερικές σε λίγο. Βέβαια, είπατε ότι θα αναμετρηθείτε με το πρόγραμμά σας. Άκουσα καλά; Έτσι είπατε προς τον ΣΥΡΙΖΑ. Εγώ, κύριε Βορίδη, έχω δει ένα προεκλογικό πρόγραμμα της Νέας Δημοκρατίας είκοσι εννιά σελίδων. Ούτε ταμείο ιπποδρόμου δεν έχει είκοσι εννιά σελίδες πρόγραμμα! Δηλαδή, μια Κυβέρνηση με είκοσι εννιά σελίδες πρόγραμμα θα αναμετρηθεί με το πρόγραμμά της; Είναι πολύ εύκολο, ξέρετε. Φαντάζομαι ότι νικητές θα βγείτε, γιατί παίζετε μόνοι σας, εκτός αν βάλετε πολλά αυτογκόλ. Δεν είχατε, λοιπόν, πρόγραμμα. Στο πρόγραμμα λέγατε μήπως κάτι και για σκοπιανό; Ρωτώ, γιατί είστε και από τους ευαίσθητους Υπουργούς σε σχέση με τα εθνικά θέματα. Λέγατε κάτι τέτοιο ή για συνεκμετάλλευση ή για βόλεμα φίλων, αφού η αριστεία πήγε στις καλένδες; Σε αυτό το πρόγραμμα των είκοσι εννιά σελίδων, λοιπόν, δεν τα λέγατε αυτά. Κάτι ήθελα να πω και στον ΣΥΡΙΖΑ, γιατί ειλικρινά κάποιες στιγμές με ενοχλεί αυτή η υποκρισία. Ένα ρητό του Δημόκριτου λέει: «Άλλων ιατρός, αυτός έλκεσι βρύων». Για να κάνω και μια απόδοση, δεν είναι μετάφραση: «Είναι γιατρός για τους άλλους, αλλά ο ίδιος είναι γεμάτος πληγές». Ήρθατε σήμερα και κάνατε ερώτηση για τον πρωτογενή τομέα. Καλά κάνατε. Άκουσα πολλούς συναδέλφους εδώ μέσα, ο ένας να μιλά για τα ροδάκινα, γιατί εκλέγεται στην Πέλλα, ο άλλος για τη ζάχαρη, γιατί είναι από τον Νομό Σερρών. Δηλαδή, ήρθατε εδώ για ψηφοθηρήσετε, όχι γιατί έχετε αγωνία για τον πρωτογενή τομέα. Ήρθατε να κάνετε ψηφοθηρία. Τεσσεράμισι ολόκληρα χρόνια κυβερνούσατε και έρχεστε σήμερα και μέμφεστε τους κυρίους της Νέας Δημοκρατίας, γιατί δεν κάνουν έργο. Μου θυμίζετε τον Ντε Γκωλ, ο οποίος είχε πει το εξής: «Προκειμένου να ξαναγίνετε αφέντες, προσποιείστε τον υπηρέτη». Προσποιείστε τον υπηρέτη του ελληνικού λαού, ότι υπηρετείτε τον ελληνικό λαό και τον αγρότη. Αυτά ξέρετε, κύριοι συνάδελφοι του ΣΥΡΙΖΑ, θα μπορούσατε να τα κάνετε πριν. Τεσσεράμισι χρόνια δεν κάνατε τίποτα. Άρα, λοιπόν, για να είμαστε λίγο σοβαροί και επιτέλους, να σοβαρευτούμε περισσότερο, θα ήθελα να πω στη Νέα Δημοκρατία ότι καλά είναι τα λόγια, αλλά, κύριε Υπουργέ μου, το success story όχι καταστρέφεται, όχι καταρρίπτεται, αλλά τελειώνει, πιστέψτε με. Πάτησαν φρένο οι εξαγωγές. Τον Νοέμβριο του 2019 μειώθηκαν κατά 347 εκατομμύρια οι εξαγωγές μας. Είναι χθεσινά και σημερινά δημοσιεύματα. Πάμε παρακάτω. Ενισχύθηκαν οριακά οι εισαγωγές. Κύριε Υπουργέ, εκεί είναι το μεγάλο πρόβλημα, στις εισαγωγές και τις εξαγωγές. Επειδή δεν έχετε πρόγραμμα, να σας ενημερώσω λοιπόν, κύριε Υπουργέ, ότι, όταν μειώνονται οι εξαγωγές και αυξάνονται οι εισαγωγές, ανεβαίνει και το έλλειμμα. Αυτά είναι βασικά πράγματα στην οικονομία. Εμπορικό έλλειμμα: Αυξήθηκε κατά 105 εκατομμύρια ευρώ τον Νοέμβριο. Όλα αυτά λοιπόν δείχνουν ότι η ανάπτυξη έρχεται, κύριε Βορίδη. Έρχεται για το καζίνο στο Ελληνικό, έρχεται για το καζίνο στο Μαρούσι που ετοιμάζεται καινούργιο καζίνο. Να το χαίρεστε! Να κάνετε την Ελλάδα μια μεγάλη - εντός εισαγωγικών - «Ντίσνεϋλαντ» τζογαδόρων! Να έχουν κουλοχέρηδες σε κάθε γωνιά, να κονομάνε από τον τζόγο κάποιοι. Το λέω αυτό γιατί ουσιαστικά, επειδή είμαι και επιχειρηματίας και μάλλον δεν ξέρετε, κύριε Υπουργέ, ότι ο τζίρος των καταστημάτων τα Χριστούγεννα μειώθηκε πάρα πολύ. Και δεν το λέω εγώ, αλλά το Ινστιτούτο Εμπορίου και Υπηρεσιών της ΕΣΕΕ για την κίνηση της αγοράς. Γιατί κάποιοι αμέσως πετάχτηκαν από τη Νέα Δημοκρατία. Μόλις πεις κάτι για τη Νέα Δημοκρατία, πετάγονται. Έχουν τα ηλεκτροσόκ. Το λένε οι άνθρωποι ότι είναι μειωμένος ο τζίρος των Χριστουγέννων των μισών και πλέον επιχειρήσεων. Αυτό σημαίνει κάτι πολύ απλό. Έλλειψη ΦΠΑ, έλλειψη φορολογικής δυνατότητας, έλλειψη να αναπτυχθεί και να κινηθεί η οικονομία και το εμπόριο. Σας λέω λοιπόν ότι αυτά περί success story και οικονομίας ας τα σταματήσουμε. Πάμε τώρα στα βασικά. Κύριε Υπουργέ, θέλετε να κάνετε πραγματικά εσείς τομή στη γεωργία; Κάντε αναδασμό. Ξέρετε, το να καλλιεργούμε πέντε και δέκα στρέμματα στο χωριό μας, γιατί αυτή είναι δυστυχώς η γεωργική εκμετάλλευση την Ελλάδα και φταίει η Νέα Δημοκρατία - διότι από το 1974 και μετά μαζί με το ΠΑΣΟΚ κυβερνούσατε και ο ΣΥΡΙΖΑ ήρθε για τεσσεράμισι χρόνια να βάλει το κερασάκι στην τούρτα - δεν κάνατε το αυτονόητο. Αναδασμός! Δεν μπορεί η Ολλανδία να έχει διακόσια στρέμματα μεγάλες καλλιεργήσιμες εκτάσεις ή να έχει θερμοκήπια εκατόν πενήντα και διακοσίων στρεμμάτων και η Ελλάδα να έχει δέκα στρέμματα θερμοκήπια και να θέλει να παράγει. Κάντε το εξής: Τράπεζα σπόρων. Το λέω από την πρώτη στιγμή. Κάντε τράπεζα σπόρων. Δεν έχουμε. Εγώ δεν θα σας πω γενικά αυτά που λέτε περί νομοθεσίας. Στην Ελλάδα, κύριε Υπουργέ, νομοθετούμε συνεχώς. Το πρόβλημα στην Ελλάδα είναι ότι δεν εφαρμόζονται οι νόμοι που νομοθετούμε. Είμαστε το μοναδικό κράτος στην Ευρώπη που έχει τέτοια πολυνομία. Ο κάθε Υπουργός κάνει και δέκα νόμους. Κι έχουμε ένα σύστημα - ειλικρινά το λέω αυτό - απαξιωμένο, γιατί δεν υπάρχει εφαρμογή του νόμου. Και μην κοροϊδευόμαστε, αν εφαρμοζόταν ο νόμος, θα ήταν διαφορετικά. Σχολές επιστήμης και τεχνολογίας τροφίμων σε πέντε πόλεις, τμήματα με πεντακόσιους περίπου εισακτέους. Δεν μπορεί, κύριε Υπουργέ, να μου βγάζεις χίλιους τριακόσιους δικηγόρους ανά έτος, αλλά μόνο πεντακόσιους τεχνολόγους τροφίμων που ξέρουμε ότι το αύριο στην οικονομία είναι ο τεχνολόγος τροφίμων. Το μέλλον στην παγκόσμια οικονομία είναι η τροφή. Αυτό το λέω εδώ και πάρα πολύ καιρό, κύριε Υπουργέ μου. Σε συνάρτηση και σχεδιασμό με το Υπουργείο Παιδείας, φτιάξτε σχολές πανεπιστημιακού επιπέδου άξιες λόγου, για να πάμε στην τεχνολογία τροφίμων, στα υβρίδια και σε όλα αυτά που έχουν τεράστια υπεραξία. Μην ασχολείστε με τη ντομάτα και το ροδάκινο μόνο. Δηλαδή, ήρθε εδώ η κυρία από την Πέλλα - γιατί κι εγώ από εκεί κατάγομαι - και έλεγε για το ροδάκινο, γιατί ενδιαφέρεται για τα ροδάκινα των δέκα χιλιάδων παραγωγών. Κι εγώ ενδιαφέρομαι! Ο πατέρας μου ροδάκινα καλλιεργούσε, εν πάση περιπτώσει. Όμως, αν θέλουμε να αποκτήσει ο αγρότης εισόδημα, πρέπει να μπει στην τέταρτη γενεά, την πέμπτη γενεά γεωργικής παραγωγής. Δεν γίνεται να ασχολούμαστε με τη ντομάτα και το ροδάκινο ακόμα. Να, λοιπόν το σχέδιο που πρέπει να κάνετε. Σύσταση επιτροπής πρωτογενούς παραγωγής κτηνοτροφίας και γεωργίας. Κάντε το. Το έχει η Δανία, το έχει η Ολλανδία, το έχει το Ισραήλ, το έχουν άλλες χώρες. Στην τελική, κύριε Υπουργέ, δεν είναι δύσκολο. Πάρτε να αντιγράψετε ένα πρόγραμμα πετυχημένο. Η Δανία έχει ένα πολύ ωραίο, αλλά και η Ολλανδία και το Ισραήλ. Δεν χρειάζεται να είστε εσείς ο φωστήρας. Πάρτε τους εμπειρογνώμονες και κάντε copy paste, όπως έλεγε εδώ ο κύριος που φώναζε προηγουμένως, και φτιάξτε το κανονικά κι εσείς. Γιατί δεν το κάνετε; Δεν χρειάζεται να περιμένουμε να νομοθετήσετε. Πάρτε πετυχημένες συνταγές. Και το κυριότερο, επιτέλους κάντε αυτό που κάνει ο Ντόναλντ Τραμπ. Απαγόρευση ομοειδών προϊόντων που καλλιεργούνται στην Ελλάδα από τρίτες χώρες. Και υπάρχουν οι νομιμοφανείς τρόποι, γιατί είστε νομικός. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Προέδρου της Ελληνικής Λύσης]] Κύριε Πρόεδρε, δώστε μου, σας παρακαλώ, λίγο χρόνο ακόμη. Δηλαδή, όταν μου έρχεται εμένα η ντομάτα από την Τουρκία, αγαπητέ μου κύριε Υπουργέ, αν κάνεις ποιοτικό έλεγχο και δεις τι φυτοφάρμακο έχει, τη στέλνεις πίσω. Υπάρχουν τρόποι να καθυστερήσει να μην τα εισάγει. Η πατάτα από την Αίγυπτο είναι γεμάτη από φυτοφάρμακα. Άρα, λοιπόν, θέλω να σας πω ότι αυτή είναι μια λογική ώστε να προστατεύσουμε τη δική μας οικονομία κλίμακος στο εσωτερικό. Ακούστε και το εξής. Έχετε Υπουργό Τουρισμού, έχετε Πρωθυπουργό. Πάρτε μια απόφαση ότι όλα τα ελληνικά ξενοδοχεία τα οποία θα στηρίζουν τα ελληνικά προϊόντα - μαρμελάδα, βούτυρο και τα λοιπά - θα έχουν μειωμένη φορολογία στο ξενοδοχείο, αλλά να παίρνουν μόνο ελληνικά προϊόντα. Δεν μπορεί να πηγαίνουμε στα ξενοδοχεία και να βλέπουμε Lurpak. Έτσι όμως του δίνεις και ένα κίνητρο να του μειώσεις τη φορολογία. Κερδίζεις, όμως, κύριε Υπουργέ, από τι; Από την πώληση των προϊόντων, την παραγωγή, τον ΦΠΑ και όλα αυτά που έρχονται. Είναι τόσο μεγάλο το θέμα, κύριε Υπουργέ, που ειλικρινά εγώ αν ήμουν στη θέση σας, θα αντέγραφα το σουηδικό μοντέλο. Να σας πω λοιπόν, κύριε Υπουργέ - και θέλω να με ακούσετε λίγο - για τη φορολογική ισότητα των αγροτών. Σουηδία: Φορολόγηση αγροτικού εισοδήματος με 28% επί των κερδών. Επί των κερδών! Φορολογικός συντελεστής για νέους αγρότες 15%, φορολογικός συντελεστής για ηλικιωμένους αγρότες 10%. Σας μιλώ για τη φορολογία και το κάνω για έναν και μόνο λόγο. Πρέπει να δούμε ουσιαστικά το πρόβλημα της ελληνικής αγροτικής οικονομίας, κύριε Υπουργέ. Αυτό είναι - θα το κάνω με ευγένεια - το πρόγραμμά μας, το οποίο είναι περίπου διακοσίων ενενήντα σελίδων. Το καταθέτω σε μορφή «cd» στα Πρακτικά, για να μην ξοδεύουμε και χαρτί. Πάρτε το, διαβάστε το. Αφορά τη γεωργία και έχει πάρα πολλές σημαντικές προτάσεις κυρίως για τα superfoods. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τo προαναφερθέν cd - ψηφιακό μέσο αποθήκευσης, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκεί είναι το μέλλον. Δισεκατομμύρια ευρώ κερδίζονται στην Ευρώπη από superfoods, γιατί τα βότανα είναι φαρμακευτικά. Μπορούμε να δημιουργήσουμε μία γραμμή παραγωγής τεράστια σε υπεραξία. Το κάνω εγώ προσωπικά στις επιχειρήσεις μου, μπορεί να το κάνει και η Ελλάδα. Δεν μπορεί η Ελλάδα να εισάγει - θα το πω ευθέως, βρε παιδιά, γιατί είναι ντροπή - κουκούτσια από βερίκοκα, όσο και αν ακούγεται περίεργο ή να εισάγει πρώτες ύλες που παράγονται εδώ, από τη Γερμανία, από την Ισπανία ή τη Γαλλία, για να δημιουργήσουμε προϊόντα στην Ελλάδα, ενώ έχουμε τόσα βότανα! Παίρνει με τον τόνο ο Γερμανός συνάδελφός μου στη Γερμανία ένα βότανο που υπάρχει μόνο στον Νομό Ξάνθης. Το παίρνει και δημιουργεί superfoods σε υπεραξία 7.100 πάνω στην τιμή. Κάντε ένα πρόγραμμα συγκεκριμένο, γιατί ο αγρότης με πέντε ή δέκα στρέμματα μπορεί να κερδίσει τεράστια ποσά και δεν χρειάζεται να είναι η ντομάτα και το καρπούζι η παραγωγή μας. Δεν θα πω για το γάλα. Εγώ, αν ήμουν κυβέρνηση, θα είχα ήδη κλείσει τα σύνορα στη Βουλγαρία και στη Ρουμανία. Θα τα είχα κλείσει εύκολα, πάλι με ποιοτικούς ελέγχους, όχι παράνομα. Επειδή κάποιοι δεν αντιλαμβάνονται τι λέω και είναι και εύκολοι στην ημιμάθεια, θα τους πω το εξής: Το γάλα το βουλγαρικό δεν μπορεί να γίνεται φέτα ελληνική! Ο νόμος το απαγορεύει! Αυτό εννοώ όταν λέω «Κλείνω τα σύνορα με τη Βουλγαρία». Δεν μπορεί να μου φέρνει γάλα και να μου κάνει φέτα στην Ελλάδα! Ο νόμος λέει ότι η φέτα έχει ελληνικό γάλα! Η ημιμάθεια έχει και όρια επιτέλους εδώ μέσα, γιατί βλέπω κάποιους να χαμογελάνε! Έχουν και το γυαλάκι το ωραίο τους! Ε, ας ανοίξουν και κανένα βιβλίο να διαβάσουν! Το 2009 εισαγάγαμε τριακόσιες τριάντα δύο χιλιάδες τόνους γαλακτοκομικών. Μιλάμε για τριακόσιες τριάντα δύο χιλιάδες τόνους! Εξ αυτών, οι διακόσιες ενενήντα τρεις χιλιάδες τόνοι, κύριε Υπουργέ μου - και περαστικά - ήταν από τη Γαλλία. Εισαγάγαμε γάλα από τη Γαλλία, από την Ολλανδία και τη Γερμανία. Κάναμε εισαγωγή γάλακτος από τη Γερμανία! Σας λέω συγκεκριμένα πράγματα. Και, βέβαια, δεν θα πω για τη φέτα, διότι η φέτα καλύπτει το 30% της ευρωπαϊκής ζήτησης και ούτε το 10% της παγκόσμιας. Άρα, λοιπόν, ενώ είναι δικό μας brand name η φέτα, δεν μπορούμε να καλύψουμε ούτε την ευρωπαϊκή ζήτηση ούτε την παγκόσμια. Σας λέω τι θα έκανα εγώ, αν ήμουν Υπουργός. Θα έδινα κίνητρα για να παράγω περισσότερο γάλα, για να κάνω περισσότερη φέτα, αφού είναι δικό μου brand name και έχει ονομασία προελεύσεως, προκειμένου να το κάνω εξαγωγή και να μου έρθει συνάλλαγμα. Και δεν είναι τόσο δύσκολο και θα σας πω γιατί. Έχουν γίνει εγκληματικά λάθη. Έλεγα, αγαπητέ μου κύριε Υπουργέ, ότι μπορούμε από τα superfoods να έχουμε αρωματικά φυτά. Μέσα στο πρόγραμμα που κατέθεσα, κύριε Υπουργέ, έχω και τα ονόματά τους. Είναι δεκατέσσερα προϊόντα που μπορούν να δίνουν 2.500 ευρώ κέρδος ανά στρέμμα - κύριε Υπουργέ, ακούστε το νούμερο - όταν σήμερα ο γεωργός κερδίζει ανά στρέμμα 110 ευρώ. Με αυτή ακριβώς την τακτική μπορεί να έχει και 2.500 ευρώ ανά στρέμμα τιμή παραγωγού. Μπορεί μερικά πράγματα να τα ακούτε περίεργα, αλλά εγώ δεν σας τα λέω νομικά και νομικίστικα, όπως εσείς ξέρετε. Σας λέω ότι τα κάνω ο ίδιος αυτά και τα εφαρμόζω από την παραγωγή μέχρι και την τυποποίηση και την εξαγωγή. Το κάνει ο ίδιος ο Βελόπουλος στις εταιρείες του. Άρα για να το κάνω εγώ, μπορεί να το κάνει και η Ελλάδα. Δεν είναι τόσο δύσκολο. Θέλετε να το συζητήσουμε; Θέλετε να στείλω τους δικούς μας εμπειρογνώμονες να συζητήσουν με τους δικούς σας, μπας και βάλουμε σε εφαρμογή το σχέδιο; Αλλιώς δεν γίνεται. Επίσης, ακούστε λίγο, για να καταλάβετε, γιατί είναι πολύ σημαντικό. Προηγουμένως είπα ότι κάνουμε εισαγωγές. Κάνουμε εισαγωγή σε θυμάρι και χαμομήλι από την Αίγυπτο, σε ρίγανη και λεβάντα από την Αλβανία, σε καρύδια και αμύγδαλα από τη Βουλγαρία, σε φιστίκι και κάστανα από την Τουρκία, σε σουσάμι από το Σουδάν. Καλά, το τελευταίο το καταλαβαίνω. Επίσης, μέλι της Λιθουανίας και της Κίνας είναι στην Ελλάδα, όταν οι Έλληνες μελισσοκόμοι έχουν το καλύτερο μέλι παγκοσμίως. Κι εμείς αντί να τους ενισχύουμε, μεταφέρουμε από την Κίνα μέλι, βρε παιδιά και από τη Λιθουανία! Σας λέω μόνο ένα παράδειγμα που δεν το ξέρετε σίγουρα. Οι Αλβανοί, κύριε Υπουργέ, κλέβουν από τον Γράμμο το φυτό primula veris. Ξέρετε τι σημαίνει αυτό το φυτό, κύριε Υπουργέ; Θα σας δώσω ένα νούμερο. Το αποξηραμένο primula veris κοστίζει 50.000 ευρώ το κιλό. Ρωτήστε τους ειδικούς. Είναι φαρμακευτικό προϊόν.
Τι το κάνουμε;
Το κάνουν τυποποίηση οι Αλβανοί, το στέλνουν στη Γαλλία και οι Γάλλοι το κάνουν υπεραξία προϊόντος. Έχει 50.000 ευρώ το κιλό! Μπαίνουν οι Αλβανοί στη δική μας Πίνδο με μουλάρια και κάνουν τη συγκομιδή - βότανο είναι - το πηγαίνουν στη χώρα τους και από εκεί το κάνουν εξαγωγή. Επειδή, λοιπόν, έχουμε τουλάχιστον επτά χιλιάδες βότανα στην Ελλάδα, δύο χιλιάδες επτακόσια αυτοφυή, μπορούμε να κάνουμε δουλειά. Είμαι ειλικρινά στεναχωρημένος σας λέω, γιατί ο πρωτογενής τομέας είναι πάρα πολύ σημαντικός. Κλείνω, κύριε Πρόεδρε - και ευχαριστώ για την ανοχή σας - με κάτι ακόμα. Κύριε Υπουργέ, ντρέπομαι ειλικρινά. Σε λίγο θα δω τον Πρωθυπουργό. Θα μιλήσουμε για την προκλητικότητα της Τουρκίας. Εγώ θα πω το εξής: Είναι δυνατόν η Τουρκία να προκαλεί και να μην έχουμε κάνει κάτι ως πολιτικοί - δεν λέω ως κυβέρνηση - να μποϋκοτάρουμε τα τουρκικά προϊόντα; Το έχουν κάνει στο βόρειο Ιράκ - έχω τα έγγραφα μπροστά μου - και έχασαν περίπου 500.000.000 σε τρεις μήνες οι Τούρκοι - εδώ είναι, να το δώσω, και τους πίνακες - από τους βόρειο - Ιρακινούς που έκαναν το εμπάργκο στα τουρκικά προϊόντα. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Ελλάδα δίνει 2.000.000.000 ευρώ κάθε χρόνο στην Τουρκία. Ακούστε: Ρύζι, σιτάρι, άλευρα, φακές, ντομάτες, αγγούρια, κρεμμύδια, κουνουπίδια, βαμβάκια, όστρακα, πλατύψαρα, χουρμάδες, ανανάδες, τσάι, γλυκά κουταλιού, σκόνη κακάο τα παίρνουμε από την Τουρκία και είναι ένα σωρό προϊόντα, δηλαδή: ηλεκτρικές συσκευές, γουνοδέρματα, φυσικό αέριο, κλωστοϋφαντουργικά, παιχνίδια. Και ερωτώ εγώ εσάς: Τον εχθρό μου, ο οποίος θέλει να διεκδικήσει Αιγαίο, Κρήτη, Καστελόριζο, τον ταΐζω με χρήμα για να αγοράζει και να δημιουργεί όπλα. Ποια λογική χώρα δεν θα έβρισκε μέτρα αποτροπής; Δεν λέω εγώ να κλείσουν τα σύνορα, αλλά ως τρίτη χώρα μπορώ να πάω στην Ευρωπαϊκή Ένωση και να πω: «Κύριοι, μέχρι εδώ. Πρέπει εγώ να κάνω κάτι να μην ταΐζω την Τουρκία». Κάντε εμπάργκο - για εμένα λέγεται «αντίμετρα» - στην προκλητική Τουρκία. Μπορούμε να το κάνουμε, μπορούμε να το δημιουργήσουμε, αρκεί να υπάρχει βούληση. Και - εδώ είναι το ζητούμενο - θα ήθελα να σας πω κάτι που με δυσαρέστησε, δεν θα πω για το ελαιόλαδο τίποτα. Ο ίδιος ο Πρωθυπουργός σε δήλωσή του είπε ότι θα κλείσει τα ελαιοτριβεία. Ο Πρωθυπουργός της χώρας στην Κρήτη σε δήλωσή του πριν τις εκλογές είχε πει ότι θα κλείσει τα ελαιοτριβεία γιατί είναι πολλά. Γιατί η McKinsey, ξέρετε, η γνωστή εταιρεία που έχει κάνει τη γνωστή φόρμουλα, είπε ότι πρέπει να κλείσουν τα ελαιοτριβεία στην Ελλάδα και να μείνουν δύο - τρεις πολυεθνικές. Δεν το κατάλαβα αυτό. Πρέπει να κλείσουμε όλα τα ελαιοτριβεία της Ελλάδος για να δουλεύουν οι πολυεθνικές; Άλλο ιδιωτική πρωτοβουλία και άλλο δουλεία στις πολυεθνικές. Είναι τελείως διαφορετικά πράγματα. Γιατί και εγώ είμαι με την ιδιωτική πρωτοβουλία, αλλά όταν το ελαιόλαδο, ο χρυσός της Ελλάδος, μου δίνει 500.000.000 συνάλλαγμα, σε εξαγωγές 500.000.000, και ο Ιταλός το παίρνει με το βυτίο, με τον τενεκέ και μου το κάνει σε υπεραξία στο Harrods στο Λονδίνο και το πουλάει το ελληνικό λάδι 30 και 40 ευρώ τα 200 ml, κάτι δεν κάνετε καλά, Υπουργέ μου, από το 1974 και μετά, όχι εσείς, δεν ήσασταν στη Νέα Δημοκρατία, αλλά εδώ βλέπω πολλούς που ήταν επί τριάντα - σαράντα χρόνια στη Νέα Δημοκρατία και αυτοί είναι συνυπεύθυνοι μαζί με το ΠΑΣΟΚ και τα υπόλοιπα κόμματα. Και επίσης, πέρα από το λάδι θα σας πω και κάτι που ειλικρινά…
Πολύ γρήγορα όμως, κύριε Βελόπουλε.
Ναι, κύριε Πρόεδρε, ζητώ συγγνώμη, αλλά έκανα ερωτήσεις στον Πρωθυπουργό πέντε φορές και δεν ήρθε. Τι να κάνω; Πρέπει να τα πω όλα μαζεμένα τώρα.
Συνεχίστε.
Ισραήλ, το ξέρετε το Ισραήλ. Χίλια υβρίδια ντομάτας που παράγει το Ισραήλ, κύριε συνάδελφε από τη Λάρισα, βάρους πέντε γραμμαρίων - είναι υβρίδια - πωλούνται στα 250 ευρώ! Να σας τη στείλω στο γραφείο σας αν θέλετε. Ακούστε το νούμερο: Χίλια υβρίδια ντομάτας βάρους πέντε γραμμαρίων πωλούνται 250 ευρώ! Ένα κιλό κοστίζει πάνω από 50.000 ευρώ. Το αγοράζουν οι πλούσιοι βέβαια, κάτι εμίρηδες, κακομοίρηδες, δεν ξέρω τι άλλο, Ρώσοι πλούσιοι, μεγιστάνες, αλλά είναι πολύ σημαντικό να καταλάβετε ότι πρέπει να μπούμε στα υβρίδια για να κάνουμε υπεραξία σε διάφορα προϊόντα. Σας το λέω γιατί; Γιατί δεν έχουμε τράπεζα σπόρων. Δεν έχουμε τράπεζες σπόρων! Είναι απίστευτο! Ποιο; Το Ισραήλ, που είναι χέρσο κομμάτι γης! Πριν τριάντα - σαράντα χρόνια δεν παρήγαγε τίποτα το Ισραήλ και τώρα έχει εξαγωγές 75.000.000.000 ευρώ, όταν η Ελλάδα, που είσαι Υπουργός Γεωργίας κύριε Υπουργέ μου, έχει 15.000.000.000 αξία και 6.000.000.000 εξαγωγές. Για ποια γεωργία, ποιον πρωτογενή τομέα μού λέτε, όταν ο αγρότης έχει την υψηλότερη φορολόγηση, τα ακριβότερα καύσιμα, κάνει εισαγωγή σπόρων, εισαγωγή μηχανημάτων, όλα εισαγόμενα; Για να γίνει ένας αγρότης, κύριε Υπουργέ, πρέπει να δαπανήσει τεράστιο κεφάλαιο για να κάνει μία μικρή αγροτική επιχείρηση, αν λέγεται επιχείρηση ο αγροτικός τομέας και όλη αυτή η ιστορία. Όμως, κύριε Υπουργέ, επειδή κουράζω - το αντιλαμβάνομαι - θέλω να σας πω κάτι. Δείτε τι θα κάνετε με τις βιντζότρατες.
Με ποιες;
Βιντζότρατες. Δεν τις ξέρετε. Δεν είστε υποχρεωμένος, αν και η Λάρισα έχει την μεγαλύτερη ακτογραμμή. Οι βιντζότρατες είναι μια μέθοδος να παίρνουν δίχτυα κάτω, από τον βυθό, και να παίρνουν από κάτω ό,τι υπάρχει και δεν υπάρχει. Έχουν ρημάξει το Αιγαίο Πέλαγος, Υπουργέ μου, τους γόνους, έχουν ρημάξει τα πάντα, ξέρω τι σας λέω! Και κυρίως οι Τούρκοι. Αυτό σας λέω, οι Τούρκοι. Πιέστε την Ευρωπαϊκή Ένωση, λοιπόν, να απαγορεύσει στους Τούρκους να ρημάζουν το περιβάλλον μας, το Αιγαίο μας, τη γαλάζια μας θάλασσα. Και υπάρχει τρόπος. Γιατί η βιντζότρατα δολοφονεί τη θάλασσα, το ψάρι και όλο τον πλούτο που έχει μέσα ο βυθός. Είναι μία δική μου προτροπή.
Αυτό απαγορεύεται ούτως ή άλλως.
Άλλο σας λέω. Για να συνεννοηθούμε, για το ότι απαγορεύεται, σας είπα και προηγουμένως ότι νόμοι υπάρχουν, αλλά δεν εφαρμόζονται. Διότι δεν μπορεί, αγαπητέ μου φίλε, - να στο πω διαφορετικά - το θέμα των αλιέων να ανήκει στο Υπουργείο Γεωργίας.
Αυτό είναι άλλο θέμα.
Στο Υπουργείο Ναυτιλίας πρέπει να ανήκει.
Αυτό όμως είναι άλλο θέμα. Από το ένα πάτε στο άλλο.
Τώρα πλάκα μου κάνετε; Στο Υπουργείο Γεωργίας ο Υπουργός Αλιείας; Για να καταλάβετε τι εννοούμε.
Έχουμε εξαντλήσει πολλαπλά τον χρόνο. Σας παρακαλώ.
Κλείνω εδώ. Τώρα να σας πω και κάτι τελευταίο για να χαμογελάσετε; Ξέρω ότι έχετε και χιούμορ. Κάνατε τον Ελληνικό Στρατό τραπεζοκόμους, ξέρετε, τους κάνατε καμαριέρες. Το μάθατε; «Σε προμήθεια πέντε χιλιάδων κρεβατιών και κλινοσκεπασμάτων προχωρά το Γενικό Επιτελείο Στρατού. Αξία: 1,4 εκατομμύριο». Εγώ θα κάνω μια ερώτηση στον Υπουργό κ. Βορίδη, να μάθει αν τα σεντόνια και τα μαξιλάρια ήταν υποαλλεργικά για τους λαθρομετανάστες, τον Ιμπραήμ και τον Χασάν. Διότι μια αδυναμία την έχετε, από ό,τι βλέπω, ως Νέα Δημοκρατία.
Ευχαριστώ. Τον λόγο έχει ο κ. Αποστόλου, Κοινοβουλευτικός Εκπρόσωπος του ΣΥΡΙΖΑ, για δώδεκα λεπτά.
Κυρίες και κύριοι συνάδελφοι, χρόνια πολλά, καλή χρονιά. Κύριε Υπουργέ, σας διαβάσαμε χθες. Θα ήθελα να με παρακολουθείτε, αν είναι δυνατόν.
Σας παρακολουθώ. Έχουμε μείνει στο «σας διαβάσαμε χθες».
Δεν έπρεπε να κάνετε τη συνέντευξη. Σας ακούσαμε σε επανάληψη και σήμερα. Φαίνεται ότι με την επίκαιρη επερώτησή μας αναγκαστήκατε να τοποθετηθείτε πάνω στα πραγματικά προβλήματα του αγροτικού χώρου, γιατί σας έχουμε συνηθίσει να κινείστε διαρκώς πέριξ των αντιλήψεών σας ότι για την επιβολή του νόμου και της τάξης - το κάνατε και σήμερα ξεκινώντας την ομιλία σας - το ξύλο είναι στοιχείο αναγκαστικότητας κι αν υπάρχει η δυνατότητα βρίσκετε και δυο λόγια για τα προβλήματα των αγροτών, πάντα βέβαια στα πλαίσια των γνωστών ακραιο - νεοφιλελεύθερων απόψεων της Κυβέρνησής σας. Στα περισσότερα απ' αυτά που αναφέρατε οι συνάδελφοί μου που υπογράφουν την επερώτηση τοποθετήθηκαν διεξοδικά και τεκμηριωμένα και αποδόμησαν τις θέσεις σας. Μας ρωτήσατε: «τι κάνατε εσείς;». Εμείς κάναμε πολλά, αλλά σήμερα ρωτάμε εσάς τι κάνετε. Αυτό είναι το αντικείμενο της επερώτησης. Και επειδή βρισκόμαστε σε μια περίοδο που οι αγρότες ετοιμάζονται για κινητοποιήσεις μια και η αποτίμηση των εισοδημάτων τους δεν έχει καμμία σχέση με τις προσδοκίες που τους δημιουργήσατε, θέλω ξεκινώντας να σας προειδοποιήσω αυτές τις απόψεις σας περί αναγκαστικότητας να τις ξεχάσετε. Αν η Κυβέρνησή σας επιχειρήσει να τις χρησιμοποιήσει για τις διαδηλώσεις και τις διεκδικήσεις, ξεκινώντας από τους αγρότες, θα μας βρει απέναντί της. Γιατί, κύριε Υπουργέ, να μην αντιδράσουν οι ελαιοπαραγωγοί, από τη στιγμή που ενώ τους διαβεβαίωνε ο Υπουργός ότι ελέγχει τις αγορές - να προσέχετε τις φράσεις σας - , βλέπουν την τιμή του λαδιού που πέρυσι ξεπέρασε τα 3 ευρώ φέτος να δυσκολεύεται να περάσει τα 2 ευρώ; Γιατί να μην αντιδρούν, για παράδειγμα, οι αιγοπροβατοτρόφοι, όταν βλέπουν τον Υπουργό που θα ήλεγχε τις τιμές του γάλακτος, να υπονομεύει τη δική τους παρουσία στη διεπαγγελματική οργάνωση φέτας, μειώνοντας την εκπροσώπησή τους στο 15%; Κύριε Υπουργέ, καταφέρατε έναν θεσμό που μπορούσε να προσφέρει πολλά να τον μετατρέψετε σε εργαλείο διεκδίκησης καρεκλών στα διοικητικά συμβούλια. Διαλύσατε κάθε προσπάθεια συναινετικής λειτουργίας, που δύο χρόνια κάναμε για να μπορέσουμε να την εφαρμόσουμε και να την υλοποιήσουμε. Εσείς από την πρώτη μέρα που βρεθήκατε στο Υπουργείο βαλθήκατε επίσης να αλώσετε τον συνεταιριστικό χώρο και αυτό φαίνεται και στο νομοσχέδιο που φέρατε. Ειδικά με τη ρύθμιση που εισηγείστε για την είσοδο των ιδιωτών στο κεφάλαιο των αγροτικών συνεταιρισμών και μάλιστα με δικαίωμα συμμετοχής στα όργανα διοίκησης, ευνοείτε σκανδαλωδώς όλους αυτούς που θέλουν να περάσουν τα περιουσιακά στοιχεία των συνεταιρισμών με πολύ λίγα χρήματα σε φυσικά πρόσωπα. Ξέρετε ποιοι συνεταιρισμοί θα κάνουν χρήση των διατάξεων που θα ψηφίσετε; Αυτοί που πίσω τους κρύβονται οι κακόβουλοι ανταγωνιστές, οι ίδιοι ή με παρένθετα πρόσωπα, για να αποσπούν από πρώτο χέρι χρήσιμες πληροφορίες όπως τιμές, ποσότητες, πελάτες, αποθέματα κ.λπ.. Φτάνοντας στο 35% οι ιδιώτες αυτοί δεν θα είναι δύσκολο να βρουν από τα σχήματα που συμμετέχουν εθελοντές, για να φτάσουν στο 50% συν 1, δηλαδή ουσιαστικά να αλώσουν τον χώρο μέσα από αυτή τη διαδικασία. Κύριε Υπουργέ, δεν θα υπάρξουν σοβαροί συνεταιριστές που θα εφαρμόσουν αυτόν τον νόμο. Θα τρίζουν τα κόκκαλα ακόμη και του δικού σας συνεταιριστή, του Μπαλτατζή. Οι προθέσεις σας είναι εμφανείς. Από τη μια μεριά θέλετε να υπηρετήσετε συγκεκριμένα συμφέροντα, όπως για παράδειγμα αυτά που αφορούσαν την τροπολογία σας για το Κιάτο και από την άλλη να παραδώσετε το συνεταιριστικό χώρο σε αυτούς που χρόνια τον λυμαίνονταν. Ήταν αντισυνταγματική η τροπολογία σας, κύριε Υπουργέ. Ό,τι και να λέτε η συγκεκριμένη τροπολογία αμφισβήτησε απροκάλυπτα τη δικαστική εξουσία και επιπλέον ήταν απαράδεκτη, γιατί δεν είναι δυνατόν όταν υποθέσεις στο Σ.τ.Ε. ακυρώνονται πριν στεγνώσει το μελάνι των αποφάσεων να έρχεται η Κυβέρνηση και να ανατρέπει τις συγκεκριμένες αποφάσεις. Εμείς κάναμε θεσμική παρέμβαση στον συνεταιριστικό τομέα για να αντιμετωπίσουμε την ανυποληψία και την κακοδιαχείριση που επικρατούσε χρόνια στον χώρο και επί των δικών σας κυβερνήσεων, ψηφίζοντας νόμο - πλαίσιο του συνεργατισμού που καθιερώνει κίνητρα για συλλογικές μορφές οργάνωσης, συνεταιρισμούς, ομάδες και οργανώσεις παραγωγών. Ο ν.4384/2016 λειτούργησε αποτελεσματικά, γιατί βοήθησε να ξεκαθαρίσει το τοπίο από τα υπάρχοντα κουφάρια. Από εξίμισι χιλιάδες συνεταιρισμούς που βρήκαμε σήμερα λειτουργούν οκτακόσιοι από τους οποίους οι εκατό είναι νέοι και με αυτούς τους συνεταιρισμούς προχωρήσαμε στην αντιμετώπιση του μεγάλου προβλήματος που κληρονομήσαμε από τις δικές σας κυβερνήσεις, της ανάκτησης των 470 εκατομμυρίων ευρώ. Θα μειωθούν χάρη στις προσπάθειες που κάναμε στο ποσό των 90 εκατομμυρίων και σύντομα βέβαια θα βγείτε εσείς και θα το ανακοινώσετε ως επιτυχία σας. Έρχομαι, κύριε Υπουργέ, στα ζητήματα της ΚΑΠ, στα οποία ξεχάσατε να αναφερθείτε σήμερα, γιατί εμείς θεωρούμε ότι πρόκειται για το μείζον ζήτημα του αγροτικού χώρου σήμερα. Σε μία επίκαιρη ερώτηση που είχαμε συναντηθεί πριν λίγο καιρό είχατε συμφωνήσει με τη θέση μας ότι είμαστε αρνητικοί τόσο σε οποιαδήποτε μείωση των πόρων της Κοινής Αγροτικής Πολιτικής όσο βεβαίως και στην πλήρη εξωτερική σύγκλιση των ενισχύσεων, αντίθετοι και στα δύο. Έκτοτε, κύριε Υπουργέ, έχουν γίνει πολλά χωρίς από την πλευρά σας να αξιοποιήσετε το θετικό κλίμα που σας παραδώσαμε και τις συμμαχίες που σας εξασφαλίσαμε. Με το κοινό υπόμνημα που υπογράψαμε στη Μαδρίτη το 2017 με τους Υπουργούς Γεωργίας της Ισπανίας, της Γαλλίας, της Πορτογαλίας, της Ιρλανδίας και της Φινλανδίας ζητούσαμε τη διαχείριση των σημερινών πόρων για την Κοινή Αγροτική Πολιτική. Και το υπόμνημα αυτό όταν ήρθε στο Συμβούλιο Υπουργών Γεωργίας υποστηρίχθηκε από άλλους εννέα Υπουργούς και θα σας έλεγα ότι βρήκε πάρα πολύ μεγάλη ανταπόκριση και τουλάχιστον η αίσθηση η δικιά μας ήταν ότι η πλειοψηφία του Συμβουλίου Υπουργών υιοθετεί το συγκεκριμένο υπόμνημα. Όσον αφορά το άλλο ζήτημα, της σύγκλισης, όπως γνωρίζετε, μετά από πολύωρες και σκληρές διαπραγματεύσεις δικές μας, με τη δική μας επιμονή και την ενεργό βεβαίως συμμετοχή και άλλων χωρών, πετύχαμε μία σημαντική αλλαγή στην πρόταση που είχε κατ' αρχάς φέρει η Ευρωπαϊκή Επιτροπή, τη διαγραφή στο τελικό κείμενο συμπερασμάτων της Προεδρίας της λέξης «πλήρους», που σημαίνει ότι σώσαμε την κατάσταση για απώλειες κοντά στο 50% των άμεσων ενισχύσεων. Και αυτή την πρότασή μας την υπερψήφισαν είκοσι τρεις χώρες, τη στήριξε ο τότε Επίτροπος κ. Xόγκαν και υιοθετήθηκε ουσιαστικά από τις τελικές προτάσεις της Ευρωπαϊκής Επιτροπής. Για το ίδιο θέμα μάλιστα, μετά από δική μας πρωτοβουλία, χώρες όπως η Ιταλία, το Βέλγιο, η Ολλανδία, η Δανία, η Κύπρος, η Σλοβενία έστειλαν ένα κοινό έγγραφο στην Ευρωπαϊκή Επιτροπή, το οποίο υπάρχει ήδη, τώρα κυκλοφορεί, για να αποφευχθεί το θέμα της πλήρους σύγκλισης. Από τη δική σας πλευρά, για τα συγκεκριμένα θέματα, κύριε Υπουργέ, δεν είδαμε καμμία κινητικότητα. Από το ρεπορτάζ δε από το πρόσφατο Συμβούλιο Υπουργών Γεωργίας, προκύπτει ότι η Γερμανία συνήψε συμφωνία με Ισπανία και Γαλλία για τη νέα ΚΑΠ με περιεχόμενο ανάλογο του υπομνήματος. Θα ήθελα να σας ρωτήσω το εξής. Γιατί δεν συμμετείχαμε εμείς - εσείς - σε αυτή τη συμφωνία, όταν είχαμε πρωτοστατήσει στην προηγούμενη ανάλογη συμφωνία; Μήπως δεν θέλετε να στηρίξετε τη συμμαχία που είχαμε δημιουργήσει και που φαινόταν ότι απειλούσε την πλειοψηφία του Συμβουλίου Υπουργών Γεωργίας; Αυτό δε που μας ανησυχεί ιδιαίτερα είναι η σπουδή της Προεδρίας της Φινλανδίας να εισάγει, πριν την παράδοση στην Κροατία, μία πρόταση για ένα ελάχιστο επίπεδο ενίσχυσης, ανά εκτάριο, άμεσων πληρωμών έως το 2017, όταν ήδη είχαν κατατεθεί οι τρεις προτάσεις της Ευρωπαϊκής Επιτροπής, στις οποίες δεν υπάρχει τέτοια αναφορά. Γιατί αφήσατε χωρίς στήριξη την προσπάθειά του Ιταλού συναδέλφου σας να στηρίξει αυτό που εμείς κερδίσαμε, το να μην μπούμε σε διαδικασία σύγκλισης με μοναδικό στοιχείο την έκταση; Έχουμε επικαλεστεί και θα σας έλεγα ότι έχουν ήδη γίνει αποδεκτά ένα σωρό άλλα στοιχεία που αφορούν τη σχέση της σύγκλισης με τις συγκεκριμένες χώρες. Βέβαια, υπάρχει κι ένα ερώτημα, κύριε Υπουργέ, που αφορά τη στάση του νέου Επιτρόπου Γεωργίας, του κ. Βοϊτσεχόφσκι, για την οποία πρέπει να μας πληροφορήσετε. Είναι πάρα πολύ σοβαρό το θέμα. Όμως, μιας και μιλάμε για τη νέα ΚΑΠ, υπάρχουν και μερικά θέματα που χρήζουν κάποιας επιτάχυνσης, όπως για παράδειγμα η προετοιμασία του στρατηγικού σχεδίου της. Γιατί καθυστερείτε την ανάθεση της ex - ante μελέτης καθώς και της μελέτης διαχείρισης κινδύνων, οι οποίες αποτελούν προαπαιτούμενο της υποβολής του στρατηγικού σχεδίου; Γιατί, επίσης, καθυστερείτε τις αποφάσεις και τη διαβούλευση για τις στρατηγικές επιλογές που αφορούν, για παράδειγμα, στον τρόπο κατανομής των δικαιωμάτων ενίσχυσης, στις συνδεδεμένες ενισχύσεις, στον ορισμό του πραγματικού γεωργού, στα οικολογικά σχήματα κ.λπ.; Και επιτρέψτε μου δυο λόγια - κύριε Πρόεδρε, μια ανοχή - για το τρέχον Πρόγραμμα Αγροτικής Ανάπτυξης 2014-2020. Αναγνωρίσατε επιτέλους ότι παραλάβετε ένα πρόγραμμα με ικανοποιητική δέσμευση και απορροφητικότητα. Θυμίζω μέχρι τέλους του 2018 την ενεργοποίηση του μεγαλύτερου μέρους του Προγράμματος Αγροτικής Ανάπτυξης που ξεπερνάει το 91% και τις εντάξεις που ξεπερνούν το 84% και μάλιστα, με προκηρύξεις σε σημαντικής χρηματοδοτικής βαρύτητας μέτρα. Όπως, επίσης, υπενθυμίζω την απορρόφηση στο τέλος του 2019 στο 50,5% και τις πληρωμές τον ίδιο χρόνο στα 600 εκατομμύρια. Κι εκεί, όμως, κύριε Υπουργέ, έχετε προβλήματα όπου χρειάζεται να τρέξετε όπως: Πρώτον, η προετοιμασία και η προκήρυξη του μέτρου παροχής γεωργικών συμβούλων καθώς και της κατάρτισης νέων γεωργών. Και τα δυο μέτρα αποτελούν υποχρέωση στη νέα προγραμματική περίοδο και θα πρέπει να επενδύσουμε στην επιτυχή ενεργοποίησή τους από την τρέχουσα περίοδο. Δεύτερον, το είπατε, είναι ένα θέμα που απασχολεί πάρα πολύ κόσμο, είναι η υλοποίηση των μεγάλων δημοσίων έργων που έχουν ενταχθεί στο ΠΑΑ. Τριάντα ένα μεγάλα εγγειοβελτιωτικά έργα δημόσιας δαπάνης 450 εκατομμυρίων πρέπει να προχωρήσουν, γιατί απαιτείται και μεγάλο χρονικό διάστημα ωρίμανσης και δημοπράτησης, αλλά κι η οποιαδήποτε καθυστέρηση στην ανάθεση καταλαβαίνετε ότι θα μας δημιουργήσει ένα τεράστιο πρόβλημα στην επόμενη προγραμματική περίοδο. Στη δευτερολογία μου ίσως πω περισσότερα για το Πρόγραμμα Αγροτικής Ανάπτυξης. Θέλω, όμως, κλείνοντας να τονίσω δύο κινήσεις μας που θα επιτρέψουν μία επιτυχή ολοκλήρωση στο πρόγραμμα που κανένα προηγούμενο δεν είχε. Πρώτον, εκπληρώσαμε με επιτυχία τους στόχους του πλαισίου επίδοσης στο τέλος του 2018, διασφαλίζοντας τη δυνατότητα αξιοποίησης πόρων ύψους 253 εκατομμυρίων από το αποθεματικό επίδοσης που προβλέπεται από την Ευρωπαϊκή Ένωση. Και δεύτερον, δημιουργήσαμε το Ταμείο Εγγυήσεων, με διαχειριστή το Ευρωπαϊκό Ταμείο Επενδύσεων, που θα διασφαλίσει πόρους άνω των 400 εκατομμυρίων για τη χρηματοδότηση της ιδιωτικής συμμετοχής στα σχέδια βελτίωσης. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Και μιας και αναφερθήκατε στα σχέδια βελτίωσης, θέλω να πω ότι η καθυστέρηση στην αξιολόγηση των σχεδίων βελτίωσης ήταν αποτέλεσμα της εκκρεμότητας που υπήρχε από πλευράς του Συνδέσμου των Αντιπροσώπων και γενικά των ΣΕΑΜ. Αυτοί καθυστερούσαν. Ήθελαν - και επέμεναν - περισσότερη από τη δική τους πλευρά χρηματοδότηση. Και αντιλαμβάνεστε ότι το Υπουργείο έπρεπε να προφυλάξει τα συγκεκριμένα χρήματα, αλλά και ταυτόχρονα να μην μπλεχτεί σε διαδικασίες οι οποίες έδειχναν ότι εδώ έχουμε υπερτιμολογήσεις, ότι εδώ έχουμε ζητήματα τα οποία είναι πάρα πολύ σοβαρά.
Τα υπόλοιπα στη δευτερολογία σας.
Άρα, λοιπόν, εσείς φαίνεται ότι ξεκολλήσατε βεβαίως το συγκεκριμένο μέτρο, αλλά ικανοποιήσατε και ταυτόχρονα τις απαιτήσεις αυτών που ουσιαστικά δημιούργησαν την καθυστέρηση. Το λέω για να έχουμε μεταξύ μας μια καθαρή σχέση. Εμείς, κύριε Υπουργέ, τελειώνοντας θέλω να τονίσω και απ' αυτό το Βήμα ότι όπως στη δύσκολη περίοδο την μνημονιακή και των υποχρεώσεων που είχαμε ως χώρα, κρατήσαμε τον αγροτικό χώρο όρθιο, έτσι και σήμερα λοιπόν, θα είμαστε μαζί του, γιατί στη μάχη που έρχεται - και να το ξέρετε ότι έρχεται διότι ήδη βιώνει δύσκολες καταστάσεις ο αγροτικός κόσμος - εμείς θα είμαστε δίπλα του.
Ευχαριστούμε πολύ. Μια και βρέθηκα εδώ πάνω, να σας ευχηθώ και εγώ χρόνια πολλά, καλή χρονιά, ό,τι επιθυμείτε, υγεία, ευτυχία και σε εσάς και στις οικογένειές σας. Περαστικά και σε εσάς, κύριε Υπουργέ. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι μαθητές και μαθήτριες και δύο εκπαιδευτικοί συνοδοί από το 7ο Γυμνάσιο Νέας Σμύρνης. Η Βουλή σάς καλωσορίζει. Χρόνια πολλά, υγεία, ευτυχία στις οικογένειές σας. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αιτωλός κ. Σπήλιος Λιβανός, Κοινοβουλευτικός Εκπρόσωπος της Νέας Δημοκρατίας, για έξι λεπτά.
Ευχαριστώ για το Αιτωλός.
Να λέμε και από πού είστε.
Σωστό είναι. Αιτωλός είμαι. Κυρίες και κύριοι Βουλευτές, Καλή χρονιά και από εμένα σε όλους. Και με την ευκαιρία ήθελα να σας ευχαριστήσω θερμά, κυρίες και κύριοι συνάδελφοι του ΣΥΡΙΖΑ, για το πρώτο κοινοβουλευτικό δωράκι που μας κάνατε φέτος, το 2020, για να έχουμε καλό ποδαρικό. Πρακτικά με τη σημερινή επιλογή σας να κουβεντιάσουμε για την αγροτική πολιτική είχατε σκοπό να δείξετε ότι δεν έχουμε αγροτική πολιτική. Αυτό είπατε στην αρχή. Τι έγινε όμως; Ήρθατε για μαλλί και φεύγετε κουρεμένοι! Πρακτικά εκτεθήκατε, χάσατε πολιτικά και βοηθήσατε τον Υπουργό να θυμίσει για άλλη μία φορά το τι έχει κάνει επί έξι μήνες στο Υπουργείο. Ως παράταξη, ως Νέα Δημοκρατία σάς καλωσορίζουμε στον συγκροτημένο κοινοβουλευτικό έλεγχο. Θέλουμε και σας καλώ από τη θέση μου να το κάνετε συχνά, να το κάνετε συνεχώς και να το κάνετε σε όλους τους κυβερνητικούς τομείς της πολιτικής μας. Το αποτέλεσμα αυτό που είδαμε σήμερα, αυτή την κοινοβουλευτική σας ήττα από τις απαντήσεις που πήρατε από τον Υπουργό Αγροτικής Ανάπτυξης, θα το βλέπουμε συνεχώς τους επόμενους μήνες αν επιταχύνετε την κομματική σας γυμναστική. Τι θα γίνεται; Θα υπόκεισθε και σε άλλες κοινοβουλευτικές και πολιτικές ήττες. Θα αναδεικνύετε ουσιαστικά το συγκροτημένο και ρεαλιστικό έργο της Κυβέρνησης και θα θυμίζετε βέβαια πάντοτε, όταν ανεβαίνετε σε αυτό εδώ το Βήμα, στους Έλληνες και τις Ελληνίδες, την κυβερνητική σας θητεία, την ανυπαρξία της πολιτικής σας και την όποια καταστροφική παρουσία σας σε όποια Υπουργεία, με την πολιτική που είχατε και καταδικάστηκε από τον ελληνικό λαό. Θέλω όμως να πω και κάτι και αυτό το λέω με συμπάθεια. Η ηγεσία της παράταξής σας, του κόμματός σας - γιατί δεν σας αρέσει να σας λένε «παράταξη» - λίγο σας ενέπαιξε εσάς που ασχολείστε με τα αγροτικά θέματα. Σας έβαλε πρώτους σε αυτή τη διαδικασία και σας έριξε στην αρένα, για να υποστείτε εσείς πρώτοι την ψυχρολουσία. Ουσιαστικά εκτεθήκατε για πέντε λόγους σήμερα. Ο πρώτος είναι ότι όταν ο κ. Βορίδης σηκώθηκε για να απαντήσει στις ερωτήσεις τις οποίες του θέσατε - και ήταν πάρα πολλές - πρακτικά ούτε καν το ένα τρίτο των Βουλευτών που υπογράψανε την πρόταση αυτή δεν ήταν μέσα στην Αίθουσα.
Τι λέτε; Ήμασταν στην Αίθουσα συνέχεια.
Δεν ήταν ούτε 1/3. Κοιτάξτε το βίντεο και μετρήστε. Αριθμητική μέχρι το 51 ξέρετε φαντάζομαι. Το χειρότερο ξέρετε ποιο είναι, κυρία συνάδελφε; Ότι δεν ήταν ούτε καν το 1/4 των Βουλευτών σας όταν μιλούσε ο Κοινοβουλευτικός σας Εκπρόσωπος, ο κ. Αποστόλου, ο οποίος διετέλεσε επί σειρά ετών Υπουργός Αγροτικής Ανάπτυξης και με πάθος ο ίδιος και για το καλό των αγροτών προσπάθησε, όταν ήταν ο ίδιος Υπουργός. Αυτό δείχνει την ευαισθησία σας και πρακτικά δείχνει το ότι καθόλου δεν ενδιαφέρεστε για τον αγροτικό πληθυσμό - εννοώ το σύνολο της ομάδας, όχι εσείς που είσαστε ακόμα εδώ - ως κόμμα και σαν ιδεολογία. Το δεύτερο είναι ότι ουσιαστικά με τη σημερινή συζήτηση αυτοαναιρεθήκατε. Αυτοαναιρεθήκατε απολύτως, γιατί κατηγορήσατε το Υπουργείο Αγροτικής Ανάπτυξης για ανυπαρξία πολιτικής. Όμως, όλες οι ομιλίες, τις οποίες τις πρόσεξα πολύ, όλων των επερωτώντων Βουλευτών ουσιαστικά αναφέρονταν και έκαναν μια κριτική - καλή ή κακή, δεν θα μπω σε αυτό σε αυτή τη φάση της ομιλίας μου - για την πολιτική που ασκεί το Υπουργείο. Άρα ή δεν έχει πολιτική και άρα δεν την ασκεί ή έχει πολιτική και του κάνετε κριτική. Τρίτον, επιχειρήσατε να δώσετε έναν ιδεολογικό τόνο στην αντιπαράθεση σε δύο - τρία σημεία με μια γενικόλογη, αόριστη και έτσι αναχρονιστική, general αριστερή πολιτική προσέγγιση και κάποιοι ομιλητές από εσάς δώσατε τον τόνο κατηγορώντας τον κ. Βορίδη, που κάθε φορά που μπαίνει στην Αίθουσα κάπως σας τσιτώνει η παρουσία του και σας ηλεκτρίζει, για τη λογική της Κυβέρνησης και του ιδίου για τον νόμο και την τάξη. Σας απαντώ, λοιπόν, εκ μέρους της Νέας Δημοκρατίας ότι είτε «νόμο και τάξη», που το λέει ο Βορίδης, είτε κράτος δικαίου και ασφάλεια, που προτιμώ να το λέω εγώ, εμείς ως παράταξη και η Κυβέρνησή μας θα είναι εδώ, για να βάλει ένα τέλος στο μπάχαλο που αφήσατε εσείς πίσω. Θα είναι εδώ, για να βάλει όρια στην κοινωνία και να προστατεύσει τη δημοκρατία. Τέταρτο λάθος σας. Σε υψηλούς τόνους ο κ. Αποστόλου, τον οποίο παρακολουθώ γιατί προέρχομαι από μια αγροτική περιφέρεια - και πραγματικά θεωρώ ότι με αγωνία δουλέψατε τα χρόνια που ήσασταν εκεί, ήσασταν αρκετά μεγάλο διάστημα - , έκανε νομίζω ένα λάθος σήμερα. Πέσατε, κύριε Αποστόλου, και εσείς στη φάκα του λαϊκισμού. Τι μας είπατε πρακτικά; Ότι για το λάδι, ας πούμε, που πέφτουν οι τιμές στην αγορά, αλλά και για άλλα προβλήματα, για τα οποία σας απάντησε πριν ο κ. Βορίδης και για κάποια θα σας απαντήσει στη δευτερολογία του, θα κατεβείτε στους δρόμους με τους αγρότες. Θέλω να σας θυμίσω απλά ότι αυτό το επιχείρησαν δύο ακόμα συνάδελφοί σας πρώην Υπουργοί. Το επιχείρησε ο κ. Τσακαλώτος και γέλαγαν όλοι οι συνδικαλιστές, κυρίως οι προερχόμενοι από την Αριστερά του ΚΚΕ. Το έκανε και ο κ. Φίλης, τον οποίο εγώ προσωπικά εκτιμώ, παρ' ότι ιδεολογικά βρισκόμαστε ακριβώς απέναντι, όταν πήγε στην ΑΣΟΕΕ και θυμάστε τι έγινε μπροστά στις κάμερες της τηλεόρασης. Καλό θα ήταν, αφού έχετε γίνει πλέον κυβερνητικό κόμμα, να αλλάξετε τη λογική σας. Να έρχεστε με επιχειρήματα, τα οποία είναι καλοδεχούμενα, ειδικά όταν είναι εμπεριστατωμένα και τεχνοκρατικά υποστηριγμένα. Το πέμπτο και χειρότερο από τα ατοπήματά σας, τα οποία σας οδήγησαν στη σημερινή πολιτική ήττα μέσα στο Κοινοβούλιο, είναι κάτι το οποίο απλά θα σας το διαβάσω, γιατί κατατέθηκε σε αυτή την Αίθουσα στις 11-1-2019 σε μια ερώτηση που δέχτηκε τότε ο Υπουργός Αγροτικής Ανάπτυξης κ. Αραχωβίτης. Σας διαβάζω την ερώτηση και θα την καταθέσω αμέσως στα Πρακτικά: «Μόλις ακούσαμε δύο ομιλίες», του τότε Υπουργού κ. Αραχωβίτη και της Υφυπουργού του κ. Τελιγιορίδου, «χωρίς κανένα όραμα για την αγροτική παραγωγή», έλεγαν τότε οι επερωτώντες Βουλευτές. «Ελπίζω οι αγρότες», έλεγαν, «να παρακολουθούν τη συζήτηση της επίκαιρης επερώτησης και να βλέπουν ότι δεν υπάρχει κανένα σχέδιο αγροτικής ανάπτυξης για σήμερα και την επόμενη μέρα.». [[Στο σημείο αυτό ο Βουλευτής κ. Σπυρίδων - Παναγιώτης (Σπήλιος) Λιβανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποιος το λέει αυτό; Ποιανού λόγια είναι αυτά; Δυστυχώς για εσάς, είναι του κ. Θεοχαροπούλου. Ο κ. Θεοχαρόπουλος σας θυμίζω ότι είναι σήμερα διευθυντής της Κοινοβουλευτικής σας Ομάδας. Άρα ή ο κ. Θεοχαρόπουλος είχε δίκιο ή εσείς ως Υπουργοί και τότε κυβέρνηση είχατε δίκιο ή, εν πάση περιπτώσει, μας κοροϊδεύετε και εσείς και εκείνος. Ο άνθρωπος τι είπε; Είπε την άποψή του. Τον τιμώ τον κ. Θεοχαρόπουλο, όμως βλέπετε πως έρχεστε για μαλλί και φεύγετε κουρεμένοι. [[Θόρυβος από την πτέρυγα του ΣΥΡΙΖΑ]] Γιατί γελάτε; Είναι διευθυντής της Κοινοβουλευτικής σας Ομάδας;
Είναι δική σας υποκειμενική κρίση.
Όχι, το κατέθεσα. Είναι η ομιλία του κ. Θεοχαρόπουλου.
Ο κ. Λιβανός δεν είπε ότι του αρέσει ο διάλογος. Μην τον διακόπτετε.
Εν πάση περιπτώσει, διαβάστε το και ελάτε μετά να μας πείτε. Περιμένουμε στις δευτερολογίες σας να μας απαντήσετε για τον κ. Θεοχαρόπουλο. Μην το ξεχάσετε αυτό. Εγώ θα σας πρότεινα με όλον τον σεβασμό και την ευπρέπεια να κάνετε μια αυτοκριτική στην αρχή και ιδιαίτερα όσοι διατελέσατε Υπουργοί, διότι μόνο τότε θα σας ακούει ο ελληνικός λαός, οι Έλληνες και οι Ελληνίδες, και εμείς προσεκτικά. Διότι, όταν δεν κάνετε καμμία αυτοκριτική και θεωρείτε ότι τα έχετε πλάσει όλα φανταστικά, προφανώς κανείς δεν σας ακούει. Επειδή δεν θέλω να καταχραστώ την ευγένεια του Προέδρου, δεν μπορώ να μπω στα υπόλοιπα που ήθελα να πω. Θέλω να πω ένα πράγμα για την επιλογή του Πρωθυπουργού να ορίσει στο Υπουργείο αυτό τον κ. Βορίδη. Το λέτε συχνά, το λένε και δημοσιογράφοι στους οποίους προφανώς το περνάτε εσείς. Εγώ ξέρω τον κ. Βορίδη πάρα πολλά χρόνια, νομίζω τριάντα πέντε. Αντιλαμβάνομαι γιατί το λέτε. Γιατί βλέπετε τις ηγετικές του ικανότητες και θεωρείτε ότι είναι στενόχωρο το κοστούμι του Υπουργού Αγροτικής Ανάπτυξης. Σας θυμίζω από την άλλη μεριά του πολιτικού φάσματος ότι Υπουργός σε αυτό το Υπουργείο διατέλεσε ο κ. Σημίτης. Ξέρετε ότι αργότερα έγινε Πρωθυπουργός. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Δεύτερον, ο σημερινός Πρωθυπουργός, ο οποίος επίσης γνωρίζει τον κ. Βορίδη από πολύ παλιά και γνωρίζει τις δυνατότητές του, θεωρώ ότι έκανε μια σωστή κίνηση. Έβαλε έναν άνθρωπο ο οποίος έχει ένα μεγαλύτερο πολιτικό εκτόπισμα σε μια θέση, σε ένα κόμματι της πολιτικής μας ακριβώς επειδή το θεωρεί εξαιρετικά σημαντικό. Και επειδή το θεωρεί εξαιρετικά σημαντικό, πήρε ένα προβεβλημένο, πρωτοκλασάτο, όπως λένε, στέλεχος της παράταξης με ιδιαίτερες ικανότητες, για να τοποθετηθεί ηγέτης αυτής της προσπάθειας. Προφανώς, όπως έχει πει επανειλημμένα ο Πρωθυπουργός, θα κριθεί και ο κ. Βορίδης και η Κυβέρνηση και ο ίδιος ο Πρωθυπουργός από τα αποτελέσματα της πολιτικής τους. Σας ευχαριστώ πολύ και εύχομαι, αντί να είστε στους δρόμους και πάνω στα τρακτέρ γελοιοποιούμενοι - θυμόμαστε ποιοι είχαν ανέβει εκεί πάνω - , να είστε μαζί μας τεχνοκρατικά και με εμπεριστατωμένες προτάσεις. Σας ευχαριστώ πολύ.
Ευχαριστώ και εγώ. Τον λόγο έχει ο κ. Πάνας από το Κίνημα Αλλαγής για έξι λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πριν μπω στο θέμα της επίκαιρης επερώτησης των Βουλευτών της Αξιωματικής Αντιπολίτευσης που αφορά τον πρωτογενή τομέα της χώρας, να υπενθυμίσω ότι περί την αρχή του νέου έτους η Κοινοβουλευτική Ομάδα του Κινήματος Αλλαγής καταθέτει επίσης επίκαιρη ερώτηση για τον εν λόγω νευραλγικό, κατά κοινή ομολογία, τομέα της οικονομίας της χώρας. Η εν λόγω επερώτηση θα συζητηθεί εντός των επόμενων ημερών και θα μας δοθεί η ευκαιρία να αναπτύξουμε το σύνολο της κριτικής μας στις πολιτικές που ακολουθούνται από την Κυβέρνηση στον αγροτικό κλάδο, αλλά και να διατυπώσουμε λεπτομερώς τις θέσεις μας, που με κάθε ευκαιρία εκθέτουμε, γιατί ακράδαντα εμείς στο Κίνημα Αλλαγής πιστεύουμε ότι ο πρωτογενής τομέας αποτελεί μοχλό ανάπτυξης της οικονομίας, αλλά και της κοινωνίας της χώρας. Είναι άλλωστε πολύπλευρη η δράση της Κοινοβουλευτικής μας Ομάδας και οι πρωτοβουλίες που έχει λάβει για τα εν λόγω ζητήματα του τομέα αγροτικής ανάπτυξης, του οποίου έχω την τιμή να επιλαμβάνομαι κοινοβουλευτικά. Για να γίνω συγκεκριμένος, όμως, κυρίες και κύριοι συνάδελφοι, θα ήθελα να σταθώ σε μερικά καίρια σημεία. Από πέρυσι, που στα ίδια έδρανα συζητήθηκε η επίκαιρη επερώτηση του Κινήματος Αλλαγής, απευθυνόμενοι στον αρμόδιο Υπουργό της τότε κυβέρνησης ΣΥΡΙΖΑ, τι έχει αλλάξει για τον Έλληνα παραγωγό, κτηνοτρόφο, μελισσοκόμο, αλιέα, μικρό και μεσαίο αγρότη; Τίποτα, θα λέγαμε, κυρίες και κύριοι συνάδελφοι. Τα προβλήματα παραμένουν μεγάλα και άλυτα. Το Κίνημα Αλλαγής δεν έχει σταματήσει να αναδεικνύει κοινοβουλευτικά, αλλά και ενώπιον όλων των αρμοδίων φορέων, όλα τα σοβαρά ζητήματα του αγροτικού κόσμου, μερικά εκ των οποίων είναι τα παρακάτω. Πρώτον, η μη προσαρμογή του ασφαλιστικού κανονισμού του ΕΛΓΑ και η ανυπαρξία στοιχειώδους προετοιμασίας για τις αυξανόμενες ζημιές από την κλιματική αλλαγή, ενώ έχει αυξηθεί πάρα πολύ ο χρόνος πληρωμής των αποζημιώσεων. Δεύτερον, η αδιαφορία, η αδυναμία εφαρμογής στοιχειωδών κανόνων στην αγορά προϊόντων, με αποτέλεσμα η παραγωγή γάλακτος, ελαιολάδου, βάμβακος και άλλων προϊόντων να είναι έρμαιο εναρμονισμένων πρακτικών και παράνομων ελληνοποιήσεων, που συνοδεύεται και από πολύ μεγάλο χρόνο για την εξόφληση των τιμολογίων πώλησης των προϊόντων τους. Τρίτον, η μεγάλη καθυστέρηση στην εφαρμογή και η αποτυχία της δακοκτονίας, τα τελευταία χρόνια, που απαξιώνει την ελαιοκαλλιέργεια και μειώνει το εισόδημα των παραγωγών. Η καθυστέρηση επίσης της αξιοποίησης των πόρων του Προγράμματος Αγροτικής Ανάπτυξης 2014-2020. Αφού δεν έχουν εγκριθεί ακόμα τα σχέδια βελτίωσης για τον εκσυγχρονισμό των αγροτικών εκμεταλλεύσεων, καθυστερούν τα προγράμματα για την προστασία από τους κινδύνους της κλιματικής αλλαγής και υπήρξε αποτυχία των προγραμμάτων βιολογικής γεωργίας και κτηνοτροφίας. Τα προβλήματα συνεχίζουν. Προσθέτω: η αδυναμία στήριξης των συμφερόντων των προϊόντων της χώρας στην Ευρωπαϊκή Ένωση και στις διεθνείς συμφωνίες, καθώς και η προστασία των ΠΟΠ προϊόντων, όπως η φέτα, και η προστασία από αθέμιτες προϋποθέσεις στις εισαγωγές ελαιολάδων. Η μη εκπόνηση του αναγκαίου εθνικού στρατηγικού σχεδίου για τον πρωτογενή τομέα, όχι μόνο για την ανάπτυξή τους, αλλά και για την είσπραξη των κοινοτικών ενισχύσεων στην περίοδο 2021-2027. Κύριε Υπουργέ, με τα μέσα του κοινοβουλευτικού ελέγχου που διαθέτουμε ως Κοινοβουλευτική Ομάδα έχουμε θέσει στους έξι μήνες που πέρασαν ενώπιόν σας όλα τα ερωτήματα που απασχολούν τον αγροτικό κόσμο και συνοψίζονται στα εξής: Υπάρχει εθνικός σχεδιασμός για την κλιματική κρίση που βιώνει η χώρα; Πώς προλαμβάνονται οι συνέπειες των ακραίων καιρικών φαινομένων; Γιατί καθυστερεί τόσο η αποκατάσταση των ζημιών; Πώς θωρακίζονται οι καλλιέργειες και πώς προστατεύεται το εισόδημα των αγροτών, που καταρρέει με τις συνεχόμενες φοροεπιβαρύνσεις και τις υπέρογκες ασφαλιστικές εισφορές; Αλήθεια, έχει η Κυβέρνηση σχέδιο αξιοποίησης των φυσικών πόρων της χώρας στον διατροφικό και στον ενεργειακό τομέα; Έχει αντιληφθεί, άλλωστε, το αρμόδιο Υπουργείο την άρρηκτη διασύνδεση της αγροτικής παραγωγής με το κλίμα και ότι πρέπει να αναζητηθούν τρόποι αναστροφής της περιβαλλοντικής κρίσης μέσω του πρωτογενούς τομέα; Πολλά, λοιπόν, τα ζητήματα που πρέπει να επιλυθούν, πριν η κατάσταση γίνει μη αναστρέψιμη. Οι αγρότες, κύριε Υπουργέ, περιμένουν να δουν από σας πράξεις, σχέδιο, πρωτοβουλίες. Φέρνετε πρόταση νόμου, που βρίσκεται στη διαβούλευση, για τους αγροτικούς συνεταιρισμούς. Εμείς, άλλωστε, είμαστε οι πρώτοι που υποστηρίζουμε την απλοποίηση του θεσμικού πλαισίου, την ευελιξία σε οργανωτικό επίπεδο και την άμεση προσαρμογή στους κανόνες της αγοράς, ώστε τα αγροτικά συμφέροντα να μη γίνονται έρμαιο των εκάστοτε κυβερνητικών πολιτικών. Δεν φτάνει όμως μόνο η ενεργοποίησή σας σε αυτή την κατεύθυνση. Χρειάζονται ισχυρές παρεμβάσεις, με εντατικοποίηση των ελέγχων, τη δημοσιότητα των παραβάσεων, την επιβολή προστίμων και την πάταξη των φαινομένων που γονατίζουν τον αγροτικό κλάδο και θέλουν τον αγρότη στο σημείο να εγκαταλείψει την παραγωγή. Για τον δε νέο αγρότη η έλλειψη οικονομικών ενισχύσεων και παράλληλα η ενίσχυση των επιβαρύνσεων δημιουργούν αντικίνητρα ενασχόλησής του με τον κλάδο. Με λύπη, λοιπόν, διαπιστώνουμε, κύριε Υπουργέ, ότι υπάρχει μια στασιμότητα και δεν υπάρχει ταχεία υλοποίηση ενός σχεδιασμού. Προς το παρόν έχουμε μόνο υποσχέσεις. Από την άλλη πλευρά, κυρίες και κύριοι Βουλευτές της Αξιωματικής Αντιπολίτευσης, επιτρέψτε μου να κάνω ένα μικρό σχόλιο και για τη δική σας πολιτική στον αγροτικό τομέα, διότι ήσασταν εκείνοι που πήρατε μέτρα, τα οποία κατέγραψαν και αρνητικό πρόσημο στον συγκεκριμένο τομέα. Για να μην μπω σε λεπτομέρειες, θα αναφέρω μόνο το χαρακτηριστικό παράδειγμα του ελαιολάδου, το οποίο φέτος βιώνει μεγάλη τιμολογιακή κρίση και αφορά σχεδόν όλες τις αγροτικές περιοχές. Δεν μπορεί να ξεχάσει κανείς την ημέρα της υπογραφής εν έτει 2015 της εισαγωγής στην Ελλάδα τριάντα πέντε χιλιάδων τόνων αδασμολόγητου λαδιού από την Τυνησία, γεγονός που έριξε την τιμή και την ανταγωνιστικότητα του ελληνικού, ανωτέρου ποιοτικά, ελαιολάδου στα τάρταρα και από τότε καθιερώθηκαν ανάλογες πρακτικές. Αυτή η κατάσταση, και ολοκληρώνω, κύριε Πρόεδρε, δεν μπορεί να συνεχιστεί. Ο Έλληνας παραγωγός και το αυθεντικό ελληνικό προϊόν πρέπει επιτέλους να θωρακιστούν και αν υπεύθυνη γι' αυτόν τον σκοπό δεν είναι η εκάστοτε κυβέρνηση, πείτε μας τότε ποιος είναι. Σας ευχαριστώ πολύ.
Ευχαριστώ κι εγώ, κύριε Πάνα. Τον λόγο έχει η Κοινοβουλευτική Εκπρόσωπος του Κομμουνιστικού Κόμματος Ελλάδας κ. Μανωλάκου για έξι λεπτά.
Καλή χρονιά, συνάδελφοι, με υγεία. Τα προβλήματα των αγροτών είναι σημερινά; Μιλάω για τους μικρομεσαίους αγρότες. Όχι, βέβαια, αφού οι πολιτικές της Ευρωπαϊκής Ένωσης και των ελληνικών κυβερνήσεων με τα μέτρα τους στοχεύουν στην επιτάχυνση συγκέντρωσης της γης, της παραγωγής και εμπορίας αγροτικών προϊόντων στα χέρια των μεγαλοεπιχειρηματιών και των μονοπωλιακών ομίλων. Αυτό σημαίνει παραπέρα ξεκλήρισμα μικρομεσαίων αγροτών και κτηνοτρόφων. Αυτό βιώνουμε. Τα εργαλεία γνωστά. Σε επίπεδο Ευρωπαϊκής Ένωσης το 80% των επιδοτήσεων στο 20% των αγροτών. Το 20% των επιδοτήσεων στο 80% της μικρομεσαίας αγροτιάς, δηλαδή τα ψίχουλα και το τίποτα. Δεν είναι μόνο αυτά. Και σε επίπεδο κυβερνήσεων βοηθάτε. Βοηθάτε εσείς οι κυβερνήσεις των κρατών - μελών και της Ελλάδας: φοροληστεία, χαράτσια σε ασφαλιστικές εισφορές του ΕΦΚΑ. Κι όμως, το 50% των αγροτών δεν έχει να πληρώσει, είναι ανασφάλιστο. Χαράτσια στον ΕΛΓΑ που πληρώνει πανάκριβα, αλλά δεν καλύπτονται όλες οι καταστροφές και στο 100% - και όλα αυτά με καθυστέρηση - , χαράτσι στον ΕΝΦΙΑ, στο πράσινο τέλος στην άρδευση και μια σειρά άλλα. Βάζετε ακόμα πλάτες στην αρπαγή που κάνουν μεγαλέμποροι και μονοπώλια για τις εξευτελιστικές τιμές, τις απλήρωτες παραγωγές, αφού δεν υπάρχουν κατώτατες εγγυημένες τιμές. Ναι, το αρνείστε όλοι σας για τις εγγυημένες τιμές: Κυβερνήσεις της Νέας Δημοκρατίας, ΣΥΡΙΖΑ, ΠΑΣΟΚ. Γιατί; Γιατί τους βιομήχανους υποστηρίζετε και τους μεγαλέμπορους και τα κέρδη τους. Μιλάτε για ελεύθερη αγορά προσφοράς και ζήτησης. Γιατί, όμως, είναι καθορισμένη η τιμή της κιλοβατώρας από τα αιολικά πάρκα και η υποχρεωτική πώλησή τους στη ΔΕΗ; Γιατί οι εφοπλιστές όποτε θέλουν ανεβάζουν τις τιμές των εισιτηρίων; Βλέπετε, λοιπόν; Δύο μέτρα και δύο σταθμά. Μιλάτε για αγροτική ανάπτυξη, βέβαια καπιταλιστική, που σημαίνει μεγαλύτερη κερδοφορία για τα μονοπώλια και καταχρεωμένους μικρομεσαίους γεωργούς και κτηνοτρόφους. Η διαφορά σας είναι διαχειριστική. Η στρατηγική σας είναι ίδια, ολόιδια, και τα παραδείγματα πολλά. Να πω μερικά; Εξαγωγές φέτας ρεκόρ όλα αυτά τα χρόνια, και της κρίσης, η τιμή όμως του πρόβειου γάλακτος κάτω του κόστους παραγωγής, κάτω από τα 90 λεπτά και κάτω από τα επίπεδα του 1995. Η EUROSTAT δίνει ότι το 50% της φέτας παράγεται σε έντεκα μόλις επιχειρήσεις πανελλαδικά. Βλέπετε ποιοι βελτιώνουν την κερδοφορία και την ανταγωνιστικότητα, την ώρα που χιλιάδες κτηνοτρόφοι ξεκληρίζονται. Αυτός είναι και ο ρόλος της Διεπαγγελματικής, που τσακωνόσαστε. Τιμές ελαιολάδου; Στη Λέσβο 1,95 ευρώ. Σε Μεσσηνία και Λακωνία 2,10 ευρώ. Εξευτελιστικές τιμές κι όμως το λάδι πουλιέται πανάκριβα στο σουπερμάρκετ και στις αγορές του εξωτερικού. Τα ίδια για το βαμβάκι, για τα ροδάκινα κι άλλα προϊόντα. Από το 2000 έχει μειωθεί κατά 50% περίπου η χρήση λιπασμάτων, φυτοφαρμάκων, κτηνιατρικών σκευασμάτων και βέβαια όχι για φιλοπεριβαλλοντικούς λόγους ή για την προστασία της δημόσιας υγείας. Απλώς η πλειοψηφία δεν έχει λεφτά, είναι καταχρεωμένη και δεν μπορεί να εξασφαλίσει επαρκή φροντίδα για το φυτικό και ζωικό κεφάλαιο, συνθλίβεται από τα μονοπώλια, αυτά που πωλούν πανάκριβα όλα τα αγροτικά εφόδια και αγοράζουν πάμφθηνα, στην κυριολεξία, την αγροτική παραγωγή. Ταυτόχρονα μένουν αναξιοποίητες ή καταστρέφονται παραγωγικές δυνατότητες. Ελληνική Βιομηχανία Ζάχαρης: Όλοι συμβάλατε στον θάνατό της. Ή Επιχειρησιακό Πρόγραμμα Αλιείας, το οποίο χρηματοδοτεί αποσύρσεις και καύσεις αλιευτικών σκαφών. Πολύ παραγωγική διαδικασία! Αλλά και στο φορολογικό προωθήσατε απαλλαγή του ειδικού φόρου κατανάλωσης σε εφοπλιστές και βιομηχάνους, όχι όμως στην αγροτιά και το είχατε υποσχεθεί προεκλογικά στην πλατεία της Λάρισας, με τον όρο να υπάρχει πλεόνασμα. Πλεόνασμα υπήρξε, αγροτικό πετρέλαιο δεν υπήρξε. Ο δε ΣΥΡΙΖΑ απέρριψε τις τροπολογίες του ΚΚΕ για φθηνό αγροτικό ρεύμα και πετρέλαιο. Κάλπικη, λοιπόν, η αντιπαράθεσή σας, κοινή η στρατηγική σας, γιατί είναι αυτή της Ευρωπαϊκής Ένωσης. Γι' αυτό και η σύμπνοια για το Ευρωπαϊκό Ταμείο Επενδύσεων για εξασφάλιση νέου χρηματοδοτικού εργαλείου, μέσω του Προγράμματος Αγροτικής Ανάπτυξης. Ναι, το σχεδίασε η κυβέρνηση ΣΥΡΙΖΑ και το υλοποιεί η σημερινή της Νέας Δημοκρατίας. Αναγκαίο για μεγαλοαγρότες, βιομηχάνους, μεγαλέμπορους, ώστε να εξασφαλίσουν φθηνή πρόσβαση σε φθηνό δανεισμό. Γι' αυτό και ο κ. Βορίδης ξεκίνησε από αυτό, αναδείκνυε τη σύμπνοιά σας. Εκεί που σταματάτε εσείς, συνεχίζουν οι σημερινοί. Σε αυτόν τον προσανατολισμό χρησιμοποιείτε και τους συνεταιρισμούς για συγκέντρωση παραγωγής για λογαριασμό μεταποιητικών και εμπορικών μονοπωλίων και αύξηση της παραγωγικότητας της εργασίας, μέσω κοινών καλλιεργητικών μεθόδων, καθετοποίηση της παραγωγής, καλύτερης πρόσβασης στο άρμα επιχειρηματικών ομίλων της μεταποίησης και της εμπορίας. Το ανέλυσε, εξάλλου, καθαρά ο κ. Βορίδης. Όμως, τι δεν μας είπε; Ότι επιτυγχάνεται με αυτόν τον τρόπο ο έλεγχος και η εκτόπιση της μικρής παραγωγής από τη μεγάλη, χωρίς την άμεση απαλλοτρίωση των μικρομεσαίων αγροτοκτηνοτρόφων. Και πώς απαντάτε στα σημερινά αιτήματα και στις κινητοποιήσεις της αγροτιάς; Με αυταρχισμό και τρομοκρατία, αγροτοδικεία στο φουλ. Νέα δίωξη σε βάρος τριάντα τριών αγροτών στη Μεσσηνία, που πήραν μέρος στις κινητοποιήσεις του 2016. Επί ΣΥΡΙΖΑ σχηματίστηκε η δικογραφία. Επί Νέας Δημοκρατίας δικάζονται. Το κράτος δουλεύει μια χαρά, έχει συνέχεια, όταν πρόκειται να καταστείλει λαϊκές κινητοποιήσεις. Το ίδιο έγινε - υπονόμευση - στο δικαίωμα της απεργίας. Το ξεκίνησε η κυβέρνηση ΣΥΡΙΖΑ, το συνεχίζει η σημερινή της Νέας Δημοκρατίας. Σας ενοχλούν οι αγώνες της αγροτιάς, γι' αυτό δεν υπάρχουν στη σημερινή επίκαιρη επερώτηση ούτε τα αγροτοδικεία ούτε ο αυταρχικός κατήφορος της Κυβέρνησης της Νέας Δημοκρατίας, που χρησιμοποίησε χημικά, δακρυγόνα και γκλοπ απέναντι στους αγρότες στην Κρήτη πριν από έναν μήνα ή έβαλε τα ΜΑΤ απέναντι στους αγρότες της Καρδίτσας, που έστησαν μαχητικό και μαζικό μπλόκο, το ίδιο και στη Λάρισα. Επιχειρείτε, δηλαδή, με αυτόν τον τρόπο να εμποδίσετε να συμμετέχουν στον νέο κύκλο αγωνιστικών κινητοποιήσεων. Να, γιατί η απάντηση θα πρέπει να είναι η αλληλεγγύη και η ενίσχυση των αγροτικών κινητοποιήσεων που ανακοίνωσαν για το τελευταίο δεκαήμερο του Γενάρη ομοσπονδίες και αγροτοκτηνοτροφικοί σύλλογοι, καθώς και η στήριξη των αιτημάτων τους. Ωστόσο, η διέξοδος και η οριστική λύση βρίσκεται στην κοινωνικοποίηση των συγκεντρωμένων μέσων παραγωγής των κρατικών υποδομών, του εμπορίου και η ανάπτυξη της παραγωγής με κεντρικό επιστημονικό σχεδιασμό, που θα αξιοποιεί πλήρως τις παραγωγικές δυνατότητες της χώρας, θα βελτιώνει την παραγωγικότητα και, βέβαια, έξω από τις δεσμεύσεις ιμπεριαλιστικών συμμαχιών Ευρωπαϊκής Ένωσης - ΝΑΤΟ. Αυτό σημαίνει ανατροπή του σάπιου καπιταλιστικού κινήματος, που υπηρετείται με συνέπεια, και επιβολή ενός ποιοτικού, ανώτερου, του σοσιαλιστικού τρόπου παραγωγής, που θα έχει στο επίκεντρο τον άνθρωπο και την ικανοποίηση των αναγκών τους, συνεπώς και των μικρομεσαίων αγροτών, που δεν είναι μόνο το εισόδημα, αλλά είναι η υγεία, είναι η μόρφωση, η κοινωνική πρόνοια και μια σειρά άλλα.
Ευχαριστούμε την κ. Μανωλάκου. Τον λόγο έχει η Κοινοβουλευτική Εκπρόσωπος του ΜέΡΑ25 κ. Μπακαδήμα για έξι λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, να ευχηθώ και εγώ προς όλους να έχουμε μια καλή και ήρεμη χρονιά. Πριν μπούμε στην ουσία της επίκαιρης επερώτησης που κατέθεσε ο ΣΥΡΙΖΑ, αξίζει να σταθούμε στη χρονική επιλογή της κατάθεσης, που γίνεται λίγο καιρό πριν ξεκινήσουν οι ετήσιες αγροτικές κινητοποιήσεις, ενώ ήδη έχει ανακοινωθεί ότι την 1η Φεβρουαρίου προγραμματίζεται ένα παναγροτικό συλλαλητήριο στη Θεσσαλονίκη. Η αλήθεια είναι - και την ξέρουμε όλοι - πως η ανάπτυξη και η εφαρμογή μιας ορθής αγροτικής πολιτικής δεν έχει επιτευχθεί έως τώρα στη χώρα μας. Εάν δούμε δηλώσεις των εμπλεκόμενων φορέων, θα καταλάβουμε λίγο καλύτερα το πρόβλημα την τρέχουσα περίοδο. Όπως ανέφερε ο Πρόεδρος της Ενωτικής Ομοσπονδίας Αγροτικών Συλλόγων του Νομού Λάρισας, ο κ. Ρίζος Μαρούδας, οι «ανοικτές» και «απαράδεκτα χαμηλές τιμές» παραγωγού στην πλειονότητα των αγροτικών προϊόντων, όπως το βαμβάκι, τα ροδάκινα και το λάδι, καθώς και το υψηλό κόστος παραγωγής, που οφείλεται στην άρνηση και αυτής της Κυβέρνησης να υλοποιήσει το αίτημα των αγροτών για αφορολόγητο πετρέλαιο, όπως συμβαίνει στον εφοπλιστικό και βιομηχανικό τομέα, επιτείνει τα προβλήματα που αντιμετωπίζουν οι Έλληνες αγρότες, προβλήματα που ήδη, λόγω της οικονομικής κρίσης, βρίσκονται σε έξαρση. Την ίδια στιγμή, η κατάσταση του ΕΛΓΑ, που δεν αναγνωρίζει και δεν αποζημιώνει το σύνολο των καταστροφών, την ώρα που η Κυβέρνηση προωθεί την είσοδο της ιδιωτικής ασφάλισης στις γεωργικές ασφαλίσεις, αλλά και ο φόβος για πιθανή αύξηση των ασφαλιστικών εισφορών των αγροτών χειροτερεύουν ακόμη περισσότερο την κατάσταση. Τι λέμε ως ΜέΡΑ25 για την αγροτική πολιτική; Κάποια πολύ σύντομα και βασικά σημεία: Πρώτον, διατροφική αυτάρκεια, με ποιοτικά προϊόντα που παράγονται προστατεύοντας τα εδάφη, τη βιοποικιλότητα, τους φυσικούς πόρους και την πολιτιστική κληρονομιά. Δεύτερον, ήπια αλιεία, με περιορισμό του αριθμού των ιχθυοκαλλιεργειών. Τρίτον, συστηματικός περιορισμός των χρησιμοποιούμενων φυτοφαρμάκων και χημικών βελτιωτικών εδάφους και πλήρης αποκλεισμός των μεταλλαγμένων οργανισμών και των χημικών φυτοφαρμάκων. Τέταρτον, έμφαση στη βιολογική παραγωγή. Πέμπτον, συνεχής καθαρισμός των δασικών εκτάσεων. Έκτον, εξοικονόμηση νερού και επαναχρησιμοποίηση αυτού. Έβδομον, αξιοποίηση των υπολειμμάτων για παραγωγή βιοενέργειας, λιπασμάτων, κομπόστ. Όγδοον, αναδιάρθρωση των καλλιεργειών με τρόπο που να συνάδει με τις τοπικές συνθήκες. Αναφορικά με τους αγροτικούς συνεταιρισμούς, πάγια θέση του ΜέΡΑ25 αποτελεί η χρεία συνεταιρισμών στην αγροτική παραγωγή, με σκοπό την ανάπτυξη οικονομιών κλίμακας, που μειώνει το κόστος παραγωγής, συνεταιρισμών, όμως, που ακολουθούν την πορεία του αγροτικού προϊόντος από τη σπορά μέχρι τη διανομή του στη λιανική πώληση. Έτσι παρακάμπτονται οι μεσάζοντες - χονδρέμποροι, που νέμονται ουσιαστικά την υπεραξία του μόχθου των αγροτών μας, λύνοντας ουσιαστικά το θέμα των πολύ χαμηλών τιμών παραγωγού. Ταυτόχρονα, η όποια επιδοματική και ενισχυτική πολιτική θα πρέπει να λειτουργεί πολλαπλασιαστικά ως προς τα οφέλη της σε μεγάλες εκμεταλλεύσεις, ενώ για την ΚΑΠ, που, όπως έχει περίτρανα αποδειχθεί, μετέτρεψε την πληθώρα των μικρών, των μικρομεσαίων και μεσαίων καλλιεργητών σε προσοδοθήρες, οι οποίοι κυνηγούν την επιδότηση και όχι την ποιοτική και ανταγωνιστική στις διεθνείς αγορές παραγωγή, κρίνουμε απαραίτητο ότι και αυτή θα πρέπει να αναδομηθεί, ώστε να λειτουργήσει θετικά, στηρίζοντας τους αγρότες και προωθώντας την ποιοτική παραγωγή. Ένα καίριο ζήτημα που θα είχε αξία να τεθεί προς συζήτηση σήμερα, αλλά δεν επιλέγει να το συμπεριλάβει στην επίκαιρη επερώτησή της η Αξιωματική Αντιπολίτευση, είναι το θέμα της χρηματοδότησης της αγροτικής παραγωγής, καθώς γνωρίζουμε όλοι πολύ καλά ότι η άσκηση αγροτικής δραστηριότητας απαιτεί συνεχή ρευστότητα και πρόσβαση σε φθηνό κεφάλαιο κίνησης. Παλαιότερα, την πρώτη περίοδο μετά τη δημιουργία της υπήρχε η Αγροτική Τράπεζα, που όλοι θυμόμαστε ότι έτσι ξεκίνησε, έτσι δημιουργήθηκε, ως κρατικός πυλώνας παραγωγής φθηνής ρευστότητας στους αγρότες μας, για να φθάσει να μετεξελιχθεί σ' ένα ακόμη πιστωτικό ίδρυμα παροχής δανείων, ειδικά στην πρώτη περίοδο του ευρώ, μέχρι που ξεπουλήθηκε στην Τράπεζα Πειραιώς. Σήμερα, λοιπόν, που δεν υπάρχει ένα αντίστοιχο τέτοιο ίδρυμα στήριξης, θα άξιζε πραγματικά να συζητήσουμε πώς μπορεί αυτή να παρασχεθεί στους αγρότες. Επιπλέον, ας μην ξεχνάμε ότι και τα δύο μεγάλα κόμματα στηρίζουν τη συμβολαιακή γεωργία, ένα είδος γεωργίας που επιφέρει τη συμπίεση του παραγωγού στις συμπληγάδες μιας μεγάλης εταιρείας που επεξεργάζεται την πρώτη ύλη και διαθέτει το τελικό προϊόν στην αγορά, από τη μια πλευρά, και στην τράπεζα, από την άλλη, που δανείζει, βάσει του συμβολαίου με την εταιρεία, τον παραγωγό. Ως εκ τούτου, έχουμε την πλήρη υποβάθμιση του αγρότη σε έναν οιονεί υπάλληλο της εταιρείας επεξεργασίας και διάθεσης του τελικού προϊόντος, ενώ η αγροτική παραγωγή γίνεται ένα παίγνιο για τους μεγάλους, τις μεγάλες εταιρείες και τις τράπεζες. Κλείνοντας, θα επιστρέψω στην καθ' όλα επικοινωνιακή χρησιμότητα της συγκεκριμένης επερώτησης από πλευράς Αξιωματικής Αντιπολίτευσης. Και αναφέρω πως έχει μονάχα επικοινωνιακό χαρακτήρα και λόγο ύπαρξης, γιατί παρόμοια - και το είπε ο συνάδελφος, ο Κοινοβουλευτικός Εκπρόσωπος από το Κίνημα Αλλαγής - ερώτηση είχε καταθέσει και το ΠΑΣΟΚ, όταν κυβερνούσαν ο ΣΥΡΙΖΑ και οι ΑΝΕΛ. Το θέμα της ήταν «η αποτυχημένη πολιτική της κυβέρνησης ΣΥΡΙΖΑ - ΑΝΕΛ έχει οδηγήσει τους αγρότες σε απόγνωση». [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ ένα λεπτό, κύριε Πρόεδρε. Όπως καταλόγιζε η τότε ερώτηση του ΠΑΣΟΚ στην κυβέρνηση συνεργασίας, «είναι φανερό πλέον στους Έλληνες αγρότες ότι δεν έχετε ούτε στόχους ούτε συγκεκριμένο Εθνικό Σχέδιο Παραγωγικής Ανασυγκρότησης που να αξιοποιεί τα συγκριτικά πλεονεκτήματα του αγροτικού τομέα, ώστε να διαδραματίσει πρωταγωνιστικό ρόλο στην ανάταση της εθνικής οικονομίας. Για την ακρίβεια, δεν έχετε Πρόγραμμα Αγροτικής Ανάπτυξης. Και όντως κατέστη φανερή αυτή η ανυπαρξία, καθώς και κατά την περίοδο του ΣΥΡΙΖΑ είχαμε αγροτικές κινητοποιήσεις. Μάλιστα, αν ανατρέξουμε σε φωτογραφίες του 2015 και του 2016, θα δούμε αγρότες το 2015 που ήταν δίπλα σε στελέχη της σημερινής Αξιωματικής Αντιπολίτευσης και πανηγύριζαν πριν αναλάβει τη διακυβέρνηση ο ΣΥΡΙΖΑ να δέχονται χημικά στα μπλόκα της Αθήνας του 2016. Αν αυτό δεν είναι υποκρισία, κυρίες και κύριοι συνάδελφοι, ειλικρινά δεν μπορώ να φανταστώ τι είναι. Ως εκ τούτου, δεν θα έβλαπτε αν, αντί για κινήσεις εντυπωσιασμού, ο ΣΥΡΙΖΑ επέλεγε να κάνει ένα είδος αυτοκριτικής και να αναλογιστεί τα δικά του πεπραγμένα στην αγροτική πολιτική. Για παράδειγμα, μίλησαν πριν οι συνάδελφοι του ΣΥΡΙΖΑ, καταλογίζοντας στον Υπουργό ότι δεν έχει κάνει κάτι για την Ελληνική Βιομηχανία Ζάχαρης. Ο ΣΥΡΙΖΑ τι έκανε; Οδήγησε την Ελληνική Βιομηχανία Ζάχαρης στην πλήρη απαξίωση και στο οριστικό κλείσιμο των εν ενεργεία εργοστασίων. Παράλληλα, είχαμε μεγάλη αύξηση του ειδικού φόρου κατανάλωσης πετρελαίου, κατάργηση της επιστροφής του στους αγρότες, αλλά και καθυστέρηση πληρωμής των ποσών του 2015 για δύο χρόνια. Είχαμε αύξηση της τιμής του αγροτικού ρεύματος, επιβολή του ειδικού φόρου κατανάλωσης στο κρασί. Αδιαμφισβήτητα η αγροτική πολιτική απαιτεί κεντρικό εθνικό σχέδιο με διττό στόχο. Από τη μία, πρέπει η χρηματοδότηση να λαμβάνει χώρα χωρίς τα ιδιωτικοοικονομικά, κερδοσκοπικά κριτήρια της συμβολαιακής γεωργίας, με πολύ χαμηλά επιτόκια και μεγάλες ευκολίες. Από την άλλη, πρέπει η αγροτική παραγωγή στην Ελλάδα να διασυνδεθεί επιτέλους με τον τουρισμό, αυξάνοντας έτσι την προστιθέμενη αξία της «βαριάς βιομηχανίας» της χώρας μας, η οποία ματώνει λόγω εισαγωγών για την ικανοποίηση των δικών μας εγχώριων αναγκών, αλλά και των τουριστών, ακόμη και σε προϊόντα που θα έπρεπε να έχουμε επάρκεια, όπως γάλα, εσπεριδοειδή, ελαιόλαδο κ.λπ.. Ευχαριστώ.
Κι εγώ ευχαριστώ, κυρία Μπακαδήμα. Θα κλείσει ο πρώτος κύκλος της επίκαιρης επερώτησης με μια πεντάλεπτη παρέμβαση της Υφυπουργού Αγροτικής Ανάπτυξης και Τροφίμων κ. Αραμπατζή.
Ευχαριστώ, κύριε Πρόεδρε. Κυρίες και κύριοι συνάδελφοι, να ευχηθώ κι εγώ με τη σειρά μου καλή χρονιά να έχουμε, γόνιμη και κυρίως παραγωγική. Κυρίες και κύριοι συνάδελφοι του ΣΥΡΙΖΑ, ακούγοντάς σας, μόλις επτά μήνες από την περίοδο που εγκαταλείψατε, ουσιαστικά, τα κυβερνητικά έδρανα να μιλάτε με τέτοιο επιτιμητικό στόμφο για την ασκούμενη αγροτική πολιτική, το θεωρώ - θα έλεγα - τουλάχιστον προκλητικό να έρχεστε εδώ και να μας εγκαλείτε, ουσιαστικά, ξεχνώντας, προφανώς, τα κατορθώματά σας στο Υπουργείο Αγροτικής Ανάπτυξης, τα λάθη, τις παραλείψεις σας, τη φοροληστρική και εισφοροεπιδρομική πολιτική σας και βεβαίως την πολιτική που ακολουθήσατε ως προς την ουσιαστική αναξιοποίηση των πολύτιμων κοινοτικών κονδυλίων του Προγράμματος Αγροτικής Ανάπτυξης, κυρία Σκούφα που μειδιάτε, και του επιχειρησιακού Προγράμματος Αλιείας και Θάλασσας.
Θα ζητήσω τον λόγο επί προσωπικού. Αναφέρθηκε σε εμένα.
Ζητήστε τον λόγο για άλλο λόγο.
Σας άκουσα με πολλή προσοχή να εκφράζετε τον πόνο σας για την ασκούμενη φορολογική πολιτική, επί της ουσίας δηλαδή τη μείωση των φόρων που επέτυχε η Κυβέρνησή μας, ακολουθώντας πλήρως τις προεκλογικές της δεσμεύσεις. Σας άκουσα να μιλάτε εσείς για μείωση των φόρων, όταν είστε η κυβέρνηση, κυρία Σκούφα - δεν φαντάζομαι να το ξεχνάτε, εκτός αν ομολογείτε ότι διαλεγόμαστε εδώ με λωτοφάγους - που κάνατε τη φορολογία από το 13% στο 22% έως 45%, εσείς που προλάβατε - τάχα μου δήθεν - να μην αυξηθούν οι φόροι στους αγρότες, όταν είναι η κυβέρνησή σας η οποία φορολόγησε για πρώτη φορά τις αγροτικές επιδοτήσεις. Είναι πραγματικά τουλάχιστον προκλητικό να έρχεστε εδώ και να μας κουνάτε το δάχτυλο! Μιλήσατε, επίσης, με πόνο για το αγροτικό πετρέλαιο και για την αύξηση του κόστους παραγωγής, που, βεβαίως, αυτό επέφερε, όταν ήσασταν η κυβέρνηση που έκοψε σύρριζα τον Οκτώβριο του 2016 και τον Οκτώβριο του 2017 αντίστοιχα 80 εκατομμύρια ευρώ και 80 εκατομμύρια ευρώ από την επιστροφή του ειδικού φόρου κατανάλωσης στο αγροτικό πετρέλαιο, στον οποίο εμείς κάθε χρόνο δίναμε ως κυβέρνηση, αγαπητοί συνάδελφοι του ΣΥΡΙΖΑ, ένα ποσό από 130 ως 160 εκατομμύρια ευρώ. Μιλήσατε για το Πρόγραμμα Αγροτικής Ανάπτυξης. Ξεχνάτε, προφανώς, ότι η προηγούμενη κυβέρνηση από τη δική σας - με κορμό τη Νέα Δημοκρατία - σάς παρέδωσε ένα Πρόγραμμα Αγροτικής Ανάπτυξης ύψους 6 δισεκατομμυρίων ευρώ, το οποίο - άκουσον, άκουσον! - ήταν το τελευταίο που ενεκρίθη σε επίπεδο κρατών - μελών της Ευρωπαϊκής Ένωσης, της ευρωπαϊκής οικογένειας των είκοσι οκτώ, τον Δεκέμβριο του 2015, επειδή δεν είχατε την επιμέλεια και την επάρκεια να ανταποκριθείτε στις απαιτήσεις της Ευρωπαϊκής Επιτροπής για τις όποιες διορθώσεις γίνονταν σε όλα τα προγράμματα αγροτικής ανάπτυξης και αυτό αποτελεί πάγια τακτική της Ευρωπαϊκής Επιτροπής, πριν εγκριθεί ένα Πρόγραμμα Αγροτικής Ανάπτυξης. Το αφήσατε τελευταίο των τελευταίων. Και τολμάτε να μιλάτε για τραπέζι με έτοιμα πιάτα, όταν η μόνη απορρόφηση ουσιαστικά που καταφέρατε και πετύχατε επί των τεσσεράμισι χρόνων διακυβέρνησής σας ήταν η εμπροσθοβαρής διανομή της εξισωτικής αποζημίωσης, ύψους 816 εκατομμυρίων ευρώ; Είπαμε πολλές φορές από το συγκεκριμένο Βήμα και στον δημόσιο διάλογο ότι ήσασταν πραγματικά οι άνθρωποι οι οποίοι αφήσατε να λιμνάζουν τα παραγωγικά, τα αναπτυξιακά, τα επενδυτικά χρήματα του Προγράμματος Αγροτικής Ανάπτυξης. Τρανό παράδειγμα είναι τα σχέδια βελτίωσης - σας τα είπε πάρα πολύ ωραία ο Υπουργός κ. Βορίδης και πραγματικά σας αποστόμωσε - που πήραν - δεν μας το είπατε αυτό, κύριε Αραχωβίτη - επτά παρατάσεις επί των ημερών σας. Όχι μία, όχι δύο, αλλά επτά παρατάσεις! Και ήρθε ο κ. Βορίδης και με τη ρύθμιση του εύλογου κόστους επιτέλους ξεκλείδωσε τα σχέδια βελτίωσης. Να πούμε τώρα για το πρόγραμμα των δασών; Ήταν 284 εκατομμύρια ευρώ στα συρτάρια και έπρεπε να έρθει η δική μας Κυβέρνηση και μόλις σε κάποιους, σε ελάχιστους μήνες να ενεργοποιήσει το «8.3» και το «8.4», δηλαδή 128 εκατομμύρια ευρώ αμέσως; Τολμήσατε να μιλήσετε για τα χρηματοδοτικά εργαλεία, όταν ο Υπουργός Αγροτικής Ανάπτυξης είχε την πολιτική μεγαλοψυχία να σας καλέσει στην υπογραφή της συγκεκριμένης σύμβασης με το Ευρωπαϊκό Ταμείο Επενδύσεων, όταν πραγματικά επί των ημερών σας ήμασταν οι ουραγοί της Ευρωπαϊκής Ένωσης στην αξιοποίηση των χρηματοδοτικών εργαλείων, δηλαδή, όταν όλοι οι Ευρωπαίοι αγρότες έκαναν χρήση των συγκεκριμένων εργαλείων, η Ελλάδα, ο Έλληνας αγρότης και κτηνοτρόφος δεν μπορούσε να πάρει ούτε 1 ευρώ από αυτά τα συγκεκριμένα χρηματοδοτικά εργαλεία και όταν η ex ante αξιολόγηση, κυρίες και κύριοι του ΣΥΡΙΖΑ, υπογράφηκε τον Σεπτέμβριο του 2018, που ήταν προαπαιτούμενο, όπως ξέρετε, για να τρέξουν τα συγκεκριμένα χρηματοδοτικά εργαλεία. Θα κλείσω, θα πω δυο λέξεις για το Πρόγραμμα Αλιείας και Θάλασσας. Είναι ένα πρόγραμμα ύψους 521 εκατομμυρίων ευρώ. Παραλάβαμε απορρόφηση, κυρίες και κύριοι συνάδελφοι, της τάξης - άκουσον άκουσον - του 12,75%, εκ των οποίων τα περισσότερα χρήματα ήταν για το τελείως αντιπαραγωγικό μέτρο της διάλυσης των σκαφών, και δώσαμε έναν πραγματικό αγώνα δρόμου για να απορροφήσουμε όσο το δυνατόν περισσότερα χρήματα για την επίτευξη του «ν+3». Κλείνω, κύριε Πρόεδρε, με την ανοχή σας, αναφερόμενη στον κ. Αραχωβίτη, ο οποίος είπε ότι εμείς ανανεώσαμε τις άδειες των αλιέων του εργαλείου της βιντζότρατας. Προφανώς - δεν ξέρω αν το αγνοείτε - παραλείψατε να πείτε ότι εμείς δεν κάναμε τίποτε άλλο από το να δώσουμε ουσιαστικά τις άδειες του διαχειριστικού σχεδίου της κατά παρέκκλιση αλιείας με το εργαλείο της βιντζότρατας, που εσείς, κύριε Αραχωβίτη, με το Σχέδιο Διαχείρισης 929 του 2017, το οποίο καταθέσατε στην Ευρωπαϊκή Επιτροπή, δώσατε την άδεια για τρία χρόνια, δηλαδή μέχρι το τέλος Μαρτίου του 2020, στους εν λόγω αλιείς κατά παρέκκλιση να αλιεύουν με το εργαλείο της βιντζότρατας. Άρα ουσιαστικά εμείς δεν κάναμε τίποτε άλλο παρά να τηρήσουμε τη νομιμότητα σε σχέση με το διαχειριστικό της Ευρωπαϊκής Επιτροπής, το οποίο εσείς υποβάλλατε κι εσείς ζητήσατε.
Κυρία Αραμπατζή, ευχαριστώ πολύ.
Τελείωσα, κύριε Πρόεδρε και κυρίες και κύριοι συνάδελφοι. Αν εσείς έχετε κοντή μνήμη, κυρίες και κύριοι του ΣΥΡΙΖΑ, σίγουρα κοντή μνήμη δεν έχουμε εμείς, πολλώ δε μάλλον ο ελληνικός λαός ο οποίος σε ό,τι αφορά τον πρωτογενή τομέα, κατακάηκε με τις επιλογές σας. Σας ευχαριστώ.
Ευχαριστώ κι εγώ. Η διαδικασία που θα ακολουθήσουμε από εδώ και πέρα έχει ως εξής. Θα μιλήσουν τώρα όλοι οι επερωτώντες Βουλευτές του ΣΥΡΙΖΑ, ο Κοινοβουλευτικός Εκπρόσωπος του ΣΥΡΙΖΑ, θα απαντήσει για δέκα λεπτά ο Υπουργός και στον βαθμό που θέλει ο Κοινοβουλευτικός Εκπρόσωπος έχει άλλα τρία λεπτά τριτολογία και θα κλείσει ο Υπουργός. Κυρία Σκούφα, θα σας δώσω τον λόγο κατά τη σειρά των επερωτώντων για ένα λεπτό παραπάνω, αλλά θέλω να πω ότι η αναφορά ενός ονόματος δεν συνιστά προσωπικό. Προσωπικό συνιστά, αν κάποιος θιγεί προσωπικά ή υπάρχει μια διαστρέβλωση των λεγομένων, αλλά τέλος πάντων, επειδή έγινε αυτή η αναφορά, φαντάζομαι στο ίδιο ύφος και με την κ. Αραμπατζή - εννοώ όχι προσωπική αντέγκληση - να μιλήσετε κι εσείς. Οπότε, τον λόγο έχει ο κ. Αραχωβίτης για πέντε λεπτά. Αν θέλετε, επειδή όλοι οι άλλοι έχετε χρόνο τριών λεπτών, μπορείτε να μιλήσετε και από το έδρανο για να γλιτώσουμε χρόνο.
Ευχαριστώ, κύριε Πρόεδρε. Κύριε Υπουργέ, παρ' όλες τις φιλότιμες προσπάθειες που έκανε ο Κοινοβουλευτικός Εκπρόσωπος, μάλλον απογοήτευση έχει περάσει στους αγρότες. Άλλα περίμεναν να ακούσουν σήμερα και άλλα άκουσαν ή μάλλον δεν άκουσαν, για να είμαστε πιο σωστοί. Ακούγοντάς σας, όμως, μου δημιουργήθηκε μια απορία. Πόσα χρόνια είστε Βουλευτής στο ελληνικό Κοινοβούλιο; Είστε αρκετά χρόνια. Περάσατε τα μνημόνια και ξέρετε ποιες ήταν οι δικές σας κυβερνήσεις, σε συνεργασία με το ΠΑΣΟΚ, το ΚΙΝΑΛ κ.λπ., οι οποίες έφεραν απώλεια του 1/4 του ΑΕΠ, έφεραν παρά τα δύο μνημόνια μια χώρα χρεοκοπημένη, έφεραν στα όρια της εξαθλίωσης στην ελληνική κοινωνία να τρώει από τα σκουπίδια. Όλα αυτά μου φαίνεται τα ξεχάσατε και το πρόβλημα είναι ότι το αγροτικό πετρέλαιο που κόπηκε να σας θυμίσω το καλοκαίρι του 2015 ότι πέρασε στο τρίτο μνημόνιο με διακόσιες είκοσι δύο ψήφους. Και τον Αύγουστο του 2018 με την Κυβέρνηση του ΣΥΡΙΖΑ η χώρα βρέθηκε εκτός μνημονίων κι άρχισε πια να δίνει στην ελληνική κοινωνία αυτά που στερήθηκε μια ολόκληρη δεκαετία. Αυτή η απορία μου δημιουργήθηκε. Ήσασταν εδώ, τα είπατε. Μην προσπαθείτε λοιπόν στον ελληνικό λαό να δημιουργήσετε μια πλαστή εντύπωση. Ένας βασικός λόγος που απογοητεύσατε είναι ότι δεν πήρατε χαμπάρι ότι πλέον κυβερνάτε. Η κριτική στον ΣΥΡΙΖΑ για το τι έκανε, για το τι δεν έκανε έχει παρέλθει. Αυτό κρίθηκε. Τώρα έχετε την ευθύνη για το τι κάνετε και για το τι δεν κάνετε και πότε; Σε μια εποχή που η χώρα έχει πατήσει στα πόδια της, που έχει ένα ισχυρό αποθεματικό, που βρίσκεται εκτός επιτροπείας, εκτός μνημονίων, δικαιολογίες δεν υπάρχουν. Πάμε να δούμε ένα - ένα τα πράγματα. Στην αρχή, μας κατηγορήσατε - και εμένα προσωπικά - ότι, όταν μιλάμε και μιλάμε για δωράκια, να είμαστε ξεκάθαροι. Πόσο πιο ξεκάθαροι να είμαστε; Τα έχουμε πει και για τις διεπαγγελματικές και για τον τρόπο που λειτουργείτε, όταν περνάτε τροπολογίες και για το ότι φαίνεται καθαρά ποιοι είναι αυτοί που ωφελούνται από το κοινοβουλευτικό και το κυβερνητικό σας έργο. Είναι ξεκάθαρο αυτό. Ως προς τα σχέδια βελτίωσης δεν καταλάβατε ένα πράγμα - μάλλον, το καταλάβατε - και μας το γυρίζετε στο νομικό. Για να απαντήσω στην κ. Αραμπατζή, όλες οι παρατάσεις που δόθηκαν ήταν, πρώτον, μετά από αίτημα είτε φορέων των αγροτών είτε φορέων των μελετητών και, δεύτερον, μετά τον Ιούνιο του 2018 δεν μπήκε καμμία νέα αίτηση που να αλλάζει το αποτέλεσμα. Αυτό είναι το πρώτο. Δεύτερον, η κουβέντα για την καθυστέρηση των σχεδίων βελτίωσης λέει ο κύριος Υπουργός ότι γίνεται για το εύλογο του κόστους. Τι σημαίνει «εύλογο του κόστους», για να το ακούσει και ο κόσμος, που μάλλον το ξέρει, αλλά να το υπενθυμίσουμε; Εύλογο του κόστους σημαίνει πώς θα προστατέψεις το δημόσιο χρήμα από την κατασπατάλησή του και με αυτή την προστασία πώς θα βάλεις περισσότερους αγρότες να γίνουν δικαιούχοι. Διότι, αν δεχόμαστε a priori αυτό που έλεγαν οι φορείς των εμπόρων γεωργικών ελκυστήρων, τι σήμαινε; Ότι ένα μεγάλο κόστος θα πήγαινε στην αναπροσαρμοσμένη τιμή των τρακτέρ και θα το στερούνταν δικαιούχοι αγρότες από περισσότερα τρακτέρ. Αυτό σήμαινε. Ακριβώς αυτό σήμαινε. Λοιπόν, ας δούμε την ουσία και ας αφήσουμε τα νομικίστικα. Αυτή είναι η ουσία. Το τρίτο, για τους συνεταιρισμούς, να σας το εξηγήσω, γιατί ενδεχομένως να μην το έχετε καταλάβει αυτό. Όταν λέμε «με τη διάταξη που φέρνετε», τι κάνετε; Ένας καλός, υγιής συνεταιρισμός δεν έχει λόγο προφανώς να δεχτεί παράβαση ιδιωτών. Άρα από εκεί δεν θα λειτουργήσει. Ένας κακός συνεταιρισμός, από την άλλη, δεν θα προσελκύσει ιδιώτες επενδυτές, άρα πάλι δεν θα λειτουργήσει. Πότε θα λειτουργήσει; Όταν ο ιδιώτης διαπλέκεται με τη διοίκηση του συνεταιρισμού, υπάρχει διαπλοκή, υπάρχει στη δεύτερη γενική συνέλευση, που μπορεί να πάει με πλειοψηφία άλλη - γιατί αυτό που είπατε ισχύει μόνο για την πρώτη, όχι για τη δεύτερη γενική συνέλευση - άρα εκεί έχουμε ξεπούλημα πια καθαρά και εκμετάλλευση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό, κύριε Πρόεδρε. Τρίτον, μειώσεις φόρων. Είπαμε ότι, από τον Αύγουστο που η χώρα πάτησε στα πόδια της, καταργήθηκε το τέλος επιτηδεύματος στους συνεταιρισμένους αγρότες, καταργήθηκε ο ειδικός φόρος κατανάλωσης στο κρασί, καταργήθηκαν και δρομολογήθηκαν μια σειρά από φορολογικές ελαφρύνσεις. Και γι' αυτό σας κατηγορούμε. Δρομολογημένα πράγματα, εξαγγελμένα πράγματα, δηλαδή οικονομικά μετρημένα τα παγώσατε, τα βάλατε στον πάγο μαζί με τη δέκατη τρίτη σύνταξη. Αυτό είναι αναμφισβήτητο. Επιπλέον, για τη μείωση του ΕΝΦΙΑ - για να μην το ξεχνάμε και αυτό - φέρνετε αύξηση αντικειμενικών. Το παίρνετε από την άλλη τσέπη. Ό,τι δώσατε το παίρνετε από την άλλη τσέπη. Τέλος, μην περιμένει τίποτα ελληνικός λαός. Θα πω μόνο κάτι για τα αγροτικά φωτοβολταϊκά και θα κλείσω με το λάδι. Για τα αγροτικά φωτοβολταϊκά αυτό που σας είπε ο κ. Φάμελλος και ενδεχομένως δεν το κατανοήσατε είναι ότι στη γη υψηλής παραγωγικότητας, που φτάσατε να δώσετε 1MW, αυτό αφορά τους αγρότες. Δεν είναι διάταξη για τους αγρότες. Εκεί μπορούν να πάνε μόνο επενδυτές. Άρα οι αγρότες αποκλείονται και θα πάνε με τους κοινούς επενδυτές και μπαίνουν μόνο επενδυτές που δεν είναι αγρότες. Άρα τι κάνατε για τους αγρότες; Τίποτα.
Κλείστε με μια κουβέντα και αφήστε τον κ. Αποστόλου να πει για το λάδι.
Θα κλείσω με μία κουβέντα για το ελαιόλαδο γιατί έχουμε αρκετά να πούμε. Αναφορικά με τα χρηματοδοτικά εργαλεία, μιλάτε εσείς που ξεπουλήσατε, που κλείσατε το βασικό εργαλείο της χρηματοδότησης της πρωτογενούς παραγωγής, την Αγροτική Τράπεζα; Ε, αυτό πάει πολύ! Όσον αφορά την αστική ευγένεια της πρόσκλησης, εντάξει, γι' αυτό σας απαντήσαμε ευγενικά, όπως μας καλέσατε. Νομίζω ότι δεν υπάρχει θέμα. Θα ήθελα να κλείσω με το ελαιόλαδο. Να θυμίσω - και το κατέθεσα στα Πρακτικά γιατί περίμενα να πείτε κάτι καλύτερο σε αυτό - ότι ειλικρινά ήδη σας είχα προκαταλάβει και σας είπα να μην πείτε ότι ο Υπουργός ανεβοκατεβάζει τις τιμές. Μην το πείτε αυτό. Ο Υπουργός πράγματι δεν ανεβοκατεβάζει τις τιμές. Όμως, όταν έχει μία κρίση στην τιμή, μπορεί να παρέμβει με διάφορα εργαλεία. Κρίση στην τιμή του αιγοπρόβειου γάλακτος αντιμετωπίσαμε κι εμείς. Στηρίξαμε, όμως, τον κλάδο της κτηνοτροφίας. Εντείναμε τους ελέγχους, βελτιώσαμε τους μηχανισμούς και σε κάθε περίπτωση αντιδράσαμε. Σε σχέση με το ελαιόλαδο - στα Πρακτικά είναι, μπορείτε να τα βρείτε - από τον Σεπτέμβριο ήδη του 2018 έγινε στην αρμόδια επιτροπή μία σειρά κοινοποιήσεων αιτημάτων. Το αποκορύφωμα ήταν - και είναι στα Πρακτικά, ζητήστε το τώρα, σας παρακαλώ - συνάντηση με τον Επίτροπο κ. Χόγκαν, λίγες μέρες βέβαια πριν τις ευρωεκλογές, όπου ζητήσαμε τη στήριξη και την αλληλεγγύη της Ευρωπαϊκής Επιτροπής.
Κύριε Αραχωβίτη, με εκμεταλλεύεστε.
Τελειώνω μ' αυτό, κύριε Πρόεδρε. Από εκεί έπρεπε να πιαστείτε και να πάτε ένα βήμα παρακάτω. Ήδη το έδαφος είχε προετοιμαστεί. Κλείνω με τη βιντζότρατα κι ευχαριστώ για την ανοχή σας, κύριε Πρόεδρε.
Ε, όχι. Η ανοχή μου έχει ξεπεραστεί.
Για τη βιντζότρατα σας είπα ότι βρήκατε εύκολα τον τρόπο να το κάνετε. Δεν είναι ότι δεν υπήρχε. Δεν σας κατηγόρησα γι' αυτό. Σας ρώτησα, όμως, αν η Ευρωπαϊκή Επιτροπή είναι ενημερωμένη. Σας ευχαριστώ πολύ.
Ευχαριστώ. Άφησα τον κ. Αραχωβίτη και είπα - για να μην παρεξηγηθώ - και για τον κ. Αποστόλου, επειδή είναι οι δύο που είναι από περιοχές που έχουν παραγωγή λαδιού. Όλοι οι υπόλοιποι είναι από άλλες περιοχές που έχουν άλλες παραγωγές.
Όλη η Ελλάδα βγάζει λάδι, κύριε Πρόεδρε.
Όλη η Ελλάδα βγάζει, αλλά διαφορετική ποσότητα βγάζει η Καλαμάτα, διαφορετική η Αιτωλοακαρνανία, η βόρεια Εύβοια, η Λακωνία και διαφορετική οι Σέρρες που είναι και η κ. Αραμπατζή από εκεί και ο κ. Αβραμάκης. Τι να κάνουμε;
Και ποιότητα διαφορετική, κύριε Πρόεδρε.
Και ποιότητα. Έχουμε τις κορωνέικες, κ.λπ.. Λέμε τώρα. Ας μην τα συζητάμε αυτά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Αγίου Κωνσταντίνου Αγρινίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Κόκκαλης έχει τον λόγο για τρία λεπτά.
Ευχαριστώ, κύριε Πρόεδρε. Για να είμαι ειλικρινής, δεν περίμενα από τον κύριο Υπουργό τεκμηριωμένες απαντήσεις, διότι πέταξε την μπάλα στην εξέδρα. Είπα στην πρωτολογία, κύριε Υπουργέ, το εξής: Εδώ, για όποιον σας ακούει, λέτε «Εμείς λέμε «ναι» στη μείωση των φόρων». Και ποιος δεν θα συμφωνήσει; Τι ωραία που τα λέει ο Βορίδης! Λέει «Εμείς λέμε «ναι» στη μείωση των φόρων!». Λέτε «ναι» και στο πολιτικό δούλεμα, στην πολιτική απάτη. Σας ρώτησα συγκεκριμένα ποιες είναι οι αγροτικές επιχειρήσεις, σε ποιες επιχειρήσεις υπάρχουν αγρότες που θα ωφεληθούν από τη μείωση του φόρου στα επόμενα δύο χρόνια από το 2020. Απάντηση δεν πήρα. Σας ρώτησα πώς θα ωφεληθεί ο επαγγελματίας αγρότης από τη μείωση του συντελεστή στο 9%. Απάντηση δεν πήρα. Βέβαια, το γεγονός ότι σας αρέσει να μιλάτε με κάποιον ο οποίος σας διακόπτει δείχνει μία ικανότητα, αλλά είναι εντέχνως έξυπνο για να πάτε τη μπάλα εκεί που θέλετε. Αυτό είναι γεγονός. Γι' αυτό και ξεπεράσατε εντέχνως την καραμέλα «Κι εσείς γιατί δεν τα κάνατε;». Εντέχνως την ξεπεράσετε την καραμέλα και καλά κάνατε γιατί αυτό δεν πιάνει. Εσείς κυβερνάτε τώρα. Όμως, να μη δουλευόμαστε τώρα. Κάνουμε συγκεκριμένες ερωτήσεις. Τα αγροτικά, ξέρετε, όσο και να θέλουμε να τα μεγαλώσουμε ή να πετάξουμε την μπάλα αλλού, έχουν συγκεκριμένες απαντήσεις και συγκεκριμένα θέματα. Παραδεχθήκατε και είπατε από τούτο εδώ το Βήμα ότι δεν υπάρχει θεσμικό πλαίσιο και ρωτήσατε ποιο είναι το θεσμικό πλαίσιο για τις τιμές. Είναι δυνατόν να το λέει ο Υπουργός αυτό το πράγμα; Είναι δυνατόν;
Δεν είπα κάτι τέτοιο. Υπάρχει;
Που έπρεπε να πείτε: «Βούληση υπάρχει. Θα συναινέσετε για τις τιμές;». Και απευθύνεστε στον αγροτικό κόσμο λέγοντας «δεν ξέρω, δεν μπορώ να κάνω κάτι, δεν υπάρχει θεσμικό πλαίσιο»;
Υπάρχει;
Πάμε τώρα, κύριε Βορίδη. Υπάρχει θέμα ανοικτών τιμών, ναι ή όχι; Απαντήστε. Και δέχομαι τη διακοπή. Υπάρχει; Ναι ή όχι; Απαντήστε.
Τι μου λέτε τώρα; Να σας απαντήσω εγώ θέλετε;
Υπάρχει φαινόμενο ανοικτών τιμών, ναι ή όχι; Στα προϊόντα υπάρχει το φαινόμενο των ανοικτών τιμών, ναι ή όχι;
Υπάρχει ελεύθερη…
Να απαντήσω εγώ για εσάς; Ναι, υπάρχει. Υπάρχει λύση; Αν θέλετε, μου απαντάτε. Ναι, η υποχρεωτική σύμβαση επιτόπου. Παρακάτω. Είπα και στην πρωτολογία, αλλά το αγνοήσατε: Σε μία σύμβαση η πολιτεία μπορεί να κάνει το ένα μέρος πιο δυνατό. Γνωρίζουμε ότι η προσφορά και η ζήτηση διαμορφώνει την τιμή, τα γνωρίζουμε πολύ τα γράμματα. Όμως, η πολιτεία μπορεί να κάνει πιο ισχυρό το ένα μέρος. Πώς; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Πάμε. Οι ομάδες παραγωγών. Συμφωνείτε ή διαφωνείτε; Να απαντήσω για εσάς; Λογικά θα συμφωνείτε. Θέλετε να τις κάνουμε πιο δυνατές για να έχουν διαπραγματευτική δύναμη; Προφανώς θα θέλετε. Μπορείτε να δώσετε φορολογικά κίνητρα γι' αυτούς οι οποίοι συναλλάσσονται, τα μέλη του συνεταιρισμού; Πού είναι τα κίνητρα; Ορίστε το πλαίσιο, ορίστε η δυνατότητα. Έτσι θα αποκτήσει διαπραγματευτική δύναμη. Σας είπα και πριν - αλλά προφανώς δεν το γνωρίζετε - ότι η έλλειψη αποθηκευτικών χώρων για έναν συνεταιρισμό είναι πολύ σημαντικό πράγμα για τη διαπραγμάτευση της τιμής. Δώστε τα περιουσιακά στοιχεία των συνεταιρισμών οι οποίοι έχουν πτωχεύσει για να αξιοποιηθούν από τους υγιείς συνεταιρισμούς. Και εσείς τι κάνετε; Φέρνετε τα μέλη - επενδυτές.
Ολοκληρώστε, κύριε Κόκκαλη.
Ας πούμε ότι όλοι εμείς έχουμε λάθος. Συνεταιριστές οι οποίοι πρόσκεινται και στο κόμμα σας συμφωνούν με αυτό το νομοσχέδιο; Συμφωνούν με τη διάταξη; Θα το βρείτε μπροστά σας. Η πραγματικότητα θα είναι δύσκολη για εσάς, θα είναι πολύ δύσκολη και δεν θα σας σώσει κανένας, ούτε ο Μαραντόνα, ούτε ο Πελέ, ούτε οι υποτιθέμενες ιδεολογικές αντιπαραθέσεις. Τόσο έντονα θα είναι τα προβλήματα. Διάταξη: «Το καταστατικό δύναται να απαγορεύει στα μέλη του αγροτικού συνεταιρισμού να προβαίνουν σε ανταγωνιστικές δράσεις προς τους σκοπούς του συνεταιρισμού με εξαίρεση τα μέλη - επενδυτές.». Κύριε Υπουργέ, δίνετε σήμερα κίνητρα για να ενταχθεί κάποιος σε συνεταιρισμό;
Κύριε Κόκκαλη, πρέπει να ολοκληρώστε.
Ίσα - ίσα μειώνετε την παραγωγή από το ογδόντα στο εβδομήντα πέντε, την υποχρέωση προσκόμισης της παραγωγής του στον συνεταιρισμό. Πείτε μου, σας παρακαλώ, ποια είναι η πολιτική σας για τα κίνητρα, τα οποία σκοπεύετε να δώσετε, ώστε να ενταχθεί σε συνεταιρισμό ένας αγρότης που παράγει λάδι και δεν έχει τιμή, ένας αγρότης ο οποίος παράγει ροδάκινο ή βαμβάκι. Αυτό είναι το ερώτημα: Τα κίνητρα τα οποία θα δώσετε στα μέλη του συνεταιρισμού.
Σας ευχαριστώ...
Εμείς είχαμε ξεκινήσει σε δύσκολη περίοδο, αλλά εμείς κυβερνήσαμε. Το ερώτημα στο οποίο καλείστε να απαντήσετε είναι ποια είναι η δική σας πολιτική. Ευχαριστώ.
Ευχαριστώ. Η κ. Τελιγιορίδου έχει τον λόγο για τρία λεπτά. Όμως, σας παρακαλώ, μην προσπαθείτε να απαντήσετε σε όσα είπε ο κύριος Υπουργός. Επιλέξτε ένα - δύο θέματα ο κάθε ομιλητής και απαντήστε συγκεκριμένα. Σας φτάνουν τα τρία λεπτά. Γι' αυτό έχουμε και τους Κοινοβουλευτικούς Εκπροσώπους και τους ειδικούς. Ορίστε, κυρία Τελιγιορίδου, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, με όλο τον σεβασμό, είπατε στην ομιλία σας να μην ξανακούσετε σε αυτή την Αίθουσα να λέμε ότι δεν έχετε σχεδιασμό. Και προφανώς θα το ξανακούσετε μέχρι να τον δούμε. Να τον δούμε και να δούμε και την υλοποίησή του. Εδώ, ξέρετε, είναι το ελληνικό Κοινοβούλιο. Και εδώ δεν μπορείτε να μας νουθετείτε να μη σας κάνουμε κριτική, να μην επισημαίνουμε τα αρνητικά στοιχεία. Δεν είναι εδώ τηλεοπτικός σταθμός στον οποίο πηγαίνετε, σας λιβανίζουν και σας εγκωμιάζουν. Εδώ θα κάνετε κριτική και, βεβαίως, θα δεχτούμε και τις απαντήσεις σας που όταν είναι με επιχειρήματα, βεβαίως, θα πούμε ότι είχατε δίκιο. Είπατε, λοιπόν, ότι επειδή είστε άνθρωπος αυστηρός σε ζητήματα τάξης, δεν δέχεστε την κριτική που σας κάναμε για τον σφετερισμό συγκεκριμένων θεμάτων. Είναι θετικό, όμως, που από αυτό το Βήμα αναγνωρίσατε έστω και τώρα ότι πολλά απ' αυτά τα θέματα είναι μία συνέχεια των δικών μας πολιτικών. Και επειδή, κύριε Υπουργέ, και εγώ είμαι αυστηρή σε θέματα δεοντολογίας και κατηγορήσατε αυτό που σας είπα για τον κρόκο και τα ακτινίδια - είπατε: «Τι κάνατε; Πήγατε στην Κίνα, ήρθατε, γυρίσατε, δεν υπογράψατε - , θα ήθελα να σας πω να δείτε κάποια έγγραφα. Επειδή, όμως, είναι έγγραφα περιορισμένης χρήσης, δεν τα καταθέτω στα Πρακτικά της Βουλής. Μπορείτε, όμως, να τα αναζητήσετε στο Υπουργείο Εξωτερικών, να δείτε ποια ήταν η ενέργεια και το τι είχε γίνει, με ημερομηνία 24 Μαΐου του 2019. Αν δεν τα βρείτε και ενδιαφέρεστε, μπορώ να σας τα δώσω. Εκεί θα δείτε ότι τα πάντα ήταν έτοιμα και υπήρχε - και μπορείτε να ενημερωθείτε από την πρεσβεία μας στο Πεκίνο - και προγραμματισμένη επίσκεψη του Υπουργού Γεωργίας της Κίνας για 18 Ιουνίου, που αναβλήθηκε λόγω των εκλογών. Επειδή, λοιπόν, μας ρωτήσατε τι κάναμε με τις τιμές των προϊόντων λέγοντας «Κυρία Τελιγιορίδου, τους πατήσατε κάτω;», θέλω να σας πω ότι ειδικά για το γάλα η κοινή υπουργική απόφαση έχει ήδη αποτελέσματα. Τα αποτελέσματα αυτά σταθεροποίησαν την τιμή του γάλακτος στην ελληνική περιφέρεια και σε κάποιες περιοχές έχουμε και μικρή αύξηση. Να επαίρεστε γι' αυτό, αλλά να αναγνωρίζετε ότι αυτά είναι αποτελέσματα της ΚΥΑ για τους ελέγχους στο γάλα, που αυστηροποίησαν τον έλεγχο, που ενίσχυσαν τον ελεγκτικό μηχανισμό, που αύξησαν τα πρόστιμα και φτάναμε μέχρι και το σημείο να προβλέπεται κλείσιμο των επιχειρήσεων που έχουν παράνομες και δόλιες συμπεριφορές. Και για το λάδι το ίδιο. Όταν υπήρξε το πρόβλημα, στείλαμε την τεκμηρίωση στην Ευρωπαϊκή Επιτροπή και ζητήσαμε κατ' εξαίρεση να μπορέσουμε να βοηθήσουμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κινδυνολογούσατε πριν για την εξισωτική και ότι αυτή έχει γίνει εμπροσθοβαρώς. Όταν αποδείχθηκε ότι αυτό έγινε για τεχνικούς λόγους - γιατί αυξήθηκαν οι δικαιούχοι με βάση τη συμφωνία της Ευρωπαϊκής Επιτροπής και του Παγκόσμιου Οργανισμού Εμπορίου και για να ανταποκριθούμε σε αυτή τη συμφωνία είχαμε αυξήσει το ποσό, λόγω της διεύρυνσης των δικαιούχων, από την εθνική χρηματοδότηση και πληρώθηκε κανονικά η εξισωτική - , πάλι το παρουσιάσατε σαν δικό σας - και εσείς και η Υφυπουργός σας. Όσον αφορά τα σχέδια βελτίωσης, απάντησε ο κ. Αραχωβίτης. Υπήρχε το θέμα των τιμών και της εκκρεμότητας ανάμεσα στους εμπόρους των μηχανημάτων, που η δική μας Κυβέρνηση δεν μπορούσε να κάνει ότι δεν το βλέπει. Υπάρχουν και πολλά άλλα θέματα, όπως το αφορολόγητο πετρέλαιο. Μας κατηγορούσατε όταν λέγαμε ότι θα το δώσουμε όταν υπάρξει δημοσιονομικός χώρος, λέγοντας ότι εσείς θα το δίνατε αμέσως. Έρχεστε στα λόγια μας και δηλώνετε ότι θα το δώσετε όταν θα υπάρξει ο δημοσιονομικός χώρος και όλα αυτά. Κλείνοντας θέλω να πω - γιατί ακούγονται και διάφορα για το Υπουργείο Αγροτικής Ανάπτυξης και για την ηγεσία του - ότι εγώ δεν γνωρίζω αν είστε ευχαριστημένος ή όχι από το Υπουργείο αυτό. Αυτό το γνωρίζετε εσείς. Εγώ, όμως, εκείνο που θέλω να σας πω είναι το εξής. Το Υπουργείο Αγροτικής Ανάπτυξης - είστε ένας πολιτικός πρώτης γραμμής - δεν είναι το Υπουργείο του Κολωνακίου αλλά είναι το Υπουργείο της υπαίθρου και της ελληνικής περιφέρειας. Και επειδή είστε άνθρωπος που έχει αντίληψη και κρίση των πραγμάτων, όσο καιρό είστε στο Υπουργείο Αγροτικής Ανάπτυξης, σας ζητάμε να βοηθήσετε τους αγρότες, γιατί εμείς μπορεί να μην «πατήσαμε», όπως μας κατηγορήσατε πριν, τα συμφέροντα, αλλά εύχομαι όταν φύγετε εσείς να μην πατήσετε τους Έλληνες γεωργούς, κτηνοτρόφους και αλιείς. Ευχαριστώ.
Ευχαριστώ. Τον λόγο έχει η κ. Τζάκρη για τρία λεπτά.
Κύριε Υπουργέ, ρωτήσατε τι θα μπορούσατε να κάνετε με τις οργανώσεις, είτε λέγονται κονσερβοποιοί είτε λέγονται μεταποιητές εν γένει είτε λέγονται εκκοκκιστές, σε ό,τι αφορά τη διατήρηση ενός πλαισίου τιμών για τα προϊόντα αυτά τα οποία χαρακτηρίζονται εθνικά προϊόντα και για το λάδι ακόμα. Κοιτάξτε, η αλήθεια είναι ότι το Υπουργείο εκτός από την ενεργοποίηση της Επιτροπής Ανταγωνισμού, η οποία σε κάθε περίπτωση είναι μία ανεξάρτητη αρχή και πρέπει να λειτουργεί αυτεπαγγέλτως, αλλά και κατόπιν αποστολής των σχετικών στοιχείων σε κάθε περίπτωση, πολλώ δε μάλλον από τον αρμόδιο Υπουργό, θα πρέπει πάντα - επειδή είπατε να κάνουμε έναν διάλογο σε ό,τι αφορά ουσιαστικά την κατάσταση που επικρατεί σήμερα στον αγροτικό τομέα, που είναι και ένας πολύ δυναμικός τομέας της εθνικής οικονομίας - να πρωτοστατεί σε πρωτοβουλίες αν θέλει να διατηρήσει ένα επίπεδο τιμών στην ελληνική αγορά και στην ελληνική ύπαιθρο. Δεν σας προβληματίζει που φέτος η τιμή του βαμβακιού κατρακύλησε στα 37 λεπτά; Γιατί δεν συνέβη το ίδιο πέρυσι που οι αγρότες πήραν τιμές στο βαμβάκι 47 λεπτά το κιλό σε παρόμοιες συνθήκες παραγωγής, ποιότητας, κλιματολογικών συνθηκών; Δεν σας προβληματίζει που φέτος οι παραγωγοί θα πάρουν για το συμπύρηνο ροδάκινο από τους μεταποιητές και τους κονσερβοποιούς 20 λεπτά το κιλό - και αν θα τα πάρουν - , γιατί μετά έρχονται αθέμιτες εμπορικές πρακτικές; Σε κάθε περίπτωση, πέρα από τα όποια θεσμικά εργαλεία υπάρχουν, είτε με την ενεργοποίηση της Επιτροπής Ανταγωνισμού είτε με την υπουργική απόφαση που υπάρχει για τις αθέμιτες εμπορικές πρακτικές είτε και με τις κοινοτικές οδηγίες που υπάρχουν σε επίπεδο Ευρωπαϊκής Ένωσης για τις αθέμιτες εμπορικές πρακτικές, νομίζω ότι η λύση προς την κατεύθυνση αυτή είναι η προώθηση του θεσμού της συμβολαιακής γεωργίας, γιατί αυτό σας είπε προηγουμένως και ο κ. Κόκκαλης σε ό,τι αφορά το βαμβάκι με τις κλειστές τιμές που θα είναι εκ των προτέρων γνωστές και θα συμφωνηθούν σε ένα πλαίσιο διαλόγου. Και γι' αυτό είναι σημαντική η λειτουργία των διεπαγγελματικών οργανώσεων μεταξύ των παραγωγών από τη μία πλευρά, που είναι ο αδύναμος κρίκος στην εφοδιαστική αλυσίδα, και των όποιων μεταποιητών εμπόρων από την άλλη πλευρά. Αν το Υπουργείο δεν πρωτοστατήσει και δεν αναλάβει τέτοιου είδους πρωτοβουλίες για να προστατεύσει το αδύναμο μέρος, θα έχουμε αυτές τις τιμές που συρρικνώνουν κάθε χρόνο το αγροτικό εισόδημα. Όπως πολύ σωστά είπατε, αυτό είναι θέμα της ιδιωτικής πρωτοβουλίας και της δημιουργίας κλίματος συναίνεσης μεταξύ αυτών. Το Υπουργείο πρέπει να το κάνει αυτό και πολλώ δε μάλλον τα κατάλληλα όργανα θα πρέπει να ενεργοποιηθούν προς την κατεύθυνση αυτή, προς την ορθή κατεύθυνση. Αυτά είναι οι διεπαγγελματικές πάσης φύσεως και το αντίστοιχο όργανο που υπάρχει για το βαμβάκι. Βεβαίως, θα ήθελα να σας πω ότι το ίδιο θα πρέπει να συμβεί και με τη διεπαγγελματική του ροδακίνου που τώρα ξεκινάει τη λειτουργία της και, βεβαίως, μπορώ να σας πω ότι τα έχει λίγο χαμένα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Από κει και πέρα, αναφερθήκατε - και θα κλείσω με αυτό - σε ό,τι αφορά το ασφαλιστικό καθεστώς και το φορολογικό καθεστώς των αγροτών. Όσον αφορά το ασφαλιστικό, η αλήθεια είναι ότι με τον νόμο Κατρούγκαλου το 5% των αγροτών σε αντίθεση με το 95% πλήρωνε αυξημένες ασφαλιστικές εισφορές. Όμως, το 5%. Δεν θα πρέπει όμως να διαφεύγει της προσοχής μας ότι το 95% των αγροτών πλήρωνε χαμηλές ασφαλιστικές εισφορές με τον νόμο Κατρούγκαλου. Και όσον αφορά δε τη φορολόγησή του σε σύγκριση με το προηγούμενο φορολογικό καθεστώς που ίσχυε για τους αγρότες προ της κυβέρνησης ΣΥΡΙΖΑ, όπου φορολογούνταν με 13% από το πρώτο ευρώ, οι αγρότες, το 95% για να μη σας πω το 97%, καταλαμβάνονταν από το αφορολόγητο. Ξέρετε καλά ότι, σύμφωνα με τα στοιχεία που υπάρχουν από την ΕΛΣΤΑΤ, το 97% των αγροτών καλύπτεται από το αφορολόγητο όριο των 9.500 ευρώ για μία ελληνική οικογένεια που έχει δύο παιδιά. Τώρα ας έρθουμε στο τι ακούμε για τις ασφαλιστικές εισφορές που θα έρθουν με τον καινούργιο νόμο που πρόκειται να ψηφίσετε τον Γενάρη και που θα αντικαταστήσει τον νόμο Κατρούγκαλου, που ήταν τόσο καταστροφικός υποτίθεται, όπως εμπεδώσατε σε όλον τον ελληνικό πληθυσμό, γι' αυτές τις κατηγορίες πολιτών. Ακούμε ότι στο 5% οι ασφαλιστικές εισφορές θα μειωθούν σημαντικά ακόμη περισσότερο και από το καθεστώς που ίσχυε πριν από τον νόμο Κατρούγκαλου και για το υπόλοιπο 95% μόλις και μετά βίας - και θα το δούμε βέβαια - φέτος διασώσατε τον διπλασιασμό των ασφαλιστικών εισφορών, γιατί ξεσηκώθηκε ένας άλλος μόλις το θέσατε αυτό στη δημόσια συζήτηση και στον δημόσιο διάλογο….
Κυρία Τζάκρη, ολοκληρώστε, σας παρακαλώ.
…γλιτώσαμε τον διπλασιασμό των ασφαλιστικών εισφορών στα 220 ευρώ. Και, βεβαίως, δεν εξηγήσαμε στους Έλληνες πολίτες ότι με τα 110 ευρώ ασφαλιστικές εισφορές που θα πληρώνουν πλέον οι αγρότες και οι ελεύθεροι επαγγελματίες - στο μέτρο που θα τις πληρώνουν - δεν θα πάρουν τη σύνταξη που εξασφαλίζονταν με τον νόμο Κατρούγκαλου, κύριε Υπουργέ. Θα πρέπει να τους το πούμε, γιατί έχουμε μπερδευτεί με μία χρυσόσκονη που έχει πέσει και ένα πέπλο συσκότισης εδώ. Όμως, νομίζω ότι σε λίγο και αυτό το πέπλο και η πραγματικότητα θα αποκαλυφθούν σε όλο τους το μεγαλείο. Δεν θα παίρνουν την ίδια σύνταξη. Ένας ελεύθερος επαγγελματίας, γιατί και αυτό αφορά την ελληνική ύπαιθρο, για να πάρει τη σύνταξη που θα έπαιρνε με τον νόμο Κατρούγκαλου, με τον νόμο που θα φέρετε εσείς θα πρέπει να πληρώνει 560 ευρώ ασφαλιστικές εισφορές τον μήνα. Σε κάθε περίπτωση, κύριε Υπουργέ, είστε μόλις έξι μήνες στην Κυβέρνηση. Δεν ξέρω ποιες αδυναμίες ανευρίσκετε στην Αξιωματική Αντιπολίτευση να ασκεί κριτική και να κάνει αντιπολίτευση, αφού μας μαλώσατε κιόλας και είπατε να μη λέμε το ένα και να μη λέμε το άλλο. Όμως, σε κάθε περίπτωση αυτό που είναι κατάδηλο από την πολιτική σας αυτούς τους έξι μήνες είναι ότι νομοθετείτε υπέρ των πλουσίων και εις βάρος των φτωχών, που είναι και οι πολλοί. Αν αυτή θεωρείτε ότι είναι μία θεμιτή πολιτική στη συγκυρία που βιώνουμε τώρα, που παλεύουμε μόλις και μετά βίας να βγούμε από την κρίση, σε μία καθημαγμένη Ελλάδα, νομίζω ότι θα πρέπει να αναθεωρήσετε το πλαίσιο της πολιτικής σας και τις κατευθύνσεις της πολιτικής σας και τους στόχους της πολιτικής σας, αν όπως είπατε προηγουμένως θέλουμε να αφήσουμε κάτι πίσω μας, με τη διαχείριση που κάνουμε ο καθένας όταν βρισκόμαστε σε υπουργικά πόστα. Ευχαριστώ πολύ, κύριε Πρόεδρε.
Ο κ. Χαρίτου έχει τον λόγο. Βέβαια, δεν τηρούμε καθόλου τους χρόνους.
Θα τον τηρήσω εγώ, κύριε Πρόεδρε.
Θα το αλλάξει ο κ. Χαρίτου, επειδή τον ξέρω από πάρα πολλά χρόνια.
Κύριε Υπουργέ, για να σας επαινέσω το είπα, ότι είσαστε. Έτσι πιστεύω.
Έτσι το εξέλαβα.
Άλλωστε, αν ξέρει κανείς ποδόσφαιρο, το δείχνει και σε γήπεδο 4X4, κύριε Υπουργέ. Δεν περίμενα, όμως, την αντίδραση από τον Κοινοβουλευτικό Εκπρόσωπο να αναδείξει τα ηγετικά σας χαρακτηριστικά. Δεν ήθελα να δημιουργήσω πρόβλημα. Σας το λέω ειλικρινά.
Ποιο πρόβλημα; Τι πρόβλημα;
Έτσι κατάλαβα, κυρία μου. Κύριε Υπουργέ, ελπίζω να παρακολουθεί ο αγροτικός κόσμος αυτή την συζήτηση που κάνουμε. Γιατί το μήνυμα που εκπέμψατε, η εικόνα που δώσατε είναι ότι όλα πηγαίνουν καλά, περίφημα θα έλεγα, ότι δεν υπάρχει λόγος ανησυχίας, ενώ την ίδια στιγμή μεγάλο τμήμα του αγροτικού κόσμου, οι κτηνοτρόφοι, βιώνουν μία εντελώς διαφορετική πραγματικότητα, ιδιαίτερα σε μια χρονιά που κατέρρευσαν οι τιμές, κύριε Υπουργέ, όλων των προϊόντων, προφανώς γιατί πολλά συνδέονται και με το χρηματιστήριο. Τουλάχιστον, όμως, απέναντι σε αυτούς που μας παρακολουθούν, οφείλουμε να πούμε με ειλικρίνεια ότι ζουν πολύ δύσκολα και σφίγγουν τα δόντια για το πώς θα ξεκινήσουν την καινούργια καλλιεργητική περίοδο. Και, βεβαίως, αν τους βρείτε μπροστά σας αύριο, να μη λέτε ότι φταίνε αυτοί. Το δεύτερο που ήθελα να σημειώσω είναι ότι μιλώντας για το Πρόγραμμα Αγροτικής Ανάπτυξης είπατε «ακόμα κι αν δεν συμφωνούσαμε, εμείς το βρήκαμε και το προωθήσαμε» και περιγράψατε πώς. Με τι συμφωνείτε; Συμφωνείτε με τον τρόπο που διαχειριστήκατε τους προηγούμενους ευρωπαϊκούς πόρους; Δισεκατομμύρια, κύριε Υπουργέ, ήταν οι ευρωπαϊκοί πόροι. Και αντί να κατευθυνθούν για να αντιμετωπίσουν τα μεγάλα διαρθρωτικά προβλήματα της αγροτικής οικονομίας, το μεγάλο μέρος τους κατευθύνθηκε στην κατανάλωση και στον εύκολο πλουτισμό. Να σας θυμίσω ότι απαξιώθηκαν όλα τα ερευνητικά κέντρα, ότι αποδεκατίστηκαν οι δημόσιες υπηρεσίες από γεωτεχνικούς - πρέπει να το πω, γιατί αυτή τη στιγμή είναι μέσα στον χώρο οι εργαζόμενοι της πρώην ΒΦΛ - και ότι «κοψοχεριά» το 2009, λίγο πριν τις εκλογές, δώσατε, η Νέα Δημοκρατία, σε φίλους σας τη μεγαλύτερη λιπασματοβιομηχανία. Και σήμερα μια ολόκληρη κοινωνία της Καβάλας και οι εργαζόμενοι είναι όμηροι αυτής της πραγματικότητας. Και αφού δημιουργήσατε όλα αυτά τα μεγάλα - και γιγαντώθηκαν - διαρθρωτικά προβλήματα, μας λέτε γιατί σε τεσσεράμισι χρόνια δεν έγινε κατορθωτό να λυθούν όλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μάλλον για μάγους ψάχνετε, κύριε Υπουργέ, όχι για πολιτικές που μπορούν να αντιμετωπίσουν τα προβλήματα. Δεν δώσατε, βέβαια, καμμία απάντηση σε συγκεκριμένα ερωτήματα που τέθηκαν.
…(Δεν ακούστηκε)
Δεν σας άκουσα.
Προχωρήστε, κύριε Χαρίτου.
Λέω να τελειώνετε. Ξεπεράσατε τον χρόνο σας.
Ολοκληρώνω. Δεν ήξερα ότι εκτός από Κοινοβουλευτικός Εκπρόσωπος είστε και Πρόεδρος!
Ο Πρόεδρος είναι από πάνω σας και είναι και φίλος σας, γι' αυτό το λέω.
Ας προχωρήσουμε. Υπάρχουν πολλές φιλίες, χρόνοι…
Και δεν μάθαμε, δεν ακούσαμε τίποτα για το τι θα γίνει με τις αποζημιώσεις που ζητούν οι παραγωγοί στην περιοχή της Θράκης. Εμείς επισημάναμε τα προβλήματα. Θέσαμε τους κινδύνους που υπάρχουν. Είναι δική σας ευθύνη το τι θα γίνει από εδώ και πέρα. Τέλος, καταθέτω στα Πρακτικά της Βουλής το υπόμνημα - αίτημα που σας έχει υποβάλει η Περιφέρεια της Ανατολικής Μακεδονίας και Θράκης για τα επενδυτικά σχέδια εν όψει της ανακατανομής πρόσθετων πιστώσεων στο Μέτρο 4.1 για τα επενδυτικά σχέδια. Και να μην ξεχνάτε ότι η περιφέρεια αυτή είναι μια από τις πιο φτωχές της χώρας.
Τον λόγο έχει η κ. Σκούφα για τρία λεπτά.
Κύριε Πρόεδρε, αγαπητοί συνάδελφοι και συναδέλφισσες, είναι ανεπίτρεπτο άνθρωποι που καταλαμβάνουν υπουργικά έδρανα είτε να μην ενημερώνονται ολόπλευρα και σωστά είτε, αν ενημερώνονται, να μη μεταφέρουν στην Αίθουσα της Ολομέλειας την πλήρη αλήθεια. Είπε, λοιπόν, η Υφυπουργός κ. Αραμπατζή ότι η κυβέρνηση του ΣΥΡΙΖΑ ήταν εκείνη που φορολόγησε από το πρώτο ευρώ τις κοινοτικές ενισχύσεις και επιδοτήσεις. Είναι τεράστιο ψέμα και αναλήθεια. Σας παραπέμπω σε άρθρο μου που βγήκε σε αγροτικά sites ήδη από το 2017, μέσα στο οποίο αναφέρω πολύ συγκεκριμένα τα εξής: Επί συγκυβέρνησης Νέας Δημοκρατίας και ΠΑΣΟΚ ψηφίστηκε ο ν.4172/2013. Τον ανέφερα και στην ομιλία μου. Βάσει του συγκεκριμένου νόμου όλες, μα όλες οι επιδοτήσεις, οι ενισχύσεις και οι αποζημιώσεις συνυπολογίζονταν στο εισόδημα που έπαιρνε ο αγρότης. Το αποτέλεσμα θα ήταν να φορολογούνταν από το πρώτο ευρώ με την Κυβέρνησή σας και βάσει του νόμου της Κυβέρνησής σας! Κυρία Αραμπατζή, μάλλον τότε δεν ήσασταν μέλος του ελληνικού Κοινοβουλίου. Επειδή, όμως, καταλαμβάνετε υπουργικό έδρανο, θα πρέπει να ανατρέξετε σε δύο τροπολογίες που κατέθεσαν Βουλευτές του κόμματός σας, η μία στις 18 Νοεμβρίου του 2014 και η άλλη στις 20 Δεκεμβρίου του 2014. Τόνιζαν μάλιστα οι ομιλούντες Βουλευτές, που στήριξαν τη συγκεκριμένη τροπολογία, ότι είναι απαράδεκτο για πρώτη φορά στα σαράντα χρόνια που ανήκε μέχρι τότε η χώρα μας ως μέλος στην Ευρωπαϊκή Ένωση, να φορολογηθούν οι κοινοτικές ενισχύσεις, επιδοτήσεις και αποζημιώσεις. Τι έκανε η κυβέρνηση του ΣΥΡΙΖΑ λίγους μόνο μήνες μετά την ανάληψη της διακυβέρνησης της χώρας; Με τροπολογία που κατέθεσε ο ΣΥΡΙΖΑ στις 13 Μαΐου του 2015- παρακαλώ πολύ δείτε την αντίστοιχη ΠΟΛ υπ' αριθμόν 1116/10-6-2015- εξαιρέσαμε τις κοινοτικές ενισχύσεις και επιδοτήσεις μέχρι του ποσού των 12.000 ευρώ από το φορολογητέο εισόδημα και τις αποζημιώσεις που έπαιρναν οι αγρότες στο σύνολό τους. Άρα από τότε, από το 2015, δεν φορολογούνταν οι ενισχύσεις - ξαναλέω - μέχρι τα 12.000 ευρώ και οι αποζημιώσεις στο σύνολό τους. Το θέμα όμως είναι - και γι' αυτό καταθέτουμε και τη συγκεκριμένη σημερινή επίκαιρη επερώτηση - ότι έχετε πάρει τις φορολογικές ελαφρύνσεις που έφερε ο ΣΥΡΙΖΑ - και πολύ καλά έκανε - για το σύνολο των μικρομεσαίων αγροτών. Το θέμα, όμως, είναι εάν θα τις προχωρήσετε περαιτέρω ή αν θα συνεχίσετε να επιβαρύνετε τους μικρομεσαίους αγρότες, εξυπηρετώντας το μεγάλο αγροτικό κεφάλαιο. Ευχαριστώ.
Κύριε Πρόεδρε, θα ήθελα τον λόγο επί προσωπικού.
Κυρία Αραμπατζή, μισό λεπτό να αναγγείλω σχολείο, το οποίο βρίσκεται εδώ. Γίνεται γνωστό στο Σώμα ότι από τα άνω δυτικά θεωρεία παρακολουθεί τη συνεδρίαση, αφού ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκε στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», ομάδα δεκαοκτώ Αμερικανών σπουδαστών από το McDaniel College του Μέριλαντ των ΗΠΑ. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρία Αραμπατζή, γνωρίζετε ότι με δική μου απόφαση και εκτός διαδικασίας σάς έδωσα πέντε λεπτά, ενώ δεν προβλέπεται, αλλά νομίζω ότι πρέπει να διευκολύνουμε τον κοινοβουλευτικό διάλογο. Εσείς χρησιμοποιήσατε αυτό το πεντάλεπτο πολύ καλώς αναφερόμενη συγκεκριμένα, αλλά αναφερόμενη και σε συγκεκριμένη Βουλευτή, η οποία σας απάντησε επί της πολιτικής, ούτε σας είπε κάτι.
Ζητώ τον λόγο επί προσωπικού, με είπε ανενημέρωτη. Έκανε αξιολογική κρίση. Δώστε μου τον λόγο για μισό λεπτό.
Κυρία Αραμπατζή, σας παρακαλώ. Εγώ διευθύνω τη συζήτηση. Άρα την απάντηση στην κυρία Βουλευτή του ΣΥΡΙΖΑ μπορεί να τη δώσει, με βάση τη διαδικασία, ο κύριος Υπουργός. Έχει ακόμα να μιλήσει κατ' ελάχιστον δεκαπέντε λεπτά. Φτάσαμε στο τέλος. Δεν υπάρχει προσωπικό ζήτημα, δεν έχετε τίποτα να χωρίσετε με την κ. Σκούφα, ούτε η κ. Σκούφα μαζί σας. Οπότε προχωράμε. Τον λόγο έχει ο κ. Αβραμάκης για δύο λεπτά.
Κύριε Πρόεδρε, με συγχωρείτε. Μπορείτε να ακούσετε ποιο είναι το προσωπικό για μισό λεπτό και να κρίνετε;
Ορίστε, έχετε ένα λεπτό για να ακούσω το προσωπικό.
Ωραία, θα κάνω πολύ λιγότερο. Πρώτον, το προσωπικό συνίσταται, κύριε Πρόεδρε και κυρίες και κύριοι συνάδελφοι, στο ότι ουσιαστικά η κ. Σκούφα, η κυρία συνάδελφος, είπε ότι είμαι ανενημέρωτη. Άρα αυτό είναι προσωπικό αξιολογικό σχόλιο, στο οποίο οφείλω να απαντήσω όχι με αξιολογικές κρίσεις, αλλά με αντικειμενικά γεγονότα. Πρώτον, κυρία συνάδελφε, φαντάζομαι πως θα συμφωνείτε ότι το άρθρο στο οποίο μας παραπέμψατε για να αποδείξετε ότι δεν φορολογήσατε εσείς αλλά εμείς τις επιδοτήσεις δεν είναι η εξ αποκαλύψεως αλήθεια.
Δεν είναι δυνατόν! Τι επίπεδο διαλόγου είναι αυτό; Το ανέφερα παραδειγματικά. Και σας παρέπεμψα στην κατατεθειμένη τροπολογία του ΣΥΡΙΖΑ...
Σας παρακαλώ.
Δεν είπα τίποτα περισσότερο από αυτό που ψευδώς αναφέρατε από το Βήμα της Βουλής, δηλαδή ότι εμείς φορολογήσαμε τις επιδοτήσεις. Και θα σας απαντήσω με μία πρόσκληση, την οποία έχω απευθύνει πολλάκις από το 2015 σε όλους τους κυβερνώντες τότε συναδέλφους από τον ΣΥΡΙΖΑ, να μου φέρετε μία φορολογική δήλωση - μία! - που να δείχνει ότι οι αγροτικές επιδοτήσεις φορολογήθηκαν από την Κυβέρνηση της Νέας Δημοκρατίας. Μία φορολογική δήλωση! Αυτή τα αποδεικνύει όλα. Όλα τα άλλα είναι περιττά. Ευχαριστώ.
Λοιπόν, κυρία Αραμπατζή, προσωπικό δεν υπάρχει.
…
Σας παρακαλώ! Καθίστε κάτω. Δεν γίνεται έτσι η συζήτηση. Κυρία Σκούφα, έτσι κι αλλιώς δεν γράφεται τίποτα στα Πρακτικά από αυτά που λέτε. Δεν υπάρχει προσωπικό. Συνεχίζουμε τη διαδικασία.
…
Η πρόσφατη ιστορία της ελληνικής Δημοκρατίας και του ελληνικού Κοινοβουλίου είναι γνωστή, τα Πρακτικά είναι γνωστά, μπορείτε όλοι να ανατρέξετε. Και βέβαια γίνεται με έναν επιλεκτικό τρόπο κάθε φορά. Τον λόγο έχει ο κ. Αβραμάκης για δύο λεπτά.
Θα ξεκινήσω δίνοντας μια απάντηση στον φίλο και συνάδελφο κ. Λιβανό λέγοντάς του ότι δεν ξέρω ποιος κερδίζει.
Συγγνώμη, κύριε Αβραμάκη, πώς σας έρχεται αυτό το πράγμα; Με συγχωρείτε, αλλά το πρώτο πράγμα που λέτε είναι όνομα Βουλευτή. Είναι δυνατόν; Θα σηκώσει ο κ. Λιβανός το χέρι του και θα πει «προσωπικό». Δηλαδή ποια είναι η δυσκολία;
Λογοπαίγνιο θα κάνω. Δεν θα προκαλέσω.
Μα, δεν είναι θέμα αν θα προκαλέσετε ή δεν θα προκαλέσετε. Είστε πια αρκετό καιρό μέσα στη Βουλή.
Εντάξει, κύριε Βίτσα, αλλά πιστεύω ότι ξεσπάτε σε λάθος άνθρωπο. Άλλοι σας φταίνε και αλλού ξεσπάτε. Απευθυνόμενος, τέλος πάντων, στην Κυβέρνηση και στον εκπρόσωπό της θα πω ότι δεν ξέρω ποιος κερδίζει τις εντυπώσεις σε επίπεδο Βουλής και επικοινωνιακά, αλλά το ζητούμενο για τον Έλληνα αγρότη είναι τι γίνεται στην τσέπη του και εκεί να ξέρετε πολύ καλά ότι οι συγκρίσεις είναι καταλυτικές σε σχέση με πέρυσι. Θα επανέλθω στο κομμάτι που αφορά την τευτλοκαλλιέργεια και την Ελληνική Βιομηχανία Ζάχαρης και θα πω ότι το Υπουργείο Ανάπτυξης προχώρησε σε μια σύμβαση παραχώρησης των εργοστασίων και των υποδομών της Ελληνικής Βιομηχανίας Ζάχαρης με σκοπό να επαναλειτουργήσει αυτή χωρίς να υπάρξει πρακτικά καμία διασφάλιση των παραγωγών των τεύτλων. Η απαξιωτική μάλιστα απάντηση του Υπουργού Ανάπτυξης σε συντοπίτη μου παραγωγό που αγωνιά για την απορρόφηση της παραγωγής του, που κάνει τον γύρο του διαδικτύου, δείχνει και την πραγματική έγνοια συνολικά που έχετε για τους αγρότες. Θα περίμενα, όμως, κύριε Βορίδη, ως πολιτικός προϊστάμενος του Υπουργείου Αγροτικής Ανάπτυξης - και οφείλατε να το κάνετε - να συμμετέχετε πιο ενεργά στο επίπεδο των συζητήσεων και των διαπραγματεύσεων που έλαβαν χώρα και να διασφαλίσετε, πρώτον, ότι θα απορροφηθεί το σύνολο της παραγωγής, δεύτερον, ότι θα αποζημιωθούν όπως τους αξίζει οι παραγωγοί και τρίτον, δεν θα τεθούν σε κίνδυνο οι συνδεδεμένες ενισχύσεις. Αυτά τα ερωτήματα υπάρχουν στο τραπέζι. Σας είπα ότι υπήρχε αμελλητί δέσμευση και αυτής της Κυβέρνησης και του Υπουργού ότι για όποια συμφωνία προκύψει με οποιονδήποτε επενδυτή θα εξασφαλιστεί η παραγωγή και οι αγρότες για ένα κονδύλι της τάξης των 2 εκατομμυρίων. Θα το δούμε. Είστε η μόνη κυβέρνηση που μπορεί να βρεθεί με τα τεύτλα στο χωράφι και αυτό θα έχει το ανάλογο πολιτικό κόστος για εσάς και πρέπει να το σκεφτείτε. Όσον αφορά το βαμβάκι, επειδή είμαστε, σας είπα, μια περιοχή η οποία έχει μεγάλη παραγωγή βάμβακος, ελάτε να εξηγήσετε εσείς στον Έλληνα αγρότη, πέρα από αυτό που λέτε ότι όλα είναι θέμα ζήτησης και προσφοράς στη διαμόρφωση της τιμής, ότι πέρυσι κατά μέσο όρο έδωσε 12 λεπτά του ευρώ υψηλότερη τιμή παράδοσης στο βαμβάκι. Όλα αυτά έχουν συνέπειες και στο εισόδημα και παντού. Προχωρώντας θα πω ότι όλα αυτά έχουν ως αποτέλεσμα οι παραγωγοί των τεύτλων είτε να εγκαταλείψουν κάποια στιγμή την τευτλοκαλλιέργεια και να καλλιεργήσουν κάτι άλλο, με ό,τι κόστος μπορεί να συνεπάγεται για αυτούς, είτε να εγκαταλείψουν τα χωράφια τους. Η χώρα προφανώς θα χάσει ευρωπαϊκούς πόρους από αυτή τη διαδικασία και η ελληνική ζάχαρη είτε θα παράγεται από εισαγόμενες πρώτες ύλες είτε θα εισάγεται αυτούσια. Σε σχέση, όμως, με την Ελληνική Βιομηχανία Ζάχαρης εκκρεμεί και η μετάταξη των εργαζομένων, μια διάταξη που είχε φέρει με τροπολογία η κυβέρνηση ΣΥΡΙΖΑ τον Δεκέμβρη του 2018 και αυτήν τη στιγμή ακόμα δεν έχει δοθεί λύση σε αυτό το πρόβλημα. Από εκεί και ύστερα, όσον αφορά τους συνεταιρισμούς έχω να πω ότι οι συνεταιρισμοί και οι ομάδες παραγωγών πρέπει να αποτελούν το κύριο εργαλείο των μικρών και μεσαίων παραγωγών για να επιβιώσουν και να αναπτυχθούν. Η πολιτική σας, όμως, όπως αυτή αποτυπώνεται στο νομοσχέδιο που είναι στη διαβούλευση, θα επιτρέψει, όπως φαίνεται, τον έλεγχό τους από μια ολιγαρχία της αγροτικής παραγωγής ή από ιδιώτες δήθεν επενδυτές. Όσον αφορά τα φωτοβολταϊκά και την ενέργεια, έχω να πω ότι το Υπουργείο Περιβάλλοντος έκανε μια πολυδιαφημισμένη αλλαγή επιτρέποντας να εγκαθίστανται ακόμα και σε υψηλής παραγωγικότητας γη φωτοβολταϊκά, κάτι που μέχρι πρότινος δεν επιτρεπόταν ακριβώς γιατί η ελληνική πολιτεία διαχρονικά υποστηρίζει ότι δεν γίνεται να μετατρέψουμε τα χωράφια μας σε εργοστάσια ρεύματος για να προωθηθούν τα φωτοβολταϊκά της Γερμανίας. Η επιδιωκόμενη, όμως, συγκέντρωση των καλλιεργήσιμων εκτάσεων και της αγροτικής παραγωγής θα έχει ως συνέπεια ακόμα και τα καλά χωράφια να αποκτήσουν φωτοβολταϊκά. Αυτό είναι το μέλλον της αγροτικής παραγωγής που θέλετε; Αυτό ενδιαφέρει τους επενδυτές που συνομιλείτε; Είναι προς το συμφέρον της χώρας να μειωθεί η αγροτική παραγωγή και να αυξηθούν οι εισαγωγές τροφίμων; Και όλοι αυτοί που ζουν από τη γη και τα ζώα τι θα γίνουν; Κλείνοντας θέλω να πω ότι πρέπει να αυστηροποιηθούν οι έλεγχοι στα σύνορα - ξέρει η κυρία Αραμπατζή - όσον αφορά το καθεστώς των παράνομων ελληνοποιήσεων ελληνικών προϊόντων φυτικού και ζωικού κεφαλαίου. Σε αυτό πρέπει να δώσουμε και να δώσετε μία βάση περισσότερο. Και κλείνοντας θα πω ότι πρέπει να γίνουν όλες οι προσπάθειες από εσάς και θα κριθείτε εκ του αποτελέσματος άσχετα από τις δικές μας προθέσεις. Αυτό είναι το ζητούμενο ό,τι και να λέει ο καθένας σε αυτή την Αίθουσα. Ευχαριστώ, να είστε καλά.
Ευχαριστώ, κύριε Αβραμάκη. Δεν ξεσπάω σε εσάς. Σέβομαι όλους.
Όχι, εγώ χαριτολογώντας το έκανα. Δεν έχω καμία διάθεση διένεξης με τον κ. Λιβανό.
Θέλω να πω ότι για παράδειγμα εγώ σέβομαι πάρα πολύ το γεγονός ότι η κ. Σούκουλη - και άλλοι βέβαια Βουλευτές - παρακολουθεί από το πρωί τη συζήτηση που γίνεται, παρά το γεγονός ότι δεν θα μιλήσει, ακριβώς δείχνοντας το ενδιαφέρον.
Και η κ. Μπίζιου.
Και η κ. Μπίζιου και άλλοι Βουλευτές. Δεν θέλω να αδικήσω κανέναν. Τον λόγο έχει ο κ. Αποστόλου, Κοινοβουλευτικός Εκπρόσωπος του ΣΥΡΙΖΑ, για εννέα λεπτά κάνοντας χρήση και της τριτολογίας του.
Υπό την προϋπόθεση ότι ο κύριος Υπουργός θα κλείσει.
Με συγχωρείτε, αλλά αυτό είναι λογικό. Τι θα κάνει; Θα μιλήσει δέκα λεπτά, θα σταματήσει και μετά θα ξαναμιλήσει άλλα πέντε;
Ό,τι θέλετε, εγώ είμαι ευέλικτος.
Δεν γίνονται αυτά! Ας προχωρήσουμε. Κύριε Αποστόλου, έχετε τον λόγο.
Ξεκινώ από το θέμα της φορολόγησης που συζητήσαμε πριν από λίγο. Το θέμα, ιδιαίτερα αυτό που αφορά τις κοινοτικές ενισχύσεις, μέχρι το 2013 δεν το είχε ακουμπήσει η ελληνική πολιτεία και σε όλες τις χώρες της Ευρωπαϊκής Ένωσης, σε κάθε μια από αυτές υπάρχει μια ειδική μεταχείριση. Όμως το 2013, όντως την άνοιξη, οι Βουλευτές - δύο, τρεις, δεν θυμάμαι τώρα - της Νέας Δημοκρατίας που ασκούσε τη διακυβέρνηση της χώρας, πληροφορήθηκαν ότι στο Υπουργείο Οικονομικών ετοιμάζεται ρύθμιση η οποία ουσιαστικά θα φορολογεί και τις ενισχύσεις, αποζημιώσεις, όλα αυτά - υπάρχει η σχετική ΠΟΛ - και κατέθεσαν επίκαιρη ερώτηση ζητώντας να μην ισχύσει η συγκεκριμένη ρύθμιση. Βεβαίως, πλησιάζαμε προς το καλοκαίρι και επειδή ολοκληρωνόταν μια διαδικασία και αφορούσε το εισόδημα της προηγούμενης χρονιάς εμείς φέραμε - τότε ήταν Υφυπουργός Οικονομικών η κ. Βαλαβάνη - μια συγκεκριμένη ρύθμιση η οποία έλεγε ότι μέχρι 12.000 ευρώ δεν θα υπάρξει καμμία φορολόγηση. Αυτή είναι η πραγματικότητα και ας μην μπαίνουμε σε εντάσεις. Το δεύτερο που θέλω να πω σχετικά με αυτά που συζητήθηκαν, είναι ότι - λείπει ο κ. Πανάς - αναφέρθηκε ότι εμείς συμφωνήσαμε το 2015 για την εισαγωγή δεκαπέντε χιλιάδων τόνων λαδιού. Βεβαίως, οι δεκαπέντε χιλιάδες τόνοι δεν αφορούσαν την Ελλάδα, αφορούσαν όλη την Ευρωπαϊκή Ένωση και ήταν μια απόφαση που πήρε η Ευρωπαϊκή Ένωση - ιδιαίτερα σε μια περίοδο που η Τυνησία απειλούνταν από τζιχαντιστικά κύματα και υπήρχε μια δύσκολη κατάσταση - και, όπως αντιλαμβάνεστε, από τη στιγμή που ιδιαίτερα στη χώρα μας δεν έχει υπάρξει εισαγωγή ούτε ενός λίτρου λαδιού Τυνησίας τη συγκεκριμένη χρονιά, συμφωνήσαμε στη συγκεκριμένη απόφαση για τον απλούστατο λόγο ότι όταν ιδιαίτερα όλοι έχουν πει το ναι το να παρουσιαστεί μια χώρα και να βάζει βέτο ουσιαστικά για ένα τέτοιο ζήτημα, καταλαβαίνετε ότι είναι κάτι που δεν ταιριάζει και στον τρόπο λειτουργίας μας αλλά και ιδιαίτερα σε θέματα που είναι αρκετά ευαίσθητα. Θα σταθώ σε μερικά ζητήματα που δεν μπόρεσα να θίξω στην πρωτομιλία μου και θεωρώ ότι είναι πάρα πολύ σημαντικά και πρέπει να τα προσεγγίσετε, κύριε Υπουργέ. Το πρώτο πρόβλημα είναι αυτό που αφορά τους ελέγχους, τις ελληνοποιήσεις και είναι ένα πάρα πολύ μεγάλο πρόβλημα και εσείς από ό,τι φαίνεται στις διαπιστώσεις μείνατε, δεν κάνατε τίποτα, δεν αξιοποιήσατε ιδιαίτερα τις τεράστιες δυνατότητες που σας παραδώσαμε. Γιατί οι ελληνοποιήσεις όντως είναι ένα πρόβλημα το οποίο έρχεται από πολύ μακριά και έχει ως σημείο αναφοράς την παγκοσμιοποίηση, που και εσείς αναφέρατε προηγουμένως, και γενικά την ελεύθερη διακίνηση των τροφίμων. Όμως, εμείς νομοθετήσαμε μετά από έντονη και επίπονη διαβούλευση με την Ευρωπαϊκή Επιτροπή και την Ευρωπαϊκή Ένωση και σας παραδώσαμε σε πολύ καλό στάδιο εφαρμογής την υποχρεωτική αναγραφή στο γάλα και στα γαλακτοκομικά προϊόντα της χώρας άρμεξης του γάλακτος και της χώρας προέλευσης του κρέατος και των προϊόντων στις ταμειακές μηχανές των καταστημάτων πώλησης, με σκοπό να λειτουργήσει προς την κατεύθυνση της βελτίωσης της διαφάνειας της αγοράς και της αποφυγής της παραπλάνησης του καταναλωτή. Επίσης, βάλαμε φραγμό στη διακίνηση των αγροτικών προϊόντων και στις απαράδεκτες καθυστερήσεις πληρωμών νομοθετώντας την πληρωμή των εξήντα ημερών για τα ευαλλοίωτα προϊόντα. Με τις ρυθμίσεις αυτές το ξέραμε ότι θα συγκρουστούμε και συγκρουστήκαμε με συμφέροντα που και σήμερα δημιουργούν εμπόδια στην εφαρμογή τους. Όμως, πέραν της σύγκρουσης, κύριε Υπουργέ, χρειάζεται και μια συνεργασία και μια συμπαράσταση από τα υπόλοιπα Υπουργεία, ειδικά στο θέμα των ελέγχων. Είναι ένα ζήτημα το οποίο πρέπει οπωσδήποτε να το προχωρήσετε και ιδιαίτερα να πείσετε άλλα Υπουργεία τα οποία πρέπει να έχουν ουσιαστική συμμετοχή στον έλεγχο των τροφίμων. Κι έρχομαι σε ένα άλλο θέμα που αφορά τις συμφωνίες που συνάπτει η Ευρωπαϊκή Επιτροπή με τρίτες χώρες. Θριαμβολογήσατε πρόσφατα για την ένταξη της φέτας και άλλων αγροτικών προϊόντων στις προστατευόμενες γεωγραφικές ενδείξεις, στη διμερή συμφωνία Ευρωπαϊκής Ένωσης - Κίνας. Θετικό. Γνωρίζετε, όμως, ο ίδιος ότι ξεκίνησε το 2015 η συγκεκριμένη συζήτηση και ολοκληρώθηκε αρχές του 2019, ένα διάστημα με πολλές μάχες σε πολλά fora και πολλά, θα έλεγα, συμβούλια υπουργών. Βέβαια, περιμένουμε ακόμη το κείμενο της σχετικής συμφωνίας και μην ξεχνάτε ότι υπάρχουν και άλλα ζητήματα που έχουν ιδιαίτερα σχέση με τις εμπορικές ονομασίες και τις συμφωνίες που η Κίνα συνάπτει με άλλες χώρες. Θα πούμε, όμως, περισσότερα όταν πάρουμε το κείμενο. Επιτρέψτε μου να σταθώ ιδιαίτερα στις συμφωνίες με τη Νότια Αφρική και τον Καναδά, αν και έχουν κλείσει από το 2014, όχι μόνο γιατί εξακολουθούν να είναι στο προσκήνιο της ευρωπαϊκής επικαιρότητας, λόγω της κύρωσής τους στα εθνικά κοινοβούλια των συμβαλλόμενων μερών που εξελίσσεται αυτή την περίοδο, αλλά και γιατί έχουν ένα τεράστιο ενδιαφέρον για τα προϊόντα μας και μάλιστα τη φέτα. Με αυτές τις συμφωνίες που υπέγραψε η τότε κυβέρνηση Σαμαρά - μιλάω για το 2014- όταν η χώρα μας ιδιαίτερα ασκούσε την Προεδρία στην Ευρωπαϊκή Επιτροπή, παραδινόταν εις το διηνεκές η χρήση του όρου «φέτα». Εμείς, από το πρώτο κιόλας Συμβούλιο Υπουργών Γεωργίας που συμμετείχα τον Μάρτιο του 2015, καταστήσαμε σαφές ότι δεν μπορούν να γίνουν αποδεκτές τόσο από την ελληνική κοινωνία όσο και από το ελληνικό Κοινοβούλιο οι συγκεκριμένες αποφάσεις - δεσμεύσεις. Υπήρξαν αλλεπάλληλες συναντήσεις με τον Επίτροπο Γεωργίας κ. Χόγκαν, στις οποίες η τοποθέτησή μας ήταν ξεκάθαρη. Τα αποτελέσματα αυτής της συμφωνίας είναι εξαιρετικά ευμενή για τη χώρα μας. Αυτή η επιμονή και η διαπραγματευτική αποφασιστικότητα οδήγησε στο να πετύχουμε η Ευρωπαϊκή Επιτροπή να λάβει ρητά υπ' όψιν τις ανησυχίες της Ελλάδας για τις γεωγραφικές ενδείξεις και να δεσμευθεί με συγκεκριμένο παράρτημα στις συμφωνίες να επιτύχει εντός πέντε ετών από την έναρξη ισχύος τους να μη χρησιμοποιείται ο όρος «φέτα» σε κανένα προϊόν της Νότιας Αφρικής και του Καναδά. Ποιο είναι τώρα το κρίσιμο ζήτημα και γι' αυτό κάνω την αναφορά; Γιατί χρειάζεται, κύριε Υπουργέ, επαγρύπνηση και ανάληψη πρωτοβουλιών, ώστε ο μεταβατικός χρόνος, ο υπόλοιπος που απομένει για την εφαρμογή της συμφωνίας, να μετατρέψει τις συγκεκριμένες συμφωνίες σε συμφωνίες πλήρους προστασίας των αγροτικών μας προϊόντων. Δεν πρέπει, λοιπόν, να χάσετε αυτό που κερδίσαμε και το οποίο ανοίγει τον δρόμο για την οριστική αποκατάσταση όχι μόνο για τις συγκεκριμένες συμφωνίες αλλά και για τις μελλοντικές. Φτάστε μέχρι το σημείο να μην προχωρήσετε στην κύρωσή τους πριν τη συμμόρφωσή τους. Ιδού ο στόχος. Έρχομαι σε ένα άλλο, τρίτο θέμα που αφορά τα κόκκινα δάνεια και ειδικά τα κόκκινα δάνεια των αγροτών, τα οποία έρχονται από πολύ μακριά και πρέπει να βρεθεί λύση. Όλοι ξέρουμε τι έγινε ιδιαίτερα μετά τη διάλυση το 2012 της πρώην ΑΤΕ με αυτόν τον περίφημο σκανδαλώδη διαχωρισμό της σε καλή και κακή, όπου στην καλή πήγε ό,τι ήταν ενήμερο, στην κακή πήγε ό,τι ήταν ληξιπρόθεσμο πάνω από ενενήντα μέρες, και βεβαίως η καλή ξεπουλήθηκε στον ιδιωτικό τομέα. Ξέρετε πόσες είναι αυτές οι οφειλές που σέρνονται τόσο καιρό και έχουν αιχμαλωτίσει τον αγροτικό χώρο; Είναι γύρω στα 3,5 δισεκατομμύρια, που τελικά μπορούν σήμερα με τους εκτοκισμούς να φτάσουν μέχρι και τα 4 δισεκατομμύρια. Αφορούν τριάντα πέντε χιλιάδες φυσικά πρόσωπα με ογδόντα χιλιάδες λογαριασμούς και εξακόσιους πενήντα συνεταιρισμούς. Μπαίνοντας, λοιπόν, τώρα αυτές οι οφειλές στη διαδικασία εκκαθάρισης υπήρξε ένα μεγάλο πρόβλημα. Όντως, η προηγούμενη κυβέρνηση του 2014 έφερε μία ρύθμιση για να αντιμετωπίσει τα συγκεκριμένα θέματα. Δεν είχε ούτε μία εφαρμογή. Και εμείς από τη δική μας πλευρά, όταν ήμασταν κυβέρνηση, φέραμε τον εξωδικαστικό συμβιβασμό και καλούσαμε τον κόσμο να ανταποκριθεί. Δεν ξεπέρασαν οι εισδοχές στην πλατφόρμα τις πενήντα. Όμως, τι θα γίνει τώρα, όταν υπάρχει ένα τεράστιο πρόβλημα; Διότι, τι έχουμε σήμερα; Έχουμε το σχέδιο «Ηρακλής», το οποίο δεν συμπεριλαμβάνει τα συγκεκριμένα δάνεια, γιατί είναι δάνεια που έχουν μια ειδική σχέση με την εκκαθάριση. Τι μένει, λοιπόν; Τι θα κάνουμε τώρα με την εκκαθαρίστρια εταιρεία, την PQH, η οποία διαδέχθηκε ουσιαστικά τη λεγόμενη «κακή τράπεζα», που και αυτή είχε μπει στη διαδικασία της εκκαθάρισης; Πρέπει, λοιπόν, κύριε Υπουργέ, τώρα να εμποδίσουμε τις διαδικασίες ξεπουλήματος στις οποίες έχει μπει η PQH χωρίς να εξετάζει τίποτε, δηλαδή ποιες είναι, πού και τι χρειάζονται, πόσο χρειάζονται, εάν είναι σημαντικές για τον αγροτικό χώρο όλες αυτές οι υποθήκες, όλα αυτά τα ακίνητα, διότι πρέπει να στηρίξουμε τον αγροτικό χώρο. Εμείς, από τη δική μας πλευρά, έχουμε συστήσει έναν Οργανισμό, τον ΟΔΙΑΓΕ. Τον ξέρετε. Κάπου είδα να λέτε ότι θέλετε να αξιοποιήσετε τη δημόσια αγροτική περιουσία. Υπάρχει συγκεκριμένος οργανισμός, ο οποίος έχει ήδη προχωρήσει σε πάρα πολλές ενέργειες, ειδικά στην καταγραφή. Εγώ, όμως, θέλω να σας τονίσω ένα ζήτημα, το οποίο είναι πάρα πολύ σοβαρό. Ξέρετε, κύριε Υπουργέ, ότι υπάρχουν πολυάριθμες πρόσθετες υποθήκες, τις οποίες έκανε η Αγροτική Τράπεζα εκ των υστέρων, γιατί είχε με βάση τον ιδρυτικό νόμο το προνόμιο να εγγράφει υποθήκες, ακόμη και χωρίς να ενημερώσει τον δανειολήπτη; Ιδού, λοιπόν, ένα πρόβλημα πάρα πολύ σοβαρό, διότι πρέπει οπωσδήποτε - και εμείς θα βοηθήσουμε όσο μπορούμε προς αυτή την κατεύθυνση - να απαλλάξουμε απ' αυτόν τον μεγάλο βραχνά τον Έλληνα αγρότη και κυρίως να προστατεύσουμε την αγροτική περιουσία.
Ευχαριστούμε, κύριε Αποστόλου. Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 31ης Οκτωβρίου 2019, της Παρασκευής 1ης Νοεμβρίου 2019, της Δευτέρας 4ης Νοεμβρίου 2019, της Πέμπτης 7ης Νοεμβρίου 2019, της Παρασκευής 8ης Νοεμβρίου 2019, της Δευτέρας 11ης Νοεμβρίου 2019 και ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 31ης Οκτωβρίου 2019, της Παρασκευής 1ης Νοεμβρίου 2019, της Δευτέρας 4ης Νοεμβρίου 2019, της Πέμπτης 7ης Νοεμβρίου 2019, της Παρασκευής 8ης Νοεμβρίου 2019, της Δευτέρας 11ης Νοεμβρίου 2019 επικυρώθηκαν. Ο κύριος Υπουργός έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, να ευχαριστήσω κατ' αρχάς για τη συζήτηση. Θεωρώ ότι ακούστηκαν ενδιαφέροντα πράγματα και νομίζω ότι θα προτείνω μια μεθοδολογία στην Αντιπολίτευση για το μέλλον, να είναι λίγο πιο συγκεκριμένες οι θεματολογίες. Ανοίξατε όλα τα θέματα. Και όταν κάποιος ανοίγει όλα τα θέματα, δυστυχώς, ακόμη και με τη διαδικασία της επερωτήσεως, ο χρόνος είναι περιορισμένος για ζητήματα, ώστε να μπορέσουμε να εμβαθύνουμε. Εδώ υποχρεωτικά, δηλαδή, σ' αυτή τη συζήτηση άλλα ζητήματα τα αναδεικνύουμε περισσότερο και άλλα ζητήματα αδικούνται, γιατί δεν μπορούμε να τα συζητήσουμε. Όμως, είναι δική σας επιλογή. Εγώ το λέω για τη μεθοδολογία της συζήτησης. Μακάρι να κάνετε περισσότερες επίκαιρες επερωτήσεις και να έχουμε τη δυνατότητα να συζητάμε περισσότερο για τον συγκεκριμένο τομέα και να είναι απλώς κάπως πιο στοχευμένες. Δηλαδή, να κάνουμε μια συζήτηση για την ΚΑΠ. Η ΚΑΠ από μόνη της είναι ένα τεράστιο κεφάλαιο. Να κάνουμε μια συζήτηση για την αναπτυξιακή στρατηγική. Από μόνη της είναι ένα τεράστιο κεφάλαιο που περιλαμβάνει πολλά πράγματα.
Και στην Παραγωγής και Εμπορίου.
Και στην Παραγωγής και Εμπορίου, βεβαίως. Μπορούμε να κάνουμε συζητήσεις για το τρόφιμο. Από μόνο του είναι μεγάλο θέμα. Όταν τα ανακατεύουμε όλα, μοιραία κάτι θα αδικηθεί ή κάτι θα πούμε περισσότερο ή κάτι θα πούμε λιγότερο. Ένα μεθοδολογικό θέμα ακόμα για να τελειώνουμε με τις αρχές της συζήτησης μας. Εγώ, κατ' αρχάς, με τη θέση που ακούω από την πλευρά σας, ότι δηλαδή τώρα εμείς είμαστε Κυβέρνηση και εσείς δεν είστε και ότι επομένως στην πραγματικότητα εμείς πρέπει να εξηγήσουμε τις πολιτικές μας και εσείς όχι, να συμφωνήσω. Ναι, έτσι είναι. Αληθές είναι αυτό και μάλιστα νομίζω ότι είναι και λογικό από την πλευρά σας, όταν δεν έχετε και σπουδαία επιτεύγματα, κάποιος να θέλει να μετακινήσει τη συζήτηση στο σήμερα. Απολύτως κατανοητό όλο αυτό. Θα συμφωνήσω με μια προϋπόθεση ότι όταν είναι συνεχείς, παραδείγματος χάριν, οι δράσεις και το κλασικό παράδειγμα εδώ είναι τα σχέδια βελτίωσης, υποχρεωτικά αυτό ανοίγει και μια συζήτηση για το τι έκανα εγώ στο εξάμηνο, τι έκανες εσύ στα τεσσεράμισι χρόνια, γιατί είναι μια συνεχής δράση. Δεν μπορώ, συνεπώς, να το αποφύγω. Δεν το κάνω δηλαδή για κακό εγώ, για καλό το κάνω, αλλά είναι κάτι το οποίο δεν μπορώ να αποφύγω. Παραδείγματος χάριν, τώρα, ο κ. Αποστόλου κατεβαίνοντας, έθεσε ένα θέμα αξιοποίησης της περιουσίας των συνεταιρισμών. Είπε ότι έχει φτιάξει - με τον νόμο του 2016 συγκροτήθηκε αυτό, αν θυμάμαι καλά - έναν οργανισμό. Διοικητικό συμβούλιο βάλατε για να δουλέψει; Μου κάνετε νόημα «τα λεφτά». Τον κάνατε τον οργανισμό, μου λέτε τι ωραίος που είναι ο οργανισμός και μετά δεν έχετε βάλει διοικητικό συμβούλιο από το 2016 μέχρι το 2019 το πρώτο εξάμηνο. Τι το λέτε τώρα αυτό το ρημάδι; Είναι αυτό που λέμε «άστο, ρε παιδί μου, εγώ δεν στο έθεσα ποτέ».
Είναι άλλες οι συνθήκες σήμερα.
Θέτω άλλο ζήτημα. Λέει ο κ. Αραχωβίτης: «ξέρεις, αυτός νομικισμός». Ακούστε, κάτι νομικά τα θες πάντα. Ρώτα και τον Κόκκαλη.
Συμφωνώ.
Να πω γιατί. Διότι, παραδείγματος χάριν, η περιπλοκή και η εμπλοκή που δημιουργήσατε στο θέμα του εύλογου κόστους, δεν ήταν ένα ζήτημα, όπως το παρουσιάσατε, των φορέων ή οτιδήποτε. Η εμπλοκή, η υποχρέωση κατ' αρχάς για να υπάρχει πρόβλεψη για την αντιμετώπιση του ζητήματος του εύλογου κόστους προκύπτει απευθείας, είναι νομική υποχρέωση από τον κανονισμό. Άρα, λοιπόν, πρέπει να έχεις μηχανισμό. Πρώτα, λοιπόν, κάνατε σαλάτα τον μηχανισμό. Η απεμπλοκή εν συνεχεία, προφανώς, απαιτεί νομικό χειρισμό. Οι φορείς πάτησαν ακριβώς πάνω στο νομικό πρόβλημα, το οποίο όμως είχατε δημιουργήσει. Άρα, λοιπόν, εδώ τι θα έπρεπε να κάνετε; Θα έπρεπε να ξεκινήσετε τώρα να με χειροκροτάτε. Τώρα, κατευθείαν ξεκινάει το χειροκρότημα. Αυτό πρέπει να γίνει τώρα. Διότι από μία κατάσταση προβληματική εγώ έδωσα μία λύση. Άρα, λοιπόν, εδώ θέλει γενναιότητα ορισμένες φορές, και να μην ανοίγετε θέματα στα οποία ξέρετε ότι είστε αντικειμενικά εκτεθειμένοι. Εγώ δεν λέω κακοπροαίρετα. Δεν το λέω ποτέ. Λέω, όμως, ότι υπήρξε αστοχία. Έρχομαι σε κάτι άλλο. Συζητήσατε για το θέμα των τιμών. Επιστρέφετε φοβούμαι - και είναι και πολύ κακό αυτό - αν φύγατε ποτέ, στον κακό λαϊκίστικο σας εαυτό. Οι λαϊκιστές τι κάνουν; Οι λαϊκιστές δεν είναι ότι δεν θα θέτουν προβλήματα υπαρκτά. Παντού οι λαϊκιστές, σε όλον τον κόσμο, θέτουν υπαρκτά ζητήματα. Θέτετε το ζήτημα των τιμών. Το ζήτημα των τιμών είναι υπαρκτό. Δεν είμαι εγώ εκείνος ο οποίος θα πω ότι οι παραγωγοί μας έχουν άδικο που διαμαρτύρονται γι' αυτό. Έχουν δίκιο υπό την έννοια ότι βρίσκονται μπροστά σε ένα πραγματικό παραγωγικό πρόβλημα. Όταν, λοιπόν, έρχονται οι λαϊκιστές και λένε «μα, εδώ υπάρχει πρόβλημα τιμών» λένε κάτι το οποίο, προφανώς, υπάρχει ως θέμα μέσα στην κοινωνία. Τι κάνουν, όμως, οι λαϊκιστές; Μετά δίνουν τη λάθος απάντηση. Για την ακρίβεια λένε και παριστάνουν ότι έχουν μια απάντηση που στην πραγματικότητα δεν έχουν. Υπάρχουν δύο ωραία κείμενα στο Υπουργείο. Το ένα είναι ένα κείμενο το οποίο καταρτίστηκε το 2016. Είναι ένα κείμενο το οποίο έγινε σε συνεννόηση με την τρόικα. Λέω ότι είναι ωραίο κείμενο, γιατί θέτει ενδιαφέροντα ζητήματα και μιλάει για την ανταγωνιστικότητα της γεωργίας, για μια ανταγωνιστική γεωργία. Ένα πρώτο ερώτημα είναι αν έχετε αποκηρύξει το κείμενο αυτό. Το αποκηρύσσετε τώρα; Όχι. Εντάξει. Το δεύτερο κείμενο, το οποίο υπάρχει, είναι ένα επίσης ενδιαφέρον κείμενο του 2018, το οποίο είναι σχέδιο στρατηγικής για την αγροτική ανάπτυξη. Είναι κείμενο του 2018. Το αποκηρύσσετε το κείμενο αυτό;
Το δώσαμε αυτό.
Σας ρωτάω αν το αποκηρύσσετε. Διότι εγώ δεν έχω παρέμβει στα κείμενα αυτά. Τα μελετώ, τα σκέφτομαι, μπορεί να παρέμβω, αλλά αυτή τη στιγμή τα θεωρώ ισχύοντα. Ουσιαστικά, εάν παρακολουθήσετε τι κάνω - τώρα σας λέω μυστικά μου - εφαρμόζω και εξατομικεύω, εξειδικεύω τις πολιτικές στα κείμενα αυτά. Η σελίδα 39 αυτού του κειμένου για την αγροτική ανάπτυξη αναφέρεται στο πρόβλημα των τιμών. Ξέρετε τι λύσεις προτείνει, κύριε Κόκκαλη; Τι είπε; Θα πάμε να κάνουμε «bras de faire», λέει εδώ, με τους μεταποιητές, με τους εμπόρους; Αυτό λέει; Να σας πω τι λέει; Πώς λύνουμε το θέμα των τιμών; Αύξηση της προστιθέμενης αξίας. Δηλαδή τι λέει εδώ, για να το αποκωδικοποιήσουμε για τους παραγωγούς μας αλλά και για τον κόσμο που μας ακούει; «Branding», ΠΟΠ, ΠΓΕ, ΕΠΙΠ, δηλαδή στην πραγματικότητα ενίσχυση της εμπορικής διάστασης του πρωτογενούς τομέα. Σωστό; Αυτό λέει συγκράτηση της προστιθέμενης αξίας στον αγροτικό χώρο, αύξηση της προστιθέμενης αξίας κυρίως με την αφαίρεση ανάλωσης του παγίου κεφαλαίου, που σημαίνει αντιμετώπιση των πολλαπλών πηγών πίεσης του αγροτικού εισοδήματος, του εισοδήματος των αγροτών, μετριασμός του βαθμού εξάρτησης του αγροτικού εισοδήματος από τις επιδοτήσεις. Αυτά προτείνει το κείμενο που έχετε υιοθετήσει και το οποίο είναι κείμενο του Υπουργείου, επανεξέταση του φορολογικού συστήματος, αντιμετώπιση των περιφερειακών και κλαδικών ανισοτήτων. Εμένα μου αρέσει αυτό το κείμενο. Προσέξτε! Και είναι το κείμενο το οποίο εφαρμόζω. Δεν μου αρέσει σε όλα, θα κάνω αναθεωρήσεις, αλλά είναι κείμενο που εφαρμόζω. Μπορείτε να μου πείτε σε αυτό το κείμενο τι ακριβώς λέτε; Ποιος συνάδελφος μού είπε για το μπαμπάκι, έφυγε; Ο συνάδελφος από τις Σέρρες ήταν, που μου λέει: «τι θα πεις στους παραγωγούς, στους βαμβακοπαραγωγούς;»; Θα πω ότι έχουμε φτιάξει αυτό το ωραίο κείμενο, το οποίο εκτός από κείμενο λέει και πολιτικές τις οποίες πρέπει να εφαρμόσουμε. Σε αυτές τις πολιτικές πουθενά δεν λέει ότι καθορίζει ή παρεμβαίνει στη διαμόρφωση των τιμών ο Υπουργός. Ξεκινήσατε, λοιπόν, τώρα να επιστρέφετε στον παλιό καλό σας λαϊκιστικό εαυτό, ο οποίος θέτει μεν πραγματικά προβλήματα, αλλά εν συνεχεία παρουσιάζει ψευδολύσεις. Άρα, λοιπόν, η απάντηση εδώ είναι ότι, πράγματι, για μια σύνθετη και περίπλοκη κατάσταση η οποία διαμορφώνεται μέσα σε ένα καθεστώς ανοιχτών αγορών, προφανώς χρειαζόμαστε σύνθετα και περίπλοκα εργαλεία, προκειμένου να μπορέσουμε να αντεπεξέλθουμε σε αυτά. Και ποια είναι αυτά τα εργαλεία; Ποια είναι, λοιπόν, η στρατηγική μας για να ενισχύσουμε τελικά το εισόδημα των παραγωγών; Είναι προϊόντα προστιθέμενης αξίας, είναι παρέμβαση κατά το δυνατόν και στον βαθμό που μπορούμε με ό,τι εργαλεία διαθέτουμε για να μειώσουμε το κόστος παραγωγής. Μέρος της στρατηγικής για τη μείωση του κόστους παραγωγής είναι η μείωση των φορολογικών συντελεστών. Μέρος της στρατηγικής για τη μείωση του κόστους παραγωγής είναι η παρέμβαση στο κόστος της ηλεκτρικής ενέργειας και αυτή η δυνατότητα που νομοθετήσαμε για τα φωτοβολταϊκά, τα οποία χρησιμοποιούνται για την αγροτική παραγωγή. Μέρος της στρατηγικής μας, πράγματι, πρέπει να είναι η αλλαγή του αρδευτικού μοντέλου. Αυτό είναι κάτι, το οποίο εγώ θα ήθελα να το συμφωνήσουμε σε μια ευρεία συζήτηση, γιατί αυτά τα έργα, τα αρδευτικά, δεν είναι έργα, που γίνονται μέσα σε έναν χρόνο, είναι πολιτικές, οι οποίες πρέπει να κρατήσουν χρόνια και να μην αλλάξουν, αν τυχόν - οψέποτε - αλλάξει η Κυβέρνηση. Πρέπει να υπάρχει μια ευρεία διακομματική συμφωνία, για να υλοποιούνται και να εκτελούνται αυτά τα έργα, ώστε να περάσουμε από ένα μοντέλο χρησιμοποιήσεως υπεδαφίων νερών - ουσιαστικά νερών από τον υδροφόρο ορίζοντα - σε αξιοποίηση των επιφανειακών υδάτων - αυτό έχει και προφανείς περιβαλλοντικές επιπτώσεις, αλλά έχει και σημαντική εξοικονόμηση - σε πολιτικές καλλιεργητικές, οι οποίες πρέπει να χρηματοδοτηθούν και από το παρόν πρόγραμμα και από το επόμενο πρόγραμμα, που πρέπει να σχεδιαστεί, οι οποίες θα στοχεύουν στη μείωση της χρήσης προϊόντων φυτοπροστασίας, στη μείωση της χρήσης των λιπασμάτων και στη στοχευμένη χρήση λιπασμάτων, στη στοχευμένη χρήση του νερού και στην ορθολογική χρήση του νερού, με την αξιοποίηση σύγχρονων τεχνολογιών. Γι' αυτά πρέπει να χρηματοδοτηθούν οι παραγωγοί μας. Άρα, η στρατηγική είναι αυτή. Όμως, όποιος νομίζει ότι αύριο το πρωί έχει μια εύκολη απάντηση, να πάει στον παραγωγό, που πράγματι, χειμάζεται από τη συμπίεση, που δέχεται από το άνοιγμα των αγορών, όποιος έχει μια εύκολη λύση, να πάει να του πει: Ξέρετε, ναι, εγώ έχω έναν μαγικό τρόπο. Τι τιμή πήρες τώρα; Εγώ έχω ένα κόλπο να σου δώσω συν 20%». Αν έχετε το κόλπο, να μου το πείτε, να πάμε να το κάνουμε. Δεν λέτε αυτά. Στη στρατηγική σας δεν λέτε αυτά. Κι έρχομαι στην ΚΑΠ. Εγώ θα ήθελα να κάνουμε μια ευρύτερη συζήτηση για την ΚΑΠ, γιατί είναι μεγάλο και ενδιαφέρον το θέμα. Με πολλή χαρά, όποτε μου το ζητήσετε είτε σε επίπεδο επερώτησης αλλά και στην επιτροπή, να ενημερώσω για ό,τι γίνεται. Δεν υπάρχει κάτι το οποίο έχει αλλάξει, κύριε Αποστόλου. Απλώς, να διευκρινίσω τα εξής. Στο επίπεδο του προϋπολογισμού, η εικόνα, η οποία περιγράφεται στο Συμβούλιο Υπουργών εξακολουθεί να υφίσταται, δηλαδή στην πραγματικότητα το Συμβούλιο Υπουργών Γεωργίας εκείνο το οποίο λέει - περίπου ομοθυμαδόν - είναι ότι δεν μπορεί να υπάρξει ταυτόχρονη εξυπηρέτηση δύο στόχων: Υψηλές περιβαλλοντικές φιλοδοξίες και green deal για την Ευρωπαϊκή Ένωση - green deal είναι εκείνο το οποίο οικοδομεί το Ευρωπαϊκό Λαϊκό Κόμμα και άρα, η ευρωπαϊκή Δεξιά, για να τελειώνουμε για το ποιος υπερασπίζεται σήμερα το περιβάλλον και την κλιματική αλλαγή, άρα, εμείς το κάνουμε αυτό - και στο πλαίσιο αυτό, εκείνο το οποίο λένε οι Υπουργοί Αγροτικής Ανάπτυξης είναι ότι πράγματι, δεν μπορεί να υπηρετηθούν δύο ταυτόχρονοι στόχοι. Ποιοι είναι οι στόχοι; Οι υψηλές περιβαλλοντικές φιλοδοξίες της Ένωσης και από την άλλη μεριά, αυτό να συνδέεται με τη μείωση του προϋπολογισμού. όμως, οφείλω να σας πω τις δυσκολίες. Αυτό δεν θα λυθεί στο Συμβούλιο των Υπουργών, όπως ξέρετε. Το θέμα του προϋπολογισμού θα λυθεί στο επίπεδο του Συμβουλίου των Αρχηγών. Άρα, είναι μια απόφαση διαφορετική. Και γιατί το λέω αυτό; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, τι ανοχή έχω;
Έχετε όση χρειάζεστε.
Όση μου επιτρέψετε.
Εγώ λέω όση χρειάζεστε. Πέντε με έξι λεπτά ακόμη.
Και όποτε κουράσω, μου λένε οι συνάδελφοι, για να φύγουμε. Λέω, λοιπόν, το εξής. Η μεγάλη δυσκολία, που υπάρχει αυτή τη στιγμή σε ευρωπαϊκό επίπεδο για τη συζήτηση που γίνεται, είναι η εξής. Τι λέμε για την ΚΑΠ; Σταθερός προϋπολογισμός κατ' ελάχιστον και αρχίζουν - σας λέω - να υπάρχουν ορισμένες φωνές, που μιλούν για αύξηση του προϋπολογισμού της ΚΑΠ, μειοψηφικές, για να μην μπερδευόμαστε. Αλλά αρχίζει να ακούγεται, ενώ δεν ακουγόταν μέχρι πριν. Άρα, αυτό είναι θετική εξέλιξη. Δεν είναι αρνητική. Η θέση μας δεν έχει αλλάξει. Σταθερός προϋπολογισμός για την ΚΑΠ. Η θέση που υπήρχε στην προηγούμενη κυβέρνηση εξακολουθεί να είναι η θέση της Ελλάδας σήμερα. Δεύτερο ζήτημα. Ποια είναι τα χρήματα για την πολιτική συνοχής; Να αυξηθούν ή να μειωθούν; Υπάρχουν κάποιοι, που λένε να μείνουν σταθερά και τα χρήματα της συνοχής. Χρήματα για νέες πολιτικές, οι οποίες μας ενδιαφέρουν; Γιατί μέσα στις λεγόμενες νέες πολιτικές είναι η πολιτική για τη μετανάστευση για παράδειγμα. Χρήματα για νέες πολιτικές, ναι να μπουν. Brexit; Αφαιρούνται χρήματα. Η Μεγάλη Βρετανία ήταν συνεισφέρουσα χώρα. Αυτό σταθερό, ίσως να αυξηθεί το άλλο, να μπουν και νέα κονδύλια, αφαιρούνται ποσά. Πώς θα καλυφθεί το κενό που δημιουργείται στον προϋπολογισμό; Αύξηση της συνεισφοράς των κρατών μελών.
Όχι μόνο…
Εκεί όμως, κύριε Αραχωβίτη, προφανώς οι χώρες, οι οποίες συνεισφέρουν, αντιλαμβάνεστε ότι έχουν πολύ σημαντική επιφύλαξη και αντίρρηση. Άρα, το σχήμα του προϋπολογισμού είναι αυτό. Όσον αφορά την εξωτερική σύγκλιση, πάλι δεν υπάρχουν πολύ μεγάλες διαφοροποιήσεις, διότι η θέση μας παραμένει η ίδια. Ο συσχετισμός δυνάμεων, που υποστηρίζει τη θέση μας επίσης παραμένει ο ίδιος. Στην πραγματικότητα αυτός είναι ο διαμορφωμένος συσχετισμός. όμως, να πούμε με ειλικρίνεια ότι ο συγκεκριμένος συσχετισμός δεν διαθέτει τα λεγόμενα blocking rights, δεν μπορεί να σταματήσει δηλαδή μια αντίθετη απόφαση. Αυτή τη στιγμή, η κατεύθυνση στην οποία πάμε)αυτή είναι η πρόταση της φιvλανδικής προεδρίας - είναι η εξής. Έχει αφαιρεθεί η θέση «καμμία εξωτερική σύγκλιση» κι έχει διατηρηθεί η ενδιάμεση θέση της επιτροπής, όπου μένει όμως να διευκρινιστούν ζητήματα στην ενδιάμεση θέση της επιτροπής και επίσης έχει αφαιρεθεί η θέση «άμεση εξωτερική σύγκλιση». Άρα, αυτές είναι οι διαμορφωμένες τοποθετήσεις με τη διαμόρφωση, αν θέλετε, των συμμαχιών, να παραμένει σταθερή. Τώρα, το ζήτημα της συνεκτίμησης κριτηρίων που θέσατε, δηλαδή να μην υπάρχει μόνο κριτήριο η στρεμματική ενίσχυση, αλλά να προστεθούν και άλλα κριτήρια, προφανώς το υπερασπιζόμαστε, προφανώς καταθέτουμε έγγραφα, προφανώς γίνεται συζήτηση. Όλα αυτά συνεχίζουν να γίνονται. Πότε θα τελειώσει και πότε θα εξελιχθούν, όπως και τα άλλα ζητήματα που συνδέονται - δεν θέλω να σας κουράσω - με τις αιρεσιμότητες, με τους μικροκαλλιεργητές; Γι' αυτό σας λέω ότι η ΚΑΠ από μόνη της απαιτεί μια μεγάλη συζήτηση. Παρά ταύτα, δεν θέλω να ανησυχείτε ως προς την επιμέλεια που δείχνουμε. Το παρακολουθούμε στενά. Να ξέρετε ότι εγώ κάνω συναντήσεις, διμερείς κυρίως, ακόμα και με τους ανθρώπους, με τις χώρες που είναι απολύτως εχθρικές με τη δική μας θέση. Προεξάρχοντα ρόλο σε αυτό παίζει η Πολωνία, η οποία έχει μια τελείως διαφορετική θέση από τη δική μας. Είναι υπέρ της εφαρμογής της άμεσης σύγκλισης τώρα όλων. Εγώ συναντώμαι με αυτούς - ειδικά με αυτούς - γιατί προσπαθώ ακριβώς να εξηγήσω αυτό το οποίο πιστεύω. Διότι βλέπουμε να γράφουν ότι οι Έλληνες παραγωγοί παίρνουν πάρα πολλά χρήματα και οι καημένοι οι δικοί τους οι παραγωγοί παίρνουν λίγα χρήματα! Αυτό είναι ανακριβές, όταν εν συνεχεία, έρθεις να το εξορθολογήσεις και να το βάλεις ανά αγροτική εκμετάλλευση. Αν φύγουμε από τα στρέμματα και πάμε στην αγροτική εκμετάλλευση, τότε η εικόνα είναι τελείως διαφορετική και θεωρώ ότι αυτό έχει ένα ορισμένο περιεχόμενο. Μου θέσατε ορισμένα ειδικότερα ζητήματα. ΕΛΓΑ: Κάντε μου τη χάρη. Το άκουσα αυτό, δεν θυμάμαι τώρα ποιος εξ υμών ανέπτυξε το θέμα. Δηλαδή, τώρα μου λέτε τι; Την κατάσταση στον ΕΛΓΑ, που μας παραδίδετε, την ξέρετε. Μας παραδίδετε έναν ΕΛΓΑ με 170 εκατομμύρια προϋπολογισμό, με 12 εκατομμύρια εκ του νόμου προϋπολογισμό εσόδων από τις εισφορές των αγροτών, με 12 εκατομμύρια εκ του νόμου δημιουργία αποθεματικού, με υπολειπόμενο επομένως 158 εκατομμύρια ανά χρήση, μέσα στο οποίο περιέχονται και οι δαπάνες. Πρέπει να καλυφθούν και οι δαπάνες μισθοδοσίας, που ξέρετε ότι εσείς τα τελευταία χρόνια πληρώνατε σε αποζημιώσεις άνω των 200 εκατομμυρίων.
Εκ του νόμου.
Πολύ καλά κάνατε. Να ξέρουμε τι σημαίνει αυτό; Αυτό σημαίνει ότι τρώγατε το αποθεματικό. Πόσο πολύ θα φάτε από το αποθεματικό; Η παρέμβαση, λοιπόν, για την οποία μιλώ και την οποία αποφύγατε τα τεσσεράμισι χρόνια, είναι η εξής. Και πώς την αποφύγατε; Με τη διαρκή και μόνιμο επίκληση της επικείμενης αναλογιστικής μελέτης, η οποία κάτι επρόκειτο να δώσει προς στοιχείο για να ληφθεί. Έρχεστε σήμερα και μου μιλάτε για μια απόφαση διοικητικού συμβουλίου, η οποία ελήφθη το 2018, προκειμένου να γίνει μια αναλογιστική μελέτη για να αντιμετωπίσει το θέμα και όπου από τον Οκτώβριο του 2018, που ελήφθη η απόφαση αυτή, μέχρι και τον Ιούλιο του 2019, που παραδώσατε, δεν είχε πέσει ούτε μισή υπογραφή για οτιδήποτε. Και μου λέτε τώρα γι' αυτό το ζήτημα; Γι' αυτό σας λέω ότι είναι μερικά που συνέχονται και δεν μπορώ, παρά να σας τα καταλογίσω. Με εγκαλείτε, γιατί; Διότι προσπαθώ να δώσω λύση και κάνω μια ευθεία ερώτηση: Θεωρείτε ότι οι παραγωγοί μας είναι ευχαριστημένοι από τη λειτουργία του ΕΛΓΑ;
Μα, γι' αυτό ξεκινήσαμε τη διαδικασία.
Εδώ θα σας πω ότι έχουμε ένα καταπληκτικό τηλεφωνικό κέντρο στο Υπουργείο Αγροτικής Ανάπτυξης και μπορούμε να δούμε πόσα τηλεφωνήματα δεχόμαστε για ποιο θέμα. Λοιπόν, το 60% των τηλεφωνημάτων που χτυπούν στο Υπουργείο Αγροτικής Ανάπτυξης είναι για ζήτημα του ΕΛΓΑ, καθυστερήσεις στις αποζημιώσεις, δεν πληρώνονται, δεν πληρώνονται πλήρως, το ένα, το άλλο. Αυτή είναι η κατάσταση που μας παραδώσατε. Έρχομαι, λοιπόν και λέω ότι εγώ αυτό θέλω να το αντιμετωπίσω, θέλω να το λύσω. Δεν θέλω να το λύσω ισοπεδωτικά, γιατί η ισοπεδωτική αντιμετώπιση είναι εύκολη. Δεν είναι; Δεν θα μπορούσα εγώ να πω πόσο είναι το έλλειμμα του ΕΛΓΑ κάθε χρόνο; Είναι 50 εκατομμύρια. Σωστό; Μάλιστα. Πόσο είναι στο σύνολο των 170 εκατομμυρίων τα 50 εκατομμύρια; Είναι 25%. Μάλιστα. Αύξηση της εισφοράς κατά 25%, τα βρήκα εγώ τα λεφτά. Αυτό ήταν εύκολο να το πω.
Γιατί δεν το κάνατε;
Προφανώς, γιατί δεν θέλω να το κάνω. Διότι δεν θέλω να κάνω την αύξηση των ασφαλιστικών εισφορών των αγροτών. Θέλω, όμως, να τους δώσω μια λύση στην οποία και τα λεφτά τους θα παίρνουν γρήγορα και θα έχουν καλύτερες και αποτελεσματικότερες καλύψεις κινδύνου και δεν θα τους επιβαρύνω τις ασφαλιστικές εισφορές. Θέλω γι' αυτό να διερευνήσω τη δυνατότητα της χρησιμοποιήσεως και της ιδιωτικής ασφάλισης και να δω τι συνέργειες μπορώ να φτιάξω, ώστε να αντιμετωπίσω αυτό το ζήτημα. Εσείς, a priori, λέτε ότι αυτό δεν γίνεται. Δεν γίνεται, ναι. Όμως, δεν σας είδα να δίνετε καμμιά άλλη λύση. Δεν είδα να δίνετε μία λύση. Είδα να κλωτσάτε το τενεκεδάκι και να διατηρείται αυτή η κακή κατάσταση. Άρα, λοιπόν, αφήστε να δούμε και να διερευνήσουμε τι δυνατότητες μας δίνει η ιδιωτική ασφαλιστική αγορά και να δούμε τι συμπράξεις μπορούμε να διαμορφώσουμε εις όφελος των παραγωγών. Έχω δεσμευτεί ότι μέχρι τον Ιούνιο του 2020 θα σας παρουσιάσω ένα τέτοιο σχέδιο για να συζητήσουμε. Φτιάξαμε τη συγκεκριμένη επιτροπή, για να μπει σε συζήτηση με την ιδιωτική ασφαλιστική αγορά και θα δούμε τι άλλες δυνατότητες έχουμε. Έθεσε ένα σημαντικό θέμα ο κ. Αποστόλου και επιτρέψτε μου να κλείσω μ' αυτό. Έχει ένα ωραίο άρθρο το «POLITICO», το οποίο αναφέρεται κυρίως σε δηλώσεις μου και σε μια παρέμβαση που έκανα στο Συμβούλιο Υπουργών. Ο τίτλος του είναι: «The rise of gastro - nationalism», δηλαδή «Η άνοδος του γαστριμαργικού εθνικισμού» και αναφέρεται, στην πραγματικότητα, σε μία προσπάθεια η οποία γίνεται από κοινού από τη Γαλλία, την Ισπανία, την Ιταλία και την Ελλάδα, προκειμένου ακριβώς να καταστεί υποχρεωτική η αναγραφή στα τρόφιμα της προέλευσης του προϊόντος από το οποίο φτιάχτηκαν τα τρόφιμα. Άρα, γιαούρτι; Ναι. Με τι γάλα; Ελληνικό γάλα, αλλά αυτό να καταστεί υποχρεωτική αναγραφή. Όπως καταλαβαίνετε, αυτό έχει εσωτερικές αντιδράσεις στους κόλπους της Ένωσης, γιατί οι χώρες, οι οποίες έχουν τέτοια παραγωγή δεν θέλουν αυτό να αναγράφεται. Παρά ταύτα, είναι κάτι στο οποίο επιμένουμε και το οποίο διεκδικούμε. Με συγχωρείτε, αλλά και εγώ το θεωρώ πάρα πολύ σημαντικό και θα σας πω τον βασικό λόγο. Ο λόγος είναι ότι σήμερα υπάρχει ένας καταναλωτής τροφίμων ο οποίος απαιτεί τη μέγιστη δυνατή ιχνηλασιμότητα του προϊόντος. Θέλει να ξέρει από πού προέρχεται αυτό που τρώει. Αυτό δεν παραβιάζει ούτε την εσωτερική αγορά ούτε τον εσωτερικό ανταγωνισμό. Είναι μία πρόσθετη πληροφορία για τον καταναλωτή. Θέλω να ξέρω αν σας έχω κοντά μου σ' αυτό. Είναι σημαντικό το να είναι και η Αντιπολίτευση κοντά σ' αυτή τη θέση, την οποία τη λέω με σαφή και ξεκάθαρο τρόπο. Είναι υποχρεωτική η αναγραφή στο προϊόν - το τρόφιμο, το μεταποιημένο - από πού έχει προέλθει. Κλείνω με τις ελληνοποιήσεις, κύριε Πρόεδρε. Έχω μιλήσει για τις ελληνοποιήσεις κατ' επανάληψη. Θέλω να ξέρω και σ' αυτό πού είναι η συμφωνία και πού είναι η διαφωνία. Έχω μία άποψη. Η άποψη είναι ότι το κοινοτικό πλαίσιο είναι ήπιο. Μιλώ για το κοινοτικό πλαίσιο για τα ΠΟΠ. Το είδα. Με συγχωρείτε, αλλά τα πρόστιμα είναι μη σοβαρά. Μιλάω για το κοινοτικό πλαίσιο, το οποίο δεν έχει αξιοποιήσει μία τριπλή παράβαση, που γίνεται και δεν ασκεί τις διώξεις με τον τριπλό τρόπο, που κατά τη γνώμη μου, είναι ορθός. Όταν κάποιος, λοιπόν, προβαίνει σε πράξη μιμητισμού, δηλαδή παριστάνει ότι πουλάει ένα προϊόν, το οποίο προέρχεται από την Ελλάδα, ενώ αυτό δεν προέρχεται από την Ελλάδα, κάνει τρία πράγματα. Αν μεν το προϊόν είναι ΠΟΠ, παραβιάζει το ΠΟΠ. Αυτό είναι ένα αδίκημα. Ένα δεύτερο πράγμα που κάνει είναι ότι κάνει αθέμιτο ανταγωνισμό, γιατί όταν λες ότι πουλάς φέτα, αλλά στην πραγματικότητα δεν πουλάς φέτα ή πουλάς ένα τυρί το οποίο κακώς το λες «φέτα» ενώ το έχεις κάνει με φθηνότερα προϊόντα, στην πραγματικότητα προβαίνεις σε αθέμιτο ανταγωνισμό - απέναντι σ' αυτόν ο οποίος πουλάει κανονική φέτα - και σε παραπλάνηση καταναλωτή. Ενδέχεται να κάνεις και το αδίκημα του άρθρου 314 του Αγορανομικού Κώδικα, δηλαδή νοθεία. Μπορεί να κάνεις και τέσσερα αδικήματα. Αυτό έχει κάποιες άλλες προϋποθέσεις. Εγώ, λοιπόν, θέλω να φτιάξω το θεσμικό πλαίσιο - που θα το δείτε - που είναι το πρώτο τρίμηνο του 2006 το κυρωτικό, ώστε και σε διοικητικό επίπεδο και σε επίπεδο ποινικό να είναι αποτελεσματικότερες και αυστηρότερες οι ποινές. Αυτό θα γίνει. Το δεύτερο, το οποίο βεβαίως, είναι μία μεγάλη συζήτηση, που δεν την ακουμπήσατε και μία μεγάλη δουλειά, πολύ απαιτητική, είναι ότι πρέπει να δούμε την αποτελεσματικότητα των ελέγχων. Ανοίγει μία συζήτηση για την αποτελεσματικότητα των ελέγχων και τον συντονισμό των μηχανισμών του Υπουργείου, αλλά ανοίγει και μία δεύτερη συζήτηση - ο κ. Αποστόλου έχει ορισμένες απόψεις γι' αυτό, εγώ θέλω να τις συζητήσουμε, δημόσια δεν είναι ο καλός χώρος - για το ζήτημα των επιστημονικών μεθόδων για τη διαπίστωση της παραβίασης. Άρα, αυτή είναι μια συζήτηση, η οποία πρέπει επίσης να γίνει. Καταλαβαίνω την επιφύλαξη σας, αλλά θα τη συζητήσουμε. Αυτό επίσης είναι κάτι, το οποίο θα έχει ολοκληρωθεί, το μεν κυρωτικό το πρώτο τρίμηνο, ενώ την επιστημονική δυνατότητα από τη μια, αλλά και το ζήτημα του συντονισμού θα το έχουμε τελειώσει μέχρι το τρίτο τρίμηνο του 2020. Για την ΚΑΠ σας είπα. Για τις ελληνοποιήσεις σας είπα. Για το Brexit μιλήσαμε. Τελειώνω με μερικά πράγματα ακόμα, που κάνουμε και τα οποία, κατά τη γνώμη μου, είναι σημαντικά. Διαχειριστικά σχέδια βόσκησης, βοσκήσιμες γαίες, ψηφισμένο το 2015. Δώσατε παράταση το 2017, δώσατε παράταση το 2019 και δεν κάνατε απολύτως τίποτα. Μηδέν του μηδενός. Σε ένα κρίσιμο ζήτημα, για πάρα πολλούς λόγους, ανάμεσα στο οποίο είναι και η ΚΑΠ, δεν είναι μόνο, αλλά είναι και η ΚΑΠ. Θεσμικό πλαίσιο για τη φαρμακευτική και βιομηχανική. Είμαστε έτοιμοι. Νομίζω ότι μέχρι το πρώτο εξάμηνο του 2020 θα τελειώσουμε την κλωνική επιλογή. Αξιοποίηση ακίνητης περιουσίας του ΥΠΑΑΤ. Αυτό είναι αρκετά πιο σύνθετο θέμα, θα κάνουμε μία μεγάλη παρέμβαση στον 2012, γιατί θέλει και σε πολλά σημεία αλλαγή. Τελευταίο σχόλιο, γι' αυτό το οποίο λέτε για την περιουσία των συνεταιρισμών, έμμεσα συνεχόμενο, όχι ευθέως συνεχόμενο με τη συζήτηση αυτή. Η θέση την οποία είχατε υιοθετήσει με το 2016, να σας ενημερώσω ότι δεν πατάει και συνταγματικά. Γιατί; Διότι ακόμα και πτωχευμένος είναι ένας συνεταιρισμός. Πτωχευμένος τώρα είναι μία έννοια αυτή, συνήθως εκείνο που έχουμε είναι να έχουμε λύση, μάλλον εκκαθάριση, η οποία συχνά δεν έρχεται ποτέ σε λύση.
Ολοκληρώστε, κύριε Υπουργέ, γιατί έχετε φτάσει στη μισή ώρα.
Τελειώνω σε ένα λεπτό. Μη φτάνοντας σε λύση ,δεν έχουμε εξάλειψη της ταυτότητος του νομικού προσώπου. Το νομικό πρόσωπο διατηρείται και παραμένει υπό εκκαθάριση, άρα εξακολουθεί να έχει την περιουσία του. Πώς θα του την πάρεις; Παραβίαση ευθεία της ιδιοκτησίας, του άρθρου 17. Θέλει, λοιπόν, μία άλλη τεχνική. Τι σκέφτομαι εγώ τώρα; Θέλει μία άλλη τεχνική, για να μπορεί να γίνει αυτό. Αν και συμφωνούμε στη στρατηγική κατεύθυνση, δηλαδή ναι, τελικά αυτό θα πρέπει να καταλήξει προς αξιοποίηση σε άλλους ενεργούς συνεταιρισμούς, ο τεχνικός νομικός τρόπος - που δεν σας αρέσει, κύριε Αραχωβίτη - που είναι να γίνει, πρέπει να γίνει, έτσι ώστε να μπορεί να γίνει, γιατί αλλιώς θα πέσει. Για τα αρδευτικά έργα, τα είπαμε. Το Εθνικό Σχέδιο Φυτοπροστασίας το σηκώσαμε σήμερα, τεράστιο ζήτημα και υποχρέωση της χώρας. Και βεβαίως, θα έχουμε και ένα πρόγραμμα - κάποιος το είπε - για την ανάγκη αναδιάρθρωσης των καλλιεργειών. Τώρα, εγώ δεν σας λέω τι να λέτε και τι να μην λέτε. Αν θέλετε να λέτε ότι δεν έχουμε σχέδιο μετά ταύτα, μπορείτε να το λέτε, απλώς θεωρώ ότι δεν θα είναι πολύ πειστικό. Θα έλεγα ότι καλύτερο είναι να κάνετε κριτική στο σχέδιο αυτό. Όμως, πάλι εύχομαι, αυτή η κριτική να μπορεί να αναδεικνύει ιδεολογικές και πολιτικές διαφορές, με πολλή χαρά να το συζητήσουμε αυτό, αλλά έχει μία σημασία σε τελευταία ανάλυση να βλέπουμε ότι όλη αυτή η πολιτική, την οποία χαράζουμε στο Υπουργείο Αγροτικής Ανάπτυξης στοχεύει σε ένα τελικά απλό πράγμα: Ενίσχυση της ανταγωνιστικότητας της γεωργίας, αύξηση του εισοδήματος των παραγωγών, το να κρατήσουμε και να προσελκύσουμε περισσότερους και νέους ανθρώπους στην παραγωγή, στην πρωτογενή παραγωγή. Σας ευχαριστώ πολύ και για τη συζήτηση και για την ανοχή, κύριε Πρόεδρε.
Κύριε Αποστόλου, μισό λεπτό. Έχετε ζητήσει τον λόγο. Μπορώ να σας το δώσω για τρία λεπτά, αλλά θα πρέπει να ξέρετε ότι θα πρέπει μετά να δώσω άλλα πέντε λεπτά στον κύριο Υπουργό.
Μάλιστα. Δεν έχω κανένα πρόβλημα.
Συνεννοημένοι να είμαστε, έτσι. Ορίστε, έχετε τον λόγο.
Απλά, επειδή ανέγνωσε ο Υπουργός, αποσπάσματα από το στρατηγικό σχέδιο, που είχαμε καταθέσει για τη γεωργία, κύριε Υπουργέ, περάσαμε και εμείς από τα υπόγεια του Χίλτον. Ξέρετε, αυτό το σχέδιο προέκυψε μετά από μία διαρκή συζήτηση με τους θεσμούς. Βεβαίως, είχαμε και από την άλλη πλευρά είχαμε και την Κοινή Αγροτική Πολιτική. Να μην ξεχνάτε ότι είχαμε και τα μνημόνια στο κεφάλι μας.
Τώρα όμως, δεν σας άρεσε!
Παρ' όλα αυτά, το να αναφέρουμε στο συγκεκριμένο σχέδιο ότι χρειάζεται η ανταγωνιστικότητα της ελληνικής γεωργίας, δεν διαφωνούμε και βεβαίως το υποστηρίζουμε. Δεν κάνουμε πίσω σε τίποτα. Άρα, λοιπόν, όμως πρέπει να έχουμε υπόψη μας και σε ποιες συνθήκες ιδιαίτερα εμείς αναγκαζόμασταν πολλές φορές να προχωρούμε σε συγκεκριμένες αποφάσεις. Είπατε, από την άλλη πλευρά, ένα θέμα που έχει σχέση με το γιαούρτι. Ξέρετε, κύριε Υπουργέ, το πρόβλημα με το ελληνικό γιαούρτι είναι ότι προσπαθούν ξένες χώρες να ιδιοποιηθούν ένα προϊόν, χρησιμοποιώντας τον τρόπο παρασκευής του. Λένε ότι είναι ελληνικό γιαούρτι κι εμείς εννοούμε τον τρόπο παρασκευής, ενώ ο καταναλωτής εκ των πραγμάτων, αυτό που αντιλαμβάνεται είναι ότι είναι ένα προϊόν, το οποίο προέρχεται από την Ελλάδα. Εκεί όμως, τα καταφέραμε και με τα δικαστήρια και με την Τσεχία και με την Αγγλία και διάβασα σχετικά και με την Ιαπωνία, πολύ καλά κάνατε. Όμως, δεν είπατε ότι εδώ και καιρό το Υπουργείο Αγροτικής Ανάπτυξης έχει ξεκινήσει τη διαδικασία της γεωγραφικής ένδειξης ,όσον αφορά το γιαούρτι, που σημαίνει ότι από την ώρα που θα πάμε σε αυτήν την πορεία, εκ των πραγμάτων η πρώτη ύλη θα είναι ελληνικό γάλα. Είναι ξεκάθαρα αυτά τα πράγματα. Δεν μπορείς να διεκδικήσεις γεωγραφική ένδειξη, που σημαίνει απόλυτη προστασία, χωρίς να έχεις αυτές τις παραμέτρους. Το τρίτο θέμα στο οποίο θέλω να σταθώ, είναι τα περίφημα σχέδια βόσκησης. Κύριε Υπουργέ, δεν μπορείτε να φανταστείτε τι μάχες έχουμε δώσει, από την ώρα που πήγαμε στο Υπουργείο, έχοντας μπροστά μας κάθε χρόνο πρόστιμα ύψους 300-350 εκατομμυρίων, εξαιτίας των διαχειριστικών σχεδίων και ιδιαίτερα των επιλεξιμοτήτων, που αφορούσαν την κτηνοτροφία. Έγινε μια μεγάλη προσπάθεια. Φτάσαμε στην πρώτη συνεδρίαση να είναι μπροστά μας ένας φάκελος που να μας λέει «1,5 δισεκατομμύριο από εδώ ανακτήσεις, 1,5 δισεκατομμύριο από εκεί πρόστιμα» και ταυτόχρονα να υπάρχει πρόταση ότι η προηγούμενη δική σας κυβέρνηση είχε εγκρίνει, λέει, 4,5 εκατομμύρια για να δοθούν στους κτηνοτρόφους για να φτιάξουν διαχειριστικά σχέδια. Αντιλαμβάνεστε ότι, όταν το είδα εγώ αυτό το πράγμα, είπα «ελάτε εδώ, βρε παιδιά, τι γίνεται;». Ξέρετε πόσο δώσαμε αυτά τα διαχειριστικά σχέδια; Από 4,5 εκατομμύρια, που είχατε εγκρίνει, 450 χιλιάδες. Άρα, αντιλαμβάνεστε ότι είναι ένας χώρος, που θέλει μια μεγάλη προσπάθεια. Εμείς με το Πρόγραμμα Αγροτικής Ανάπτυξης κάναμε την τροποποίηση στο συγκεκριμένο μέτρο, για να μπορούν ουσιαστικά να χρησιμοποιούνται αυτά τα χρήματα και πέραν της δάσωσης, που ήταν το μόνιμο μέτρο. Σε όλα τα προγράμματα το μόνιμο μέτρο ήταν η δάσωση, ξέρετε αυτής της αμφισβητούμενης, θα έλεγα, αποτελεσματικότητας. Όμως, έγινε ένας κατατεμαχισμός σε υπομέτρα. Δεν είναι μόνο ότι χρειάζονται τα διαχειριστικά σχέδια βόσκησης, αλλά είναι και το τεράστιο πρόβλημα της προστασίας, της πρόσληψης του δασικού οικοσυστήματος της χώρας. Όλα αυτά όμως, πρέπει να τα συζητήσουμε και πρέπει οπωσδήποτε να τα έχετε ως σημείο αιχμής. Γιατί η σχέση που υπάρχει αυτήν την ώρα μεταξύ του Υπουργείου Περιβάλλοντος, του Υπουργείου Αγροτικής Ανάπτυξης, του Υπουργείου Επενδύσεων και Ανάπτυξης είναι ότι το Υπουργείο Αγροτικής Ανάπτυξης είναι το «στριμωγμένο» - αυτό συμβαίνει - σε πάρα πολλές αρμοδιότητες, τις οποίες πρέπει πρωτίστως να ασκεί το συγκεκριμένο Υπουργείο. Ευχαριστώ.
Ευχαριστούμε πολύ. Κύριε Υπουργέ, θέλετε τον λόγο;
Όχι, κύριε Πρόεδρε.
Κηρύσσεται περαιωμένη η συζήτηση της υπ' αριθμόν 5/4/10-12-2019 επίκαιρης επερώτησης, με θέμα: «Η ανυπαρξία κυβερνητικής πολιτικής προκαλεί τον αγροτικό κόσμο και αυξάνει τη δυσαρέσκειά του». Ευχαριστούμε πολύ τον κύριο Υπουργό, που ήταν εμφανές ότι είχε ένα μικρό πρόβλημα υγείας και νομίζω ότι βοηθήθηκε από τη διαδικασία να γίνει καλά! Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 15.40΄ λύεται η συνεδρίαση για τη Δευτέρα 13 Ιανουαρίου 2020 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.